
ROMAN 


Mansi počeo je listati rukopise knjiga. To je činio i 

zato što je pušač, a podrazumijevalo se da se ne 
puši u kitabhani. Tako je posegnuo za ispisanim listovima 
papira. 

Pažnju mu je zaokupila priča o vladaru za kojeg se nije 
moglo reći da je bio nevjernik. Od njega se nije odvajao 
njegov sluga, a on je bio vjernik. Vladarev nerazdvojni 
pratilac najčešće je izgovarao rečenicu: yTo je Božija 
voljax. Njome je propraćao zbivanja oko sebe. To je znalo i 
zasmetati vladaru. Ali, sluga je rijetko šta drugo progovarao. 
Bio je šutljiv. A to je, već, dobra osobina. Nije li ga i odabrao 
zato što su mu pričalice dosadne? 

Vladar se, jednom, zabavi nožićem za djeljanje drveta. 
Nije bio tome vješt, pa otfikari vrh kažiprsta. Ugledavši krv 
i zgrozivši se, poče vikati. Strašno se ružio. Svi uokolo 
poskakaše. Neki, da mu pruže pomoć. Svi, da ga utješe 
umiljavajući mu se i povlađujući njegovoj galami. Skoči i 
sluga koji se nije razdvajao od njeg i reče: xTo je Božija 
Voljaa. lonako bijesan, vladar se još više rasrdi. Naredi da 
slugu bace u tamnicu. Sluga to primi mirno i osvjedoči kao 
Božiju volju. 


N e znajući šta bi mu trebao biti pravi posao, Ćiljat 


Sutradan, pođe vladar u lov. Sam. Dobro mu što s njim 
nejma onoga sluge. Nije ni znao kako je lijepo biti sam. 
Toliko mu je bilo lijepo da, zanesen ljepotom, zađe duboko 
u šumu. | to mu se dopade. Zađe i još dublje. Pred njeg 
iskočiše čudni ljudi. Skole ga. Uhvate. Svežu. | ponesu. 

U selu ga privezaše za drvo. Vladar shvati da je dopao 
u ruke nekome nevjerničkom narodu. Razabra da oni sutra 
imaju dan u godini uz koji prinesu žrtvu onome u koga oni 
vjeruju. | to žrtvuju čovjeka. 

Prođe vladaru noć u iščekivanju. Ujutro, odvežu ga. 
Poskidaju sa njega vladarsku odoru... Namuči se i on i oni 
dok sve skidoše. Na kraju, i rukavice. Ukaza se Zavoj. |, 
koliko su god bili nestrpljivi, hajde da odmotaju i to. Tada 
uvidješe da je bez dijela prsta. Šukav. 

Divljaci se rastrčaše u potrazi za novom žrtvom. 

Vladar ostade sam. Odvezan. Prepušten sebi. 
Oslobođen. Bolje negoli ikad, uvidje da je sve Božija volja. 
To ga podsjeti na nerazdvojnoga slugu. 

A sluga u zatvoru. 

Brže-bolje, navuče na sebe nešto od razbacanih i 
razbucanih vladarskih krpa. Pa kroz šumu, zaobilazno, ali 
što je brže mogao. | dođe do svoga dvorca. Odmah naredi 
da slugu puste iz tamnice. 

— Izvagajte ga i, koliko je težak, toliko mu dajte zlata! 

Vjerni sluga odbi. Rekne da je već nagrađen. 

— Kako?! — zabijesni vladar. 

— Zatvorom. 

— Kako?! 

— Zato što je sve Božija volja. 

— Kako?! — galamio je i dalje vladar. 


— Da nisam završio u tamnici, oni nevjernici ne bi tražili 
drugu žrtvu. Oni bi i mene, koji se ne odvajam od tebe, 
uhvatili s tobom i danas bi mene žrtvovali. 


— Lijepa priča... — kaza upravnik kitabhane, zagledajući 
se preko ramena Ćiljata Mansija. 

Gospodin upravnik je dugo na toj dužnosti. Poznavao 
je sadržaj knjiga u knjižnici. | štampanih. | rukopisnih. 

— Predlažem vam da, kao Bošnjak, pristupite 
proučavanju pripovijesti o Bošnjacima koji su ostali u Mekki. 
Razni su povodi njihovog ostanka. Različite su i pripovijesti 
o tome — dodade gospodin upravnik. 


Ćiljat Mansi je upravnika, u sebi, zvao gospodinom 
Bašlijom. Pri prvom susretu, dok su se predstavljali jedan 
drugome, nije mu zapamtio ime. Bilo mu je nezgodno da 
ga to upita kasnije. Opet, bilo mu je glupo da to pita nekoga 
od kolega. 

Svi u knjižnici, i oni koji su boravili samo privremeno, 
radi istraživanja, i oni koji su bili redovni službenici, nosili su 
na prsima pločicu sa ispisanim imenom. Imao je i gospodin 
upravnik. Ali, njegova je bila naopako zakačena. Ime je bilo 
okrenuto unutra, a naprijed se vidjela bašlija. Ili nije prao 
mantil? Ili je tako kačio pločicu s imenom? Tek, odabrao je 
sebi da ga nazove gospodinom Bašlijom. 


lako se nije izjasnio o prijedlogu o istraživanju 
pripovijesti Bošnjaka u Mekki, sutradan je na stolu zatekao 


dvije hrpe papira. Jedna je bila u fascikli poput korica za 
dačke herbare, tako da je unutra mogao stati denjak papira 
kao za rukohvat. Druga hrpa bila je tanja. 

Jednoga dana, pred zatvaranje knjižnice, odlučio je 
otvoriti tanju fasciklu. Ne zato što je bila tanja. Njezini listovi 
iščita, možda će se vratiti i većoj gomili papira. 

Pred njegovim očima poče se odvijati priča o Bošnjaku 
koji je izostao iza grupe s kojom je došao na hadž. Nije imao 
novca za povratak, pa je od gradskih vlasti dobio dozvolu 
boravka na godinu. Mogao je ostati do idućega hadža. S 
tim da se obavezao da će raditi. | sebi zaraditi dovoljno 
da se mogne vratiti s onima koji će iz njegove zemlje doći 
dogodine. 

Ali, Bošnjak se u Mekki više zabavio onime što je njega 
zanimalo. Mislio je o Mekki... Vidio je mnogo kudikamo 
ljepših, većih, urednijih, čistijih gradova, ali ga je ovaj osvojio 
izduženom Kamenom Kockom. | ozračjem! 

Samo što još nije i opipljiv taj osjećaj u zraku. 

Sjećao se šejha Hasana Kaimije i njegove pjesme o 
spoznaji reda stvari. 

Osovina Univerzuma prolazi kroza samu Kabu. Tačno 
iznad nje, na sedmome nebu, meleki imaju svoju Kabu i 
svakodnevno tavafe oko nje. Zdesna ulijevo. Tako se 
okreću i sve planete Sunčevog sistema. Na isti način se 
kreću galaksije. Tako se pokreće, kreće, okreće Univerzum. 
Sve objave ispisane su zdesna na lijevo. Ljudi su ih, poslije, 
preinačavali i prepisivali — spram vlastitoga lika u ogledalu 
— s lijeva na desno. Blasfemija se i začela tako. Samo je 
Kur'an Jasna Knjiga, pod neposrednom Božijom zaštitom. 

Jest, dobro je pjevao šejh Kaimi-baba: Ko ne vjeruje u 
red stvari, treba doći na Čabu! Baš to. Ovdje — ako ih i ima 
ili ih je bilo — sve sumnje se rasprše. 

Vjetar nanosi mirise behara iako stotinama kilometara 
uokolo nejma drveta. Ni travke. Samo kamen. Ni pijeska. 
Samo okamenjena pustinja. 

Ljudi su ovdje živjeli i kad je bio samo kamen. |, hoće 
li biti da je baš zato i baš takvima trebalo pružiti najveću 
nadu, pa baš ovdje, spustiti posljednju Božiju objavu onima 
koji su istrajavali na kamenu i uz ozidanu Kamenu Kocku, 
uz Kabu, u čijoj su blizini već objavljivane upute ljudima?! 

lako zagasit, počeo mu se dopadati i okolni kamenjar. 
Ranije nije ni znao da pustinja može biti bez pijeska. 
Uporno je zagledao u kamena brda uokolo. Sve dok u njima 
nije raspoznao boje uzoranih njiva po Bosni u rasponima 
njezinih nijansi, od boja tek zaoranih brazda do boja 
sasušenih brazda. Između sive i smeđe. Sve u svemu, tako 
izgleda uzorana zemlja u Bosni. Takve prelive boja imaju 
brda u Mekki. 


Gospodinu upravniku došljak se dopao već na prvi 
pogled. Ubrzo je uočio i njegovu marljivost. Plijenio je 
poštenjem. Isto tako, gospodin upravnik znao je da, radom 
u toj ustanovi, ne može ušparati dovoljno novca. Zato se 
usudio ponuditi mu pozajmicu. Dat će mu tri hiljade rijala. 
Neka za to naruči robe. Svih onih najrazličitijih sitnica koje 
hadžije kupuju kao darove sa hadža. Podrazumijeva se da 
mu neće tražiti kamatu. UZ to, povoljno će mu izdati dućan 
u prizemlju svoje kuće. Kuća nije daleko od Mesdžidu'l- 
Harema. Odmah iznad Merve. U najprometnijem suku. 

Lahko će moći preprodati robu. To nije nepošten posao. 
Mnogi od toga žive. Sitna je zarada po jednom tespihu, 
mirisima, kesicama kne i sličnim sitnicama. Gotovo nikakva. 
Ali, mnogo je toga, a još više kupuju brojne hadžije, pa će se 
dobit neosjetno uvećavati i imat će sasvim pristojnu zaradu. 
Kad vrati posuđeno i plati kiriju, moći će na zarađeno uplatiti 
i zekat i opet će mu dovoljno preostati i da podijeli sadaku i 
da imadne za povratak. 

Možda bi sve tako moglo i biti. Ali, ni traga od robe za 
koju je Bošnjak unaprijed dao sve pare. 

Primicao se mjesec hadža... 

PRVI DIO 


I SMEĆUĆI S UMA USUD DA SE 
BOŠNJAKU NE DA SITNO SAMLITI 


Voda Drina, skapavanje mutno. 

Zajedno sa Drinom, s njezine lijeve strane oticala 
je teška muka nesviknutosti na novu državu. Narod se 
o svome jadu zabavio i na Diviču. I nije se imalo o čemu 
drugome misliti. Sve dok se ne zbi čudo s Hamdanovim 
aharom i zaokupi svu pažnju uneveseljene kasabe... 


Drina, istom ispravljena i spasena dugoga 
kroćenja među gudurama uokolo Srebrenice — tamam 
kad uzme zalet da se, poput strijele, zaleti u mehko 
sembersko tlo — razlije se pod silinom utoka Drinjače 
pred samim Divičem. Kad i to savlada, usputno 
obliže zidine u podnožju drevnoga Kula-Grada, pa 
se — podrivajući zvorničku čaršiju na obje svoje obale 
— zajurca ravnicom prema skončanju u Savi. 

Zato li što se tek oslobodila stega, uz Divič je Drina 
i najobuzdanija. Čak izgleda pitomo. Časak njezinog 


13 


smiraja iskorišten je da joj se, između obala, namakne 
čelična omča. Ispod te sajle pehlivani skeledžija Meho 
Kuršum. 

Baš pehlivani. 

Ništa posebno ne znači to što Drina izgleda mirno. 
Osim što time može zavarati. I osujećene stihije, ona je 
samo Drina. Pehlivanilo se po žici nad Drinom ili se 
sa žicom nad ovakvom rijekom prevodilo skelu, to je 
pehlivanjenje. 

- Drino-vodo, skapavanje mutno... — zapjevava 
skeledžija, ali se ne može razabrati pokušava li 
pjesmom pročistiti grlo ili rastjerati zebnju zavijenu u 
ranojutarnju magluštinu na Drini. 

Neće još dugo pa će nad Mlađevcem zvijezda 
satjerati Mjeseca i proplamsati se magleni oklop. Nad 
rijekom će mjesto pramenaste nevidice preuzeti samo 
studen. Hiljadustoljetna studen drinskoga svitanja. I 
nje će, ni za sahat i po, kao i magle, iznebuha nestati i 
obvladati vrućina ljetnoga dana. Iz zemlje će prokuhati 
jara i nadvladati svježinu vode. Prostrani kanjon 
obuzet će kazanska pripeka... 

Osjećaj o vremenskim mijenama potiče iz 
nakupljenog iskustva koliko i od sijevanja u kostima 
Mehe Kuršuma. 

Izrazmišljanja ga trgnu zov iznad razdanjenerijeke. 
Narazgovijetan, uporno je i jednolično ponavljan. 
Odnosio se na njeg. Onaj tamo, s onu stranu, i nejma 
ovamo koga drugoga dozivati. 


— Dobro je... — pomisli. - Ima posla od ranoga 
jutra... 

Samo pomisli. I samo u prvi mah, dokje zaključivao 
tek po dalekoj galami dozivanja. 

Pogled ka drugoj obali učini da, umjesto zaušćene 
Bismille, pljune u vodu. Čak nejmade volje ni pogledati 
za ispljuvkom. Ali, namah mu bi i krivo što to nije 
propratio pogledom. Živo ga je zanimalo je li slinasti 
ugrušak, potjeran iz prsa započetom pjesmurinom, 
samo pročepljeni žutkasti duhanski poganluk ili je i 
zakrvavljen. 

Ipak, i u jabučici i u grudima lahnu mu od 
pljuvačke. Prodisa punijim plućima. 

Nije mu se mililo ni da se, makar i nakratko, zabavi 
ugođajem prodisaja. Toliko mu je prisjeo pogled na 
drugu stranu Drine. Zgadio bi mu se, haman, ne samo 
dan koji istom započinje nego i čitav život, da mu u 
pamet ne dođe maločas zašućena Bismilla. 

Svaki dobar posao započinjemo Bismillom. 

Tako je govorio u mektebu stari muderris 
Abdurahman. 

Bi primiren samo koliko za tren. Ipak, nije mu se 
mililo spominjati Božije ime uz posao koji ga čeka na 
samome početku novog dana: s one obale siloderno 
mu je mahano džandarskim kapama. 

- Skapavanje mutno... — doreče. 

Ne dopjeva. Samo izreče. Da ne bi opsovao. 
Umjesto psovke. I pokrenu teško veslo. 


Skapavanje mutno. 


19 


— Gadan vakat nastade... 

To je, uz hutbu na džumi, uobičavao kazati hatib 
Abdurahman-efendija, a samo će se naći Rasim Zildžo 
da se usudi i protumačiti: 

— Da ne može biti gori. Ćafiru zapalo da njegova 
vlast premosti Drinu. Pregazilo najveću granicu 
na dunjaluku. Hej! I namah se zaponijelo kao da je 
njegovo. I kao da je ovo oduvijek njegovo. I da će ostati 
dokle je svijeta i vijeka. I niti pomišlja da se Drinom 
raspuklo još s Rimskim carstvom, kad je, za sva 
vremena ovoga svijeta, baš ovuda razdijelilo križare 
i krstaše, a islamu bilo suđeno da se ugnijezdi uza 
samu granicu njihovoga rascjepa. Kao uputa i radosna 
vijest onima koji vjeruju, obavljaju namaz i milostinju 
udjeljuju i koji su uvjereni u Budući svijet. I kao znak 
da će zavladati svijetom... 


Još se nije ni razaznavalo koji su vojnici preživjeli. 
Raštrkani, jedan po jedan ili u grupicama, jednako 
su miljeli iz dalekih krajeva Evrope i Azije. Pristizali 
su i na Divič. Za njima je išla slava najvećih gazija 
Svjetskoga rata. Pobjednici u najvećim bitkama. Od 
Soče do Pijave i Gierokastre. I na drugu stranu, sve do 
Karpata i Galipolja, a i nadalje. A u Bosni prihvaćani 
gluho. Vratili se kao pobjednici raspaloga carstva. U 
istu zemlju i drugu državu došli. U svoju zemlju se 
vratili, ali s drugim gospodarem. | 

Vlast ih nije prestala gledati mrsko ni kako je 
vrijeme odmicalo. 

Njima preostajalo da gledaju svoja posla, a ona su 
se svodila na jad i čemer da se, kad se već živo stiglo 
kući, u miru kakogod uščuva glava koja se na ramenu 
nije pogela ni na jednoj strani svijeta, u četiri predratne 
i u još šest oformljenih bošnjačkih regimenti K. und 
K. U rusvaju kad je mušku bilo da potvrdi koliko je 
muško. 

- Što ti je život. Sve predeveraj. Što živa glava nikad 
nije. I ostani živ. Ali, hajde sada ostani u pameti... — 
vriskat će Rasim Zildžo, jednako se ibreteći: 

- U Bosni nas dočekala vlast onih koji su nam 
bježali sa mejdana, ali su se, zato, razgoropađivali 
da upadaju preko Drine. I udare na nejač i nemoć. 
Bošnjačka muškadija bila na vojnu dignuta. I, gdje je 
god bilo najgušće i najžešće, isturalo nas. Da odbijemo 
ili nadbijemo. I Drinu smo, kad je Srbija udarila na 
Bijeljini, pregazili. I do Krupnja stjerali kukavne 
zavojevače Svjetskoga rata. Iz Srbije je, namjesto 
vraćanjem u borbu, uzvraćeno upadima preko Drine i 
iskaljivanjem junaštva u klanju bošnjačkih đuturuma, 
ženskinja i maksuma. 


Ili zato što je Zvornik štitilo turbe šejha Kaimije, ili 
zato što je bilo tvrdo udariti na gradove, nisu se usudili 
i ovdje napastovati. Ali, jesu naokolo. I oko Vlasenice. 
Uokolo Srebrenice. U blizini same Rogatice... 

- Jednako su, kao i pred Svjetski rat i uz njegov 
početak, i nakon što je rat stao i raspala se bečka 
carevina. Mala knjaževina s onu stranu Drine 

unaprijeđena u kraljevinu. I dato joj mjesto među 
osiljenim pobjednicima. S pravom da ustoliči sebi 
državu od Skadra i Dojrana do Palića i Jadrana, pa 
do dobro preko rijeke Mure i iznad Triglava i mora 
Jadranskog, a odatle do bugarske planine Balkan... Ja, 
šta su se i tada, u jagmi dobitka, napljačkali i napalili 
bošnjačkoga mala i imanja i naklali evlada. Ja, šta je 
Drina, i tada, pronijela Bošnjaka... - mrmori Zildžo 
i podsjeća kako nije bilo Bošnjaka u blizini Drine da 
mu nije ubijen ko od bližnjih ili iz daljnje familije. Nije 
se smjelo pokopati ni one za koje se znalo u kom su 
potoku samo prigrnuti zemljom ili im se sakupiti kosti 
i klanjati dženaza. Jedino su, potajice, u gluho doba 
noći, kroz šašu uz obalu, dokučivana nasukana tijela. 
I kriomice ih se zakopavalo na skrovitim parcelama. I 
tihom dovom molilo Rahima Stvoritelja da se smiluje 
njihovim dušama. I njihovim i njihovim. I mrtvima 
i živima. I nije se znalo je li bolje mrtvima ili je gore 
živima. 


Rasim Zildžo je, drugoga petka, nastavljao svoj 
vaz poslije staroga muderrisa Feriza: 

- Nametnuto zlo mira. Za vratom s onima koji 
su započeli rat, a u kome im nije trebalo dulje od 
godine da bi im se država raspala. I njezina vojska 
učinila što nijedna nikad nije. Uvidjela da neće biti 
ništa od osvajanja tuđeg. I da je udarila na jačeg. I 
da joj ne mogu pomoći oni koji su je nahajcali na rat 
— i Englez i Francuz i Rus o svome se jadu zabavio. I 

ne pomišljajući braniti vlastiti narod, radi čega svaka 
vojska i postoji, napustila ga je i dala se u bježaniju. 
Svu je svoju zemlju uzduž prebježala. I kroz još dvije i 
po tuđe zemlje pobjegla. Sve do dalekih mora. Do pred 
samu Tursku, pod čijim joj je skutima i bilo mirno više 
od pet stotina godina... Hej! Toga nije otkad je svijeta 
i vijeka! Pobjeglo sve što bi se trebalo muškom zvati i 
vojnikom prozvati. I redovni, i rezervisti, i trećepozivci. 
Ratnom neprijatelju na nemilost ostavilo djecu i 
roditelje. I svoje žene i kćerke, neuzubillah, ostavilo im 
u milost! Gdje je to još bilo i može li igdje biti? Nikad 
i nigdje! Ili i jest... Naviklo, zar, za pet stotina godina 
pod Turčinom, pa zašto ne bi i pod Švabom? 


— Kako je ovo ovako nastalo? Daje bitka bitkom, pa 
da se pobijemo kao ljudi, ja ih se ni sad, ovakav i jedan, 
ne bih deseterice bojao. Tako je s njima kad je bitka 
bitkom. A vidi jada sada... Raspomamilo se. Zapala im 
država. Sve što nisu mogli ratom, vlašću nadoknađuju... 
- mrmljao je Rasim Zildžo pozastajkujući uza sokak 
i dijeleći djeci šećerke, a po mahali se oglašavalo 
tandrkanje kanata i dječurlija iskakivala iz avlija 
znajući da je Zildži prispjela penzija iz Beča i da ih 
neće mašiti da svako bude razveseljeno. 

Halabe, male barabe, 

Rasim Zildžo sve pare potrošio 

Samo toliko ostavio 

Da bi djecu počastio 

Halabe, male barabe! 

DEN 


Odjekivali su dječiji glasići, a oblakom prašine 
iza njih gegao se Arsen Policija. I da prisluhne neće 
li ugursuz Zildžo izlajati još koju koju ne treba. I da 
pristigne kad se, uvrh mahale, djeca raziđu kud koji 
mili moji, a Zildžo zasjedne ispred mejhane Mehage 
Sefe i počne čašćavati sve koji se zateknu. Ni šepavog 
džandara neće mašiti čokanj rakije. Pa će se, gušterajući 
se na krezavom suncu i pijuckajući rakiještinu, 
prepustiti uživanciji. Opet će do mile volje, u tuđem 
ćošku i o tuđem trošku, moći zamišljati kako će biti 
kad bude ono što mu je narednik Petrović obećao. 
Država samo što nije dokinula tuđinska primanja 
takvima kao što je Zildžo i zavela povišice ovakvima 
kakav je on, kojemu je komorna kobila trećega saziva 
srpske vojske na Prokletijama stala na nogu, a njegovi 
ga ostavili da se smrzne u snijegu i ne bi nikad Krfa 
vidio da nije bilo Šiptara, niti znao kako taj Solun 
izgleda, a kamoli bi se Bosne domogao. Arbanasi su 
ga iskopali iz smeta i liječili uz vruću peć, sve dok nije 
doobro ojačao i grahnulo ljetno sunce, pa ga naputili 
kuda će da bi mogao naći pobjegle svoje vojnike. 

Ima mu, samo što nije, zapasti i povišica i Solunska 
spomenica. Ono, opet, neće mu ni približno biti kako 
je sada ovome Zildži kad iz Beča, sa jednom penzijom, 
primi koliko on u deset džandarskih plaća. Ali će, 
makar, Zildžo ostati bez svoga sljedovanja. Zildžino je 
o kratkome štapu. Ima da spadne na prosjački štap. 
Zna država šta radi. Ona, koga treba, prigrli, pa stišće 
dok mu u zagrljaju kosti ne popucaju. Ne može penzije 
svojim soldatima po ovoj kraljevini dijeliti dušman 

Srbije. Neće ni Zildži još dugo. Zato Petrović i kaže 
da ga se ne dira. Proći će njegovo. Prolazi. A i sakat 
je. U obje noge i u jednu ruku. Od takvoga nejma ni 
štete. Zato, kazao je narednik, neka ga. Neka balije 
misle da se svašta smije misliti — i još i naglas reći — u 
novoj državi. A gdje je Carigrad i gdje je Beč? Haj-haj 
je i do Beča i do Carigrada! I još njihovo prošlo! A 
Beograd? Beograd je samo preko Drine! Beograd je i 
Drinu prešao! Nikako to nije mala stvar, kad se veća 
nije mogla ni zgoditi. Gubiti u ratu i dobijati u miru. 


— Ko ti je kriv?! Tvoji su te gađali! — krevelji se 
Arsen Policija u lice Rasimu Zildži i ustima primiče 
čokanj. 

- Moji? Mene moji gađali? Jesu, moji su me 
pogodili. Halal im bilo! Ali, nisu me gađali. Zalutalo 
đule. Tobdžija se raspametio... I neka je. Samo neka 
nisu tvoji... Neka mi je i prste odnijelo. Ja sam se njima 
nadržao kalema kad ga se nije svako mogao latiti. 

Ama, i džandaru rakija oslačila pribadanje: 

— Ne velim. Samo onako kažem. Nego, kako se, 
ono, rekne... Nogama ne možeš mrdnuti i svaki će ti 
prst dobro doći da se bolje na štakama obdržavaš kad 
spadneš na prosjački štap... 

- Paskoviću pasiji! - buni se Rasim Zildžo. - Teli 
pasiji! Kakav vakat nastade! Barem je onaj za stolom 
šutio o onome šta misli onaj ispod stola... 

- Samo, velim, nešta se priča o bečkim 
penzijama... 


21 


— Ih, Beč! Beč! Šta ti znaš šta je Beč! Ti nikako 
ne možeš znati šta je Beč! Tamo je Dunav taze i plav! 
Tamo ti je... Tebi nije... Tamo je... Beč! Hej, Beč!!! I 
ti meni o Beču?! — drzma se razbaškareni Zildžo i 
lijevom rukom priziva momka Mehage Sefe da još 
jednom posluži sve u mejhani. Pokazuje da je izbor 
slobodan i doobjašnjava podignutom rukom da je sve 
na njegov trošak. 

— Samo, velim, kako se, ono, rekne... Mogla bi ti 
ustrebati ta tri naša prsta... 

— Prsti su moji! 

— TVoji... 

Zatreperi Rasim Zildžo: 

- Bože, Ti mene sačuvaj i sakloni svake bijede! 
Spasi me nevakta! Meni odu prsti s moje ruke. I ovaj 
meni da su moji prsti — njegovi! 

-— Nisu moji, naši... 

- Moji prsti su moji prsti. Božije davanje! 

—- Samo, velim, mogla bi ti ustrebati ta tri naša 
prsta. Da i nama ćato budeš. Da ti se nađemo u nevolji. 
Da ti valjadnemo. Da se imadneš od čega, kako se, 
ono, rekne, da se uzmogneš izdržavati kad ti prestane 
da mahalsku djecu šećerkama kljukaš... — gladi brke 
Arsen Policija. 

- Šta ti je, bolan bio?! Ne može Rasim Zildžo 
svakome pisar biti! Nejmao ja korice pogače pregristi, 
ali neka su mi ta tri prsta otfikarena! Samo da ne držim 
svačijeg kalema. Hej, carski i kraljevski sam ja pisar! 
Da je samo kraljevski, pa hajde-de. Ali, i carski! Carski 
i kraljevski! I da je samo jednog te istog cara i kralja, pa 

hajde-de. Ali, dvojice! Dvojici careva i kraljeva ja sam 
pisar bio. Franz Joseph Prvi i Karl Prvi Habzburški, 
hej! 

— Velim, kako se, ono, rekne... 

— Šta ti imaš kome reći, šta? Ništa! Nikome! 

- Moglo bi ti prisjesti... 

— De, utrni, Allaha ti, vlaše nijedno! 

— Nemoj tako, Rasimaga! - umiješa se mejhana. 

— E, pretjera ga i ti! — ubacuje se drugi, pa treći: 

— Kud ćeš njega Allahom moliti... 

— I policiju vlašetom nazivati! 

— Nije ti uredu! — umiješava se i deseti. 

— Neuzubillah! Neuzubillah! Neuzubillah! Što me 
vlaše iz pameti izvede... — priziva se Rasim Zildžo. 

— Ti opet prekardaši! — potaknu neki od čašćenih, 
a utom — kako je i bilo vrijeme da se okonča čašćavanje 
- zatečeni u mejhani ustadoše da se razilaze. 

— Dobro, ljudi, šta vam je?! Stanite. Ne idite! 
Ja sam samo mislio da utrne s govorancijom. I da s 
mirom pije svoju rakiještinu... Stanite, ljudi! Polahko. 
Nije hića. Duga je noć... Ja, kakav li vakat nastade! 
Onaj kojeg gostiš za hastalom govori ono što bi mislio 
i ne bi smio reći ni kad bi ga se pod hastalom držalo 
svezanoga u vreći i, pride, nogama ga se čepalo! I još 
se ovi moji nađu uvrijeđeni... Ja, šta li ovo bi i šta će 
biti sa nama?! 

— Pusti! Narod kao narod. Gdje ćeš se narodu 
zamjerati... - odmahuje Arsen Policija i pokazuje 
momku Mehage Sefe da nastavi sa posluživanjem na 
Zildžin račun. 


23 


Momak, naviknut na troškaljivost Rasima Zildže 
i nastavljanja njegovih svakomjesečnih sjedeljki s 
Arsenom Policijom, i donese bokal ružinog šerbeta i 
surahiju rakije, znajući da će Zildžo jednom ili dvaput 
nadoliti ili ne nadoliti sebi šerbeta u maštrafu, ali će 
džandar u čokanj ispred sebe naliti svih dvadeset puta, 
za koliko je surahija zamašnija od čokanja. Iscijedit će 
do posljednje kapi. 

Jašta! 

Dobra vakta ko obraza nejma. 

— Dobra vakta ko obraza nejma. Kao da prije 
njihovog fursata ništa nije bilo ničije. I kao da će im 
opstati dokle je svijeta i vijeka... - mrmlja svoje i Rasim 
Zildžo. 


Gruhnu grom iz olovnog neba: Agrarna reforma. 

- Ozakonilo hajdučiju... — oglasio je s minbera 
stari Feriz. 

Da se i ne pomišlja nadalje žaliti za imanjima s onu 
stranu Drine, kad su — što je bila živa rana u sjećanju 
— potkraj minuloga stotinuljeća ovamo dogamizali 
bošnjački muhadžiri, puhljajući i mrmoljeći. 

— Halali, Huso, materi, a mater će tebi za bošnjačko 
s onu stranu Drine! Nek se živu glavu iznijelo... 

Ko je i iznio. I ko je iznio ovamo, preko Drine. 

Bošnjačke djevojke, kad se Bosne domogle i još 
malko od Zvornika odmakle, osjetivši čvrsto tlo 
pod nogama, na Diviču kolo zaigrale, zaigrale a i' 
zapjevale: 

vOj Užice, mali Carigrade, 

Dok bijaše, dobro nam bijaše, 

Kroz tebe se proći ne mogaše 

Od sokaka i od ćefenaka, 

Od momaka i od djevojakac. 

Ja, Bože mili i dragi, šta se Divič nagledao jada i 
naroda protjeranoga na ovu stranu Drine. 

Narod lijep. Lijep. Ali, muka ga utukla. Pa se na 
Diviču — biva na Bosni, na svome — pribrao i opet 
osmjelio, hrabreći se da neće biti ono što je već bilo. 
I da će se jednom tamo i vratiti. Kao što i priliči biti 
svoj na svom. 

— To je bilo — prebirao je Rasim Zildžo — dok je 
u divičkoj džamiji vazio Teufik-efendija, babo istoga 
ovoga muderrisa Abdurahmana. Turčin dao Beogradu 
dio uprave i ni čestito se nije odmaknuo Stambolu, jer 
je za sobom ostavio Rešid-pašu da veziruje, a Srbadija 
se digla na Bošnjake. Pobilo hiljade i hiljade. Protjeralo 
hiljade i hiljade. Jedne propustilo Beogradskim 
pašalukom, prema Turskoj. Pa ko se domogao, a ko 
nije. A ko nije, zastajao usput. Neki u Novopazarskom 
sandžaku. Neki prelazili u Albaniju. Treći iščekivali 
po Kosovu ili u Skopju neće li drukčije ispasti. Hej, 
kolika je to Carevina bila, ta Turska! I preko noći da 
propadne? Još će se za njezino pitati... - duma Zildžo, 
pa se tješi: 

- Ama, oni i s Turčinom, kako su već i čorbali duže 
od pet stotina godina, i napismeno načinili dogovor 
da još i naplaćuju za svakoga muhadžira iz Bosne. I 
to dobro. Po cijelih pet stotina lira... Ama, nekima 

ne dalo ni za kakve pare u Tursku, nego ih pripustilo 
preko Drine. Makar i dodatno ne naplatilo, ali da 
ispadne da se ni Turcima, ni Bošnjacima ne ugodi. 
Prvima, da preko mjere nejmadnu odanih Bošnjaka s 
kojima će moći naseljavati pustoši Anadolije i s njima 
podmlađivati svoju krv. Bošnjacima, da ne bi patili na 
daljini, jer je prava patnja tek kad se blizu onome gdje 
se bilo i onoga šta se bilo. I kad se sve misli da će se 
moći povratiti na staro... 

— To je patnja. To! Na blizinu! U Turskoj koji su, 
brzo će shvatiti da i nisu među svojima i da nikako 
nisu na svome. Svisnuli, ne svisnuli, pomirit će se s 
time gdje su i šta su. Ama, ovo je tek živa muka: biti 
među svojima i ne biti na svome. Kod svega svoga 
dobra, koje je nadomak, samo preko rijeke. TOLIKI 
preblizu da je nepovratno daleko. 

U Zvorniku se skrasili Avdispahići, Ribići, 
Hadžiomerovići, kojih je stiglo i do Vlasenice, 
zajedno s Aganovićima, Telalovićima, Efendićima, 
Husejnovićima. Kao što ih se, a i Husića, naselilo u 
Srebrenici, skupa sa Bektićima i Mujičićima. Da se 
ne redaju Bešlagići i ostali koji zastadoše u Tuzli. Ni 
Hadžiahmetovići i ostali novi u Bijeljini, Kozluku, 
Janji... Do Brčkoga, Šamca i Orašja na Savi. Svi, 
sve misleći — nakon što ih je prošla prva radost da 
su izvukli živu glavu — da će se izvršiti zemaljska 
pravda i da će brzo, ili makar kad-tad, biti vraćeni na 
svoje. 

Koliko je prazna nada kad se, oslanjajući se na 
mjerila o časti i poštenju, prema sebi ravna druge! 

— I, kad su tako dok su bili tek kneževinica u 
nastajanju od pašaluka, još sa stambolskim vezirom u 
Beogradu, kako ne bi sada kad je tamo ustoličilo — ni 
manje, ni više — svoga kralja za čitavu Jugoslaviju?! 
Samo što još i samu Drinu nije zasulo kamenom i 
zemljom, pa dokinulo da je ikad i bilo zemlje Bosne... 
- mrmljao je sebi u bradu efendija Abdurahman Feriz 
nakon što mu je narednik Petrović priprijetio po 
Arsenu Policiji da je došlo ćage koje nalaže hodžama 
po Bosni da više svoje riječi ne smiju uplitati u poslove 
države. 

Ali, svejedno, na pitanje džematlije šta znače 
tuđe riječi, stari muderris je sljedećeg petka kazao s 
minbera: 

— Agrarna reforma, ona. I obligacije. S njima se 
ima douništiti bošnjački nam i iman. 


Agrarna reforma. S obligacijama. 

Jedino su se Šadići iz Vlasenice okoristili. 
Otkupljivali od vlaseničkih begova i aga obligacije na 
zemlju koja im je oduzeta i plaćena papirima. 

Ograđujući se da ne govori o kaurima nego i 
o izrodima u svom rodu, stari efendija zapaluca 
jezikom: 

— Stekli čageta za pola Javor-planine, na čitavu 
Berkovinu, a da ruke nisu dublje zavukli u svoj 
džep. Hej, Berkovinu, onoliku?! Onoliku ravnicu, 
čijim čairima ni hiljadu kosaca nije moglo dohakati 
do Aliđuna, pa je uvijek ostajalo nedokošene trave! 

Onoliku zaravan, koja konja pod jahačem smori 
dok je naobdan zaokruži! - tumačio je Rasim 
Zildžo i doobjašnjavao kako su bivši vlasnici bili još 
i zahvalni Šadićima što su ih riješili izjalovljenog 
nadanja da će im nekad biti izbrojane velike pare 
za papire iza čije je vrijednosti država stajala svojim 
muhurom. Ali, obligacije došle do bescijenja. I još bi 
se i dobro prodale da su mogle poslužiti za motanje 
duhana. Ili da se, s poleđine, na njima mogla jazija 
ispisivati. 

— Predebele za savijanje i pušenje. Niti su hartija 
za pisma. Proštepane na sitne pravougaonike bonova, 
gotovo svedene na veličinu taksenih maraka... — jadao 
je bivši beg Junuz, a Rasim Zildžo, ohrabren da ne 
govori samome sebi, razveZivao: 

— Ne boj se ti da bi se, samo od sebe, i Šadići 
olahko okoristili. To su oni s onime koji će postati 
glavni ministar u Beogradu. Stojadinović. On naumio 
sebi fajdu, pa mu Šadići trebali da se ne prepozna štajje 
naumio. A još pomislio da izgleda tako kao da samome 
kralju hoće dobro učiniti. I da mu gospoji Mariji, 
kraljici majci, ugodi. Biva, da poradi astme, ne mora 
odlaziti čak u Nicu. Na Javor-planini, baš uokolo hana 
zvanoga Pijesak, ima te have koja je razglašena zdravom 
i po kojoj se zračne banje cijene. Zato su i nazivane 
banjama. Hej, banje, a bez vode?! Samo na zrak! I to 
je takve have toliko koliko je još samo ima u Nici. Pa 
da tu ljetnikovac podigne bolešljikavoj Rumunki. A i 
dobro je da se malo primiri dojučerašnje bošnjačko 
plemstvo. Da ne bude da su svi prevareni za zemlju. Da 

se nekima obligacije otkupe. I kralj sit i mirna Bosna! 
I, sve kao usputno, prepun Stojadinovićev budželar. 

— Jest, moj brate... — kazivao je Rasim Zildžo. — 
Ne ide pedalj zemlje uz dvorac kakav je kraljev. Treba 
onoliko koliko kralju i priliči. I daje ujednom komadu. 
Da zemlje bude toliko dajoj čairima ne mogne dohakati 
ni stotinu puta po deset kosaca. I to da ne dižu glave 
sve do Aliđuna. Od Aliđuna se trava više i ne kosi. 
Dotad je sprži i zubato planinsko sunce. Više i ne bude 
trava travom, nego ostane grehota što se nije pokosilo, 
pa iz zemlje džiklja sijeno. Za pripekom nastanu duge 
planinske kiše i suha trava počne truhnuti... I još 
toliko da je bude, kraljeve zemlje uz ljetnikovac, da se 
smori i najbolji pastuh i po njemu padne od umora 
dobar jahač, a ne mognu je u jednome danu obići... 
Berkovina! Dušu dala. Kao stvorena za priliku. Našla 
slika priliku. I Stojadinović sebi Šadiće... 

- Tako su i Šadići sa Stojadinovićem. Tako je 
Stojadinović s Aleksandrom Karađorđevićem. Tako su 
tolike pare obrnute da ih, koliko je god Stojadinović 
zadržao sebi, nikako nije moglo uzmanjkati ni 
Šadićima, koji su obligacije pokupovali jeftinije nego 
da su cigaret-ćage ili još običnije, tefter-ćage. Ali je i 
to bolje negoli onima kojima su hrpe i hrpe papira, 
tovarima da se mjere, samo zauzimale kućni prostor i 
čuvane na suhom i vrućem, umjesto da ih se premjesti 
u magazu, na tavan ili, još bolje, u trap, pa se samo 
prepuste truhljenju. Kao nepokošeno sijeno Berkovine 
po Javor-planini. 

Pričao Rasim Zildžo, ne pričao, priča se znala, 
samo što se on usuđivao naglas je prevaljivati preko 
usana... 

- Ni da se ko pobunio. Šadićima pokriće bio 
Stojadinović. A zar se i usuditi udariti na kraljeva 
čovjeka? Da se i ne govori o žalbi na samoga kralja. 
Ono, jest da je prijevara. Ali, opet, od Šadića se koja 
para i izvukla. Oni koji njima nisu prodali, nisu ni znali 
šta bi sa silnom bezvrijednom hartijom ovjerenom 
državnim pečatom. Da im s državnim parama ne bi 
bilo kao što je Bošnjacima s državnim obligacijama 
na zemlju, Šadići su, nasred Vlasenice, kraj džamije, 
one što je dao, prvu na Bosni, podignuti sami sultan 
Mehmed Fatih, srušili svoj veliki han i podižu još 
veći hotel. Da ga neće biti masivnijega i ljepšega na 
čitavome drumu od Sarajeva do Beograda. A i iz 
Sarajeva i Beograda moći će im se diviti. 

- Ako su Šadići i počinili otimačinu kakva se ne 
pamti, i Šadići su jedni na Bosni. A kolika je Bosna 
i koliku je tek država počinila prijevaru? I to ne 
samo otimačinom bošnjačke zemlje. I time je što je, 
svijetla obraza, tuđu zemlju — u većoj mjeri negoli je 
sebi prisvojila - poklonila narodu. Samo jednome 
između naroda. Onome čije je ime bilo prvo u imenu 
Kraljevine dok nije prozvana Jugoslavijom. Biva, čija 
država, njegova je i pravda. A i Šadićima, zato što 
su jedni i što su Bošnjaci, i njima će se već dohakati. 
Kao što će se, inšallah, i njoj, ovoj državi... — kazivao 
je, samome sebi, Rasim Zildžo sjedeći do pred zoru u 
kahvi Mehage Sefe. 

— Hoće, hoće! Kadli, tadli! Ničija nije do zore... 


Ničija nije do zore gorjela, ali je i agrarna reforma 
smorila Bosnu. 

Rasturiše = se begluci,  razmeđiše  odžaci, 
zaposjednuše čifluci. Rijetko se iko čestit na obje noge 
dočeka. 

Jeknu Rasim Zildžo, sakat insan, bez begovskog 
rodoslova: 

- Učini ćafir da posrne viđen Bošnjak. Da 
se sparuši cvijet Bosne. U korijenu je sasječena 
aristokratija kakvoj nije bilo ravne. I nisu samo njih, a 
oni su i imali najviše. Nego su redom. Samo, je li imao 
ije li Bošnjak. 

Ciknu i Divič kletvom zatečenom na nedjelu: 
Imao, pa nejmao! 

I samo ostade pusti nam. Ni traga mržnji koja 
bi mogla poroditi učinkovitu osvetu. Samo nadmoć 
prezira da se drukčije. Da se pripada soju. I da se 
nije sojsuz, ni svaka sorta. A i ta ispraznost gruhanja 
jumrukom u prazna prsa topila se u utjehi: 

- Šuti i trpi. Naduravaj. Neće ni ovo dovijeka. 
Ničije nije do zore. Neće, Vallahi, ni ovima. 

— Nije ničija, pa neće ni ova. 

Smetalo se s uma da prazna ne puca i uljuljkivalo u 
tješenju da je katolicima Bogu se moliti i po raskrižjima 
putova kapelice graditi, da je pravoslavcima bunedizati, 
pa gubiti zapodjenute ratove i u miru se upetljavati 
među pobjednike, sve do nove prilike za bunu i još 

bolji mir, a bošnjačko da je mliti kahvu i sebi u bradu 
gunđati: 

— Neće ni ovo dovijeka ostati. 

Mliti kahvu i sebi tepati, zaturajući s uma usud 
kako se Bošnjaku ne da sitno samliti. 

BIJELA KAMENA JAJA, 
KAO DA SU KOKOŠIJA 


Kao da sjena hodi uspravljeno. 

Aitoštomuje preostalo od hoda podsjeća na blago, 
jedva primjetno lelujanje paučine na bezvjetrici. 

Takvom se doimlje prilika staroga hadžije 
muderrisa Abdurahmana Feriza dok se, stopicu za 
stopicom, kao paučak, primiče Kula-Gradu. 

Vjetar je, ne dokončavši svoje, do u predakšamski 
vakat po nebu vitlao ostatke oblaka, pa preostala 
paperjasta bjelina upija iz daljine posljednje ostatke 
danje svjetlosti rasplinute u purpuru crvenila. 
Razbucani pramičci podsjećaju na uvećane zagasite 
žiške nakon velike vatre koju teferičlije nisu pogasile, 
pa one, pokrivene tamom noći, polahko gasnu same 
od sebe. 

Bio je visoko. Duboko ispod njega ostali su, na 
jednoj strani — Zvornik, Drina — na drugoj, i na trećoj 

- Divič. Bilo je predjacijsko doba. Nije bilo mjesečine. 
I nisu se vidjele zvijezde. I da iznemoćale staračke noge 
nisu pokušavale činiti odlučne kretnje u mrklini, da 
nije poznavao svaku stopicu uspravite hođe uz Kula- 
Grad, pa je dobro znao da je - izuzimajući komadićak 
preostaloga puta do turbeta šejha Kaimije — okružen 
samosamim nebom, bi i pomislio da iz zemlje izbijaju 
nur-vatre. I da to dobri razgone tminu. Ali, samo što 
nije jacija, pa će se i posljednji titraji nestaloga dana 
hitro utrnuti. I nastupiti samo noć. 

Starcu su sjećanjem prosijavale misli o Kaimi- 
babi, Allah ga nagradio i na Onome svijetu, i jednoj od 
njegovih šetnji uz Drinu. To mu se vrzmalo po pameti 
čim bi zastao s učenjem dova. 

Insanu u godinama najčešće dođu na misli 
događaji iz mladosti. Iz najranijeg djetinjstva. I u 
najsitnijim pojedinostima. 

Kao da je bilo jučer. 

Samo što se on jučerašnjega nikako ne bi mogao 
prisjetiti. Niti šta je bilo prije pet dana, prije dva 
mjeseca, unazad šest, šesnaest, trideset šest, pa i. 
šezdeset šest godina. Ali se svega davnijega sjećao kao 
da je — što mlađi reknu za sebe — bilo jučer. Samo mu 
je trebalo naumpasti nešto što je bilo krupnije. Ili ga 
samo podsjetiti na ono što mu se moralo urezati u 
pamćenje. Kao kad je, prije devedeset i nešto ljeta, pao 
s kruške. Ili, kad ga je, kasnije, dok je bio austrougarski 
vojnik u ruskom ropstvu, udario voz... Da mu se javi 
bilo kakvo poređenje s bitnijim događanjima kojima 
je bio svjedok ili je morao čuti o njima. Ili da mu samo 

naspomene neko od onih koji su otprilike znali šta je 
prošao — kao ono o svatovima sa otkačene skele — pa 
će mu i sve sitnice pokuljati na površinu sjećanja. I 
ko se s kime bio oženio. I kakvoga su roda bili, i ko 
je bio u svatovima. I ko je i zašto izostao. I kolika je 
dženaza bila — da se u miru ne pamti toliko mezarova 
odjednom. I da kamenje koje se dugo bijeljelo na 
zaravni uz Drinu kraj velike stijene nije samo onako 
bijelo kamenje. Niti izmišljena predaja o okamenjenim 
svatovima. Nego se mladu nije htjelo razdvojiti od 
mladoženje i htjelo ih se skupa pokopati. A kako je 
mlada bila s maškom djevičanske netaknutosti i nije 
joj - po običaju stare bošnjačke vjere — pripadalo 
kabursko mjesto u mezarju, nego je takvoj namijenjen 
počinak uz rijeku, ni mladoženju nisu htjeli razdvajati 
od nje. Ni svatove od njega. Zato su i kamena uzglavlja 
morala biti drukčija. Namjesto nišana, pobodene su 
gromade kamenja. One sad podsjećaju na okamenjeno 
stado bijelih ovaca. Ili na okamenjene svatove. 

Kroz dugi čas kamenove su ubijeljeli vjetar, sunce, 
kiša i snijeg. 


Niko drugi na Diviču ne pamti kad se skela sa 
svatovima otkačila od čeličnog konopca. Teško je 
ustvrditi i je li se to zbilo za muderrisovoga života. Ili 
je prepričavao ono o čemu je u djetinjstvu slušao? On 
i nije znao navesti godinu. Jest pamćeno da se skela 
na Diviču znala otkidati. Da su jednom nastradali i 
svatovi,. Ali, opet, o razbacanom bijelom kamenju na 

uzdignutoj ledini uza samu Drinu više se govorilo kao 
o izmišljenoj negoli o stvarnoj predaji. 

Hadžija Abdurahman Feriz znao je da se ovo što 
mu se, dok se primiče turbetu šejha Kaimije, plete u 
mislima nije dogodilo za njegovoga vakta. Znao je 
o tome iz prepričavanja. Prvi put je čuo dok je bio 
dječačić. Već tad je od toga događaja Drinom bilo 
proteklo podosta vode. Ali, ako se sagleda iz sadašnjega 
muderrisovog odnosa spram vlastitih godina, priča 
tada i nije bila zabajatila. Pogotovo zato što je, 
prečestim spominjanjem u njegovoj kući, zanavljana 
i čuvana kao kakva dragocjenost. U međuvremenu ih 
se nakupilo, mašallah, stotinu i koja. Lijepih stotinu 
i nešto njegovih godina! Lijepih?! Ma, kako lijepih, 
kakvo li što! Jadnih, gadnih, gladnih. Svakakvih. 
Svakakvih, pa i lijepih! Boga mi, i lijepih! Još kako da 
je bilo i lijepih. Ih, ih! Samo ih se muderris efendija 
treba prisjetiti! Da ga neko na to potakne... Bilo je i 
lijepih! Kako da u tolikom zbroju godina ne bude i 
onih koje su godinice?! 

Naumpadalo mu je baš to kućno pripovijedanje. 
Najčešće spominjano s jeseni na zimu, kad dani 
okraćaju i noći se odulje. I kad se, uz komljenje 
kukuruza ili raščešljavanje šćebljene vune iz dušeka i 
jorgana, pričanjem prekraćivalo dugo uvođenje u noć. 
I razgonilo prerani san s podbuhlih kanata na očima. 

Priča se među divičkim Ferizima prenosila S 
koljena na koljeno. Otac sinu. Sin svome sinu... I njemu 
je njegov otac. Ocu je njegov otac. A ocu njegovog 
oca, opet, otac... Hoće li biti da je tako bilo? On, 

Abdurahman Feriz. Njegov otac, Teufik Feriz. Djed, 
Abdurahman Feriz. I, pradjed, Teufik Feriz. Tačno 
tako: očev imenjak i djed, kao što je i sim imenjak 
svoga djeda, živio je kad i šejh Kaimija. 

A priča što mu se ispliće iz misli i jest o Hasanu 
Kaimiji, neka mu se Uzvišeni Allah smiluje. 


Bilo je da je dični šejh hodio uz Drinu. Onako. 
Bez zora. Iz čista mira. Da protegne noge. I jer mu je, 
zar, godila i blizina rijeke. 

I bilo je da mu je u toj hodnji, u jednom od mnogih 
njegovih idenja uz Drinu ili niz Drinu, skeledžija 
Hasan saopćio o ubistvu na Diviču. 

Kao i ostale šejhove hodnje kraj Drine, i taj 
događaj je mogao proći bez posebne zapamćenosti. 
Mejtu je bila dženaza kakva i bude onome čije se 
iznenadno pojavljivanje i naprasna smrt dogode u 
ovakvim kasabama. Doduše, njegovo pojavljivanje 
jest neobično. Kao da je iz same zemlje izniknuo. Ali 
je svašta i pričao. I izazivao je da bude ubijen. Pa je 
i ubijen. To i jest neobično, a i ne mora biti. Pa se i 
ubijenome koji je i neobičan treba klanjati dženaza. 
Malo se možda i zbrza. Bude i malo manje svijeta. Ili 
samo bude manje svijeta. 

Malo se i začudilo. Taj što je bahnuo na Divič 
bahnuo je tvrdeći da je sa Diviča. Ali, nije bio sa Diviča. 
Nije mogao biti sa Diviča. Na Diviču ga niko nije znao. 
Niti poznavao ikoga njegovog. Niti je na Diviču bilo 
ikoga — mrtvog ili živoga — da ima ime na viće. Nikad 

nije bilo takvih imena u pravovjernih. Ama, kad bi 
se odbacilo njegov završetak, onda bi i bilo da se na 
Diviču slično zovu. Čak im je i čehrom sličio. 

I ne samo oni njega, nego ni on nikoga među 
Divičanima nije poznavao. 

Toje utvrđeno inaknadnom opsežnom zaptijskom 
istragom kojom je rukovodio zvornički muselim 
Fidahija. Čudna pripovijest stigla je do Sarajeva. I sa 
Diviča i sa Kušlata prijećeno je Stambolom ako se sve 
valjano ne ispita. 

Jestispitano. I ništa nije utvrđeno. Iza toga je stajao, 
časnošću vlastitog autoriteta, sim beg Fidahija. 

Tako je bilo i s ubijenim. I s njegovom pričom. 
Kazivao je, dok je kazivao, tako da bi to i moglo biti 
divičko, i jest divičko, ali bi, više, moglo biti da je i 
divičko, a, opet, nimalo ne može biti divičko. 

To je sve tako. Nešto nije bilo potamam. Kao i što 
bi sve moglo biti da je potamam. 

Sve je, na kraju krajeva, dušu dalo da se zaboravi. 

Divič je na prolazištu. Kasaba na putu. Usputnica. 
Svašta prođe kao i da nije prošlo. Ne može se reći ni: 
Bio i prošao. Samo: Prošao! A i to je previše za svakoga 
koji prođe. 

_ Ono, ovaj nije prošao. Ovaj je samo došao. Ili nije 
ni to. Samo se pojavio. 

Ali, i takvoga bi se brzo zaboravilo. I samo bi 
ga se možda, a i to nekad-tenekad, neko vrijeme, 
spominjalo po mezaru koji nije u džamijskom haremu, 
a nije ni u čaršijskom, niti u starome mezarju, nego 
je na osami. Tako i dolikuje takvome rahmetliji. Zato 

su ga pokopali pod velikom stijenom, za koju bi rekli 
- ako bi je ikako zvali, jer se uobičajilo govoriti samo: 
Pod onom stijenom, ona stijena, anamo ona — da is; 
neuzubillah, šejtanova. 

To je takva stijena. Izbija iz same Drine i dobro 
se raskomotila na obali. Ima je, i visinom i širinom, 
za pet najvećih kuća. I ništa dobro nije donijela. S 
nje su završavali oni koje je teški jad snalazio. Bacali 
su se odozgo. A skončavali su i oni koje nikakav 
jad nije pritiskivao. Njih je, kao i one koje je muka 
raspamećivala, šejtan, neuzubillah, mamio gore. Da se 
odozgo bacaju u vodu. I hrabrost dokazuju. Malo je 
koji i isplivao kad se strmoglavio u Drinu. Jedino je 
Mehmed, sin kanafdžije Zihnije Buševca, radio šta je 
htio. Skakao naglavačke, postrance, sjedećki, na noge. 
I ovako i onako. Svakako. Kad se vraćao s njive. Kad je 
u polju s govedima, pa se napasu i stanu u hladovini 
preživati, on dotrči i — buć! Ama, ne bućne kao da se 
u baru baci kamenom. Ili kao da insan skoči u plićak. 
Nego se gore i ne čuje kad ga nestane u vodi. Tolika 
je visina. Očima koje ga gledaju treba polijepo dok ga 
preprate u skoku. 

Ovoga o kome je riječ, a nije sin kanafdžije Zihnije 
Buševca, i pokopalo je kraj one stijene. Uza stijenu je 
bilo dobre ravnice koju niko nije prisvajao. Ali su ga 
ovdje pokopali da se ne bi moralo misliti o njegovu 
mezaru, što nije i nepošteno. I kad bi se pustilo da 
mu kabur bude u džamijskom haremu ili u nekom 
od preostala dva mezarja, ko bi mu biljeg uspravio? 
Prebrzo bi se, kad je bez nišana i u tjeskobi mezarluka, 

zaboravilo da je i pokopan, pa bi se lahko moglo 
dogoditi da se, ekstagfirullah, na istome mjestu iskopa 
novi kabur. 

I na mejta bi se, kao što će biti s njegovim kaburom, 
potpuno zaboravilo, a i robu Allahovom Hasanu 
Kaimiji promakla ta dženaza, da se nije zarana toga 
dana — vrlo rano, kad je sklanjao rani sabah — s Kula- 
Grada spustio do na Drinu. Pridošlo mu. Duhnulo. 
Onako ili ovako. Ako onako duhne kad duhne? A da 
mu je duhnulo, duhnulo mu je. Došlo mu. I uobičajio 
je silaziti na Drinu. Prahne mu i — siđe. Ali mu je u 
ovoj prilici moralo biti i nešto baška. Kako bi drukčije 
i bilo kad nije samo hodio kraj Drine, nego mu je 
naumpalo da skuplja posebne bjelutke. Kamenčiće 
malko veće od običnih riječnih oblutaka. Ali da nisu 
nimalo veći od kokošijeg jajeta. Veće od golubijeg i 
manje od tučijeg. Bijele, oble, glatke, izumivane čas 
blagim, čas mahnitim proticanjem Drine. I da nalikuju 
kokošijem jajetu. Svaki da je, jedan drugome sličan, 
kao jaje jajetu. 

A ni to nije sve što se ima reći o tim šejhovim 
drinskim jajima... 

Sporo se, kao i sim muderris Abdurahman Feriz 
uz Kula-Grad, kretao po pijesku i oblim kamenčićima. 
Stalnoje zagledao predase. I saginjao se spuštajući tijelo 
niz štap u svojoj desnoj ruci. Baš se bio zadubio. Rekao 
bi neko ko ne zna umnoga šejha, da se zablehnuo, kad 
ga selamom prizva skeledžija Hasan Šahbaz. Poziv na 
Božiji mir doista ga prenu. Zadiže pogled i shvati da 
je dobro odmakao uz rijeku i da se primakao Diviču. 

A i ovog adaša, skeledžiju Hasana, volio je, pa mu više 
i ne bi žao dobrog dijela dana provedenog u gledanju 
ispred vlastitoga nosa i prečestom posezanju za oblim 
bijelkm grumenovima drinskoga šljunka. Nemalo 
ih je bilo da nalikuju kao jaje jajetu. Ali je mnoge, i 
to u većini, nakon što su ga stiskanjem u jumruku 
zadovoljili veličinom, ispružene na dlanu — da bi im 
odmjerio težinu — opet vraćao na obalu. Uglavnom su 
bili teži, dobro teži od jajeta kakvo je kokošije. 

Tek, u šejhovim džepovima moglo je ostati samo 
nekoliko bijelih glatkih kamenova za koje je procijenio 
da se ni veličinom, a ni težinom ne razlikuju od 
kokošijeg jajeta. 

Skeledžiju je volio. Koliko je god izbjegavao prema 
sebi mjeriti ljude, volio ga je i zato što su imenjaci. 
Jest da je pun Dunjaluk Hasana, i bit će ih, inšallah, 
dokle god bude i imena Omer, pčele, crnih ovnova i 
Sunčevoga nura. Ali, ovoga Hasana volio je malko više 
i bilo mu je drago da su adaši. Skeledžija je bio onako 
nekakav. Samo dobričina. 

— Esselamu alejkum! | 

- Alejkumu selam ve rahmetullah ve berekatuhu! 
— uzvrati šejh i pozastade. 

— Poranio, šejh-efendija? 

— Hvala Allahu, dželle šanuhu, dobro sam. Kako 
si ti? 

- Šućur Allahu na današnjem danu, a i nije mi 
gore negoli onome što ga jutros sabljom sasjekoše. 

— Jah, šta ćeš, de... 

— A ti? Zaputio se malo uz Drinu, šejh-efendija? 

- Zaputio... 

-— Nejma mušterija, pa živce smirujem gledajući 
tebe. Gledam te satima kako mi se primičeš. Gledam, 
gledaš, zagledaš sebi niz nos. Poginješ se. Prevrćeš i 
obrćeš oblutke. 

- Prevrćem, obrćem... 

— Ima li išta novo na Kula-Gradu? 

- Tima i nejma... 

— Isto kao i uvijek? 

— Slično... 

— Neka si ti nama sišao na Drinu. Gore su ti, na 
Kula-Gradu, dobri šejh-efendija, dani nalik kao jaje 
jajetu. Samo nebo. Sve je daleko i pogledu. Nejmaš 
gore Drine, da teče i da je svakoga trena drukčija. Jest, 
ono, i nebo se mijenja. Ali, nije kao Drina! 

— A onoga sasjeklo? 

— Koga? — izbeči se skeledžija Hasan. 

— Sabljom ga sasjeklo, veliš? 

— Koga? — kaza skeledžija. 

—- Toga, nekoga. Toga za koga ti veliš da ga 
je sasjeklo... - odgovara šejh pribrano, uporan u 
zakasnjelom pitanju, pa se i ne pomišlja ljutnuti na 
imenjaka. 

— Jah, šta ćeš, de... — odgovara skeledžija Hasan 
jednako kao što je šejh Hasan njemu govorio kad je 
od njega čuo o ubistvu, a ne pomišljajući time naljutiti 
šejha. 

- Hajde, allahimanet, dobri moj Hasane! 

— Allahimanet, dobri šejh-efendija! 

Do jacije, kad su se uobičajile dženaze na Diviču, 

bilo je još dana. Još se nije oglasio podnevni ezan 
divičkoga mujezina. Sunce je blizu vrhunca. Ljetni je, 
dug dan. Ima da se načeka do iza ikindije. I da mu 
još ostane. Ali, i nije ako se uračuna koliko bi šejhu 
trebalo da se uspne na Kula-Grad, pa da gore bude, pa 
da opet siđe. Makar i ne išao od Zvornika, odakle i jest 
put na Kula-Grad, nego se pentrao kurjačijom stazom 
kulama uz bedeme, pa se, odozgo, još usporeniji 
strminom, spuštao. I još bi ga čekalo ovo koliko ima 
uz Drinu do Diviča. To je od jutra prešao. Istina, sve 
polahko, bez imalo hitnje. Ali, ima se nahodati i kad se 
hitro hodi. A rahmetliju, ko god i kakav god da je, red 
je ispratiti kad se sazna da je preselio na Ahiret. To, u 
jednu ruku. U drugu, sevap je i naći se pri ruci starome 
imamu Teufiku Ferizu. Pogotovo što su se hodže po 
Zvorniku uzjogunile. Samo što još nisu obznanile 
da jedva čekaju kad će i Teufik-efendija otići s ovoga 
svijeta, pa da njima bude komotnije. 

Podugo je otkako šejh zapaža njihovo trvenje. Još 
jedulje otkako je jednaku hrđavu navadu zapazio među 
Bošnjacima. Da je Bošnjak zavidan Bošnjaku. Samo 
nisu kad je u pitanju došljo ili nevjernik. S takvima 
su umilni da ne mogu biti umilniji. Ali, je li svoj po 
srijedi, to im već ne paše. Zato polahko, izokola, da se, 
ne dao Bog, ne osjete povrijeđenima, savjetuje sabur 
mlađahnim imamima. Teufik je odavno ođuturumio. 
Grohnuo je. Noge mu se vuku nad vlastitim kaburom. 
Neće još dugo. Grehota im je što mu se ne nađu pri 
ruci. Šta bi im falilo? Ništa. Samo bi zadobili sevapa. I 
uzdigli svoj ugled u narodu. 

Ama, mladi vuci, zar, pa im nije pravo ni što se 
šejh miješa. Malo bi im, haman, bilo da je u svakoga 
džemat odavde do Stambola. A ne, kao što jest, 
sveden na po jednu zvorničku mahalu. I nijedna nije 
posebno veća od Diviča, ako nije i manja. I zato li su, 
sokolići, pikirali na Teufik-efendijin džemat. Pa im se, 
belćim, otegnulo što se njemu život oduljio. Ali im je, 
može biti, još veća hića dok mu se sin nije vratio iz 
Kahira, gdje ga je babo spremio da douči nauk i izuči 
za muderrisa. Vrati li se takav, onda mu se ni pera ne 
odbi. Ovako, ako bi se starac riješio Dunjaluka, sinu 
bi bilo šupljo pod nebom i ovaj svijet mu bio tijesan. 
Njemu je pisano ugoditi očevome hatru za njegovoga 
života. Niti bi ga šta obavezivalo da se vrati u Bosnu, 
a kamoli da s tolikim školama dopadne na Divič, a i 
drugi bi zauzeo imamsko mjesto koje je prenošeno u 
njihovoj familiji. 

A to što im Hasan Kaimija izokola upućuje 
prijekore na njihovome sikterluku spram divičkog 
imama, neka se i šejh zahvali Bogu što ga je sima vlast 
iz Sarajeva namjestila kraj Zvornika. Samo da nije 
tako, i drukčije bi oni mogli s njime. Lijepo opremiti 
glasnika u Sarajevo. Da se uzna da se protjerani 
bundžija nije dozvao pameti. Da se nije primirio. I još 
se uzoholio. Ono, ne podbada narod na pobunu i sav 
se dao na ahiretske poslove. Ali, zar nije klica pobuni 
što se govorka da on govori da se zvorničke hodže ne 
podnose s divičkim? A hodža u Zvorniku ima koliko 
i mahala: na Fetiji, u Zamlazu, na Namahdžahu, u 
Beksuji, na Hridu, na Bajru, u Vakufu, i još je glavna 

čaršijska, Riječka džamija. Pa neka se sve, lijepo, 
sabere. To je, ravno, osam. Osam mahala i osam 
džamija. Toliko i hodža. Nije mala brojka. A na Diviču 
je jedan jedini. Taj je jedan, i neka i Kaimija bude na 
tome broju, to su dva. Jedva dvojica na njih osmericu. 
Zar može ne biti preče osam džamija od jedne jedine? 
Ono na Kula-Gradu da se i ne računa. I nije džamija. 
Tekiji neka je čast. Ali, tekija nije džamija. Džamija je 
džamija. Zna se šta je džamija... 

Možda i ne bi bilo zgorega da Sarajevo malko i 
sebe preispita, pa odluči ispitati ovo ovamo i utvrditi 
šta je šta! 

Kaimija iskuplja one svoje po tekiji, pa i dan i 
noć hukću. Sve dok se ne obalijeste, a priča se da se, 
kad zapadnu u svoje stanje, i probadaju. Jest, ono, 
nije to nikakvo hukanje. To je prizivanje Samoga 
Stvoriteljevog imena. Ali, zar se to i u džamiji ne čini? 
I zar se u džamijama protiv tevhida? Cilja li Kaimija 
dotle? Hajde ga znaj šta jest, a šta nije. A i to što se 
probadaju i ništa im ne bude, ne ostane ni kaplja krvi 
kad isuču sablju iz sebe. Ni na tijelu, ni na sablji. Ni 
traga od uboda. Pa ti reci šta ćeš reći, ali nisu ni čista 
posla... | 

Hodžama je i straška. Ne bi se, je li, Kaimiju džabe 
pustilo nakon što je digao onoliki narod u samome 
Sarajevu. Je li podigao rulju? Ili joj se samo stavio 
na čelo? To je — ako i nije jedno — isto. Ali je golem 
jad zadao Sarajevu. I čitavoj Carevini. Iz Sarajeva se 
čulo do Stambola. I zar poslije onolike gungule, skike, 
vriske, cike, prekinutih života i onolike vatre, kad 

izgorje Sarajeva koliko nikad nije, kad buna bi ugušena 
i padoše mnoge bundžijske glave, da kolovođi ni dlaka 
ne usfali? Nejma druge, o takvim glavama se u samome 
Stambolu odlučuje. Da se Sarajevo pitalo, bi ga prvoga 
pogubilo. Ali je na sultanskom divanu moralo biti 
drukčije određeno. Bi samo prognan u Zvornik. I još 
mu — da ga, kao, izdvoje — podigoše tekiju na Kula- 
Gradu. To, nikako, ne može biti kazna. Na onakvome 
vidikovcu i u milini, a da je u progonstvu! Niti je 
vlastima na očima, nego je na skrovitome mjestu. 
Koliko mu je god drago, može svoje činiti! Gdje to 
ima? Gdje to može biti na ovome svijetu? Nigdje! Ali 
se s Kaimijom dogodilo u Zvorniku... 

Hej, ne može to biti slučajnost. Smaknulo bi njega 
da im ga je majka rodila. Kao što ih je bilo i bit će 
koliko hoćeš koji su smaknuli i one koje je ista majka 
rađala. Nije jedan sultan koji je dao brata pogubiti. A 
da se ne dopusti smaknuće nakšibendijskog šejha u 
Sarajevu... 

Nikako nisu čista posla. Jok! 

Mora da se i najviša vlast takvih boji. Ili samo od 
njih zazire? 

Bit će da je malo glava palo u Sarajevu poslije 
Kaimijine bune koliko bi ih moralo pasti po svoj Bosni 
da je i Kaimiju sasjeklo. Digao bi se narod. Narod 
prepoznaje takve. Naš pejgamber nije džaba ostavio 
hadis da svako vrijeme ima svoje insane. To je sahih 
hadis... Pronosi se da je na Divanu u Stambolu, kad je 
vijećanoo kažnjavanju uroteu Sarajevu pod Kaimijinim 
vođenjem, sam šejhu'l-islam dao tumačenje da bi 

takav čovjek u ovome vremenu mogao biti Hasan 
Kaimi Bosnevi. Izučio je najviše nauke u Carevini. 
Stekao znanja i zvanja iz medicine, logike, filozofije, 
stilistike i nekoliko magijskih vještina, učeći u Konyji, 
Istanbulu i Sofiji. I da mu je nuđeno da bira. Ako hoće, 
i prvi do velikog vezira. Ako neće, a neće. Gdje hoće i 
šta hoće da bude u Carevini. Ali se vratio u ovu ovamo 
Bosnu. I, kad mu je već odabir omogućen, nikako 
ne bi valjalo za njim u Bosnu poslati svileni gajtan. 
Pročulo bi se. Raščulo se Bosnom. Zaljuljalo bi se do 
Stambola. I Stambol — neka ga Svemogući Allah, uz 
Mekku i Medinu, uzvisi nad dunjalučkim gradovima 
- ali bi se i Stambol zaljuljao. Ovako, mirna Bosna, 
mirna i granica prema Unđorovini. Miran i Stambol! 

Narodu i bude drago kad stigne katil-ferman 
onima koji su na vlasti. Koliko god nekoga na vlasti i 
podržavali, narodu bude drago kad se takav obezglavi. 
. Tojedio dunjalučke pravde. Ko se u kolo hvata, u noge 
se uzda. Ko se u vlast petlja, gajtan oko vrata — tuđeg ili 
vlastitog — uvijek mu je bliži od jake na košulji... A šejh 
nije od vlasti. Njega ne zanima državna uprava. Moglo 
mu se halaliti to što se jednom upetljao. A i narodu će 
biti milo na vlast zato što ga je ostavila u životu. Kud 
će bolje na ovome svijetu: miran narod u Bosni, mirna 
i Bosna, s Bosnom — Carevina. | 

Sa šejhom u Zvorniku je tako da mu, koliko se god 
on ne nameće, dolazi sve više onih koji jesu i onih koji 
nisu u nevolji. Nikoga ne priziva, ali i ne odbija. I za 
Svakoga nađe lijeka. I lijepu riječ. A ne dozvoljava da 
mu se ičim plati. I još stiže pogledati u ćitabe. I bilježiti 


47 


kalemom. I u zikru biti prvi. Zato ga je i bolje pustiti 
na miru. Neka čini svoje. 

Ama, dobro bi mu bilo i da ne zavodi red među 
zvorničkim hodžama. On neka ostane šejh u svojoj 
tekiji. Oni i jesu imami svaki u svojoj džamiji. Dosta 
je i predosta što im se džematlije odbijaju njemu, pa 
neka im barem u džamije ne zabada nosa. 

Nije to sa Teufik-efendijom Ferizom ni prosto 
koliko Kaimija misli. Šejhovo petljanje je kao kad se 
soba ne pomete onako kako treba, nego se, malo- 
malo, pa pod ćilim podmeće. 

Nije ni šejhovo maslo za ramazana. I u njegovoj 
tekiji, kad bi se zadiglo krajeve ćilima, imalo bi se šta 
izmesti. 

I još se i probadaju, hej! A ni traga rani!? 

I pjesme ispisuje! 

A kome dolazi šejtan? 

Dolazi svakome lažovu, griješniku. Oni prisluškuju 
I većinom oni lažu. A zavedeni slijede pjesnike. Zar ne 
znaš da oni svakom dolinom blude i da govore ono što ne 
rade?" 


Mlade hodže kao i mladi kurjaci. Zubima bi se 
klali sa svakim, sve misleći da im niko nije ravan. 
Smetnuli s pameti da Hasan Kaimija, neka mu Allah, 
dželle šanuhu, podari što bliže mjesto Sebi, nikako ne 
može podmesti pod ćilim. 


! {z Kur'ana 

Niti je pod njegove tekije i zastrt. Nejma ni poda. 
Samo tvrdo nabijena zemlja... 

A ako se derviši i probadaju i ne ostane im traga, 
to je samo da pokažu kolika je sve i kakva je Allahova 
nagrada za prizivanje Njegovog imena. 

I da im se dalje ne reda, kad im je najbolje da 
se prihvate ibadeta. Kao što to svjedoče ajeti Časne 
Knjige, iz sure +Pjesnicia. Zvorničke hodže stanu, i 
ispuste ono čime se završava sura ,Pjesnicic: 

A tako ne govore samo oni koji vjeruju i dobra djela 
čine, i koji često Allaha spominju, pa budu pomognuti nakon 
što im je učinjena nepravda. I Bog će znati one koji su činili 
nepravdu, kuda god se oni okrenuli.? 


2 Iz Kur'ana 

KUKAVICE ZAPJEVAJU KAD 
OBEZVRIJEDE ISTINU O BULBULU 


H! 

Mliti kahvu i sebi u bradu gunđati: Neće ovako 
dovijeka ostati... 

U Hamdanovoj kahvi nije se mljela kahva. Tucana 
je. I naokolo se toliko prostirao miris da nije bilo 
insana da mu se ne prohtije kahvenisati. - 

Jest, tucana kahva. 

Tučak i drveni havan. Ili je bio kameni? Izdubljen 
u trešnjevini ili isklesan u kamenu, havan? Tučak je bio 
bronzan. Mora da je havan bio i ovakav i onakav. Jedno 
vrijeme — drven, poslije — kameni. Ili je bilo obrnuto? 
Dva nisu bila uporedo. Uvijek je u dućanu stajao jedan 
havan, a čim se javlja nedoumica o materijalu izrade, 
Mora da je bio i ovaj i onaj. Svaki u svoje vrijeme. 

Hamdan Behar je, izvjesno, bio od onih begova 
koji su se pri padu ispružili na sve četiri. Koliko je i dug 

i širok. A kad je uvidio da će mu od agrarne reforme 
preostati jedino da se prihvati prosjačkoga štapa, došlo 
mu u pamet da bi, onda, bolje bilo i ne ustajati. 

A nejma ni onih koji bi bili kadri sadaku udijeliti. 

Sva Bosna, što je god bilo imućnog, viđenog i 
čestitoga Bošnjaka, otimačinom imanja pade s nogu. 
Gore, u zraku, landaraju noge, dok se ljudi pehlivane 
na glavi. Pravi pehlivani makar se po užetu ravnaju, 
pomažu se rukama i hodaju na nogama. 

Hamdan Behar ne spiska po mejhanama i uz 
kaurske čengije ono što se ostavljalo u sobnome trapu 
i krilo od vlastitih očiju — zlu ne trebalo, u zlu da se 
nađe, u najcrnjim danima da posluži. 

Time, ni šakom zlatnine, pokojim šorvanom, što 
još rjeđom mahmudijom i ponekom madžarijom, 
ne ugodi novim gazdama moljakanjem da mu 
dopuste da od njih otkupi makar kolikačko hise 
vlastite zemlje. Ne prepusti se nagonskoj bošnjačkoj 
umisli da se samo urodom i zaradom na vlastitom 
posjedu, malo-pomalo, može povratiti sva svoja 
zemlja. 

Umjesto svih potvrđenih ili varljivih mogućnosti 
kako da se otme nadirućoj bijedi, Hamdan Behar 
otkupi mejhanu Mehage Sefe i poče peći kahvu. 

Hej, beg! I to da je kakav beg, pa hajde-hajde. Ali, 
trobeg! I da otvori kahvu?! 

Biva, kad je već bilo što se s Bošnjacima zbilo, neka 
se svijet i takvoga čuda nagleda. 


Bilo — bilo! Što se rekne, Kad je već bilo. Kad je 
prošlo dernecima, neka i hala izgori. 

Ama, Hamdan Behar ne pristupi poslu šeprtljavo. 
On po svome. Da bude kahva s namom! Samo kahva i 
samo što uz kahvu ide:lokum ili dva šećera, rahatlokum 
ili dva — po volji, i maštrafa vode. 

Kahva se ima peći samo na vodi s vrela Zmajevac, 
ispod samoga brda Vratolomac. Ni pomisliti da bi se 
zahitilo vodu iz Drine, koliko god je Drina bistrija 
od suze u oku, kad nije dopuštao ni da se i sa kojeg 
drugog izvora ili, ne daj Bože, iz bunara, nalije voda. 
Samo sa Zmajevca ispod Vratolomca! A, eno sinova, 
begovića. Neka prte breme i vukljaju vodu. Bolje im je 
negoli vehnuti u sirotinji ili se busati u šuplja begovska 
prsa. I da nejmadnu kad misliti i žaliti za onime što je 
nekad ime Behar bilo na Bosni. A ako im ni nanošenje 
vode ne pomogne, onda će im prisjesti svaka pomisao 
o neradu ili žaljenju za izgubljenim i skočiti im na 
nos od pomisli na ispunjavanje dodatne obaveze da 
donose vodu i sa Hadžibegovca. 

S Hadžibegovca je bila voda koje se iznosila u 
maštrafi uz džezvu sa kahvom ispečenom na vodi sa 
Zmajevca. Uvijek, ljeti-zimi, srča ima da je zamagljena, 
da se, koje god bilo doba godine, znoji od žestoke 
studeni vode. 

Ko nejma zdrave zube, neka ne zalijeva gutljaje 
Hamdanove kahve. Puca gleđ. 

Kako može biti ledena i ljeti kad je treba nositi i 
pet kilometara da bi je se donijelo, a za toliko hoda s 
drvenim posudama na ramenu ne može ispod sahata 
dobra hoda? Može. Lijepo! Imao je Hamdan Behar 
magazu kojoj, po tamnoći i hladnoći, nije bio ravan 

zindan, i još, po dnu, trap. U njega bi, s prolaženjem 
zime, kad džemre udari u vodu i počne se topiti led 
na Drini, natrpao kao džam jedrog drinskoga leda. 
Bilo ga je — ljudi su gledali svojim očima — da u dubini 
magaskoga zindana, u trapu, ne ofali do novoga 
proljeća. 

U tome ledu držana je voda koja je mahsuzile 
posluživana uz kahvu. 

Zimi, iako je u to doba i na samome vrelu 
Hadžibegovca bila mlakušasta, vodu nije trebalo 
rashlađivati. Onaj ljetni ni sahat nošenja otezao se po 
zimskom nevremenu. Dok se donese, voda samo što 
se ne zaledi. 

Takve su zime kraj Drine. 

Kahva je dobavljana iz Misira. Na. rijetkoj 
ćetenskoj pređi džake razaznavali su se zeleni harfovi 
o misirskom porijeklu. 

Nabreknuta zrna, što se rekne: evo mi ti! Samo 
što se ne rasprsnu od jedrine. Kao, gluho bilo, dječija 
guzičica. 

Nije nabavljao prženu. Ni u snu sanjati da ne bi 
bila sirova. Od purenja, ako će se pravo, najviše i ovisi 
hoće li na kraju — u odsrkljaju iz findžana, na vrhu 
jezika i pod jezikom, kad se mljacne usnama i jezik 
natisne na nepce kao kad se hoće progutati pljuvačka 
— hoće li kahva biti kahvom. 

U kahvi Hamdana Behara kahva je purena samo u 
ručnome šišu i samo nad johovim žarom. 

Ni slabijeg drveta za vatre ni još gorega žara, ali 
bi jara od zgasle bukovine ili iz hrastovine, da se žar 

i ne spominje, spržila kahvu. Zato i ne valja pržiti 
kahvu. Kahvu treba puriti. Niti je treba i puriti na 
tepsiji u pećnici ili u tepsiji nad žarom. Ni na šporetu 
s poskidanim koladima na platni. Ni nad plamenom 
u šišu koji je u obliku tendžerice, sa dugom drškom i 
ručicom za okretanje na kapku. Najbolje je u valjkastom 
šišu na dugoj šipki. I uživati, ali se i pomučiti dok se 
ne uhasuli. Okretati, obrtati, primicati i odmicati od 
vatre. I urijetko smicati vratanca i zagledati unutra 
- kako se ne bi upustilo zraka koliko ne treba, ali i 
virnuti koliko je dovoljno — da se stigne vidjeti kad će 
se kahvena zrna oznojiti, pa prekinuti kad se učini da 
će se raskokati. Samo tada prekinuti. 

Kao što mora biti i majstor koji okreće ražanj s 
janjetom — da ga vrti, i žar primeće i odmeće, da ga 
maže lojem ili krpicom namočenom u rastopljeno 
maslo, sve dok oči na glavučici samo što ne iskoče, a da 
ne iskoče, plećke samo što se ne odvoje od kostiju, a ne 
odvoje se, i dok ukazane kosti na butovima iz vreline 
pređu u stanje da ih se prstom pipne, a da se hladnoća 
osjeti. Samo tako i samo tada janje je ispečeno kako 
valja. Tako je i kad se vrti kahveni šiš nad vatrom — 
da ga se okreće samo onoliko i onako koliko i kako 
treba okretati. Kao što je svekrva snahi rekla da se ne 
peče sama pita u šporetu ili na ognjištu, nego da se, 
skupa s pitom, i snaha napeči. To je ispeći pečenje 
pite! Tako se uvarda ili se ne uvarda i purenje kahve u 
Bosni. 

Jazuk bi i bilo tako popurena zrna strpati u 
vodenicu. Bio kahveni mlin ili vodenica, kako se 

god nazivalo, bio spolja drven, mesingan ili srmom 
izvezen, u svakome su čelični nožići. Oni sprže kahvu 
sasijecanjem zrna. Ako i nije purenjem, zato što to i 
nije prženje, onda to bude s kahvom pri mljevenju. 

Zato je tucana kahva Hamdana Behara. Povazdan 
ima da se tuca i bude prhkija od prašine. Kao praške u 
čašici behara. 

Da bi bila kahva kahvom. 

I još je svašta nešta treba da bi sve bilo kako 
treba. 

Rahatlukume je nabavljao iz slastičarnice najbliže 
Begovoj džamiji u Sarajevu. Džezve su mu u bakru 
otkivale kujundžije iz Tešnja, a kalajisali ih Cigani sa 
Barica kraj Vlasenice. 

Findžani su od češkoga porculana. Izrađivani po 
narudžbini. Svakome je na zadnu zlaćani Mlađak sa 
zvijezdom. Na samim krajevima Polumjeseca zasnovan 
je po jedan krak zvijezde. Dvije stranice okrenute su 
joj izvan Polumjeseca, pa je svih pet krakova unutar 
Mlađaka i njihovi špicevi dotiču bridove kraćeg, 
unutarnjeg srpa. 

Kao ni Polumjesecu sa zvijezdom u findžanu, nije 
se moglo naći mahane ni vodi s Hadžibegovca. Još 
se dobro pamtilo da je čuveni geolog Katzer — kad je 
došao iz Beča da se svojim očima uvjeri u postojanje 
stotinu dvadeset sedam vrela s različitim ljekovitim 
svojstvima vode na skučenom prostoru Crnoga gubera 
poviš Srebrenice — vođen i na Hadžibegovac. I namah 
je, dok mu voda nije bila ni splaznula niz grlo, kazao 
da je ona najbolji lijek zdravom insanu. I bi se i ona 

pročula da mu se, prvo, nije trebao zabaviti onolikim 
ljekovitim vodama ponad Srebrenice. 
A i zarati se. 


Nova vlast sebi svoju vodu uzvisi. Na Han-pogledi, 
odakle - iznenadan kao prasak puške u nevakat — puca 
pogled na Vlasenicu, ozidana je velika kamena česma 
na dvije lule i na njoj uklesano da je, 28. septembra 
1914. godine, Šumadijska divizija drugog poziva 
srpske vojske ovdje vodila borbe sa vojskom Austro- 
Ugarske. 

A bilo je, nakon što je vojska K. und K. prvopozivce 
iz Srbije stjerala kod Krupnja i oni pobjegli s mejdana, 
da su drugopozivci upali preko Drine, u Bosnu, i 
postrijeljali, u istim urvinama za koje je na česmi 
uklesano da su u njima vođene borbe, dvije hiljade 
Bošnjaka iz Vlasenice. Samo nejač, jer je muškinje bilo 
pod puškom na frontu. 

Nije uklesana pobjeda. Nije ni da su izgubili. A 
ko će, kad živa sjećanja minu i ostane samo zapis u 
kamenu, i pomisliti da se spomenik diže vlastitom 
kukavičluku odmazde nad komšijskim narodom? 
Niko! Zato je i podignut spomenik. Da bi se uznalo 
ko je gazda u novoj državi. I da se ne smije ni zucnuti 
9 dvije hiljade umlaćenih Bošnjaka. Samo je sinovima 
I očevima strijeljanih, onima što su tada bili pod 
puškom, poslije, kad su pregrmljeli bitke od Italije i 
Grčke do Rusije i Poljske, preostalo da po Javor-planini, 
PO mraku, sakupljaju kosti svojih roditelja i djece. I da 

to čine u hitnji. Vlast je iste kosti sakupljala po danu. I 
kad ih je nakupila toliko da se mogne reći da se našlo 
posmrtnih ostataka za dvije hiljade junački palih 
drugopozivaca, pokopalo ih na zaravni iznad ozidane 
česme i nad njima pobolo čitavo groblje krstača. 

Šta je kamiona i limuzina prešlo preko Drine 
i protutnjalo kroz Zvornik, Divič, Novu Kasabu i 
Vlasenicu, dovozeći uzvanice na otvaranje spomen- 
česme i spomen-groblja, bi insan pomislio da je nova 
država neuporedivo moćnija nego jest, kad se ne bi 
znalo da je sve što se u njoj mrda na četiri gumena 
točka skupljeno za ovu priliku. Još su limuzine i 
posuđivane iz Rumunije. 

Šta se đenerala poredalo iznad česme. Bi insan 
pomislio da je tolika sila i morala pobijediti Svetu alijansu. 

Od toga posvećenja česme i groblja, taj predio 
dobi ime Ružina voda. Staro i pravo ime, Ružna voda, 
bi ukinuto, iako je trajalo otkako se zna za taj kraj. A 
znalo se baš po vodi, prijekoj i nezdravoj. 

Ima i dvije hiljade godina — otkako se zna za 
srebro u Srebrenici, koja je nazivana i Domavijom i 
Argentarijom — da su mnogi karavani ovuda prolazili 
prema Dubrovniku i, kasnije, ka Sarajevu. Koliko god 
put vijugao, od grada Birča — koji će se Vlasenicom 
prozvati — bilo im je uzbrditije negoli uz nos. Jedva 
bi se iščekalo da se ukaže zaravan s hanom, Han- 
pogled, gdje bi obavezno predahnuli. Pogotovo što 
je pred njima bila — ako su namjerili u Dubrovnik 
- bezvodna planina Devetak ili — ako će u Sarajevo 
— jednako bezvodna gora Romanija, a između dviju 

žednih planina raskomotilo se jednako bezvodno 
polje Glasinca. Samo je na Han-pogledi bio studenac. 
Žed gasili i ljudi i konji. Ljudi bi se, može biti, manje 
umorili ili manje od natovarenih konja. Zato su 
uprijeko crkavali mnogi tegljenju sviknuti ždrijepci, 
vranci, putalji, đogati, kulaši, zekani, bijelci, šarci i 
konji s drukčijim bojama i biljezima. Mora da slično 
skončanje nije mimoilazilo ni karavandžije. Njih su, 
u groznici, nosili kući ili pokopavali ukraj puta, ne 
prekraćujući im muke kao konjima. Tako je sva zaravan 
nad izvorom bila pretvorena samo u konjsko groblje. 
Predjelu bi ostalo ime takvoga groblja — da konjskim 
kostima nisu pridodane one sakupljene iz urvine u 
kojoj su strijeljani Bošnjaci iz Vlasenice. Kao što bi i 
izvoru ostalo ime Ružna voda. Ali, trebalo je posvetiti 
česmu i kosti pred silesijom izdrndanih kamiona, 
tahterevan-limuzina i uparađenih đenerala. 

Šta je jedno slovo manje ili više!? Jedno više! S 
njim Ružna voda posta Ružina. Kud će na svijet ljepše 
ime? Kao rosne kapi na laticama tek rascvjetale ruže! 
Takva da je, biva, ova voda. I po tome da joj je ime. 

Ko zna, možda i dođe vrijeme da se neko osmjeli 
sjetiti se da u tolikoj visini planine ni ulegendama nikad 
nisu mogle rasti ruže. Možda — drugi neko — ispriča i 
kako je bilo s tim imenom. Možda s tom državom i 
ne bude trajalo koliko se namislilo i sve izmišljotine 
ne mognu zaživjeti kao istina, pa da dođe i vrijeme 
u kome se kosti i ne moradnu opet preturati. Drvene 
krstače i same od sebe će istruhnuti, a studencu na 
Han-pogledi da se vrati ime koje mu pripada. 

Da biljezi na Han-pogledi ne bi ostali osamljeni, 
pohitilo se s podizanjem spomenika Kosti Todoroviću., 
Taj se napljačkao, nažario i napalio bošnjačkoga dobra 
i naubijao sibijana. Samo na dan pred strijeljanje 
Vlaseničana, 27. septembra 1914. godine, nad 
Srebrenicom bi razbijena njegova vojska trećepozivaca. 
Vojvoda završi kako i priliči. Ustrijeli ga stari Bošnjak 
iz prangije ostraguše. Njegovi se, čim puče glas da je 
pogođen, razbježali, kako bi se sjatili tamo gdje im se 
ne nadaju, pa vojvodinu razmrskanu lobanju naplatili 
u Vlasenici. 

Na mjestu pogibije, iznad same Srebrenice, bi 
podignut spomenik istog datuma kad je planula 
prangija ostraguša, da se obilježi četvrta godišnjica 
poslijeratnih pobjedai osma godinavojvodinepogibije. 
Na dan 27. septembra 1924. godine. Sa još uvećanijom 
svitom đeneralskih činova negoli ih se iskupilo 
na Ružnoj vodi i sa još izdrndanijim kamionima i 
limuzinama. Bi otkriven spomenik 2dičnome junaku 
otadžbinskoga rata i jednom od najvećih sinova u 
dugoj prošlosti svenarodnoga stradanjac. 

Malo podalje odavde, stotinu dvadeset sedam 
ljekovitih vrela Crnoga gubera bi prepušteno zaboravu. 
Rasturi se fabrika u kojoj je konzervirana i flaširana 
najtraženija voda ovih vrela, nazvana imenom Crnoga 
gubera, lijek slabokrvnim i nerotkinjama. 


Kad se prepustiše zatravljivanju toliki izvori 
guber-vode, kako se boljem moglo nadati s vodom 

koja se zvala Hadžibegovcem i uokolo koje se širio 
bijeli perivoj bijelih šumskih nevjesta, breza? Vrelo je 
zatrpano rastresitom zemljom, pa nabijano ilovačom, 
pa kamenjem — krupnim isitnim, pa zalivano kazanima 
rastopljenog olova, ali je voda jednako kuljala. 

Tajna podzemnih vodenih damara pripada samo 
Stvoritelju svih svjetova. 

I, da se ne bi samo uvećavala priča o neuspjelom 
začepljanju, petljavine biše uprijeko prekinute... 

Neko u proljeće donese glas da je voda pročistila 
pogan uokolo. Vrelo se raskomotilo, pa se iz njega više 
ne mora zahvatati samo dlanom ili lončićem. Bare se 
isušile i voda sebi prosjekla novi odvod. Sad se i goveda 
i zvjerke imaju odakle napojiti, a od silnih nasipa ne 
mogu prilaziti vrelu i poganiti ga. Samo mu insan i 
ptica mogu prići. 

Nije se Hadžibegovcu moglo naći mahane ni pri 
kraćenju dokolice uz kahvenisanje. Ali, raspredalo se 
zašto rahatlokumi ne bi mogli biti iz Tešnja, kad su 
i u Tešnju rahatlokumi bez zamjerke, a da bi džezve 
mogli kovati kazandžije s Baščaršije. Zašto se kahva 
na bi purila nad žarom grabovine umjesto nad 
johovinom? I zašto se kahva ne dobavlja iz Anadolije? 
Ili da bi Hamdan Behar kahvu trebao nabavljati makar 
iz Tunizije ili Perzije. Što mora uvijek biti iz Misira? 
Neka je i iz Tunguzije, ali ne mora biti samo misirska. 
I, ako već voda s Hadžibegovca ne može biti sporna, 
zar nije svejedno odakle će se zahititi čiste vode za 
kahvu, kad, svakako, proključa prije negoli se zaspe 


kahvom? 

Samo što se još nije pitalo zalije li se kahva 
prokuhanom vodom ili se po kipućoj vodi zaspe 
kahvom, iako bi taj odgovor bio među bitnijim pri 
dosezanju suštine u tajni Beharovog kahvedžijskog 
tabijata. 

I dalje se svašta pitalo. I što je ovo, a nije ono. | 
ono, umjesto ovo... 

— Iz Misira, iz Misira! Još kako nego iz Misira! Misir 
je Misir! Stotine je misira na Dunjaluku. I u Bosni ih ima 
da im se tako rekne barem jedna stotina, a svaki je dobio 
nadimak po imenu samo jednoga Misira. Iz Misira! Pa 
se, nešto mislim: kao što se i nama Bošnjacima u vjeri 
u Allaha, dželle šanuhu, upravljati prema Kibli, tako 
nam se u svjetskim poslovima okretati Misiru. Može, 
ne velim, i Misir zaposrnuti. Zato i nije u njemu Kibla. 
Može mu doći i da ne bude kakav bi trebao biti. Ali, otet 
će se i opet postati ono što jest, Misir... Kao što je Misir —- 
Misir, mora biti i kahva — kahvom. Popij kahvu misirku 
iz bakarli džezve iskovane u Tešnju. I iz zemljanog 
findžana koji je Čeh nazvao porculanom. Zasladi 
lokumom šećera iz sultanskoga Stambola. Razgali 
rahatlokumom načinjenim uza sami najveći Husrev- 
begov hair, iz slastičarnice najbliže Begovoj džamiji, S 
koje će se, uz Bejtullah u Mekki, čuti zadnji ezan pred 
Kijametski dan. Zahladi vodom s Hadžibegoveca. I gledaj 
Drinu kako teče, Onda znaj da si popio kahvu! Kud će 
više miline odjednom na Danjuluku? — progovarao bi 
Hamdan Behar kad bi mu se učinilo da će se dokono 


sporječkavanje među njegovim musafirima izroditi u 
gungulu. 

Opet, nejma ispijanja kahve bez eglena. Najbolji 
je eglen uz kahvu o tome kakav će biti sutrašnji dan, 
hoće li biti kiše, neće li biti kiše, hoće li i kakav će 
vjetar puhnuti, neće li nikako, hoće li zasniježiti, neće 
li, i kako će ljetina ponijeti, i šta mijene najavljuju kako 
će se zima okrenuti. 

Ama, pametnije je i njegovoj kahvi nalaziti 
mahane negoli se došaptavati i prepirati o tome ko 
je bio u grupi koja je ovih dana, u Marseillesu, ubila 
kralja Aleksandra. Ili o tome od čega se liječi kraljica 
majka provodeći mjesece na planinčini u dvoru pokraj 
ukinutoga hana na Pijesku, u srcu Javor-planine, gdje 
je zemherija i u pola ljeta. Niti da se opanjkava kako 
su se Šadići iz Vlasenice obogatili s obligacijama na 
zemlju na kojoj je napravljen taj dvorac. Nije to za 
priču uz kahvu. Ni kako je Rasim Zildžo namagarčio 
kralja dok je kralj, bezbeli, bio živ. Ili će biti da je 
kralj namagarčio njega? Ko je koga? Pustiti se toga 
ko je koga. Narod je narod. Priča je priča. Džandari 
su džandari. Džandarski je i regent Pavle. I Petar, 
ono dijete što čuči na tuti u Beogradu i preža svoju 
priliku... Beograd je zaulario Bosnu. Zato, pustiti se 
prazne priče. Bolje je i kahvi mahane nalaziti negoli 
- ito još uz ovakvu kahvu — iskati belaja. 

DRŽANJE ZUBIMA ZA ZRAK,JER SE 
SITUACIJA NE MOŽE DRŽATI U RUKAMA 


Da je Rasim Zildžo namagarčio kralja? Hej! Da je 
i kralj namagarčio Rasima Zildžu, i to je preko svake 
mjere. Kakav god i čiji god bio kralj, zar s njim takvu 
sprdnju praviti ili njegovo s nekime se sprdati? 

Isti onaj Rasim Zildžo što se iz Svjetskog rata 
vratio kao potpuni invalid. I za njim svaki mjesec iz 
Beča dolazila odšteta koliko džandarski narednik u 
Zvorniku Petrović nije dobijao državne plaće za šest 
mjeseci ili njegov pucman Arsen Policija ni za cijelu 
godinu. Pa, ostani u pameti kakve države u Bosni 
nestade i kakva nastade... 

Ama, ni Rasim Zildžo nije se stiskao s parama. 
Trošio ih. Rasipao. I milimice i nemilice. Radost mu 
bila svijetska djeca. Uz svaku penziju čašćavao je 
SVako dijete na koje je naišao, a nije ga bilo koje ga tim 

anom nije prepraćalo niz sokake i uz sokake, sve do 

mejhane Mehage Sefe, od koga je mejhanu, zadnjom 
zlatninom, otkupi Hamdan Behar i od nje načini samo 


kahvehanu. 
Djeca su sitan trošak. Tek šećerke iz dućančića 


Arnauta Gzima. 

Šećerke i gurabije Arnaut Gzim pripravljao je 
tokom cijele godine. Ljeti je ponudu proširivao s 
šejtan-halvom, kao najfinije raščešljanom vunicom iz 
niti zacrvenjeloga šećera. Kao na preslicu, natakne je 
na štapić, a topila se čim je usne taknu. S kasne jeseni, 
kad nebo oteža kišom i prezasićenom maglom, dernjao 
je svako mogao nakupiti u šumama oko Srebrenice 
koliko mu god nije mrsko ponijeti i napeći ih u kući, 
na šporetu ili na tepsiji u pećnici. Na Diviču je, pak, to 
činio samo Arnaut Gzim i zazimljavalo kad on zaviče 
ispod pendžera i ispred avlijskih kanata, zveckajući 
kutljačom o kantu: + Vruć salep, saaaaaleep!a 

Rasim Zildžo je kupovao šećerke. To je i djeci 
bilo najdraže. Matere su im mogle ispeći gurabije. I 
kupiti malo salepovog korijena u apoteci u Zvorniku. 
I svaka kuća se, bez razlike, mogla opskrbiti kestenom 
—- čamcem uz Drinu, pa do kestenskih šuma. Šećerke 
se, može biti, mogu praviti i u kući, ali se nije čulo da 
ih ikad iko pravio. 

Ništa je to na dječurliju koliko je spiskavao na 
čašćavanje odraslih. 

Kao što nije imao svoje djece, tako nije imao nikog 
od bliže familije. Računao je da nije red ženiti se prije 
vojske. S vojskom mu se otegnulo. Na redovni rok 


66 


dodano mu produženje pred ratnom opasnosti. Pa još 
četiri godine ratovanja. I, nakon što se vratio kakav se 
vratio, nije mu se ni ženilo. 

Sam nije bio troškali, ali mu se htjelo da čašćava 
druge. A i kako bi tolike pare sam potrošio? Ovako, 
nejma boljega sevapa negoli djecu razdraganiti, a pošto 
je Hamdan Behar dokinuo mejhanu Mehage Sefe, ni 
čašćavanje odraslih ne može mu se više upisivati u 
haram. 

Na Diviču i nije bilo birtije. 


Jest, isti taj Rasim Zildžo spominje se uz magarčenje 
s kraljem. 

Dogurao u životu do još jednoga kralja. Prije 
službovao dvojici koji su bili carevi i kraljevi, a sad se 
čak priča o njegovom magarčenju s kraljem! 

Isti onaj Rasim Zildžo koji se, bez tri prsta na 
desnoj ruci i čitavog preostalog tijela, ali oduzetih 
nogu, vrati iz Svjetskoga rata. Granata mu odbila 
tri prsta. Neki tobdžija, Čeh li je, Švabo, Poljak li je, 
koji je već bio, kad su im, svima, imena ista ili gotovo 
ista, a i prezimena im međusobno nalikuju kao šejh- 
Kaimijina kamena jaja. Ali je taj koji je potpaljivao top 
- pomahnitao. Prekipilo mu kao kad se proključala 
voda sa Zmajevca prelije u džezvi Hamdana Behara... 

Kako i ne bi? Pomahnita i kome čitavoga života 
ne zapadne ni mrava zgaziti, kamoli da neće onaj 
koji se naubija svijeta, kao što to svaki — i slab —- 
tobdžija počini. Taj je bio dobar nišandžija. Ali, sve 

do jednom. Umjesto da top pred njim puca, puklo i 
u tobdžiji. Naredio prevrtanje cijevi. Otvor došao 
spram pozadinskih baraka, a stražnji dio topa prema 
fronta. I raspalio. Granata zgodila komornu baraku. 
U njoj sjedio i Rasim Zildžo. Ispisivao dopise koji su 
razašiljani po Bosni: 

Njegovo Carsko i Kraljevsko Visočanstvo Car Austrije i 
Kralj Ugarske Franz Joseph... 

Ili je tada, već, ispisivao: 

Njegovo Carsko I Kraljevsko Visočanstvo Car Austrije i 
Kralj Ugarske Karl Prvi Habzburški 

... izvještava Vas, žalosnim srcem, da je Vaš sin... 

Mora da je ispisivao svojeručno potpisana izvješća 
ovoga drugog, koji je tituliran Prvim. 

...dao život za Cara Kralja. Carevina Austrija i Kraljevina 
Ugarska nikad ga neće zaboraviti! 

Geler je Rasimu Zildži odbio tri prva prsta na 
desnoj ruci. Prasak ga je odbacio kroz baraku na krov 
druge barake. I sve živo — a u prvoj baraci ih je ostalo 
manje živih nego mrtvih — iščuđavalo se kako im čitav 
Bošnjak s krova maše. Ubrzo se i uspravio. I spuzio 
niza strehu. Pa doskočio na zemlju. Skočio s metar i 
po, dva metra, koliko je krov na baraki odmaknut od 
zemlje. Ali, to mu i bi. 

Vojni ljekari utvrdili su da bi ostao samo bez tri 
prsta. I ne bi mu se noge oduzele. Samo da je, ležeći na 
krovu, popričekao do mu bolničari priteknu u pomoć. 
Ili makar vatrogasci. Samo ga je trebalo stručno 
snijeti. Potom bi, ni mjesec, odležao pod nadzorom, 
u bolnici. I mogao bi, bez ikakve pomoći, othodati na 

vlastitim nogama do kraja života. Ako mu već nije bilo 
suđeno da pogine. Ovako, eksplozija je bila presnažna 
za preslabo ljudsko tijelo. Ali, i taj nalet je izdržalo. 
Samo što kičma nije mogla još i naglo pomicanje na 
krovu. 

Regimentna komisija potpisala je mišljenje da 
sam skok sa strehe nije bio presudan i da je s vojnim 
obveznikom Rasimom Zildžom bilo gotovo onda kad 
se uspravio na krovu. I da mu je, od toga, nastradao 
damar između sedmoga i osmoga kičmenog pršljena. 
Izražavali su čuđenje kako ga, čim se pridigao, nije 
oborilo s nogu. U iščuđavanju su ponavljali poklič — 
jednako čuven kao onaj koji se prolamao ratištima na 
vijest da Bošnjaci dolaze: a Die Bosniaken kommen!a 
— o pehlivanjenju Rasima Zildže na krovu i s krova: 

To mogu samo Bošnjaci! Die Bosniaken kommen! 

Može izgledati i da su se pravdali. Skidali 
odgovornostisasebeisa Monarhije. Ali,ineupućenome 
se pokazivalo da po tijelu Rasima Zildže nejma ni 
uboja ni ogrebotine. 

Priznata mu je stopostotna vojna invalidnost 
i dodijeljena mjesečna invalidnina frontovskoga 
ranjenika. 

On je pare u Bosni proćerdavao kao da mu nikad 
neće ni presahnuti ni ustrebati. Ili se pribojavao da 
hoće, pa da ih se što više natroši? 

Toibi. 

I bi nekako u vrijeme kad je Hamdan Behar 
izmijenio namjenu mejhane Mehage Sefe i više nije 
bilo ni šerbeta, a kamoli rakije. 

Sam Rasim Zildžo mogao je svojom mirovinom 
isplaćati sve kahve. Ali, brzo se rašču Beharova kahva. 
Šićar mu je još brže rastao. 

Kako god bilo, Rasim Zildžo se ne načašćava u 
Beharovoj kahvi. Jest mu zapalo više puta, ali se dogodi 
da ne primi penziju. 

Nije se ni nasikirao. Hajde, zastalo. Namirit će 
Švabo. Stići će s dodatkom za kašnjenje. Samo što 
poštar nije donio pismo u kome se Beč izvinjava radi 
propusta. 

Ama, zar se i Beču može dogoditi ovakva 
omaška? 

Izostade i druga. 

Ne bi ni treće penzije. 

Nije, zar, da to i Beču može biti? Nije valjda već 
došlo vrijeme kojim je bagljavi Arsen Policija prijetio? 
Njegovu priču pronose Divičom i potvrđuju je 
izostankom Zildžine penzije. 

Ne bi ni šeste. 

Ama će se i zaostatak nagomilati. Kad sve 
pristigne, ima da bude kamara para. Da mogne, ako 
mu se htjedne, platiti Hamdanu Beharu sve kahve koje 
će se popiti za mjesec dana. I da, još, Arnautu Gzimu 
unaprijed na pola godine dadne za šećerke; ako bi bilo 
da bi opet pozastala penzija iz Beča. 

Niti je jedini. Šta ih je ovakvih po Bosni? I 
pametnijih. I svakakvih. I porodičnih. Kojima pare 
više trebaju. 

Potjerat će ljudi preko advokata i sudova. Dotjerati 
sve do Beča i Beograda. Stvar je krupna. Udareno je 

na bečki obraz. Ako više i nije najvažnija prijestolnica 
u Evropi, Beč od svojih pravila ne bi odstupio preko 
noći. Ništa u Beču nije od danas do sutra. Mora da je 
ovo nešto ispalo između država. Ako je sam Švabo sad 
nemoćan, neće oni koji su Beč ponizili rasturanjem 
Zajednice naroda dopustiti da ga ponižava nekakav 
Beograd. 

London i Pariz, skupa, nisu Beču ravni. Ali se vole 
ravnati s njim. Ama, na toj visini lahko se prebrode 
nesporazumi. Svoji su oni... 

Penzija izostade i osmi mjesec. 

Nije, zar, ono što je neko povjerio džandarskom 
naredniku Petroviću, a Petrović prenio Arsenu Policiji 
i naredio mu da mu se izrekne? Da se neće beskrajno 
dozvoljavati da poraženi vojnici dobijaju pomoć 
iz neprijateljske zemlje, i to mnogostruko veću od 
primanja državnih činovnika koje plaća Beograd. 

Valjda je i Beograd toliko pametan da se ne 
odrekne tih para koje su, na kraju krajeva, pod 
njegovom kontrolom? 

Pitanje je je li se, i na koji način, Beograd odrekao, 
ali se Rasim Zildžo odviknu i da samome sebi naručuje 
kahvu. Izgubio je pouzdanje da će moći vratiti, pa je 
odbijao da ga se bilježi u tefter. Nije mogao prihvatiti 
ni da ga drugi čašćavaju. Samo je sjedio. 

Ni u kući, ni pred kućom nije imao nikoga. Ni 
djece. Ni mačke. Samo pašče ili više ih odjednom. I 
od kuće je imao samo kućicu. Obarahiju. A nije ni 
umio biti sam. Zato je samo sjedio u kahvi Hamdana 
Behara. 

Neopaženo, iz pročelja se premjestio za vrata. Tu je 
proveo svu zimu. S proljeća se prebacio u avlijski ćošak. 
Tu i nije bilo hastala. Kao i na onome mjestu iza vrata 
zimi, i u kraju avlije stajao je havan za tucanje kahve. 
Za njeg bi Rasim Zildžo najbolje znao je li drveni ili je 
kameni. On je preuzeo tučak. Je li mu ga tutnuo sam 
Hamdan Behar — da bi mu odmijenio nekog od sinova 
dok su oni donosili vodu? Mušterija se namnožilo i 
ima neko vrijeme otkako je izbijen duvar i susjedna 
kućna odaja pretvorena u prostor za hastale, pa sinovi 
nisu stizali nanijeti i dovoljno vode i dovoljno kahve 
natucati? Ili se sam Rasim Zildžo prišuljao do havana 
- ne bi li mu tutnuli u ruke tučak? Ili ga se sam od 
sebe, iz svoje muke da se nečim zanima i da, nekako, 
preživi, prihvatio? Nešto jest! Ili je sve skupa ili samo 
nešto od toga. A može biti da je bilo i drukčije. Ali je 
tako da je Rasim Zildžo povazdan za havanom. 

Tup-tup. 

Tup-tup-tup. 

Tup. 

Tup-tup. 

Tup-tup-tup-tup. 

Tup. 

— De, dina ti i imana, promijeni malo svirku! — 
kazao bi neko-te-neko. Što u zbilji, što u šali. Ali, da 
tucaču na srce privali. Pa bi se začulo: 

Tup. 

Tup-tup-tup-tup. 

Tup-tup. 

Tup. 

Tup-tup-tup. 

Tup-tup. 

- De, dina ti i imana... 

Tup-tup. 

Tup-tup-tup. 

Tup. 

Tup-tup-tup-tup. 

Tup. 

- De, dinati... 

Tup... 

Dok Rasim Zildžo i sam ne otupi: 

Tup... 

Tup... 

Tup... 

Tup... 

Samo tako: 

Tup... 

Tup... 

Tup... 

Tup... 

Da bi postalo još tuplje: 

Tup... Tup... Tup... Tup... 

Više nikome nije ni smetalo. I da je smetalo, 
nije smetalo. Nekako se u havan mora tući. I mora 
tupkati kad se po kahvi tuče. Iz dubokoga havana i 
ne može doprijeti da kahveno zrno hrska pod tupom 
udaraljkom teškoga tuča. 

Tup... Tup... Tup... TuUp... 

Nekad i zadrijema. I zaspi. A sedam njegovih 
Prstiju jednako čini da se čuje: 

TUBća TUDs TUD s TUDo 

Nekad se i samo zamisli. Ko će znati gdje odvrlja 
u mislima. Kojim dijelom Beča se odmetne njegova 
mašta? Ali, nađe se u Beču. 

— Vien! — tako rekne. 

Ne izrekne Beč. Ni Vin! Za Wien samo rekne 
Vien. 

Mogao bi i Vin. Svašta bi mogao na njemačkom. 
Što se rekne, zna ga perfekt. I Beč poznaje, ali i 
njemački jezik. Nije džabe devet godina u austrijskoj 
vojsci proveo. Naučio bi se jeziku i da je tolike godine 
samo u guzicu sprašio. Svakome bi — htio, ne htio — 
moralo nešto i u glavu doći. Da ništa drugo nije slušao 
osim komandi na njemačkom, i da je gavran, da nije 
insan, bi progovorio njemački. 

Za Rasima Zildžu se nikako nije moglo reći 
da nije odan Bošnjak. A ni da nije promućuran. I 
jezik je naučio. Što ne bi? I govorio ga je tečno. Još 
kako. Pogotovo prije, dok je tekla bečka invalidnina. 
Govorio bi na njemačkom jeziku čim bi progovorio 
o uspomenama. Duge, tečne, zanosne rečenice. Pa ih 
prevodio na bosanski. Od riječi do riječi. 

Hej, idem ti ja, a pola Beča izišlo na Ringstrasse! 
Pola Beča diglo se na noge i gleda nas! A oni parkovi 
uokolo, cvijeće, one staze! One gospođice i gospođe! 
Svjetske dame! Bože dragi, moćan Ti si! One dame, s onim 
ambrelama! A gore, iznad, na nebu, ni oblačića! One, S 
ambrelama koji nisu kišobrani. Suncobrani! Kao, šećkaju 
se! | sve se na prste propinju. Nas mjerkaju! Zagledaju! Hej, 
ambrele samo za sunce! A one, samo što se, kao, šećkaju! 

Na onome suncu! Uzvrćene! Prozirne im haljinke! Duge 
suknje, one! Lepršaju! Lahore! One im, gore, bluze! Ama, 
i gospođice i gospođe kao da su prozirne... Hej, tanke! 
Tankovijaste! Tanahne! Prozirne! To gledam preko oka. | 
tome se ibretim. Pa se sjetim da sve što postoji jest Božije 
davanje. | da je ovo pred mojim očima zato da bi nam se 
ukazalo na Dunjaluku kakav nas Džennet čeka! Pa reknem 
u sebi: Neuzubillah, neuzubillah, neuzubillah! Tri puta 
ponovim. Sjetim se, da se ne ureknem. A i zato što se sjetim 
da, haman, u Džennetu nejma paščinja. A ove ljepotice 
vodaju džukele. Svaka, meni se čini, na priuzi vodi džukelu. 
Pa se uzmem tome čuditi. Ali me iz čuđenja prenu naši 
bubnjari. Oglase se onom palicom po onoj zapetoj kožici. 
Sav pretrnem! U jedan damar se stopim! Znam, gruhnut će, 
samo što nije, ovog trena će, ona svirka, marš naš! |, evo ih! 
Naši razigrani muzičari ispred nas sviraju marš. yBošnjaci 
dolaze!a +Die Bosniaken kommen!a x,Die Bosniaken 
kommenx, ječi Ringstrasse od ženskih uzdaha. Odjekuje 
cijelim Bečom naš marš: xDie Bosniaken kommenx. A mi 
nailazimo. Nadiremo! Razdiremo zrak prsima i raznosimo 
cestu pod sobom! Po četverica nas u vrsti, a iza nas se vrsta 
uzduž otegla za pola regimente! Svaki s crvenim fesom i 
crnom kićankom! Nije sa ratnim, sivim fesom. S crvenim! 
Paradnim. Je li parada ili nije parada? Parada! To se zvalo 
paradom! Kad su kroz Ringstrasse marširali Bošnjaci za 
smjenu straže pred dvorom staroga cara i kralja Franza 
Josepha. Marširali su mnogi i mnogi držali počasnu stražu. 
Velika je to bila sila! K. und K.! Ali, nijedni kao Bošnjaci... 
Eto šta ti je Vien: čudo neviđeno! 

Rečenicu, ili po dvije, ili i tri, koliko mu ih je 
moglo stati u prsa — da u jednom dahu iziđe ili da budu 
cjelina za sebe, Rasim Zildžo izgovori na njemačkom, 
pa ponovi na bosanskom. I sve tako. Redom. Veze. Da 
se ne zna koje je original. I nije li prijevod bolji od 
originala. 

Naučio se takvom razgovoru. I nije jedini iz K. und 
K. vojske koji se na taj način sjećao svoje soldačije. Ali, 
za Wien je kazivao Vien. Nikad da izgovori Vin. Znao 
je, jakako da je znao, reći i Beč. Isto punih usta. Ali, 
Wien mu je bilo Vien. Onako kako je kad je, nemušto 
sricajući, prvi put pročitao ime carskog i kraljevskog 
grada. 

Mora da je uznao grešku, ali je ostao po svome. 

Kako ne bi znao kad je u toj vojsci pisar bio? I po 
Diviču, poslije, tumačio kako se čita njemačko pismo. 
Ama, Wien je izgovarao po svome. I gotovo. Treba 
na to staviti tačku. Kao što je Beč — Beč, i Wien je — 
Vien. ; 

Ponekad Rasim Zildžo osluhne i druge, dok ne 
pridrijema ili ga misli ne odnesu, ali ne prestaje: 

TULs TU TUD TUD=. 

I, da se Hamdan Behar nije umiješao, bi prečuo 
razgovor o otvaranju kraljeva dvorca u Han-Pijesku. 
Hamdan Behar je uporno stišavao eglen o tome, pa je 
glasni žamor rasanjivao havandžiju. Dok ga neko i ne 
prodrma, Nečija ruka na njegovom ramenu. I, odozgo, 
pitanje: 

— Ha, šta misliš? Da ti odeš držati zdravicu ispred 
Divičana?! 

- Zdravicu? 

— Kralju! 

- Kakvu zdravicu? Kojem kralju? — beči se 
Bečlija. 

— Šala, šala, Rasime... — stišava Hamdan Behar. 

— Razaslalo pozive po čaršijama, od Han-Pijesku do 
Zvornika i niz drugu stranu carskoga druma, od Han- 
Pijeska do Sarajeva, da se pošalje po jedan predstavnik 
koji će nazdraviti kralju na svečanom ručku.. — ne 
odustaje ni onaj što je prodrmao Rasima Zildžu. 

- Beli, da se malo i Bošnjacima podiđe... - dobacuje 
neki. 

— Pusti takvu priču! — buni se Hamdan Behar. 

— Pusti? Pusti danas, pusti sutra... - dobacuje treći. 
— Prije će biti da se hoće Bošnjake poniziti malo više 
negoli što to treba. 

- Dernek nasred bošnjačke zemlje. Od Sarajeva, 
sve idući od hana do hana, do Vlasenice i do Zvornika, 
i nejma kuće koja nije muslimanska. Jesi li mašio 
Bembašu, pa sve do zvorničke kapije! — ne da se smesti 
onaj što je zavro. 

— I ti ga prećera! — vraća drugi. - A džandari, a 
činovnici, a načelnici, a predstojnici? Njihovih je na 
takvim položajima koliko ne možeš ni pomisliti, a 
Bošnjaka koji su na položaju može se izbrojiti na prste. 
I to na jednoj ruci. I to na prste desne ruke Rasima 
Zildže! Ako i tako Rasim ne bi bio na dobitku... 

— Ne najedaj Rasima! — stišava Hamdan Behar. 

— Zna Rasim da ja njega ne bih dirao. Znaš i ti. 
Samo se gradiš nevješt... — odbrusi drugi. 


— Ne najedaj nikog! — nastavlja Behar. 

— Jed je. Najedao, ne najedao, jed je. Hej, ukinulo 
Bosnu. Rasparčalo. Zavelo banovine. Kod onakvog 
imena i onakve rijeke Bosne posred zemlje Bosne, dalo 
banovinama imena Vrbasa i Drine, ali su samo te dvije 
banovine, vrbaska i drinska, potpuno na bosanskoj 
zemlji. A i to da se zaturi trag. Pola Bosne strpalo sa 
zetskom i primorskom banovinom. Samo neka nije 
Bosne! Zametni, pa joj zatri i ime... 

— E, jeste i našli priču kod ovakve kahve! — buni se 
Hamdan Behar. 

-— Dobro... — kaže prvi. — Ali, nam treba na Han- 
Pijesak poslati i nekoga s Diviča. Poziv je upućen. Vlast 
je vlast. Ha, Hamdan-beže!? 

— Ne kažem ja ništa... Ne kažem da nije... Da ne 
treba! — kaže bivši beg Hamdan Behar. 

- Zato je i najbolje da krene Rasim Zildžo! — upliće 
se četvrti ili peti, ili je to bio prvi, onaj koji je razdrmao 
iz drijemeža Rasima Zildžu. 

— Pusti takvu priču... — započinje svoje Hamdan 
Behar. 

- Bih! 

— Jašta da bi... - odobrava Rasimu Zildži sedmi ili 
koji li već po redu. 

- Ibi..- dodaje neki. 

' — Nije sprdnja. Velimo, prošao si svijeta. Već si bio 
kraljev pisar... 

— Carev i kraljev! — ne odstupa Rasim Zildžo. 

- Šta carev?! — buni se zbunjeni prekinuti pričač. 

— Dobro... - kaže Hamdan Behar. 

-— Nije dobro! — goni po svome Rasim Zildžo. 

- Kad si mogao carevima i kraljevima pisar biti... — 
popravlja se prekinuti. — Kad si mogao s njima, možeš 
održati zdravicu i samo kralju. Ima nagrada najboljem 
nazdravičaru. I mi ćemo te pripaziti. Zastupaš obraz 
Diviča... 

- I bih! — potvrđuje svoje Rasim Zildžo. 

- I bih! — ponovi i hlupnu tučkom kako dugo 
nije. 

Tup! 

Da je udario u havan, bi se rasprsnuo. 

Po podu je. Podnica se rascijepi. Iz poda udari 
bugija prašine. 

Da ogluhnu uši od muka. Nije se osjećao ni miris 
kahve. Samo muk. Mukli muk. | 

- I bih! A i što bi bilo sprdnja. Svijeta i jesam 
prošao. Bio i pisar. I, ako sam već bio pisar dvojice 
careva i kraljeva, mogu i samo jednom kralju izreći 
zdravicu. Hoću! Na vama je da me lijepo opremite 
i otpremite. Meni ništa i ne treba, ali da vas ne bih 
brukao. Kad se vratim, vraćam vam vaše. Ili vam 
plaćam od nagrade. Hoću fes. Visoki. Na kaluf. Hoću 
čakšire. Onakve kakve i jesu čakšire na dubok tur. Hoću 
da mi uzdurišete bensilah sa trideset sitnih pruga na 
pedalj i po širine. I deset aršina da je u duljinu. Hoću 
prsluk. Crni. Čohani. I nove kaljače. Neću gaće, čarape 
i košulju. Imam ih... Je li pošteno? I rakijsku pljosku. 
Novu. Na njoj da se vide dvije šljive. Izrezbarene i 
ofarbane u plavo. Sa dvije zelene liske na peteljki... Je 
li pošteno? 

— Jest, pošteno! 

— Što jest, jest! 

— Porezat ćemo se između sebe... 

— Neka jedan dadne ili se između sebe nagodite. 
Mene time ne gnjavite. Ako je iko znao šta su pare, 
ja sam znao. I, ako ima iko ko ne zna šta su pare, 
imam ja... Toga naklapanja me riješite. Sve pribilježite. 
Svakome ima biti vraćeno. 

Tako. 

I opremiše i otpremiše Rasima Zildžu. I zato što 
im je bio prekratak rok da bi nekog drugog odredili. 
I zato što niko drugi nije ni pomišljao javiti se. A i 
njihov nazdravičar, kakav god je, nije da bi se s njime i 
pokušalo činiti sprdnju. 

Biva, neka bude šta će biti. Bolje je i Rasim Zildžo 
negoli da se izostane. 

Ali,ako ćesei po pravdi, ako je ugled glavno mjerilo 
u ovakvim prilikama, i kad je sjećanje na minuli rat još 
uvijek snažnije od bilo kakvoga sjećanja, Rasim Zildžo 
je taj koji je među preživjelima najgore prošao, čemu 
treba pridodati i mirnodopsko stradanje s osporenom 
penzijom. A nije i neučen. Ako šta zabrlja, onda je sebi 
obraz ocrnio. Radi svoje čangrizavosti. Time samo sebi 
može nauditi. To je, opet, najmanji grijeh. I za Divič, i 
za njeg. Ako uprska, njegova je odgovornost. Toliko je 
dosad izgubio da se morao sviknuti na takav život. 

A ako mu se i omakne, pa ne pogriješi, pa još i 
rekne najbolje, neće biti zgoreg. Njemu nagrada, 
Diviču ugled. Ovdašnji je predstavnik. Ako osvjetla 
obraz, Diviču ga je osvjetlao. 

Ali, da se ne dulji. Pogotovo što se nije ni imalo 
vremena. Svečanost je bila preblizu. 

Zato je i najbolje odmah prijeći za nazdravičarsku 
trpezu, za kojom se njegov crveni fes — kao jedini 
- posebno isticao među mnogobrojnim oficirskim i 
džandarskim šapkama i šubarama na pravoslavnom 
življu, maskirnim šeširima, te sijedim i gologlavim 
glavama Bošnjaka iz preostalih kasaba i šehera 
nanizanih uz drum od Sarajeva do Zvornika, koji su 
se nastojali odjenuti što upadljivije frengi, ali su se još 
ustezali sa opredjeljenjem za novo pokrivalo glave. 
Tek je poneka beretka, zvana i francuska kapa, bila 
na bošnjačkoj glavi. Da ne bi bilo zabune, šeširima su 
maskirane umne glave iz policijske agenture. 

Kad suse svi nazdravičari već izredalii protokolarni 
đeneral predstavio još i posljednjega, njega, ispred 
kasabe Divič na Drini, iza hastala u samome pročelju, 
izgubljenog u mravinjaku jednakih hastala, sklepanih 
iz trenica, iz kojih se, na oštrini planinske have, na 
meraji ispred drvenoga dvorca širio snažan miris 
smole, potirući najrazličitija isparenja sa sofre, zagrmi 
avaz Rasima Zildže, nadjačavajući se s grmljavinom 
koja se širila nebom iz pravca Vlasenice. 

Na njima je Sunce sijalo najjačom srpanjskom 
žestinom, a ovdje, u visini planine, njegove zrake bile 
su krotke do umilnosti. ; 

Domaći među zvanicama znali su da samo što se 
nebo nije smrknulo i da će pljusnuti. 

Na planini omrkne usred dana i mrklina pritisne 
zemlju kao da je predakšamski vakat. Može se dotle 

nakurjačiti nebo da se pomisli kako je nastupilo 
vrijeme konačne kazne. Tako se ovdje zna smrknuti u 
pola dana. Ali, to brzo i mine. I ne propadne ni jedna 
jedina kapljica kiše. Ali, samo ako oblaci nisu došli od 
Vlasenice. Naiđu li od Vlasenice, makar i samo jedan, 
bio to i paperjast oblačić, nebo se u trenu zatmini. 
I svjetlice ga stanu razlamati. Navuku se oblačine. 
Nagrnu. Nasabere ih se munjevitom hitrinom. I iz njih 
se namah prolomi pljusak. Takav kao da nikad neće 
prestati. Sastavi se nebo sa zemljom. Sve postane samo 
voda. Kao da bi se sve rijeke Bosne skupile i najednom 
ih se pustilo da pljuhnu sa neba. Kao da bi se simo 
sinje more okrenulo naopako, zamijenilo mjesto 
sa nebom ispod sebe, pa došlo iznad i ispraznilo se. 
Toliko potekne. Strahoba. Samo se može pomisliti da 
je kraj krajeva. Da je, najzad, svemu kraj. Da ova silina 
ne može stati. I da, ovo, Kijametski dan započinje na 
način davne opomene iz doba pejgambera Nuha. 

Ama, kako naleti, tako i preleti. Bude kao da 
nikad nije ni bilo nevremena. Haman ne prođe ni 
pet dekika, sunce prosine jarkošću koja bi se mogla 
uporediti samo s time kad bi se u jednu mogle sastaviti 
sve svjetlice koje su dotad u prekidima parale nebesa. 
Pod naplivom svjetlosti, oči se same od sebe zaklapaju. 
Ne može se ni škiljiti. 

Zrak, koji je i pred nehoru bio prečist, još se 
pročisti, pa se insanu učini da će poletjeti. Ozon. To 
je taj ozon. Hava kakve nejma odavde do Nice. I samo 
još u Nici, na francuskome moru, zna biti ovako kao 
na Javor-planini. 

Nije džaba ovuda, za turskoga vakta, po ovoj 
planini načičkan han do hana. Tako nije bilo ni uz 
jednu još džadu u carstvu. Han malo poviše Vlasenice, 
na Tugovu, pa han kod Pećine, han na Zelenom pijesku, 
han na Pogledi, han Čađavica, han na Bogazu, han 
na Pijesku, han na Mehkoti, han na Mrkaljima, han 
Hanić, han na Kramu. Jedanaest hanova na ni dvadeset 
i pet kilometara druma. Ne računajući hanove u samoj 
Vlasenici... Bili su i zato da bi se u njima sklonilo pred 
kišom, što u jednom danu, u pljuskovima, naleti i po 
pet, i po šest puta. I da bi se sakrilo pred zimskim 
mećavama. I da bi se... Ali i da se, ispod strehe, mogne 
nasrkati have. Kao što se kajmak na Javor-planini reže 
nožem, tako i zrak, samo što se ne guta kašikom. 

Nejse... 

Sunce je sjajtilo umilnom jarkošću i, osim 
domaćih, niko nije obraćao pažnju na grmljavinu koja 
je dopirala iz pravca Vlasenice i s kojom se nadjačavao 
avaz posljednjega nazdravičara na kraljevskom 
ručku: 

Nedostižni u sreći, kralju Aleksandre! Od ovoga 
podanika tvoga, pozdrav i naklon! 

Prisustvo tvoje među nama pogodilo me u srce, u 
razum i u savjest. U srce, zato što oduševljava za novo 
djelanje ovoga siromaha. U razum, zato što ga čini umnijim 
u tvojoj blizini. U savjest, zato što je drži budnom. 

Nije lahko meni tebi govoriti. Riječi su tebi, velikom 
zakonodavcu, svojstvene: jasne kao proljetni dan, bistre. 
kao izvorska voda kojom se napaja i umiva umoran putnik, 
tople kao njedra i bedra ljepotica. One uvijek govore o 

onome što sami hoćemo reći, a izraziti se nismo znali, i što 
nam je Božija zadaća da na ovoj zemlji obavimo, o miljeniče 
naš! Tvoje su riječi staza do sretne budućnosti, zalog naših 
nada, putokaz za horne i umorne. One nas sve obavezuju i 
potiču na nova pregnuća. 

Ti si naš sijač, voda koja nas natapa, sunce na kome 
dozrijevamo, vjetar koji nas okreće da gledamo naprijed, u 
neizmjerna prostranstva budućnosti po kojoj vijuga Božija 
staza. 

Evo me radosnog zato što između usana ispuštam 
riječi koje se mogu dotaći tvoga uha! 

O, Nedokučivi, uveličaj slavu  sretnoga kralja 
Aleksandra... 

Pa se, osokoljen uvodom, Rasim Zildžo maši 
maštrafe ispred sebe. Da je ne bi smetnuo s uma, a i 
da, prihvatanjem za nju, odagna moguću smetenost u 
nizanju preostalih riječi. 

Kako je, podižući je sa hastala, pronese pokraj lica, 
tako ga i zapahnu rakijski smrad. Umjesto miomirisa 
šerbeta od smrekinih boba, pripremljenog na Diviču, 
koje je, iz pljoske svezane oko vrata, ulio u istu ovu 
čašu dok se pridizao da započne zdravicu, iz maštrafe 
je zaudaralo na rakiještinu. 

..-Slavu sretnoga kralja... 

Uznastoja nastaviti smeteno... 

Dok se, kao zubima za zrak, sa dva preostala prsta 
desne ruke hvatao za podignutu čašu, krvotokom 
Rasima Zildže zajurca misao o otrovanome Kraljeviću, 
kome su — nije od toga prošlo ni mjesec dana - 
namjestili zamku na ovom istome mjestu. Bezbeli ga 

nisu pravoslavni seljaci otrovali sami od sebe. Bit će 
da su navedeni na to. S višega mjesta nahuškani na 
zlo. Ne može se iz čista mira otrovati inžinjera koji 
je na Han-Pijesak doveden da nadgleda postavljanje 
pilanskih postrojenja, sječu šume, pripravljanje japije 
i podizanje drvenoga dvorca. 

Inžinjer Kraljević otkrio je marifetluke i velike 
utaje s balvanima, građom i daskom. Nasječeno je i 
narezano toliko da bi se još tri takva dvorca mogla 
sklopiti. Mada je i ovaj preglomazan i za kraljevske 
prilike. I da je, razotkrivši krađe, počeo povezivati 
halke u sindžiru. 

A i zato su ga što nije bio njihov. I zato su ga 
otrovali. A kad je to osjetio, nije dugo trajalo. Ljudina 
iskopnila preko noći. Ujutro ga više nije bilo. 

I Kraljevića su isto ovako, za trpezom postavljenom 
na istome mjestu. Za ovakvom sofrom, koja je —- nema 
ni mjesec dana — upriličena graditeljima dvorca. Da se 
provesele okončanom poslu. Da pojedu i zaliju. I to su 
mu, isto kao Rasimu Zildži prije negoli će podignuti 
čašu. Nakon što se pridigao iza hastala i birao početne 
riječi, s kojima je pokušavao ne umanjiti radost 
graditelja, ali i da se ne prepusti bujici uzvišenih riječi 
koje bi sprale gorčinu spram onih što su se debelo 
okoristili. Time bi sam sa sobom upao u zavjeru. I 
postao opraštajući svjedok. U tome međuvremenu su 
mu promijenili čašu. Ili samo dolili otrov. 

I Kraljević je sam sebi napunio čašu. Je li i on 
šerbe ili je rakiju, ali je sam sebi ulio u čašu, Iz svoje 
pljoske. 

Znao je među kakvima je. I kome će sve podignuti 
čašu. 

Kao što je sam sebi nalio Rasim Zildžo. 

I da isti usud strefi obojicu Bošnjaka na istome 
mjestu? 


I Kraljević bio Bošnjak? 

Gdje može biti Bošnjak s takvim prezimenom? 
Može. Čim je ovaj bio, znači da može. 

Sve može. 

I da u kratkom razmaku, na istome mjestu, a 
Rasimu Zildži i pred samim kraljem, ili zamijene čašu 
ili u njegovu čašu nadoliju otrov. 

Kao što je Rasim Zildžo sam sebi nalio smrekino 
šerbe iz pljosnate drvene posude na kojoj je izrezbarena 
grančica s dva šljivina lista ofarbana u zeleno i s dvije 
šljive na peteljkama, obje u maveni boji, kako se ne 
bi moglo posumnjati da pred kraljem ne nazdravlja 
gutljajem rakije, tako i Kraljević može biti Bošnjak. 

Radi prezimena se samo dobilo na savršenosti 
zločina. U narodu se nije pridao značaj inžinjerovom 
ubistvu. Bošnjacima samo što, na tu vijest, nije 
odlahnulo. Kazano je: 

Neće ni ovo njihovo dovijeka trajati. Eto su se počeli 
trovati između sebe! 

Rijetko je iko znao da je otrovani došljak 
Bošnjak. 

Tako će se i smrt Rasima Zildže moći pripisati 
slučajnosti. Od tolikih koji su iskapili čaše u kraljevo 

zdravlje, nikakvog čuda da jednome i pozlije. Čudna 
mi čuda... 


Rasim Zildžo se prenu. Dozva se. Shvati daje zastao 
u zdravici. Sa čašom u zraku. Pogleda uza se. Niza se. 
Niz dugi niz hastala s đakonijama i izbuljenim očima 
sofradžija. Izgledali su da jedva čekaju da okonča i 
ovaj pod fesom, koji se pridržava dvjema štakama, u 
jednoj, i s peharom rakije, u drugoj ruci, pa da se maše 
krompira, kajmaka, sira i pečenja. 

Pogled Rasima Zildže prikova se u vrh sofre. Učini 
mu se da i sam kralj gleda u njeg. Pa, brže-bolje, ili je 
bilo brže-gore, pronađe u poluuzdignutoj čaši jedini 
oslonac. Stisnu je uz dlan s oba prsta desnice i podiže 
koliko se god čaša mogla uzdignuti. 

Tako je bilo. Sasvim sigurno je tako bilo do toga 
trena. 

Šta je bilo dalje? 

Ko će znati šta je bilo nakon što se Rasim Zildžo 
uhvatio čaše kao jedinog oslonca ostatku vlastitoga 
života? Jest da mu je i taj oslonac više visio u zraku 
negoli je — sa samo dva prsta — mogao držati situaciju 
u ruci. Isto bi bilo kao i da se zubima uhvatio za 
zrak. Koliko god zrak bio gust kao kajmak na Javor- 
planini... 

Je li nastavio govoriti? Šta je još rekao? Je li i 
ono radi čega bi na licu mjesta mogao biti sasječen 
paradnim sabljama onih pod šapkama? I izbušen 
pištoljskim kuršumima onih ispod šešira. Ilije, ometen, 

spas iznašao u slatkorječivosti ulagivanja, na šta se i 
svodi nazdravičarstvo? A i šta bi drukčije mogao sa 
maštrafom podignutom na zdravicu? I to još kralju. 

Ili se, zašutivši i' oslonivši se ma lebdeću 
čašu, prihvatio nje same i iskapio tekućinu koja 
zapahnjuje? 

Za kralja i otadžbinu! 

Ili ga je sam kralj prekinuo, misleći da je ovoga 
pred njim obuzela trema koja uobičajena onima koji 
mu se obraćaju? Ili je pomislio da je svoje završio i taj 
što se u dnu sofre dernjao i za kojeg mu je skrenuta 
pažnja da je posljednji, pa je kralj poskočio na noge 
i kratko uzvratio svim nazdravičarima i preostalim 
gostima, ali kao da se obraća samom Rasimu 
Zildži: 

— Živeli! 1, čuvajte mi Jugoslaviju! 

Ili je kralj ovo rekao samo dok je, ni mjesec dana 
poslije, umirao u Marseillesu? 

Ili je kralj, jedva dočekavši zastoj u zadnjoj 
zdravici, pa — ili pomišljajući da je govornik izrekao 
svoje ili da bi ga oslobodio možebitne treme — zgrabio 
tanjir pečenja ispred sebe i, nadmećući se u brzini sa 
započetim pljuskom, strugnuo pod prostrani trijem 
dvorca? 

Možda je, zato što ga je, prekraćenom zdravicom, 
spasio od kiše, i nagradio Rasima Zildžu. Ili ga je 
nagradio samo zato što je zadnji govorio, pa da narod 
zna da i zadnji može biti prvi kralju? Moglo bi biti 
baš to. Doimlje se uvjerljivo. I slično je onome što će 
iskazati u Marseillesu. 

A može biti samo da su grmljavina i pljusak 
rastjerali sofradžije. Pa se, kasnije, reklo daje kralj rekao 
i ono što nije rekao. Ne bi bilo dobro da ostane da kralj 
ništa nije rekao. Običaj da veličanstvo nešta rekne kad 
je s narodom. Pogotovo kad uzvraća nazdravičarima. 
Ili kad, naprimjer, umire. 

Isto tako, s obzirom na njihov sasvim obrnuti 
značaj, nije bilo ni važno šta je Rasim Zildžo rekao. I 
je li išta još rekao. 

Tek poslije, kad se ispostavilo da kralja nejma i da 
ovu njegovu posjetu Bosni treba prepričavati zato što 
je bila posljednja, ali da je u obeskraljenom kraljevstvu, 
u najmanju ruku, nezgodno nagađati šta je rekao ili 
nije rekao kralj koji više nije živ, počelo se raspredati o 
tome šta je rekao ili nije rekao Rasim Zildžo. 

Te, kazao je ovo, te ono, te ono nije mogao... I da ga 
je kralj mogao nagraditi samo za ovo. Da je rekao ono 
što jedni misle da je rekao, ispalo bi da se magarčio s 
kraljem. Ali, i da je rekao i ono što su drugi govorili da 
je rekao, i to bi moglo podsjećati na izrugivanje s onim 
kome se to ne može kazati i ostati u životu. 

Rasim Zildžo je šutio. 

Kad se razaznalo o njegovom nagrađivanju, 
pogotovo je Zašutio. 


U kraljev dvorac u Han-Pijesku nastavila je dolaziti 
samo njegova supruga Marija, majka mladoga Petra. 
Jednom je i sina dovela. Ali, više joj nisu dozvolili 
da ga odvodi daleko od Bijeloga dvora u Beogradu. 

I još u divljinu. Kod tolikih banja, da odlazi u zračnu 
banju na pustoj planini u Bosni. A i ono malo ljudi što 
tamo ima, oni su takvi da se truju između sebe, kao 
što su nekoga Kraljevića. A maloga Petra, kad im je 
tamo došao i kad su ga vidjeli ublijedjelog, tamo su ga 
prozvali Petrićem. Kraljevića, hej! I to njegovi! Pa, zar 
puštati tamo dijete? I to tamo gdje mu je i ocu zadnje 
bilo u obilaženju Kraljevine. 

Kraljica majkaje u Han-Pijesku ostajala mjesecima. 
Je li se liječila, nije li, ali je Rumunka Marija barem 
u samoći mogla tugovati za svojom zemljom. Za 
unukom, kojem ne daju sa njom na čist zrak, iako je 
kost i koža. I za sinom, koga više nema. 


Devetoga oktobra hiljadu devetsto trideset četvrte, 
što se poklapa s danom atentata u Marseillesu, nije li 
se o ubistvu i pročulo u Bosni, u akšamski vakat u 
mutvak Rasima Zildže bahnu Arsen Policija. Izdrelji 
oči. Iskašlja se. Potciknu: 

— Šta ćeš sad?! Kralja ste ubili, ali će Kraljevina 
ostati ili ćemo na vas krenuti ratom! Sunce ti žeženo! 
Deder da čujemo šta si nazdravljao kralju! Gukni! 

Za njim, kao bez duše, doletje džandarski narednik 
Petrović i izmarška ga i izgura napolje. Nije Rasima 
Zildžu. Arsena Policiju je izbacio na avliju. I mnogo 
žešćim psovkama od sunca žeženog. Kad se najzad 
primirio, kaza mu: 

- Mrcino nijedna! Jesam li ti naložio oprez?! Ne 
može se kraljevsko ime sa svakim u vezu dovoditi. I 

to još ime pokojnoga kralja. U poslovima koji se tiču 
najviših imena, treba čekati depešu iz Beograda. Ili 
makar narednikovo naređenje... Zar treba pući bruka? 
I da nam se u ovim časovima smiju turci u pljesnjivoj 
kasabi... 


Radi naloženog opreza, zar, ali iz Zvornika stiže 
iz Loznice kao pojačanje vod džandara i okružiše 
mutvak Rasima Zildže. Sutradan, kad je kretao u 
kahvu Hamdana Behara, bi spriječen. I narednoga 
dana. Trećega dana Rasim Zildžo se uzgalami. Što 
ga je grlo nosilo, podsjećao je da je izgubio penziju 
iz Beča. Da mu nikako ne dodjeljuju zemlju koju mu 
je, pred masom svijeta na derneku u Han-Pijesku, 
lično darovao kralj Aleksandar. Da će sada ostati i bez 
posla. I to diže toliku gungulu i hampu da se Arsen 
Policija, pribojavajući se da ne bude izložen neoprezu, 
odgega u Zvornik. Kad se dogegao natrag, vraćajući se 
od narednika Petrovića, podne je već bilo minulo i bi 
dozvoljeno Rasimu Zildži da iziđe. 

Još čitav mjesec motali su se džandari oko 
njegovog kućerka i uokolo kahve Hamdana Behara. 
Dotad je, po hitnom postupku, u Beogradu na red 
došlo razmatranje davne prijave o mogućoj potrebi 
poduzimanja sigurnosnih mjera spram  Rasima 
Zildže. 

Dotični je u posljednje vrijeme jedini u ovome kraju koji 
se dovodi u vezu s kraljem. O tome i njegovoj zdravici te 
kraljevoj nagradi, naveliko se govori u narodu. Simpatije 

su na Bošnjakovoj strani, a kralj se stavlja u podsmješljivu 
poziciju. Sumnjivo lice je, k tome, neprijateljski vojnik 
(Druga bh. regimenta K. und K., u ratu teško povrijeđen 
kao pozadinski podoficir, i jedno vrijeme, dok nije 
dokinuta ta nepravda, primao je i visoke nadoknade za 
nehotično tjelesno oštećenje). Zato je pripadnik strane 
sile, odmah po vijesti da je u Marseillesu ubijen kralj, 
stavljen pod nadzor do dobijanja uputa s najvišega 
mjesta. 

Džandarski narednik Petrović zaključi da depeše 
iz Beograda ne moraju biti samo iz jedne, dvije, najviše 
tri šifrirane rečenice. Dobio je telegrafsku depešu s 
mnogo više slova. 

Stavlja mu se na znanje da se, u zoni njegove ne- 
posredne odgovornosti, nepromišljenim postupcima 
izvrgava ruglu najveća bol u historiji jugoslavenske 
zajednice i kraljevstva. Uspomena na mrtvoga kralja 
mora ostati neokrnjena. Također je, uvidom u spise 
nadležnih ministarstava, utvrđeno da je neko u 
Zvorniku spriječio da se dotičnome podaniku već stavi 
na raspolaganje darovani mu posjed i time spriječeno 
izvršenje kraljeve volje. I da je narednik morao o tome 
=" u Beograd. 

...Stvar je krupna, kraljevska riječ je u pitanju... 

Nlelaže mu se uvid u ispravljanje pogreške i + se 
to ima odmah izvršiti uz policijski nadzor. Tereti ga 
se i što, s doušničkom službom, blagovremeno nije 
osujetio dotičnoga, kao bivšega pripadnika strane i 
neprijateljske vojne sile, da bude nazdravičar kralju. 
Na kraju je naglašena napomena da se, kao odgojna 

mjera radi navedenih propusta, džandarski narednik 
Petrović raspoređuje na novu dužnost. 


Petrovića, kad bahnu u kahvu Hamdana Behara, 
dugo nisu prepoznali. Čini se da i nikako ne bi mogli, 
da ne progovori. Toliko su, valjda, u civilnom odijelu 
nevažni oni koji svoj značaj imaju zahvaliti samo 
uniformi. 

Čak im je i glas sasvim drukčiji. 

Petrović je djelovao nebitno. Jadno. Kao očerupana 
ciganska kokoš. I kad je prepoznat po pirotskom 
naglasku, moralo je proći vremena dok nekome nije 
naumpalo da mu odgovori da Rasim Zildžo nije 
prisutan zato što ga je priveo Arsen Policija. 

Pogotovo što se Petrović nije obraćao nikome 
posebno, još duže je potrajalo dok mu je objašnjeno 
da je privedeni strpan u kućni pritvor. 

— Kako smije običan džandar da zatvara uglednoga 
građanina kojega je i samo pokojno veličanstvo 
udostojilo nagrade?! Da, da, nagrada! Evo, ovdje je 
ukaz i izvršno rješenje o zemljišnom posjedu... — kazao 
je i na hastal spustio smotuljak papira. 


Petrovićevo grđenje Arsena Policije nije postiglo 
cilj. Novome naredniku, sada Šumadincu, nije bilo 
mrsko što je domaći žitelj Rasim Zildžo ponižavan do 
zadnjega trena, dokle god je to bilo moguće. Nije mu 
bio mrzak ni zadnji postupak prethodnika Petrovića, 

koji je, znajući da nejma više šta izgubiti na starome 
mjestu, posegnuo za pakošću. Zadnje svoje rješenje, 
ono što ga je ostavio na hastalu u kahvi Hamdana 
Behara, napisao je i nije ga napisao. Napisao jest. Nije 
kako je morao. 

Tako Rasimu Zildži nije zapao posjed kakav se 
dodjeljuje u takvim prilikama — da nagrađeni kraljev 
nazdravičar izabere hektar i po oranice ili hektar šume 
u državnom vlasništvu. Na raspolaganje mu je stavljen 
mali dio njegovoga bivšeg, nacionaliziranog zemljišta. 
Još se vodilo kao oranica, ali je zaraslo grmljem divlje 
lijeske i trnjem. I to samo dulum. 

Novome vlasniku posjeda Rasima Zildže, nekome 
Jezdi, kome je, pridoseljavanjem preko Drine, 
naknadno dodijeljena Solunska spomenica, pripalo 
je i previše zemlje, pa svu nije stizao obrađivati. 
Tako je bilo i zarasle u lještak i trnje. Nepovratno je 
zadivljala. 

ŠTA ĆE BOŠNJAK KAD 
U BOSNI STANE VRIJEME 


Za dućan Hamdana Behara kazivano je onako 
kako se i govorilo: kahva. 

— Naći ćemo se u kahvi Hamdana Behara. 

Nije ona kahvic ili skahvenisatix, nego su kahvic. 

Kad su lovci, sa psima i posljednjim sokolima, 
kretali u lov, zakazivali su okupljanje: 

— Kreće se u rani sabah ispred kahve Hamdana 
Behara. 

Kad čamdžije odlaze u ribolov ili na skupljanje 
drva koja je Drina naplavila po ostrvcima i rukavcima 
s Drinjačom, sastaju se u kahvi Hamdana Behara. 

Rijetkim autobusima, pokretanim loženjem drva, 
vozili su se kotarski činovnici i studentarija, čengije 
liferovane iz Srbije za Bosnu ili bi džandari sprovodili 
lopove i ubice u zatvore u Foči i Zenici, a putovali su 
i oni koje su tjerale nevolje ili neodložni poslovi. Ali, 

zato što su prevožene i poštanske pošiljke, autobusi 
su nazivani poštom. Obavezno odmorište bilo im je 
pred kakvom Hamdana Behara. Kretali iz Bijeljine ili 
im polazište bilo u Zvorniku ili, u povratku, makar 
je i pred samim Zvornikom, odmaralo se u kahvi 
Hamdana Behara. 

— Pet minuta odmora! — proderao bi se kondukter 
ili, ako je autobus bio bez konduktera, zavikao bi sam 
šofer, a putnicima preostajalo da, umjesto na kazaljku 
sahata, zagledaju kad će se šofer popridignuti. 

I onima koji su dolazili u Zvornik ponedjeljkom, 
na glavni pazarni dan, ili i petkom, kad je - zbog 
džume — opet bio pijačni dan, samo s manjom pijacom, 
prešlo je u nezaobilaznu naviku da predahnu u kahvi 
Hamdana Behara. 

To više nije bilo okupljalište na kome su se svi 
poznavali. Ali se, iako je prostor stalno proširivan, u 
njemu je sačuvala ljepota okupljališta u kojima se, i 
u pola dana kao i u pola naći, znalo svačije mjesto. 
Nije se sjedalo na tuđu stolicu. Ili se, ne prekidajući 
razgovora, premiještalo kad se na vratima ukazivao 
onaj koji je tu najčešće sjedio. Znalo se i mjesto onima 
koji su bili rjeđi ili ponekad bahnuli. I gdje će sjesti 
putnici u prolazu, oni koji prvi put stupe u kahvu 
Hamdana Behara. I nije bilo razloga da svaki gost 
ne bude zadovoljan svojim tronošcem, skemlijom, 
štokrlom ili stolicom s naslonjačem. 

A da je kahva kahvom u ovoj kahvi, jest! Što jest, 
jest! Nejma zbora. Može pričati ko šta hoće, ali joj se 
mahane ne može naći, 

Još i begovska. Ni manje ni više, begovska kahva. 
Ako beg može držati kahvu? Ama, može. Kako ne bi 
mogao kad to ovaj čini. Pritjerala orla zla godina... Ali, 
kad mu je ovakva kahva, može se i begu pregorjeti što 
je spao da drži kahvu. Kajmakli, prava prava kahva. 

Findžan po findžan, kapala je para na paru. Evo 
mi ti! Puna šaka brade. Mašallah! 

Ubrzo se ni novouzdignuti gazda Jezda iz Zvornika 
nije mogao mjeriti s nanovo uzdignutim Hamdanom 
Beharom. 

S Hamdan-begom Beharlijom! 

A još i, naslonjena uz njegovu kahvu, osvanula 
i mesara. Poviše vrata piše ime najstarijeg Hamdan- 
begovoga sina. Ali, ćirilicom. 

Ne valja što je ćirilicom. 

Tako vlast naložila. 

Vlast nije mogla očima gledati ništa što nije pisalo 
ćirilicom. Ne može se kahva napisati ćirilicom. Sve i 
kad bi moglo, ne može. Nikako ne ide. 

Da bi se napisalo ,Kahvanacx, nije bilo takve riječi 
ykao takvea, a ne može se napisati ako je govoru nešto 
nazor, s nečim što ne može. A da se napiše xKafanaa 
ili da je naređeno firmopiscu da našara yxKavanac, to 
bi sebi dopustila samo vlast koja računa nakratko. I 
ćorav i gluh, i sakat, svako ko ima nos, i zadnji kovač 
kome se pred nosom ritnula kobila i ostao mu samo 
patrljak, svako ko, ako ništa drugo, može mljacnuti 
ustima, zna da je to — kahva. 

Zato se ćirilicom nikako, i najbolji kaligraf da 
ispisuje, ne može napisati firma: yxKahvac. 

A na mesari i može. Može i zato što je moralo. 

— More-bre, mora da mora! — gladi brke novi 
džandarski narednik dok se, raskoračen na sokaku, 
ulizuje gazdi Jezdi, ali im obojici jasno da ćirilica štrči, 
jer je u mesari, na gvozdenim kukama, izvješeno, i to 
ispod i naznačeno, halal-meso. 

Opet, da se Beharliji zakonom priprijeti da prodaje 
i krmetinu, ni to ne može. Na Diviču nejma nijednog 
pravoslavca i Beharlija bi zatvorio mesaru, a ako ne bi 
— ostao bi bez mušterija i u kahvi. 

- Tamam kad bi čovjek povjerovao da se Bošnjo 
poćiriličio, a ni meso ne može na ćirilici... — gladi brke 
novi narednik, misleći da je opet nešto pametno rekao, 
ali se gazda Jezda odbio od takve priče i već odmiče 
prema Zvorniku. 


Pođe dobro i sa mesarom. Meso kao puter. Kao što 
se kajmak uhvati povrh findžana na kahvi. Prva klasa. 
Uvijek bi ga uzmanjkalo, a to se, opet, posebno cijeni. 
Mesa je bilo samo onoliko koliko će se rasprodati u 
jednome danu. Kad bi se više pripremilo, moralo bi se 
prenijeti i u drugi dan, pa u treći... I eto belaja. Meso je 
meso. Uščuje se. Pokvari... Dugo se mušterija mami, a 
lahko izgubi. Ovako, neka nije u ponudi onoliko koliko 
bi ga ostajalo. Samo friško meso treba prodavati. 

Tako je Hamdan-beg Beharlija još bolje zdimao. 

Namjerio je, kao i s kahvom, imati sve pod 
kontrolom. Da mu je na oku. Da ne bude bez sumnje. 
A ne može biti nikakve sumnje samo kad je sve pod 

ličnim nadzorom. Zato, ispod kuće, pod putom, na 
zaravni uza samu Drinu, izgradi kasapnicu. S imenom 
srednjeg sina na firmi. Biva, da se i ne pomisli da 
na čivijama u mesarskom dućanu begova Beharlija 
visi meso koje nije prvoklasno. I da nije zaklano po 
propisima. 

Odmaknute od kasapnice, spram kahve i mesare, 
preko sokaka osvanu nova firma. Na njoj ime srednjega 
sina. 

Pekara. 

S vremena na vrijeme, od prilike do prilike, 
ponedjeljkom i petkom, uz bajrame i mevlude, u pekari 
su pečeni i janjci. Kao što kahva ljeti rashlađuje, zimi 
grije, ujutro razbuđuje, navečer krijepi, a razgaljuje u 
svako doba, i mesara se pročula. Sirovo meso prodavalo 
se kao da je vruća halva, a o pečenju da se i ne govori. 
Lepine s prijetopom i kruh uz pečenu janjetinu. I 
kahva bolje dođe na pun stomak, a i Bošnjak se, šta 
god jeo, ne može najesti ako ne pojede i makar toliko 
kruha. Pogotovo kad je to janjetina s ražnja ili , zimi, s 
tepsije iz pekarske peći. 

Posebno su žene iz mahala blagosiljale za pekaru. 
Nisu više ljeti morale trošiti drva, izostajući od poslova 
u bašči, peći se pored šporeta pekući pogače i somune. 
Sad samo, kako hanumama dolikuje, zamijese tijesto. 
I po djetetu pošalju tepsiju u pekaru. Odozgo, gdje će 
se zarumenjeti kora, brzim pomacima oštrim nožem, 
svaka ucrta svoj znak. Poput ornamenta na prstenu. 
Kao kućni znak. Tako se kruhovi ne izmiješaju. A ni 
tepsije. Uvijek se, po znaku, zna šta je čije. A i pogača 

i somun bolji su iz pekare negoli kad se peku u kući. 
Ekstagfirullah! Svaki njimet je dobar. Ali, ruku na srce, 
ima i bolji od dobroga. I nije nikakvo udaranje u silu 
kad se već i višestruko uštedi ako se kruh da u pekaru 
na pečenje. Niti je to traženje kruha preko pogače. Tako 
se kruh peklo po bosanskim čaršijama. Čaršija nije 
čaršijom ako u njoj nije pekare, pai Divič dobio pekaru. 
I moći će, kao u pravoj čaršiji, i na Diviču imati svoje 
ramazanije. To su lepine nad lepinama. Ramazanske. 
Baška umiješene. I po vrhu posute čurukoticom. I, 
kad se, poslije Bismille, prouči: Allahume inni leke 
sumtu ve bike amentu ve alejke tevekkeltu ve bi rizkike 
eftaratu, insan, punoga srca, pristupi iftaru, a slasno 
dođe lepina ramazanija. Začini i najraskošniju iftarsku 
sofru. I najsirotinskiju učini ramazanski gizdavom. Da 
je ramazan i stotinu dana, bi ga se prepostilo kad se 
zna da, u prvi akšam i uz upaljene džamijske kandilje, 
uz najdražu ciku i vrisku razdragane dječurlije po 


srce samo što ne zaigra učenjem iftarske dove: 3 Allahu 
moj, u ime Tvoje sam postio, Tebi vjerujem, na Tebe se 
oslanjam i Tvojom se hranom iftarimx. 


Naumio je Hamdan-beg Beharlija zbrinuti i zetove. 
Na ime Tenzilinoga muža treba podignuti vodenicu 
na Drini. Da se brašno melje za pekaru. A i narodu će 
biti dobro: moći će i oni, kao što peku kruh, pojeftino 
mljeti žito. 

Dok se zacuri i najmlađa Behara — a prosci se 
naveliko raspituju, iako se tek zadjevojčila — nasabrat 
će se para da se mogne otkupiti Drinsko polje. Tako 
će se imati nadzor nad sjetvom i žetvom na vlastitom 
posjedu... 

Najpreče je bilo zaokružiti započeto sa mesom. Da 
se ne zavisi od stoke nabavljane od prilike do prilike, po 
vašerima i marvenim pijacama u okolini ili kupovane 
naparaćesike, svukud i svakad. Da se ima svoja stoka. 
U svako doba. Svoja janjad i telad. 

Da nije zime, ne bi bio ni potreban ahar. Dostajao 
bi i veliki tor. Ali, nije dobro pod vedrim nebom držati 
ni hajvane za klanje. Pogotovo što se samo onako rekne 
da je nebo vedro. Jest, bude i vedro. Ali je i svakakvo. 
A kakve su tek zimske zemherije kraj Drine! 

Uzgajati stoku. Pod nož je dovesti u svoju 
kasapnicu. U mesari nuditi najkvalitetnije meso. 
Uz ahar prisloniti šupu za sušenje mesa. Držati sve 
pod nadzorom. Uvezati halke u proizvodnom lancu. 


Evropa! 


Evropa! 

Švabino minulo. Bilo mu kratko kao lastin rep. 
Mine svačije. Prije ili kasanije, I Bosna će opet biti samo 
Bosna. Državajeto, hej! Nijeonatektako mogla izdurati 
hiljadu godina između onolikih križarskih pohoda i 
dušmana. Nije je rasturilo ni Otomansko carstvo. U 
njemu se sav evropski dio, što je bilo manje u odnosu 
na veličinu u Aziji i Africi, nazivao Rumelijom. I imao 

svoga gospodara. Rumelijskoga vezira. Samo se Bosna 
nastavila zvati Bosnom. I imala svoga vezira. Bosna 
je Stambolu dala i trideset velikih vezira. Stambol je 
Bosni priznavao. Htio ne htio, ali priznavao. Ali je na 
kraju, kad mu je Carstvo pokleknulo i kad je Srbiju 
priznalo kao knjaževinu, tada je, u najveći nevakat, 
u Stambolu učinjena nepravda Bosni i uskraćeno joj 
pravo na svoju državu. 


Ako je u Bosni i stalo vrijeme, Bošnjaku je ići 
naprijed. Tako se ravnao Hamdan-beg. Ali, ni manje 
ni više nego da postane fabrikant. Da to nije deranje u 
silu? Da to nije preveliko deranje u silu? 

Koliko do jučer bili Behari. I, umjesto da ih 
nova vlast popiše kao Behariće, zapalo im da vrate 
pradjedovsko ime. I da ne bude da je samo Behar, kako 
ih je Švabo popisao. Izganjali da su Beharlije. 

Ono, nikad nisu bili nepošteni. Bili su bezi. Jedni 
po jedni na Drini. Ama, ipak, digli su se prebrzo. I još 
stekli na findžanu... Bolje bi im bilo da se sjete da su se 
uzdigli na findžanu. I da svaki Beharlija stavi makar po 
piljak sebi u obuću. Da ih makar kamenčići žuljaju. Da 
ih podsjećaju da opet mogu nejmati kao što sad imaju. 
Da su imali, pa nejmali. I da bi opet mogli nejmati. 
Kad im ide najbolje, da se sjete kako može biti. Da se 
ne bi pomamili. Da ne udare u silu, Sila Boga ne moli, 
a Bog sile ne voli. 

Na kraju krajeva, Hamdan-beg Beharlija uopće 
nije obesnažio pravilo da se Bošnjaku ne da sitno 

samljeti. On se jest digao na kahvi. Ali, nije je mlio. 
Tucana je u havanu. 

Bošnjaku je, i kad mu najbolje krene, da stavi 
kamenčić u cipelu. Ne da bi se pretvorio u neodlučna 
i ponizna. Nego da ga žuljanje podsjeća kako se ne bi 
uzoholio. 


Ružno je i pretjerivati s upozorenjima. 

Ako nije mogao saditi i brati kahvu, kad već Bosna 
nije Misir i u njoj kahva ne može uspijevati, a ovdašnje 
kahvopije ne znaju ni toliko sije li se kahva ili se sadi, 
onda i Hamdan-beg Beharlija može izgraditi veliki 
ahar. I imati nadzor nad cjelovitom proizvodnjom 
mesa. To može. 

Samo još treba uspraviti ahar kakav treba biti 
ahar u ovakvoj prilici. Spram takvih vlasnika kakav 
su Hamdan-beg Beharlija, njegova tri begovića i 
zasad jedan zet, treba i kamen-temeljac. Poseban 
kamen. Da se ima sa čega širiti i visiti. I bude dostojan 
temeljac budućnosti porodice Beharlija. Iako su oni i s 
findžanom siguran temelj zasnovali. 

Treba na sve postaviti krov. Da pristaje novoj, 
zajedničkoj firmi. Odrediti da mu šljeme bude na 
pravoj visini i u pravoj dužini. Kako bi se o krov mogli 
lomiti drinski vjetrovi. I da bude dovoljno strm. Da 
se na njemu ne zadržava otežali snijeg, pa da sva 
građevina ne popusti pod teretom. A do takvoga krova 
stiže se preko posebnoga temelja. 

Nađe se i velik kamen. Baš poseban. 

Nije ga bilo teško naći. Nije ga trebalo ni tražiti. 
Sam se nudio. Bio i usađen. Ko zna otkad. Na istoj 
zaravni na kojoj je trebalo zasnovati ahar. Na ničijoj 
zemlji. Uza samu Drinu. 

Rijeka je na ovome mjestu plavila. S proljeća 
odnosila sjeme. S jeseni, preostalo od sjetve. I, tu se 
i prestalo sijati. I ostala navada da se ne sije i nakon 
što je Drina izdubila dublje korito i više se odbila ka 
drugoj obali. 

Beharlijama dobro i došlo da ne moraju otkupljivati 
zemljište. Kad je ničije, može biti bilo čije. I njihovo. 
Uš na fukaru, para na paru. 

Kao ćošetnjak postavili su kamen zvani mramor. 
Takvima je Bosna zasijana. S uklesanim šarama. 
Kao da su lijepe Bošnjakinje na kamenu, umjesto na 
đerđefu, sebi ruho vezle. Vezak po vezak. Pa šare tvrđe 
od najuštirkanije čipke. Raznoraznih oblika. Ne umije 
se opisati kakve su. Na nekome i sablja. Na mnogima 
polumjesec sa zvijezdom i sablja. U ovome dijelu Bosne 
najviše ih je s ispupčenim mlađakom i sjevernjačom. 

Po Bosni se i uobičajilo mramorove stavljati u 
temelj. I one s polumjesecom i zvijezdom. Iako je 
osjećano — pogubilo se u pamćenju, pa se nije moglo 
ustvrditi da se to i znalo — da su ovo morali biti biljezi 
davnih Bošnjaka. Dok su još, u novoj vjeri, islamu, 
držali do svojih starih običaja. I na njih i na ostale 
stećke, s drukčijim šarama, nije se gledalo dalje od 
nosa. Nije se ni mislilo o baštini. Tako ih se i stavljalo 
u temelje. Ili se i jest mislilo, ali se i mislilo da nije ni 
grijeh. Nije se ugrađivalo mramorove s križem. Takvih 

i nije bilo u ovome kraju Bosne, ni uz Drinu. Takvi bi 
i bili zaobilaženi. U tuđe ne diraj! 

Ovaj kamen je neobičan. Ima i ispupčenu sablju. 
Ali,ijesti nije stećak. Mramor jest. Stećaki nije. Ovisok. 
Ni nišan nije. Preširok. Ni stećak, ni bašluk. I bašluk i 
stećak. I još s rupom u obliku sjeverne zvijezde. 

Štrčala je isklesana gromada mramora na kraju 
zaravni uz Drinu. U blizini ogromne stijene koja izvire 
iz rijeke. Jordamila na osami. Mamila radoznalost. Ali, 
svo pričanje o njoj bilo je maglovito. Tajanstveno. Zato 
su joj se i grubo primicali. Potkopavali je kradimice 
i išićare. Ne bi li našli šta je ispod zakopano. Ali, je, 
koliko se god išlo u dubinu, kamen bio zasađeniji. 

Nije bio kao ostalo mramorje — da je samo 
postavljen na zemlju. 

Nastajale su predaje o tome čiji bi to biljeg mogao 
biti. I šta bi se sve našlo otkopavanjem. I kako neka sila 
ne da da se dođe do dna. I, ako bi i dala, da se do dna 
ne bi došlo. To mora biti kamen stanovnik. Takvome 
nejma kraja. Samo je klesano na onome što je iz zemlje 
izvirivalo. I da... 

Ništa nije nađeno. Da jje išta, ne bi se moglo sakriti. 
Razaznalo bi se. Moralo bi se raščuti. Kao što se nije 
moglo reći ni za ijedan stećak. Ni kad su pod njima 
lagumi, tajno i javno, potpaljivani. Samo se činila šteta. 
Ili bi se mramor preturilo. Ili bi ga rascijepilo. Ili mu se 
odbio komad. Ali, ni pod ijednim nije nađeno nikad 
ništa. Iako bi moglo biti nešto ispod ovoga! Samo kad 
bi se i njeg moglo potkopati. 

Dođe vrijeme da se i ovome dohaka. 

Kud će bolja prilika od temeljca na aharu Hamdan- 
bega Beharlije?! Ima da bude i peta firma koja će se 
stopiti sa četiri dosadašnje u jedno ime: a Kompanija 
Beg X sinovix, što nikako ne može biti na ćirilici jer je 
to po evropskom adetu. 

Ama, kako u to ime strpati i kahvu? Moglo bi 
ispasti smiješno. Nemoderno. Neevropski. Ili baš treba 
u Evropu ponijeti i nešto svoje? 

Ali, čekali su krupni poslovi... 

I krupni problemi. I to baš s mramorom na 
prostranoj zaravni uz obalu ispod džinovske stijene, 
koja je širinom i visinom odjedanput kao pet najvećih 
kuća. 

Kako, ono, bi ime toj stijeni? Kakvo? 

Kakvo bi i bilo? Nikakvo! Kako bi se još i stijena 
nazivala? 

Koliko je stijena po Bosni"! I tolikih i još većih. Ni 
broja im. I da svaka ima i ime! Kao što ga imaju svako 
brdo, svaki brdeljak, svako selo i zaselak, svaka njiva 
i njivica. Hiljade i stotine hiljada najraznoraznijih 
imena. Kad bi ih se sakupilo, samo bi se od njih mogao 
sačiniti ukupan rječnik dobro bogatoga jezika. 

Pustiti se treba još i davanja imena stijenama. 
Ne bi bilo kraja neumnosti. Ni početka bavljenju 
pametnijim poslom. Pustiti se toga. Ova stijena nejma 
imena. I, tačka! 

Ova je imala. Neuzubillah, nazivana je Šejtanskom 
stijenom. 

Ali, šta će biti s mramorom? Ali i ama, da i taj 
mramor nije... 

Iščeprka se prastara priča da je mramor dao 
namjestiti šejh Hasan Kaimija, neka je hvaljen na 
oba svijeta. Da bi to mogao biti znak nekome za koga 
se nije znalo ko je. I kao da je taj sasječen sabljom. 
Ili se tako nagađa samo zato što je sablja uklesana u 
mramoru? Ali, kad je i kad to bilo?! Ihi-hi je prošlo 
godina. A i to što ronda stari muderris Abdurahman 
Feriz, i što govori da se ne valja ružno odnositi prema 
biljezima mrtvih, i da je diranje u počivališta rahmetlija 
vrijeđanje merhuma čija je duša u Berzehu jednako 
mlada kao i onoga koji se istom preselio na Ahiret, 
ako nije i mlađa od duša većine živih na Dunjaluku. 
I muderrisu bi bilo bolje da se mahne nagađanja. Što 
njegovo mora biti svakoj čorbi zaprška? Zna i on da 
je to samo nagađanje, a hoće da mu bude prihvaćeno 
kao znanje. Pogotovo zapeo za sablju u mramoru. 
Sablja, pa sablja! I još upetljava šejha Hasana Kaimiju; 
mir njegovoj napaćenoj duši. Kazuje da ne bi tek tako 
jednaka sablja bila isklesana i na turbetu šejh-Kaimije. 
Ista kao što je na mezaru pokraj Šejtanske stijene. 

Eto ti, tačno zna i ime stijeni. Besposlen hodža 
zaredao imenovati stijene. I porediti sablje u kamenu? 
Svašta! Hajde, zađi od mramora do mramora, od 
turbeta do turbeta, pa izdvoji da nisu gotovo jednako 
uklesane. 

Ali, muderris tjera po svome. Navodi da bi isto 
značenje mogle imati sablja na mramoru kraj Šejtanske 
stijene i sablja na šejhovom turbetu. Pogotovo ako se 
tome pridoda skriveno značenje prošupljene zvijezde 

u mramoru pokraj Drine. I odgonetne zapis na 
šejhovom turbetu, ispomiješan harfovima perzijskog 
i turskog pisma i dozamršen bošnjačkim znakovljem 
arebice i bosančice. I da će se, govori muderris, možda 
nekad neko naći ko će doodgonetnuti šta je uklesano. 
Da je to i zato ostavljeno u kamenu. 

- Mora biti da je to šejhova oporuka... — veli. 

Raspričao se muderris: 

- Šejh Kaimija hoće žive podučiti. Nečemu! Meni 
to nije dano da znam. Ali, da bi moglo biti važno, 
moralo bi biti. Ne bi takav šejh, iza koga su sačuvane 
pjesme i na turskom i na perzijskom jeziku, i arebi- 
com i na bosanskom znakovlju, ne bi šejh bez potre- 
be oporučio da se toliko zapletu harfovi. On je, zna 
se, evlija. Bilo mu je dano i da navješćuje događaje. 
Zna se i da je uznao da čovjekovo nije da to otvoreno 
iznosi. Zato, treba dokučiti smisao zapisanog. Kad se 
svaki harf prepiše i pročita kako se čita na tom jeziku, 
ispada da ništa nije napisano. A ne može biti da nije. 
I slijep može opipati da nešta piše u kamenu. I to na 
mezar-tašu jednoga od najučevnijih Bošnjaka... 

Odgunđavano mu je: 

— Trabunja. Ishlapio. Namom sebe brani. Nešta i 
zna o nekom davnom događaju i sasječenom neznancu. 
O nekom pretkazivaču velikoga rata. Prenošeno, to, 
u njegovoj familiji. Pa, hajde, neka mu i bude. Ali, i 
sam priznaje da je, kao, načuo o tome sa sabljom i o 
skrivenom znakovlju. Da o tome ne zna dobro. Možda 
više nije čuo negoli je načuo, pa više nije mogao ni 
zapamtiti. 

- Hajde, Boga ti, muderrise, pusti! Sablja, sablja. 
Bosno moja, sabljom ću te branit"! Pusti se toga. To je 
možda još i moglo u šejh-Kaimijino vrijeme... 

— Nije ni u njegovo! — tumače. — I u šejh-Hasanovo 
vrijeme topom se branilo i topom osvajalo. 

- Tačno! — kazuje treći. — Kad je Kaimi-baba, 
rahmet njegovoj duši, bio na Dunjaluku, naveliko su 
topovi presuđivali. Na Bolji svijet preselio je hiljadu 
šesto devedesete godine po Isau, alejhi selam. Samo 
što od tada nisu dva i po stoljeća... 

— Ima. Ima gotovo toliko... — upliće se četvrti. — Šta 
je ratova od tad do sad bilo! Ni broja im. Prošao je i 
Svjetski rat. Pa, šta bi i s tim ratom? Svašta! Ali, ne bi 
da nestane Bošnjaka iz Zvornika. Niti bi srušena ijedna 
džamija. Ništa ne bi od onoga što Feriz-efendija priča 
da je taj rekao da je bilo. | 

— I, kako može biti da će biti ono što je bilo? Nikako! 
— pita i otpotvrđuje peti, dodajući: — Je li bio i prošao 
Svjetski rat? Jest. I bio i prošao. Je li se svijet opametio 
za sva vremena? Jest! Ako nije nakon onakvoga rata, i 
neće nikad... 

— Sablja je znak. Očita opomena. Poziv i priziv. I 
u šejhovom turbetu i u... — ali muderrisa prekida šesti 
inadžija: 

- Hajde, Boga ti, muderrise! Hasan-babi neka 
Allah, dželle šanuhu, podari mjesto što bliže Sebi u 
dženetskoj bašči. I zaslužio je. I njegovo turbe nam je 
svima na pameti. Svih dvije stotine i zamalo pedeset 
ljeta narod ovoga kraja sa svojim imamima brine se o 
turbetu. I vi na Diviču, i mi u Zvorniku, i oni koji su 

na Kula-Gradu. Pošteno reci. Održava li se uredno? 
Održava. Čisti li se? Čisti. Ima li uvijek žena koja se 
brine da je za svaki vakat friška voda u legenu? Ima. 
Donese li u turbe za svaki namaz čiste i suhe peškire? 
Donese. Poštuje li se sve što se treba poštovati? Poštuje. 
Pa, šta bi ti još htio?! Pusti i nas da malo možemo 
misliti. Da mislimo i o tome mramoru na onoj sofi uz 
Drinu. 

- Afedersum, muderrise! — nabacuje se i neki od 
zvorničkih imama. — Ti jesi učen. I uvažen si. Ama, više 
ljudi više zna. Ljudi ne bi da poreknu tvoju učenost. 
Niti da dirnu u tvoje godine. I zato im je nezgodno da 
išta reknu da ne bi ispalo da tvoje poreknu. Ali, ako ih 
se upita o ugradnji velikog kamena kraj Drine u ahar 
našeg dičnog Hamdan-bega Beharlije, nisu protivni. 
Nije ezan-taš. Niti igdje na Bosni ima i slična bašluka 
ili stećka. Nejma... 

- Kadje bio Kaimi-baba, dragi Allah ga uzvisio i na 
Onome svijetu? Kad-i-kad! Hiiii! Davno, davno! — pita 
i odgovara neki drugi galamdžija. — Sama priča, ako 
je i ostala do danas, morala se iskriviti prenošenjem. 
Svako svoje dodavao. Ili po svome ispuštao. Kao što 
su kafiri po svome mijenjali Tevrat, Zebur i Indžil. I to 
Božije knjige, sveta slova. Da se i ne govori o tome da 
se neće izmijeniti ono što nije Božije i što ljudi svojom 
pričom prenose! I sam kažeš da ne znaš šta bi moglo 
biti napisano onime šta piše nad šejhovim kaburom. A 
kad ne znaš ti, koji si na Medresi u Sarajevu podučavao 
softe i koji si u Kahiru za muderrisa izučio, što bismo 
mi nagađali? Što? De, pravo reci... 


110 


- Nisam u Kahiru. U Konyji... — bi ih ispravio 
muderris u onome što je za samu priču manje važno, 
pa sugovornici prihvaćaju upadicu, odmahuju rukama, 
gOVOre: 

— Eto šta je insansko pamćenje. Znamo, kako ne 
bismo znali da si ti u Konyji višu svjetlost dosezao, 
a da tvoj uvaženi sin okončava nauke u Kahiru. Ali, 
ispomiješa se. Pamćenje je krhko, nepouzdan svjedok. 
Ostaje samo ono što je zapisano. Mi smo narod Knjige.1 
pred Allahom, dželle šanuhu, i pred Njegovim ljudskim 
stvorenjima obavezani smo na ajete Knjige Jasne. A je 
li jasno šta je zapisano na turbetu šejh-Kaimijinom? 
Nije! Nije, dobri naš muderris-efendija... 


Okupile se i zvorničke hodže. I sav Divič. I 
pozvanih i nezvanih. I zvanice izdaleka. Sabralo se 
silno mnoštvo. Neki iz radosti. Neki iz pakosti. Neki 
samo radi veselja koje će uslijediti. Većina, da ne bi 
bilo da su izostali. 

Povuci. Potegni. Drži. Ne daj... Svjetina pomaknu 
mramor! Namače ga na mjesto odakle će iznicati ahar 
koliki nije viđen na Bosni. 

Nije ga ni trebalo iščupati. Samo ga položiti 
ustranu. Tek toliko da duvar ne bi bio uvrnut iznad 
temeljnoga kamena. Samo ga toliko maknuti. Za toliko 
su ga i pomaknuli. 

Kolo je ljuljnulo. Sasule harmonike. Udarila 
ćemaneta. Piskale zurle. Na ražnjevima okretani volovi 
i janjad. Na kruh niko nije stizao ni pogledati, mada ga 

je iz pekare donijeto koliko je bilo i pečenja. Toliko je 
mesa bilo na sofri da je bilo bojazni da će se pojesti 
manje ukoliko se koji zalogaj založi kruhom. 

Dernek kakvoga nije bilo. 

To je bilo početkom ljeta. 

Do Aliđuna, kad u Zvorniku počne višednevni 
vašer, svi poslovi na aharu privedeni su kraju. 

Kad bi se džinovskoj stijeni uz ahar odbilo od visine 
i dodalo na dužinu, ahar ne bi bio ništa manji. Kao da 
je spojeno pet dobrih kuća. Sav temelj iz kamena, a u 
duvarovima više drvene japije i kovanih baglama nego 
ćerpiča. Kao da je tvrđava. 

Imalo se za šta ponoviti dernek s utemeljenja. 

Šljeme! 

Navrh krova ispeli Rasima Zildžu. Da oglašava ko 
je i pokazuje čime je darovao majstore iz Osata, koji 
su, isto, s bosanske obale Drine, samo iz srebreničkoga 
kraja. Otuda su gdje je Drina najkrivlja, čineći najveću 
svoju okuku. Istu kao što je lakat koji drži sablju na 
starome grbu Bosne. I koji su, taj grb, nosili vojnici 
bošnjačkih regimenti u Svjetskome ratu. 

Rasim Zildžo se malo i bunio. 

- Kako ću - veli — vikati sa šljemena kad nisam 
telal? 

- Mora neko. Divički telal je poginuo u ratu. Ili 
se, samo, nije vratio. Ali, nejma ga... A ne može se ni 
svakoga ispeti na krov da oglašava šljeme na aharu 
Hamdan-bega Beharlije... 

— Kako ću — protivio se — kad sam, istim, ovim 
svojim glasom, nazdravljao i kralju? 

- Zato! Kad si mogao kralju, možeš i uvaženome 
čovjeku iz svoga naroda. A šta ti je zapalo od kralja? 
Dulum tvoje upropaštene zemlje usred Jezdinog posjeda! 
Ovdje ćeš zaraditi koliko i za pola godine tucanja kahve. 
I još ćeš se pročuti. Nadaleko neće biti završena kuća a 
da tebe neće uzvati da vičeš na šljemenu. 

— Kako ću se — probao je s odsudnom odbranom 
— kako ću se provesti i ja i Beharlije ako se oni ipak 
dosjete i poistovjete nazdravičara za kraljevom 
trpezom sa vikačem na štali? 

- Hajde, pusti se toga, Rasime! Nije vikanje sa 
krova što i vikanje za hastalom. Hajde, otkud da 
tebe straška uhvati? Kralj je bio i prošao. Ubilo ga... 
Beharlijama pripada budućnost. Ako se oni i dosjete, 
bezi će potkupiti koga treba... 

- Hoće sebe otkupiti. Ali, uvijek pukne gdje je 
najtanje. Da to ne bude s kožom na mojoj grbači... 

Više ga se nije ni slušalo. Popelo ga, a Rasim Zildžo 
se i razgalamio. I to bolje negoli da je uvježbani telal. 
Viče odozgor kao pravi kraljev nazdravičar: 

— Majstorima na veselje, tebi na zdravlje, Hamdan- 
beže! — pa dodavao ime darodavca i nadodavao: 

- Hvala ti, domaćine, koji si se pobrinuo, 
majstorima dar na šljeme donio. Sretno im šljeme, a ti 
zdrav i živ bio. Širio, visio, kule gradio. Sinove ženio, 
kćerke udavao. Na Ćabu otišao, sa Ćabe se vratio. 
Hvala ti, domaćine. Zdrav i živ bio! 

Dar za darom. Ime za imenom. Odjekuje glas 
Rasima Zildže. Odbija se od brda. Ječi i s ovu i s onu 
stranu Drine. Razliježe se niz rijeku. I uz rijeku. 

Donose darove majstorima i iz Zvornika. I od 
Kamenice. I sa Kula-Grada dolaze. I dotle se, nebu 
pod oblacima, čuje. Ne izostaju ni darovi s onu 
stranu Drine. Od Bošnjaka koji žive na drugoj obali 
Zvornika. 

Dolje, na meraji, sasipa harmonika. Kuca saz. Bije 
šargija. Piska zurli. Cijuče ćemane. Kolo se vije. U 
dvije, u tri... u pet, u šest struka vije se kolo. Kao što je, 
ne budi primijenjeno, pita u tepsiji isavijana. Kao niske 
bisera oko djevojačkoga vrata, viju se kola u kolu. 

Jedna janjad se skida s ražnja, druga natura. S 
volova se časkom skidaju vanjski, pečeni slojevi mesa, 
ne zaustavljajući okretanje ražnjeva. 

- Širio, visio... | 

Gore, na krovu, pod nogama Rasimu Zildži, 
poskakuju majstori Kalimani iz Osata i prikivaju 
šindru. 

U prvi sumrak, pred akšam, bijeljela se čitava 
kapa na četiri vode. Više nije bilo gole baskije na 
kojoj bi mogao sjediti Rasim Zildžo i oglašavati 
darodavce. Samo je trebalo pokovati još pleh po vrhu, 
po izrezbarenoj šljemenskoj gredi. Tada donesoše dar 
Mehe Kuršuma. 


Meho  Kuršum, bivši skeledžija i sadašnji 
čamdžija. 

I nije čamdžija koji bi samo pecao ribu. Ili samo 
skupljao drva nasukana po drinskim ostrvcima i 
rukavcima Drine. S ribom se i ne bavi. Skuplja drva. 

Ali, niti ih prodaje, niti ih gomila da bi mu služila za 
kućni ogrjev. Od njih pravi ćumur. 

Drina premoštena gvozdenom ćuprijom između 
dva Zvornika na svoje dvije obale. Skela više nikoga ne 
zanimala. Ali, kao da je to skeledžiji dobro došlo. Do 
tada, životario. Od tada, živnuo. 

Sav se dao na novi posao. I, mada je to od poslova 
koji se, što se rekne, ne vide, a i on je povazdan daleko 
od Diviča i nije narodu na očima. Na pustim riječnim 
ostrvcima potpaljuje drvo naslagano u gromilice, a 
po njima nareda grane zelenoga lišća i nabaci zemlje. 
Tome se rekne kuće. U takvim kućama drvo zagušeno 
odgorijeva i nastane ćumur. 

Nagađa se da dobro zarađuje. 

I ovoga dana bio je daleko od Diviča. Dotle nije 
dobacivao ni glas Rasima Zildže. Tako nije ni znao 
za šljeme. Za mraka je otišao od kuće i gungula oko 
ahara nije bila ni započela. Vraća se poranije. Da ne bi 
omrknuo. I da se makar malko duže mogne odmoriti 
za sutrašnju vrevu po Zvorniku. Veslajući, čuo je ciku i 
vrisku. I zaključio da je Beharlijama šljemensko veselje. 
Pa pojačao zaveslaje. Pohitio da i on prinese dar. 

Kao snijeg bijelu, donio košulju. Dobar dar. Ne bi 
ga se posramio ni ko je osvjedočeno imućan. 

Kad je Meho Kuršum mogao prekinuti posao prije 
akšamskoga vakta, mogu i majstori na aharu Hamdan- 
bega Beharlije. Nije im hića. Traju aliđunske vreline. 
Kako mrkne, i pripeka se diže iznad Drine. Kao da se 
kamen krečnjak potpaljuje za kreča i jara nad plotom 
izbija od žestine, tako se puši i iz Drine. Kao da gori. 

Titra zrak nad rijekom... Kad je tako, nejma traga kiši 
čitav mjesec august. Zato se to još malo posla uvrh 
ahara može ostaviti i iza vašera. Majstori se neće ni 
trebati penjati. Mogu poslati zadnjega šegrta. On 
da namjesti i taj pleh na samom šljemenu. I uglavi 
za sobom dvije-tri šindre od otvora kroz koji će se 
provući. 

Polahko se hvatao mrak kad iznutra otkriše 
nezakovane šindre. Za toliko koliko je trebalo da se 
mogla provući glava Rasima Zildže. A kuda može 
glava, može i trup. I ne treba čitav trup. Do prsa. Tek 
da se vidi da viče. Da mogne viknuti i za dar Mehe 
Kuršuma. 

Proviri glava Rasima Zildže. Kako se promoli, 
tako se, brže-bolje, i vrati. 

Povuklo ga za ćurak na leđima. To sin Hamdan- 
bega Beharlije. Jedan od trojice sinova. Kad su 
slični kao jaje jajetu, u tavanskom omračju nije se ni 
razaznavalo koji je. I nešta mu šapnu. 

U tome ne bi trebalo biti ničega neobičnog. 
Čitav dan su mu došaptavali. Pojašnjavali su mu ako 
bi dodavačima darova očima stavio na znanje da 
ne poznaje dobro darodavca ili njegovo stanje, je li 
oženjen i ima li djece na ženidbu ili na udaju. Samo, 
sada nije bio takav slučaj. Rasim Zildžo, nezadovoljan 
nagovaranjem, promrmlja... Razveseljeni begović je 
prekardašio u zahtjevu. Vikač ga pokuša odbiti. Ali 
mu Beharlija kaza da ne bere brigu. I da slobodno 
vikne što mu je rekao. Opet proviri Rasim Zildžo u 
vrhu krova i zavika što ga grlo nosi; 


116 


- Majstorima na veselje, tebi na zdravlje, Hamdan- 
beže! Hvala ti, domaćine, Meho Kuršume, koji si se 
pobrinuo, majstorima dar na šljeme donio. Sretno 
im šljeme, a ti zdrav i živ bio. Širio, visio, kule gradio. 
Sinove ženio, kćerke udavao. Na Ćabu otišao, sa Ćabe 
se ne vratio. Hvala ti, Meho Kuršume, zdrav i živ 
bio! 

Ja je ko i zapazio, ja i nije, šta je pri kraju viknuo 
Rasim Zildžo. Ja je to i nasmijalo koga od onih koji 
su razabrali, ja je koga i razljutilo, ja i nije. Ionako 
se razilazio preostali svijet. I majstori žurno za 
sobom kupili alatke i darove. Akšam je. Svako svojoj 
kući. 

Spustiše i Rasima Zildžu. I on krenu. Maši se 
svojih štaka. 

Sutra počinje vašer u Zvorniku. Svima je na 
umu da se izodmaraju. Da nalegnu poslije kokoši. Pa 
ranim jutrom na aliđunski dernek. Tri dana i tri noći 
u Zvorniku se ne zastaje. Valja to izdržati. Treba se i 
snom pripremiti. 

Niko se, haman, u silnoj hići, i ne zagleda u aharski 
krov. A i što bi? Imat će ga se kad gledati. Ionako će im 
oči, čitavoga života, za njeg zapirati. Kad god pogledaju 
niz Drinu, kad im se pogled usmjeri ka brdima prema 
Srebrenici, zapet će za ahar ili za njegov krov. Ovakva 
građevina ima da vjekuje. 

I već bi počela vjekovati da se, sutradan, sinovi 
Hamdan-bega Beharlije ne rastrkaše po vašerištu. Ne bi 
li u vrevi insanskoga mravinjca ušli u trag majstorima 
Kalimanima. I što prije ih okupili na Diviču. 


Kasno popodne, dok su se prvi premoreni Divičani 
vraćali s vašera, razazna se razlog strke begovića 
Beharlija. Imalo se šta i vidjeti. 

Ahar je bio otkriven! 

Kad se već bruka nije mogla sakriti i skupiti 
majstore da krov prepokriju istoga dana, Hamdan-beg 
Beharlija pusti da minu vašerski dani. 

Petoga dana u mjesecu augustu prionuše majstori 
na posao. Ali, nisu Kalimani iz Osata. Ljut što se bruka 
nije brzo prepokrila, beg je zazvao tesare Memiće iz 
Kamenice. Oni — a visilo ih je po baskijama kao mrava 
- bez gungule i vikanja, isponova pokriše do iza 
ikindije. 

Sutradan, ahar osvanu gologlav. 

Majstori su se bili razišli. Bi im poručeno da 
ponovo dođu u subotu. 

Dođoše. 

Pokriše. 

Straže su postavljene. 

Uzalud. 

Krov, opet, ne osvanu. 

I sve ponovo. 

I opet. 

Omrkne, a ne osvane. 

Pokrivali ga, ne pokrivali, ahar otkriven. 

I, ko zna koliko bi se Divič ibretio otkrivanom 
krovu, ali se zbi novo čudo. 

DRUGI DIO 


I SRCE IMA SEDAM ZAVJESA, 
SAMO IH TREBA RAZGRNUTI 


Bilo je daleko do svanuća. 

Nije bilo mjesečine. 

Samo su se caklile zvijezde; i gore, na nebu, i dolje, 
na Drini. Od njihovog sjajtenja stari muderris mogao 
je pogledom razabrati dalje od prsta pred okom. 
Razvidno je bilo koliko je mogao koračati momak koji 
je za ular vodio konja. 

Sina s konjem poslao je iz Pahljevine šejh Jašar. 
Abdurahman-efendija ga je očekivao jučer. Pred 
akšam. Računao je da će mladić konačiti u njegovoj 
kući. Tako bi se, i njih dvojica i konj, odmorni zaputili 
na Kušlat. Starac se nije zabrinuo kad se nisu pojavili 
na izmaku jučerašnjega dana. Sam je prilegao poslije 
akšamskog namaza, namislivši klanjati jaciju pred rani 
sabah, kad se pridigne iz haljina. Procijenio je da će 

ga momak s konjem sačekati pred avlijskim kanatima. 
Želi mu staviti na znanje da ima pouzdanog pratioca. 
Ne boji se putovati ni u gluho doba noći. Ali, prije će 
biti — računao je starac — da je to zato da bi se raščulo 
o njegovoj hrabrosti. 

Muderris je naučio da mu šejh pošalje dobrog 
konja i pouzdanog pratioca. Nekidan mu je poručio 
da će s konjem poslati sina. Njega je poznavao dugo. 
Od rođenja. 

Mladić je računao s time da će mu večernji 
nedolazak biti odbijen na jogunastost. Ovako, zarad 
musafirove važnosti, pridat će se pažnja tome što je 
viđen kako je za mraka krenuo na put. 

Zaključit će se da je na Divič mogao stići tek pred 
sabah. Onda kad muderris treba i krenuti ka Kušlatu. 
Raščut će se i među njegovim vršnjacima i među 
djevojkama. Hej, sam, a u to doba i takvim putem! Sve 
klancima uz rijeke. Tuda se lahko može nadrljati i u 
po bijela dana. I od insana i od zvjerke. Po mrklom 
mraku i vidljiva bića postanu nevidljiva, a nevidljivi 
svijet zaživi u svoj razmetnoj moći. Pogotovo bi — svom 
snagom svoje siline — mogli napakostiti najstarijem 
muškom potomku šejha Jašara i svetiti se njegovome 
sinu. 

— Sabah hajrosum, muderris-efendija. 

— Allah razolsun, Murize. 

— Poranio, muderris-efendija... — kaza mladić, niti 
pitajući, niti potvrđujući ono što je očigledno. Pitao se 
šta će starac reći. Hoće li mu odgovoriti onako kako 
se uobičajilo odgovoriti, pitanjem kojim se ne pita: 

vDobro sam, kako si tix. Ili će još šta pridodati? Možda 
riječi koje će značiti prijekor. A možda... 

— Dobro sam, kako si ti... A ni ti nisi okasnio. 

Muriz bi obradovan. 

Utom se oglasiše horozi. Mladić se strese. Pomisli 
da su se prerano javili i da mu se pričinjava. Ali, 
sustizala su se glasanja pernatih budilnika. Više nije 
moglo biti sumnje u njihov pjev. To ga obradova i 
više od muderrisove pohvale. Jest da je ovonoćno 
putovanje junački odeverao. Ama, neuporedivo bi 
bilo lakše da je noć proveo u sigurnosti Abdurahman- 
efendijine kuće. Čak bi mu bilo lakše i da su putovali 
po noći. Bili bi dobar par. Ukoliko bi ih zvjerka ili opak 
insan zaskočili, mogli bi se osloniti na njegovu snagu. 
A, s druge strane, starac zna dove kojima se odgone 
zle čini. Ovako, čuvši horoze, pade mu kamen sa srca. 
Noć neumitno ustukne pred njihovim pjevanjem. I 
noć i sve što ona oživi... 

Dodrugih horoza ima ičitav sahat malo bržeg hoda 
i konjskog kaskanja. Dotad se može i stići do utoka 
Drinjače u Drinu. Malo naniže, u hanu u Podkušlatu, 
klanjat će sabahski namaz i predahnuti. 

Ne odmaknuše ni za koliko bi se mogla ispušiti 
savijena cigareta duhana, a Muriz se štrecnu. Pred 
njima, u tami, mimo vidokruga zvjezdane cakline, 
začu se čudan bat na drumu. 

Tap-tup... Tap... Tap-tup... Tap... 

I dahtanje. 

Tolije to? Šuhva koja mu se svezala kad je pomislio 


da su se horozi prerano oglasili! 

Srce mu zatutnja prije negoli mu naumpade da je 
dobro što je stari muderris s njim. 

I jest dobro. Starac se oglasi. Kao da je osjetio 
mladićevu zebnju. Ili da bi mu odagnao strah ili da 
bi preduprijedio njegovu moguću naglost, viknu u 
mrak: 

— Poranio, zoru prevario, dobri moj Rasime! 

Kao da je izgovorena prijeko potrebna dova, 
prestade tap-tupkanje. Ali, sa istoga mjesta, odakle je 
dopiralo još samo dahtanje, izvi se lavež. 

—- Onamo onaj! — pomisli mladić, a iz trbuha mu 
se, Iz sve snage, ote: 

— Euzu billahi mine ššejtani rradžim! Sačuvaj me, 
Bože, od prokletog šejtana! 

Ču se: 

- Miran, Cigo! 

Pas utihnu. 

— Dobro sam, kako si ti!? — odazva se glas koji je 
umirio psa. 

To Rasim Zildžo krenuo u lov sa svojim Cigom. On 
krene prije ostalih lovaca. Onakav kakav je s nogama 
i na štakama, treba mu i triput više vremena negoli 
ostalima koji idu u lov. I ne čeka ih na okupljalištu 
ispred Baharlijinih dućana. Iziđe na glavni drum idući 
sokakom od kuće. Odatle krene niz carsku džadu uz 
Drinu. Ostali ga sustignu kad se već primakne prvoj 
čeki. I, dok oni dođu do svojih mjesta i rasporede 
se, dok navedu kerove i puste ih, i Rasim Zildžo se 
nagnijezdi na čeki. U povratku, on, opet, prvi krene. I 
ostali ga sustignu kad se već dobro primaknu Diviču. 

Uglavnom, nije im na teretu. Ne usporava ih i ne pravi 
im nikakve smetnje. Nejma razloga da ne bi mogao ići 
u lov s ostalima. 

Dok mu se moglo, držao je pet kerova. I 
plaćao momke da ih vode i zavode. Uz kerovođe, 
podrazumijevao se konjovodac, a on — na konju. I 
sada, bez konja i samo sa starim Cigom, ne izostaje. 
Ne može ga mašiti lov. 

Eno se, tek sada, od Beharlija, čuje štektanje kerova. 
Ostali lovci počinju se iskupljati. A Rasim Zildžo je i 
pred ovo jutro od kuće prepriječio na drum. Nije se 
još bio ni uspeo uza sokak, a cestom je naišao Muriz 
sa konjem. Tako su se i mimoišli. 


— Murize, sinko, pritegni ular — kaza muderris. 

Mladić se i ne snađe kako treba, a konjanik sjaha. 

- Muderris-efendija, ti sam... Ne stigoh ti ni 
pomoći, a ti sjaha... Otac mi je, lijepo, priprijetio da na 
sve pazim kako bih ti bio na pomoći... 

— Murize, sinko, pomoći ćeš ako Rasima ispneš na 
konja. 

- Hoću! 

- Ama, muderris-efendija! 

— Rasime! 

—- Muderris-efendija, stariji si... Preči si Za 
jahanje... 

— Samo ti... A i meni treba protegnuti noge. 

— Znao sam ja... - započe mrmljati Rasim Zildžo, a 
dovrši nakon što ga mladić, u trenu, posadi na konja: 

— Nisi trebao, muderris-efendija... 

— Samo ti... 

— Hvala ti i gdje čuješ i gdje ne čuješ! 

Starac uzvrati: 

— Sva hvala pripada Gospodaru svjetova! 

Iz usta im se pušilo kao da otpuhuju duhanske 
dimove. 

Pošutješe. 

Vladala je svježina pred razdiobu dana od noći uz 
Drinu. 

Ko bi rekao da iz ovakve studeni nastane 
pretpodnevna vrelina i kotlinu pritisne kazanska 
jara? Zato se i kreće zarana. Da se — koliko je moguće 
- izmakne pripeci. 

— Srndać je jelen bosanske šume... — prvi progovori 
muderris. — Ljepota Božijeg davanja. Plemenita zvje- 
rka. Ne bismo je mi ni zapamtili da vlasti nisu određi- 
vale kad ga se smije loviti. Nestalo bi ga. Nije međed, 
pa da sam sebe štiti snagom. Nije ni prepredena lisica. 
Ni zečić, pa da šmugne. Ni guja koja plazne. Ni ptica, 
pa da leprhne. Srndać je srndać. Princ divljine. Kao 
što bukva izdžiklja kao strjelica, kao što se zelen bor 
izvije i na najnepristupačnijem komadićku klisure, 
kao što Drina krivuda jer je određeno da se ne može 
ispraviti, kao što sablja mora ostati na bosanskom 
grbu, kao što je malo šta dugovijeko u Bosni, kao huk 
naše šume pred strašno nevrijeme, tako je i srndać 
posebno znamenje Bosne. A mi, kakvi jesmo, a takvi 
smo kakvi smo i jednom ćemo valjda doći pameti, 
iskorijenili bismo i toga ljepotana da se svaka vlast 

nad Bosnom nije zasnivala na grubim pravilima. Svi 
su uvijek znali da mumina treba u suru. Kao što je 
Kur'an složen u sure, ni s muminom se u Bosni ne 
može bez sure. Red! Ne vodi ničemu dobrom sve što 
je drukčije s Bošnjacima. Da je drukčije, izumrli bi. 
Kad bi rat bio bez kraja, Bošnjacima niko ravan ne bi 
bio u gazijstvu. Pronijeli bi bajrak svom zemaljskom 
kuglom. Samo im treba dok se snađu.. Ama, 
dođu mirovi. Oni se ostave sablje, odlože oružje. 
Uspostave državu nad njima. Podvedu ih pod kruta 
pravila. Oni se čestito i ne okrenu, a budu drukčiji. 
Budu dobro izmijenjeni. Utom i novo rato udari. I, 
isponova. U prevelikoj našoj snazi, nama dugo treba 
da se dozovemo. Da se prisjetimo i shvatimo ko smo 
i šta smo. I, kad se ostali dunjaluk opet uvjeri da je u 
Bošnjacima oživjela stara ratna vještina, poklope nas 
mirom. Njime nam nemire pogase. Uvode nas u red... 
Mi, odani vjeri, redovno povjerujemo da je insansko 
da se pokorava redu. I da je država ta koja mora 
uspostaviti sklad između Dunjaluka i Dženneta... 
Nejma muslimanu na ovome svijetu posrednika 
između njega i Gospodara njegovog... Ja... Jah... O 
nečemu sam drugome hotio... 

— O srndaću! Ali je lijepo i ovo što si dorekao! 
— kaza Muriz. 

— Ljepota me je i zanijela. Pa mi se otelo... Starost. 
Starost... Jest, hotio sam o tome kako bi srndać dav- 
no bio istrijebljen da ga države nisu štitile tim nekim, 
svojim redom. Koliko ja znam, sad bi morao biti 
lovostaj. Trebalo bi daje minula sezonalova na srndaće. 

Još je rano na zeca. I jedna i druga zvjerka imaju 
mladunčad. Pogotovo se lov na srndaće ne dozvoljava 
sa psima. Zabranjeno je. I da nije zabranjeno, nije 
viteški. Kud će više od toga što je ikako pušteno da se 
lovi takva pitomina od zvjerke?! — doreče starac. 

— Prije će biti - pomisli Rasim Zildžo — da je 
muderris, uvidjevši kako bi moglo izgledati da se na 
njeg obrušio, namjerno promijenio tok misli negoli 
bi se to moglo pripisati staračkoj ishlapjelosti. Zato 
promisli kako će odgovoriti, a da i ne ispadne i da je 
prešao preko prijekora: 

— Pravo kazuješ. I ja se pribojavam da kerovi ne 
odlutaju i ne nalete na lanad i zečije loge. Ali, opet, 
mislim se, bit će dosta hajkača. Dići će se velika 
halabuka. Razbježat će se ostala divljač i lov se svesti na 
međede ii divlje svinje... Nismo krenuli ulov na srndaća. 
Muderris-efendija, hajka je na međeda. Osilili se preko 
svake mjere. Uništiše ljetinu u Cerskoj i Kamenici. 
Država izdala odobrenje za hajku i odstrjel. 

— A, ulov na međeda?! Međed! Tako je, dobri moj 
Rasim-aga. Međed! Ne može se reći: medvjed. Kakav 
medvjed?! Međed! Medvjed je med i jed. Kad bi se 
barem mislilo na med i jed. Nego, biva, da jede med. 
Dobro, jede i med. Ali su divlje pčele opasnije od ovih 
u košnicama. Ako kad i pojede meda, neće više nikad. 
Tada pojede jed. Međed nije sličica iz dječije čitanke na 
kojoj se oblizuje jedenjem meda. Međed je međed. To 
je sila. Snaga. Šume, brda i potočine nesputane Bosne. 
Na to se misli kad se izrekne međed. A medvjed? Med- 
jed, to je ništa... 

Rasim Zildžo se nakašlja. Muderris zastade. I 
s riječima i s koračanjem. Razaznade da se udesno 
odvaja put ka Kamenici. 

Zaključi da je lovac stigao dokle treba. Preuze ular 
od mladića. Muriz — jednako kao i kad ga je uspinjao 
— hitro i obazrivo spusti jahača. Potom u sedlo uspravi 
drugog, staroga muderrisa. 

- Baš se lijepo izeglenisasmo — kaza Rasim 
Zildžo. 

— Što nije bilo tako, odbij mi na starost. Samo sam 
ja govorio... — usprotivi se stari muderris. 

-— Ali, obojica znamo da ti nisi sa svakim 
razgovorljiv... - pobuni se stari ratnik. 

— Ako nam to može biti utjeha, neka je i tako. 

— Ejdovale, dobri muderris-efendijo! 

— Ejsahadile, dobri moj Rasime! 

Rasimu Zildži je malo do mjesta na kome će 
ostati na čeki. Na konju je ubrzao putovanje, pa će se i 
odmoriti dok ne pristignu ostali lovci. 

Muriz s Abdurahman-efendijom na konju nastavi 
drumom niz Drinu. 

Ni oni neće još dugo. Drina se odvaja, a drum 
nastavi pravo. Tu, gdje Drinjača utiče u Drinu, i 
namislili su klanjati sabahski namaz. 

Da ne bude da klanjaju baš na utoci, gdje se dvije 
vode miješaju, poodmakoše carskim drumom uz 
Drinjaču. 

Utom se, iz sela pod Udrčem, oglasiše drugi 
horozi. Muriz ih ču, a i ne ču, osim što mu bi na umu 
da je vakat ranosabahskog namaza. 

Bili su spram hana u Podkušlatu i prostrani trijem 
bit će im sklonište od rose. 

Kako Muriz zamujezini, handžija Šahman — i 
ne provirujući kroz pendžer — obradovan džematu, 
pristavi šerbetnjak na ognjište. Tamam će, dok s ovima 
napolju klanja sabah, voda prokuhati. 

Kao da je znao da namjernicima nije hića. Ili da 
nisu za dalekoga puta. 

Njima je i bilo blizu. Nadomak su. Baš će dobro 
doći predah uz kahvu. 

I jutro je ojedralo dok su odlagali findžane. Do 
mile volje su se nasrkali razrijeđene kahve doljevuše. 

Sunce se već sjajtilo povrh munare na stotinjak 
metara visokoj stijeni. Potaknut prizorom, stari 
muderris podiže dlanove na dovu. I, nakon što šakama 
razatra lice, izreče hadis: 

— Petak je najljepši dan u kome sunce svane! 


Prvim petkom po Aliđunu, na zaravni povrh 
visoke stijene zvane Kušlat, okupi se mnoštvo svijeta 
na dovi i teferiču, a u džamiji derviši čine zikr halku. 

Tu je, na Kušlatu, svijeno prvo muslimansko 
gnijezdo na Bosni. Hazari, koji su bili sljedbenici 
Zelene knjige i koji su, raznoseći poštu od Budima do 
Stambola, tu sebi našli stalno utočište u Bosni. I tu, na 
skrovitom mjestu, da ih niko ne ometa, niti da ikome 
oni smetaju, i visoko, kako bi bili bliži Stvoritelju, 
načinili bogomolju. I to na mjestu gdje su zatekli u 
kamenu uklesani mihrab starih Bošnjaka. Tako je 
ovdje dovište od pamtivijeka. 

Odavno se uobičajilo i da se na zikr, kao musafiri 
od posebnog ugleda, zazivaju muderrisi Ferizi s 
Diviča. Tako je, koliko se zna, još od Kaimije. A može 
biti da je i Kaimi-baba, nakon što je dopao surguna na 
Kula-Gradu iznad Zvornika, na Diviču zatekao nekog 
od predaka muderrisa Abdurahmana. 

Može biti da se i prije zikrilo na Kušlatu, čim se gore 
čini halka'i-zikr. U velikoj halki zikre nakšibendije, a 
šejh Kaimija stigao je ovamo kao šejh Sinanove tekije 
u Sarajevu, u kojoj je provođen kaderijski tarikat. 


Ljudi iz halke redom su bili odani svome starješini 
Jašaru. Smatrali su ga svojim šejhom. I sebe njemu 
potčinjenim dervišima. Napregnuto su iščekivali 
početak dersa. Vaz na ovaj dan ima se na umu čitavu 
godinu. Niti se, zametne u sjećanju nakon sljedećega 
vaza uz veliku halku. Izgovoreno se slaže i razlaže u 
pamćenju kao što to djevojka čini sa svojom otpremom 
u sehari. Kao što buduća mlada svako malo prebire 
svoje ruho, provjetrava ga i preslaže, isponova mu se 
diveći, i derviši razabiru po dersovima svoga šejha, 
koristeći se uputama koje im ispunjavaju srce i dušu. 

Šejh Jašar započe: 

—- Bismillahirrahmanirrahim! Sva slava i hvala 
pripada Allahu, dželle šanuhu! Njega slave svi svjetovi. 
Njemu počast odaje sve što živi i umire. Insan je 
stvoren da Njemu ibadet čini. Allahu moj, Gospodaru 
sedam nebesa i svega što ona natkriljuju, Gospodaru 
sedam zemalja i svega što one drže i nose, Gospodaru 

šejtana i svega što oni zavedu, Ti nam budi zaštitnik 
od zala svih Tvojih stvorenja. Utječem se Tebi da mi 
niko od njih ne učini nepravde i obijesti. Jak je onaj 
koga Ti štitiš, a Tvoje je blagoslovljeno. 


Sva slava i hvala pripada Allahu! 

U ovim časima On nam je pomogao 
I sa učiteljem ćemo sretan pazar ostvariti. 
Svojim znanjem i riječima, 

On nam je objelodanio Istinu. 

Misli i razum imama, vailza, šejha 
Dosegnuti je ne mogu. 

U šerijatu zna razlučiti, 

Istinitost zna zaključiti. 

U tesavufskim spoznajama, 

U tarikatu, s dovom Njegovom 

I zikrom, ništa se ne može porediti. 


—- Danas se, i ovim umilnim i tačnim riječima 
njegove kaside, posebno sjećamo našega učitelja 
Hasana Kaimije, upućujući dove Allahu, dželle 
šanuhu, da ga Svojom milošću uzvisi i na Boljem 
svijetu. Kao što je naš učitelj šejh Kaimija, tako je on 
imao svoga učitelja u šejhu Abdulkaderu Geylaniyju, 
osnivaču kaderijskog tarikata. Ovo što ste čuli zapisao 
je i o njemu, Allaha, dželle šanuhu, slaveći... Vi mene 
smatrate svojim šejhom. Neko treba predvoditi svaku 
skupinu da bi bila kakva treba. Među dervišima red 
se podrazumijeva. To i jest tarikat. Ja se ne usuđujem 
samoga sebe u sebi nazvati šejhom. Moj šejh je Kaimi- 

baba. Od njegovoga preseljenja na Bolji svijet prošlo 
je dvijestotine i pedeset godina. Samjerena našim 
vijekom, to je velika razdaljina u vremenu. Insan, 
onakav kakav jest, nemoćan oteti se mjerenju svega 
prema sebi, mijenja sebe i sve oko sebe. Tako su i naši 
prethodnici u ovoj halki vremenom mijenjali, dodavali 
i oduzimali. Mi više ne slijedimo osnovna načela 
kaderijskog tarikata, kojima je podučavao šejh Kaimija. 
Kao što je i sam Kaimi-baba, u Sofiji, od halvetijskog 
šejha Meslihuddina Užičanina, dobio idžazet za iršad, 
a u Sarajevu bio šejh kaderijske tekije, tako je i naš 
tarikat, odavno prije nas, postao nakšibendijski. To 
je tako. I tako je bilo. Bilo je i radi mijene. Ali i zato 
što se takvog šejha nije moglo nadomjestiti. Niti se u 
njegovo znanje, bez njega, dalje moglo pronicati da 
bi ga se u potpunosti moglo slijediti. Zato su se naši 
prethodnici radije opredijelili za novi tarikat. Da se ne 
bi svjesno griješilo. Ali, nikad se ova halka nije odricala 
šejha Kaimije. On je ostao učitelj. I mi ga slijedimo 
onoliko koliko smo kadri. Nismo mnogo. Ašik je 
dokučio istinu Vječnog Aška. Njegovo je naučavanje 
da Allaha, dželle šanuhu, spoznajemo spoznajući 
sebe u sebi. 


Ovo srce se zaljubilo i stalno Ga traži, 
Crni zuluf stalno gladi, 

Ono Ljubljenog grli, Izuzetnog traži. 

U svom srcu nađi predah ugodan, 

Ti koji si viđen u Njemu kroz Njega. 

— Kaimi-babu je Allah, dželle šanuhu, nagradio 
evlijskom deredžom. I to takvom da se to smjelo znati 
u vremenu u kome je šejh Kaimija zijaretio Dunjaluk i 
hizmetio Ga na Dunjaluku. Do te mjere bio je miljenik 
Allaha, dželle šanuhu. Drukčije, ne bi nikad dospio na 
Kula-Grad. Vlast bi njemu, ljudi bi mu presudili. I bi 
bio pogubljen radi pobune koju je javno predvodio u 
gradu u kome je rođen i iz koga je dospio u daleke 
gradove Turskoga carstva, do Konyje, Istanbula i 
Sofije, da u njima višu svjetlost dosegne. I dokuči veće 
znanje. Tamo je prozvan Zerrinogluom. I otuda se 
vratio sa šejhovskim ovlaštenjima. 


Kad je vođa moćan, 

Mnogi to može I odricati, 

Ali Allah vidi njegove mahane. 

I kad ga Munkir poriče, 

I neka poriče, on je uvijek 

Na čelu prijatelja Istine, 

Neka zloba od muke prsne, 

Neka onaj ko čuje tome ne povjeruje. 
Nevažne su pohvale i kuđenja 

Kad s Prijateljem časi protiču. 

Ako se neko osloni na nevjerstvo, 
Neće li ostati sam? 

Hoće li biti naš saputnik? 

Zar neće ispravne pozvati na spas? 
Na koga je On pogledao, 

Taj je ostao miljenik derviša. 

I sve što postoji 

Tim Znakom obilježeno je. 

- Da je bilo do ljudi, bi čestiti šejh bio smaknut 
u svom rodnom Sarajevu. Isti ti ljudi kojima će se 
staviti na čelo pobune prethodno su ga htjeli opanjkati 
kad se, ono, uhvatio u djevojačko kolo. Zgražali su 
se mjereći to spram vlastite zavidnosti. Ali im je šejh 
znao odgovoriti: xXKad budete kao ja, hvatajte se gdje 
i ja!x Lažni dušebrižnici uokolo kola dobro su znali 
da se šejh Sinanove tekije uzdigao iznad svih njihovih 
primisli o hvatanju u djevojačko kolo. Začepio im je 
gubice. On se zato i uhvatio u kolo. Ali je to učinio 
i da bi obradovao djevojke. Veliki je sevap, bez 
ružne primisli, obradovati djevojku. I još predvoditi 
djevojačko kolo. 


Vani je nebo od sedam katova, 
Do njeg će osjećajni stići. 

Ovaj miradž je stvaran, 

U srcu ga trebaš naći. 

| srce ima sedam zavjesa, 
Srce onoga koji voli. 

Istinska sreća je u tebi samom, 
U sebi te tajne nađi. 

Onaj ko se osloni na privid stvari 
Izgorjet će u sedam Vattri. 
Sretan je ko se probudi 

I iz toga sna se udalji. 


— Allah, dželle šanuhu, bio je blagonaklon prema 
ovome Svome miljeniku. On mu nije uzimao za zlo 
ni ono što uzmiče pred našim shvatanjima o zaštiti 

evlijske deredže. Ostalo je da se do današnjega dana 
pripovijeda kako je vjetar ugasio fenjer koji je Kaimi- 
baba držao u ruci dok je, poslije teravije, kretao na 
zikr u tekiju Mustafa-paše silahdara. Bila je mrkla noć. 
Šejhu se, zar, nije lomilo vrat ili noge po kaldrmi. Ili je, 
samo, bio zabavljen mislima. Uglavnom, posegnuo je 
rukom u džube. Iz džepa je izvukao svijeću. Pružio je 
prema kandiljima najbliže munare. Svijeća je planula! 
Evlija se prokazao pred ljudima! Mislilo se da za to 
sljeduje smrt. Ali, njega je Allah, dželle šanuhu, obasjao 
Svojom milošću. 


Uđi unutra, otvori oko, 

Iz privida Njemu pobjegni. 

Tanahni most pređi 

I vidjet ćeš lice Boskonačnog. 

Dva svijeta su duša i tijelo, 

Lice Ljubljenog pod valom. 

I sve na ovome svijetu od Njega dolazi. 
Zavjese će ti sa lica spasti, 

Udaljio si se od sebe samoga. 

Sve što postoji s Njime je 

{od Njega je. 

Ako vjeruješ u nered stvari, 

pred Kabu trebaš otići, 

Tamo je kao žrtva stigao 

f Ismail, sin Ibrahimov, koji je Azerov sin. 
Oni što na svijet jedinstveni dođoše, 
Istina s Istinom postaše, 

Gore, visoko, digoše se 


| mošus tatarski udisaše. 

Popni se gore, Visoko, 

Na visine od devet svodova, 

U Svevišnjeg ćeš se zaljubiti, 
Ime Plemenitog nećeš zaboraviti. 


— Iskrena dova može izmijeniti kismet... Kaimi- 
baba bio je od onih ljudi koji su svojim sufijskim 
znanjem zavrijedili da, im Allah, dželle šanuhu, 
otkriva saznanja nedostupna drugim ljudima. I da to 
mogu objelodanjivati. Drugi to grubo brkaju i njegov 
nVeridate proglašavaju predskazanjima... Kad _jje, 
doživotno protjeran iz Sarajeva, sluteći šta ima snaći 
Sarajevo, šejh Kaimija nije se s prokletstvom ili bar s 
prezirom osvrnuo na svoj rodni grad. Morao je tajno 
otići, da ne zna narod, ali mu nije moglo biti uskraćeno 
da ga, u predjutarnji sumrak, do Vratničke kapije 
isprate derviši iz tekije. Tu, na meraji iznad Sarajeva, 
posljednji put je zikrio s njima. Zatim je dugom 
dovom molio Rahmana i Rahima da sačuva taj grad 
od najveće nesreće koja će se na njega sručiti. Ostalo 
je da se pamti da je, iscijeđen kao krpa, izgovorio: xZa 
zemlju se izmolismo, za drvo i kamen ne mogosmo...ć 
Danas posebno hoću da vam reknem o toj velikoj 
nesreći koja se ima sručiti na Sarajevo. Sjećajući se 
Kaimijinih ispunjenih nagovještenja iz o Veridatac, 
nagađano je, od vremena do vremena, da se to zbilo 
u međuvremenu. Neki misle da je to nesreća koju je 
donio Eugen Savojski. Taj je upao da bi spalio Sarajevo 
i pobjegao. On je bio u naletu, u prolazu... Kad o tome 


137 


mislim, na san mi dolazi šejh Kaimi-baba. I ne umijem 
ga razumjeti. A, nakon što se razbudim, u misli mi 
nadolaze njegove riječi dok je izlazio iz Sarajeva: xZa 
zemlju se izmolismo, za drvo i kamen ne mogosmox. 
Potom mi, iscijeđenome, reznojenom u stotinu voda, 
naumpada ono što piše na njegovom turbetu na Kula- 
Gradu... Od svega šta piše na šejhovom mezar-tašu, 
dok se znalo iščitati napisano, narod je, uljuljkujući se, 
odabrao da zapamti samo: xKo bude blizu moga gaja, 
neće vidjeti velikoga belajax. A ta nesreća na Bosni 
tolika je da se takvo stradanje ne pamti. Sarajevo 
spaljeno i razrušeno kako se to ni pomisliti ne može, 
a neće biti osvojeno. Zemlja će ostati... Trebamo li se 
i mi uljuljkivati i zamišljati da je to prošlost ili je, još 
nedogođena, ta nesreća pred nama? 


Bošnjaku je da jednim okom spava 
Dok mu uzglavlje žulja sablja 
Ili će biti što će već i biti 


Nije insansko da zna 

Ali je jedan doveden u prošlost 

Da posvjedoči strahobno iskustvo 
Započeto na Bajram godine daleke 


To je ono što sam i ja spoznao 
Moleći Allaha za spas Sarajeva 


Namjernik iz budućnosti nije shvaćen. 
Sasječen je sabljom u mome vremenu 

Ko bude blizu moga gaja 

Neće vidjeti velikoga belaja 

Dokle god sablja ne bude izvučena 
Iz korica moga kabura 

To će se zbiti kad se Bošnjak unjiha 
| zaspi na oba oka 

Bit će vraćeno naše zagubljeno ime 
| kraj mene biti džamija s pet munara 
Nestat će mnogi životi i džamije 

Bit će krvi kakve nije bilo 

To je ono što sam ja spoznao 
Moleći Allaha da spasi Sarajevo 


| bit će zadnja prilika da se Bošnjak 
opameti 

Ili će ga nestati na Dunjaluku 
Znatno prije Smaka ovoga svijeta 


A Svevišnji Allah sve najbolje zna 

Ešhedu en la illahe illallah 

Ve ešhedu enne Muhammeden abduhu ve 
resuluhu 

Ve bil kaderi hajrihi ve šerrihi minallahi 
te'ala 


— Neka nam je Svemoćni Allah na pomoći. I nama 
i onim Bošnjacima koji će iza nas doći. Amin! Amin! 


Amin, illahi ja Rabbi! 

Šejh Jašar ispruži dlanoveii, u sebi, započe izgovarati 
dugu dovu. Podigoše se sve ruke u halki. Usne su 
bezglasno aminale nad otvorenim dlanovima. 

Još Fatiha, i moći će započeti zikr. 


Većina šejhova odabire ders poslije zikra. 
Abdurahman-efendija znao je da tako najčešće postupa 
i šejh Jašar. Ali, ne i kad je halka prvim petkom poslije 
Aliđuna. U prilikama kakva je ova zikr traje dok duša 
potpuno neovladatijelom. U takvome stanju dersbi bio 
izlišan. Tada se, ponekad, da bi se onima koji sumnjaju 
pokazala premoć duše, poseže za onime što je insanu 
nepojmljivo i nedokučivo: derviši se probadaju iglama 
i sabljama. Ostane im samo svijetlocrvenkasta kap ili 
crta. I to se izgubi kad šejh pređe prstom preko mjesta 
proboda. Rani ne ostane nikakvoga traga. 

To je razlog više koji je Abdurahman-efendija 
imao na umu kad se zaputio na Kušlat. Pišu mu 
reisu'l-ulema iz Sarajeva i muftija iz Tuzle da se vlasti 
iz Beograda oštro protive tome šta se zbiva u njegovoj 
blizini, gdje se, na zaravni nad visokom stijenom 
zvanom Kušlat, provode mađijska posla probadanjem 
ljudi, a baška je što se i đavoli izgone bjesomučnim 
batinanjem podanika Kraljevine. 

ZLATO ŠTA JE, ŠTA JE DŽAN, 
ŠTA SU BISER I MERDŽAN... 


Ko zna koliko bi se Divič iščuđavao otkrivanju 
krova na Beharlija aharu da se potkraj augusta ne zbi 
novo čudo. 

I to u džamiji! 

U džamiju se bilo sjatilo i staro i mlado da bi 
prisustvovalo ikrar-dovi. Na hadž je odlazio beg 
Beharlija sa sinovima. 

Stari muderris Abdurahman-efendija objelodani 
da će se hadžijska hairli dova učiti peterici. Beharlija 
su ukupno četverica, otac i trojica sinova. Taj još 
jedan među petericom jednakih pred Allahom, dželle 
šanuhu, bio je Meho Kuršum. 

Jest, Meho Kuršum. 

Nikome, ni koliko trun u oku, ne bi zasmetalo da 
je na Božiji put Hamdan-beg poveo i zeta. Ne smeta 

ni što s njime idu sva trojica sinova. Ni što će to biti 
Hamdan-begov treći hadž. Možda idu đuture i zato 
da bi skinuli čini s nepokrivenoga krova, kad već 
hodže, niti ikakvi drukčiji savjeti nisu pomogli. Pa da 
za milost zamole Samoga Stvoritelja pred Kabom, na 
Njemu najomiljenijem dunjalučkom mjestu. 

Ali, da uz njih kreće ovaj peti? 

Meho Kuršum!? 

Dobra vakta ko obraza nejma! Da ga ima koliko 
i za dva prsta, ne bi to Meho Kuršum ni pomislio. 
Kamoli namislio. I još pristupio ikrar-dovi. 

Neuzubillah, neuzubillah, neuzubillah! 

Šta se radi na Diviču za hadžijinog života, a hadžija 
Beharlija još živ? Hadžija da postane i Meho Kuršum!? 
Neuzubillah, po stotinu puta! 

I on izgovori nijet u petak, pred džumu, u vrijeme 
kad se u džamiji predaju hatme za dušu mrtvima. Pred 
svima veli: 

— Allahume inni uridu'l-hadže fejessirhu li ve 
tekabbelhu! Bože, ja hoću da učinim hadž, pa mi ga 
olakšaj i primi ga od mene! 

I telbije izgovara: 

- Odazivam Ti se, Gospodaru, odazivam! 
Odazivam Ti se! Ti nejmaš Sebi ravnoga! Odazivam 
Ti se! Tebi pripada svaka hvala, blagodat i vlast, i u 
tome nejmaš ravnoga! 

Izričito se općem negodovanju  suprotstavi 
Abdurahman-efendija. 

— Nejma nikakve smetnje da Meho Kuršum obavi 
hadž. 

Iako starom muderrisu ni najučeniji ne mogu 
pogovoriti znanje, graknu Divič: 

—- Ekstagfirullah! 

Muderris doreče: 

— Punoljetan je. Umno i fizički zdrav. Slobodan. 
Dovoljno imućan da sam pokrije troškove odsustvova- 
nja od kuće i da mu porodica u ne ispašta dok bude 
na Božijem putu. Nejma dugova. Zatražio je oprost 
za uvrede, ako ih je kome nanio, a znamo da niko nije 
ispaštao od njega, osim njega samoga. Sebi je halalio. 
Allahu, dželle šanuhu, obavio je teobu i pred svima 
izrekao da će do hadža i po povratku sa hadža voditi 
više brige o svojim obavezama, onako kako propisi 
nalažu. Nejma nikakve zapreke. A samo Allah, dželle 
šanuhu, odlučuje hoće li primiti bilo čiji hadž. Ako je 
Meho Kuršum od onih kojima je On otvorio srce i u 
njemu se pojavila čežnja za susretom sa Prvom kućom 
na Dunjaluku, da postane Njegovim gostom, naše je da 
samo mubarećlejišemo budućem muhrimu. 

Kad bi ga, i mimo muderrisove jasne odbrane, 
Divičani zasretali i pokušavali — tvrdeći da je to u 
najboljoj namjeri — odgovoriti, Meho Kuršum je 
uzvraćao telbijom: 

- Odazivam Ti se, Gospodaru, odazivam! 

Zato je narod ponavljao, više kao ibret negoli 
utjecanje Allahovoj zaštiti: 

— Ti si, dragi Bože, jedini svemoćan. Ti nama budi 
na pomoći. Amin, illahi ja Rabbi! 

-— Odazivam Ti se, Gospodaru, odazivam! 
Odazivam Ti se! Ti nejmaš Sebi ravnoga! Odazivam 

Ti se! Tebi pripada svaka hvala, blagodat i vlast, i u 
tome nejmaš Sebi ravnoga! 


Kad se porazmisli i bolje sagleda, polijepo je 
vremena minulo otkako se bivši skeledžija Meho 
Kuršum prošao jalijanja po Zvorniku. I derta za 
čengijama u onim dijelovima Zvornika i Diviča 
koje je odsjekla granica na Drini. Kao i što odavno s 
čamdžijama, splavarima i ribarima ne akšamluči uz 
vatre na rijeci. I sim čamdžija i još više drvar, sav se 
okrenuo poslu i porodici. I još se izbirikao pečenju 
drveta. 

Hajde da se da zaimati na pečenju kamena. Ali, on 
nije krečar. Drvo je pekao. I to tako da od njegovoga 
ćumura nije bilo boljeg. 

Skupljao je drvo u plićacima drinskih ostrvca. 
Ili ga čakljom odvajao iz riječnih rukavaca nastalih 
utokom Drinjače u Drinu, nakon što se dvije plahe 
vode sudare, pa izmire. Takvo drvo, dugo nošeno i 
odstajalo u vodi, ako već ne bi istruhlo, bilo je jedro 
poput čelika. Odlagao bi ga na ocjeditim uzvišenjima 
po razlivenoj Drini, da ga vjetar propuše i sunce 
isuši. Složeno u zemljom zagrnute kupaste gromilice 
i potpaljeno na tihoj vatri, davalo je ćumur koji 
nije bio slabiji od koksa iz Rurske ili sarske oblsti u 
Njemačkoj. 

Za ćumurom iz njegovih kuća s osamljenih ostrvca 
na Drini nisu se otimali samo kovači i pekari, nego i 
šnajderi. Žar se caklio u peglama i održavao jednaku 

toplinu kad se raspeglava i najgrublje sukno. Ne u 
vrećama, mogao ga je krčmiti i na kilograme. 

Krenulo mu. Posao ga zaokupio. Pa i zaimao. I to 
dobro. A drugi je problem to što su Divičani navikli 
da ga gledaju svojim očima. Onakvoga kakvim su ga 
nekad viđali. 

Nije im ni lahko. Izgledalo je da je dibidus propao. 
A to je Bošnjacima već podnošljivije. Ovako, tamam 
kad su se svikli na takvoga, on se oteo. Prebrzo se 
oteo. I da nije naumio na hadž, u njemu će dobiti 
još nekoga koga treba uvažavati mimo volje. A od 
ovoga se tome nikako nije bilo nadati. S hadžijom se 
nije izrugivati. Sa svime se i može, ali... Niti je ikad 
u Bosni bilo viška hadžija. I nikad ih nije bilo manje 
negoli u ovome vaktu, kad je Bošnjak posrnuo više 
negoli ikad. 

Dobro, treba staviti ruku na srce i priznati da Meho 
Kuršum nije sojsuz. Ali, nije ni od soja. Ni beg, ni 
aga. A toliki begovi i age propali. Opet, od hadžijskog 
nejma većeg zvanja. Svaki hadžija je jedan po jedan. 
Od njega niko nije bliže najvećoj deredži konačnog 
svođenja svih dunjalučkih računa. Za primljeni hadž 
nagrada je Džennet. 

Nije Bosni Kaba kao iz Diviča u Sarajevo. Makar je 
i do Sarajeva iha-haj. A do Arabije je, i pješke i konjem 
i poštom i štrekom i lađom, i kopnom i morem, i 
devom po pijesku! Dosta je ako insan i samo nanijeti, 
a kamoli da, od tolikoga putovanja, ostane u životu i 
mogne se vratiti kući. I sve je to nimalo spram onoga 
šta znači hadž. Hajde-de, do Mekke se nekako i dođe. 

Ali, valja se vratiti iz Mekke — sve to uščuvati do kraja 
života i u sebi, i pred ljudima i pred Allahom. 


Da je jeknuo hadžijski naum Mehe Kuršuma, 
jeknuo je divičkim utrobama i prolomio se kao da je 
zimsko doba i kad, poslije nenadanog bljeska svjetlice 
u vedroj noći, zatutnji grmljavina. Neumoljivo ga 
je branio muderris Abdurahman Feriz. I još, svom 
žestinom i umijećem, zagovarao drugi gospodin koji 
je vidio bijeloga svijeta, Rasim Zildžo. Ali se njegovo 
više i nije zaozbiljno uzimalo. U oči mu se odbijalo na 
sprdnju. Pribadano mu da se i on, jednako njima sada, 
ponio na Beharlija šljemenu: 

— Izvikivao si da na Ćabu ode i s Ćabe se ne vrati. 
Ha, majčin sine! Šta ti sada imaš reći? 

A muderrisu je, iza leđa, u nedostatku valjanih 
protudokaza, na nos nabijana netrpeljivost zvorničkih 
hodža spram njegovih porodičnih prethodnika na 
mjestu divičkog imama: 

- Nebisedžabetolike hodže bunile. Tolike godine... 
I da nama zapadnu muderrisi Ferizi. I svakome ime ili 
Teufik ili Abdurahman... Nisu ni to čista posla... 

A baš je ovo pokoljenje na Diviču dočekalo da 
njihov Feriz, ovaj muderris Abdurahman, nejma sina. 
Nejma novoga Teufika. Samo kćerku jedinicu, Zejnu. 
Tako će,umjesto da se pretrpe, oni koji će poslije živjeti 
na Diviču još više žaliti. I imati kad žaliti. I za čime 
zažaliti. Neće biti imama Feriza. 

Nije bila zima. Još je bilo ljeto. Na izdisaju, ali 
ljeto. Pozno ljeto, koje zna zaći u zimu. Tada Divič 
isprati petericu svojih putnika u Mekku. Sve se 
diglo na noge. Zurle, bubnjevi, ćemaneta. Povorku 
je predvodila harmonika. Zavaljen na poštanskoj 
dvokolici, upregnutoj za magarcem, harmonikaš je bio 
Rasim Zildžo. Bugija se dizala za silnom pješadijom. 
Posrećilo im se to što je Austrija uz Drinu probijala 
kratke tunele. Da je jedan bio dug koliko ih ukupno 
sedam-osam, bi se i pogušili u prašini. 

Takav dernek nije zapamćen. Beharlije su svega 
bile iznijele iz svojih dućana Ni Meho Kuršum nije 
žalio para. Samo nek se narod provede. 

Siti pratioci dali su se u ciku, vrisku, svirku, 
pjesmu. Tako sve do utoka Drinjače u Drinu. Odatle 
je narod nagrnuo nazad. 

Peterica na konjima nisu nastavili uz Drinu. Nisu 
produžili južno. Odvojili su se putom ka zapadu. 
Neće ni do Sarajeva. Samo prema Sarajevu. Carskim 
drumom do Han-Pijeska. Odatle će štrekom, u 
garavom šumskom vozu, do Zavidovića. Dalje će se 
hvatati Hercegovine. I izbiti na more. 

U Splitu će kupiti goveđeg mesa. Kad se more 
razbijesni i dignu dalge, da mogu nahraniti ribe. 
To tako treba. To je čudo Božijeg davanja. Dolje, 
more. Gore, nebo. Gore, sve svjetloplavkasto. Dolje, 
modroplavo. Milina. Ali, kad nebo poprimi boju vode 
i postane zagasito, a ta boja neba odražava se u vodi 
tako da je more poprimi i posivi, tada se sve ispomiješa 
i prestane se razlikovati kako je ispod i iznad; isto. I 

sve bi bilo jedno da nije dalgi. Po njihovoj bijeloj pjeni 
na vrhovima raspoznaje se da su visočije i od stijene 
kraj koje Beharlije imaju nepokriveni ahar. To su toliki 
valovi da bi dosegli visinu stijene na kojoj je kušlatska 
džamija. I zato im se ne rekne valovi. Rekne se dalge. 
Zato je tada putnicima u Mekku i Medinu lijepo 
hraniti ribe. Ribe su Božija stvorenja. Riba je, od dalgi, 
spasila pejgambera Junusa. 


More nije iskusio ni Hamdan-beg. On je u Mekku 
išao dvaput. Ali, kopnom. Tako se putovalo prije ove 
kraljevine. Dotad su Bošnjaci išli sve kopnom. 

IsveTurskim carstvom, a muslimanskom zemljom. 
Iz Bosne, s ovu stranu Drine, Bosanskim ejaletom s 
onu stranu Drine, pa Novopazarskim sandžakom, 
Arbanaškom i Macedonijom, do Stambola i Sultan- 
Ejjubove džamije. 

U Stambolu se debelo odmaralo. Znalo se da nije 
bila pređena polovina puta, ali se računalo kao da i 
jest. To je iz počasti sultanskom gradu Stambolu. I radi 
Sultan-Ejjubove džamije. 

Ejjub, radiallahu anhu, nije bio sultan. Takav mu 
je bio dio imena ili nadimak ispred imena. Bio je 
ashab pejgambera Muhammeda. I svojim ušima čuo 
znameniti hadis o blagoslovljenoj uzvišenosti onih 
koji budu sudionici osvajanja Carigrada. Jedini je 
od ashaba doživio da udari na carigradske bedeme. 
Bio je starac. Stariji od osamdeset godina. Krenuo 
je sa vojskom koju je poveo halifa Muavija... Ejjuba 

Ensariju tu je čekalo ispunjenje njegove dunjalučke 
određenosti. Nije se vratio iz neuspjelog pohoda. 
Mezar mu je ostao ispod carigradskih zidina. 

Kasnije, kad slava osvajača pripadne sultanu 
Mehmedu Drugom i njegovim askerima, pokazat će 
velikom sultanu, Allahovoj sjeni na zemlji, gdje je 
Sultan-Ejjubov mezar. 

Silni sultan, tada već prozvan Fatihom, zapovijedit 
će da se na tome mjestu izgradi džamija. 

Predaja o Sultan-Ejjubu, s posebnom omiljenošću, 
prenošena je među Bošnjacima s koljena na koljeno. 

U Stambolu ima i većih, možda ima i ljepših 
džamija. Ali je Bošnjacima najdraža Sultan-Ejjubova. 
Podrazumijeva se da ispred nje buduće hadžije iz 
Bosne razapnu čadore. Ne propuste u njoj klanjati 
nijedan namaz dok borave u Stambolu. 

Ovdje se najduže odmara na puta u Mekku. Čini 
se jednako i kad se u Bosnu vraćaju kao hadžije. 

Drugo dugo odmorište bila je Konya. Zato što je 
i Konya posebno draga Bošnjacima. Prije nego što će, 
u Ataturkovo vrijeme, krenuti po veliko znanje u El- 
Kahiru, ovdje su, više negoli igdje izvan Bosne, dolazili 
na izučavanje nauka. Dosta šejhova u Bosni poteklo je 
iz Srčali medrese. 

To je grad hazreti Mevlane, Muhammeda Dže- 
laluddina Rumija. Grad njegovih derviša mevlevija. 
Njegove Mesnevijex. Iobraćanja Allahu najpredanijim 
zikrom. 

Hazreti Mevlana ispisao je najpotpuniju predanost 
ljubavi spram Gospodara svih svjetova. 

Zlato šta je, 

Šta je džan, 

Šta su biser i merdžan, 
Ako nisu za Ljubav... 


Peti ili šesti šejh u njegovoj tekiji, poslije hazreti 
Mevlaninog preseljenja na Ahiret, bio je Bošnjak 
Abdullah Bosnevi. Izdignut na toliku deredžu! Čak 
tamo. I tu. U vremenu u kome nije bilo ni na vidiku da 
će Bosna biti s Turskom. 

Konya je grad među najodabranijim dunjalučkim 
gradovima. 

Kad je hidžra iz rodne Mekke postala neizbježnost, 
melek Džibril, alejhi selam, prenio je pejgamberu 
Muhammedu da može birati između tri odabrana 
grada: Medine, Šama i Konye. Odabrana je Medina. 
U njoj se živjelo najsiromašnije i znalo se da će brzo 
uznapredovati grad u koji se naseli Allahov poslanik. 

Konyji je dosuđeno da ostane siguran grad. I da u 
njoj vlast do Kijametskoga dana imaju muslimani. 

Ako je brdovita Anadolija poput školjke, oaza 
zelene ravnice Konyje rasklapa se u njezinim njedrima 
poput bisera. Veće ravnice bošnjačke oči nisu gledale. 

Konya je baš na sredini puta između Bosne i Mekke. 

Do Konye put vijuga, propinje se i spušta. Ubrzo 
poslije Konyje, nastavlja se uglavnom ravno i pravcem. 
Nastupa pustinja. Prvo do Šama. I dalje pustinjom, 
Arabijom. I sve Arabijom. Do grada Poslanikove, 
alejhi selam, džamije. U Medinu! Na izlazu iz Medine, 
u hazreti Aišinoj džamiji, mikat je za Mekku. 

Sada će peterica Divičana drukčije. Zajedno sa 
hodočasnicima kojima će se priključivati, u Splitu 
će čekati lađu iz Trsta. Odatle će za Misir. Prvo u 
Eskenderiju. Tu, nadomak Kahira, oni će biti na pola 
puta. I tu imati najduže odmorište. Skupljati snagu za 
završnicu puta. I vidjeti kuda će i kako dalje. 

Pričalo se da neće kopnom. I da Kahira neće ni 
vidjeti. Da će se nastaviti lađom niz Suec. I Crvenim 
morem doploviti do Džidde. Neće ni kročiti na Arabiju, 
a bit će im mikat. I nadomak same Mekke. 

Medinu će vidjeti u povratku. Anadolije nikako. 

Zar je to Božiji put? 

Farz hadža samo je Mekka s okolicom. Sunnet je 
posjeta džamiji pejgambera Muhammeda u Medini. 

Putovanje kroz Tursku je samo lijep bošnjački 
običaj. Njihova navika. Nesvjesna umišljenost_o 
Turskoj kao drugoj majci. Samo njegovanje starinskog 
adeta. Dodvoravanje vlastitome jalovom nadanju. 
Pobuđivanje davnih uspomena. U svemu. I u putovanju 
na hadž. 

Turska — primorana zabaviti se o svom jadu — 
zaboravila je na Bosnu. 


Kao i većina ovogodišnjih putnika iz Bosne 
na putu za Mekku, makar i ne vidjeli Turske, beg 
Beharlija, njegovi sinovi i Meho Kuršum nisu htjeli na 
Kabu preko Drine. Ni pomislili nisu ići preko Užica 
i Niša do Makedonije, odakle se — kao od Džidde do 
Mekke — već u Turskoj. Ali, na najčasnije putovanje 

nisu htjeli s onu stranu Drine. Što bi dopustili da ih 
najeda kaurija? Sve i kad bi mogli prikriti ko su, a ne 
mogu, zar da idu na hadž potkradom? 

Neće tuda kuda je sve okrenuto protiv Bosne i 
islama. Još na ovu stranu Drine pristižu muhadžiri, 
a njih prestižu vijesti o nastavljanju s rušenjima 
džamija. 

Neće na hadž preko Užica, gdje je svako dobro, i 
tursko i bošnjačko, zaboravljeno. Sravnjene džamije i 
uzorana mezarja pothranjuju zaborav. Već oni koji će 
doći iza ovih koji se sada tamo žene neće ni znati da su 
u Užicu pamćeni bolji dani. 

Neće na hadž preko Niša. U Nišu je bilo osamdeset 
džamija. I time se hvale što sada imaju jednu. A i nju 
su ostavili da bi im Cigani imali džamiju. Iako u Nišu 
nije bilo Cigana. Sada ih ima. Oni koji nisu mogli 
ili nisu htjeli izbjeći u Tursku ili je novim vlastima 
dojadilo da ih ubijaju, prevedeni su u Cigane. Oni na 
to pristali. Samo da ih ne pokrštavaju i ne protjeruju 
sa njihovoga. Takvima su ostavili jednu džamiju. I to 
usred bivše čaršije. Da bi se naslađivali kako u džamiju 
odlaze kao Cigani. 

E, hadžije su naumile i sinjim morem. Makar i 
Turske ne vidjeli. 

Turska, neturska, ali ovo putovanje je napornije. 
I zanimljivije. Ovako i ovuda rijetko je ko iz Bosne 
proputovao. 

Šta će se tek o tome imati raspredati za hastalima 
Hamdan-begove kahve?! I na sijellma u dugim 
zimskim noćima gutati svaka doživljena ili viđena 

zgoda. I poređenja s tim nestvarnim opisima dalekih 
krajeva i ljudi nalaziti samo u bajkama. 


Htjet će se da će govorenje o tome putovanju biti 
preduhitreno drukčijim pričanjem. 

Povratak Mehe Kuršuma zasjenit će sve priče. O 
svemu. 

Ovisno o tome hoće li od Eskenderije Arabijom ili 
će Crvenim morem, i kako će otuda nazad, putovanje 
tamo i ovamo moglo bi biti znatno skraćeno i spram 
novonaviknutih, ubrzanijih načina putovanja na Kabu. 
Kraće i od šest mjeseci! 

Ali, i takva čuda su ništa spram povratka Mehe 
Kuršuma. 

Naknadni dolazak četverice Beharlija i njihova 
svjedočenja o petome hadžiji s Diviča učinit će to 
putovanje nestvarnijim od svih mogućih pričanja o 
dalekim zemljama. 

DOĆI ĆE SMRT 
KAD SE PODMIRE DEKIKI 


Bila je kasna jesen... 


Teško je sada — s ovolike vremenske razdaljine 
i radi zastora vremena koji zaklanjaju sjećanje, već 
i zato što je, poslije događaja koji se ovdje opisuju, 
Bosna preko glave preturila i dva rata — naznačiti kad 
tačno započinje ova pripovijest u romanu. U koji dan? 
Je li bilo ujutro? Ili prije večeri? Ali, moralo je dobro 
odaniti. Nikako drukčije nije bilo. Nije moglo biti u 
nekom trećem dobu dana. 

Bilo je dovoljno sunca. Rasipalo je jarke zrake. 
Čak i tople. Pred dućanom braće Ahmetaga okupilo se 
podosta ahbaba u poodmaklim godinama. Prepuštali 
su se suncu. Jarko je sjajtilo. Pred njihovim očima se 

do pola Viselca presijavalo u rijetko viđenom šarenilu. 
Odjednom, u samo jednom pogledu, raspoznavale 
su se sve boje koje se na bakrenom kubetu stare 
džamije viđaju u rasponu stotina godina. Od plamteće 
crvenkaste do zagasite zelene. 

Do upola Viselca odvijao se vatromet preliva 
listopadne šume pred njezino zimsko skončanje i 
prelazak u blagu zimu. 

Iznad polovine, Viselac je bio zaogrnut mavenilom 
četinara, navještavajući oštru planinsku zimu. 

Tako je s Vlasenicom. Ona je i na planini i nije 
na planini. U njoj se susreću i isprepliću listopadna i 
zimzelena šuma. 

Upravo je Hamdo Buljec, sjedeći na jednom 
od ćutuka ispred dućana braće Ahmetaga, završio 
najbolju priču o tome. 

Kad je Buljec bio mali, djed ga je poveo na pijacu 
u Užice. 

Potjerali su kravu. Da je prodaju tamošnjim 
Bošnjacima. Krava je, na oči, bila, dobra. Da bolja nije 
mogla biti. U oči je upadalo i to da su starac i mališan 
iz daleka. Od takvih se, koliko god bila naočita, krava 
olahko ne kupuje. Nije ovca. Za kravu treba odvojiti 
para koliko za dobroga ovna s ovcama od kojih s 
proljeća bude veliko stado. A hajde znaj je li zdrava. I 
da nije metiljava. 

Dopala se mušterijama. Ali... Ko su? 

— Svoji smo, Bošnjaci. 

— Dobro, Bošnjaci. Odakle? 

Djed Buljec se dosjeti: 

- Odakle smo? Pod kućom mi šeftelija, a viš' 
kućom zelen bor. Eto odakle smo. 

Pazar je odmah sačinjen. Ni cijena nije gođena. 

— A, iz Vlasenice! Samo je tamo tako. Nigdje bolje 
have. Tu nejma metilja. Ni ikakvih boleščura. Nejma 
zbora, kupujemo! 


U milini, s pogledom prepuštenim ljepoti igre 
šumskih boja, zaklonjeni hladovinom lipe ispred 
prastare sultan-Fatihove džamije, sjede stari ahbabi i 
prebiru po uspomenama. Momak Hame Helje samo 
donosi kahve i traje lovački eglen. To Vlaseničanima u 
goste došao Rasim Zildžo, stari jaran sa Diviča. 

Riječ po riječ. 

Pred očima im visi Viselac. Kao slika iznikla iz 
same čaršije. 

Viselac je ni brdo, ni planina. Ne bi se reklo da 
je planina, iako potpuno zaklanja Postijenje, koje se 
produžuje Javor-planinom, a ona ravnicom prelazi u 
Devetak i Romaniju. 

Ne može biti ni brdo. Ima dva sedla i dva brda. 
Treće brdo je špicasto. I nije brdo. Kik. Tako se i zove, 
Kik. Iza Kika zalazi sunce i otuda dolazi nevrijeme. 

Radi blizine ili veličine, tek: Viselac se ne može 
obuhvatiti jednim pogledom. Oči treba pomjerati više 
puta. 

Meragdžije istrošili kašljucanje i iskašljavanje, 
raspitivanje o familiji i dnevnim obavezama. I 
podsjećanje na ratna junaštva Rasima Zildže. Prebrali 
lovačke uspomene. Muhabet se otegao. Podugo se 

nisu viđali s dragim musafirom. Svi se dobro poznaju. 
Momak Hame Helje donosi već treću kahvu. 

Razgovor zapao u krizu. Oči im bulje u Viselac. Ili 
šaraju po njemu. 

— Eno ih, pasu! — uzviknu neko. 

— Jest, sunce prevaljuje Kiku. Prehladilo im. Dobro 
za ispašu... 

— Gdje su? 

— Eno, eno... Tamo... Na proplanku kraj oraha... 

— Pet srna i dva srndaća! 

— Baš i dva srndaća!? 

- Vidim! 

— Jest! — dobaci Muharem-aga, onaj koji ih je 
ugledao. — Ti, zar, Adem-aga vidiš samo na blizu. 
Takav ti posao. 

Drugi je progovorio Sulejman. Treći, pitanjem, 
javio se pekar Hašim-beg Fidahija, prvi dućan iza 
njihovih leđa, drugi od trgovine braće Ahmetaga. 
Njemu je Muharem-aga prstom naciljao mjesto na 
Viselcu gdje se pojavilo srneće stado. Rasim Zildžo 
je utvrdio njihovo brojno stanje. I to glasno izrekao. 
Začuđenost i neslaganje naglas je izrazio Adem-aga, 
čiji je berberski dućan u sredini između pekare i 
Ibrahim-aginog šnajderaja. 

Otčepi se zamukla priča. 

Još ih je bilo koji su se iščuđavali zbrajanju Rasima 
Zildže. Neki su, po ispruženim kažiprstima, i dalje 
utvrđivali gdje je prokazani proplanak. Snalazeći se ili 
se ne snalazeći, potvrđivali su ili odgovarali da nikako 
ne vide nikakve srne i srndaće. 

— Kako, zdrav i živ bio, kako ne vidiš? — ljutkao se 
Rasim Zildžo. 

— Ne vidi! Ko ne vidi, ne vidi! Lijepo, ne vidi! Ne 
možemo mu zabraniti! — kaza Muharem-aga. 

— Ti reče da vidiš... — uzbihuzuri se Rasim Zildžo. 

— Ja vidim. Svi ne vide! — usprotivi se Muharem- 
aga, što Rasim Zildžo jedva i dočeka. 

— Vi Kurte bi da vam ništa ne promakne. A meni 
se baš čini da ti ne vidiš! 

— E, Zildže bi da ništa nije mimo njih! — ne da se 
prgavi Muharem-aga. 

— Ko mi kaže!? 


— Ko meni"! 
Drži, ne daj. Zametnu se mala kavga. 
— Pustite se galame... — tihim glasom stišava 


Sulejman-aga. 

Ili zato što nije vičan nadmudrivanju dvojice starih 
prijatelja. Ili zato što se sjedi pred njegovim dućanom, 
pa da prolaznici ružno ne pomisle... 

— Jah... - uzdahnu neko. 

Tek tako, kako se uzdahne kad se eglen zaglibi. 

— Jah! Što ti je život... 

Jah! Što ti je život... 

Neko vidi srneće stado. Neko ne vidi i uvidi kad 
mu se pokaže ispruženim prstom. Neko, opet, ne vidi 
i kaže da vidi ili priznaje da ne vidi. Ili zato što se ne 
snađe u orijentiranju ili što ne vidi. Nije svakome dano 
ni u mladosti vidjeti nadaleko. 

Rasim Zildžo, onakav kakav jest, vidi i koliko je 
kojih: pet srna i dva srndaća. On i dalje raspaljuje: 

— Ja bih, ovakav kakav sam, stopostotni invalid, iz 
prve ustrijelio onoga starijeg srndaća! 

- Dobro je da nejma sparine... — zabacuje priču 
kahvedžija Hamo Heljo. 

- I nejma... 

-— Ne može ni biti. Jesen je... 

— Jah! 

Jah. Jah... Ali, ne da se ni Muharem-aga Kurta: 

— Baš bi? — kaže Rasimu Zildži. 


— Bih! 

— Baš bi starijeg? 

- Bih! 

- I vidiš da su dva srndaća? I veliš da bi starijeg!? 

— Jah... - uskače kahvedžija, ali mu ne uspijeva 
primirivanje. 


— Ja ne vidim koji je stariji, ali i ja vidim da je pet 
srna i da su dva srndaća! Kad ja vidim toliko, vidi i 
Rasim-beg! — kaže Hamdo Buljec, najbliži rod sa 
Kurtama. 

— Ti! Ti, meni? Ja sam Muharem-aga, aga. Ni ja 
nisam beg. A on je Rasim. Samo Rasim. I samo Zildžo. 

— Dobro, de... — kaže kahvedžija. 

— Nije dobro! — zapjenio Muharem-aga. 

— Dobro je! — podbada rođak Buljec. 

- Nije! 

— Kako da nije? — inadi Buljec. 

— Nije! Nije beg ko nikad nije bio beg. Kurte su 
bile age otkad se zna za njih. Zildže su bile zildže. 

- Zildže su topove izlijevali i Bosnu branili! — ne 
da se Buljec. 

— Plaho su je odbranili... 

— Pusto je i aginsko i begovsko, kao što je pusto 
tobdžijsko i tursko. I bošnjačko... — veli kahvedžija 
Heljo. 

— Šta kaza?! — beči se Muharem-aga. 

Heljo odšutje. 

- Kaza šta kaza! — dobacuje Buljec. 

— Jah... 

Nejah. 

Ote se kahvedžiji da bi Rasim Zildžo makar 
trebao biti aga. I to po istom pravilu po kome je to 
ostalo Kurtama. Po pravu rata. Samo što se niko više 
ne sjeća njihovoga gazijstva. Aginstvo je prenošeno s 
oca na sina. Za ovoga Zildžu zna se da je dični gazija. 
I vidi se po njemu. A bio je i imućan jedno vrijeme. I 
parama je, iz temelja, mogao kupiti Kurte, sve što su 
oni imali. 

- Ama, za koga je ratovao pasković!? — trsi se 
Muharem-aga Kurto. 

— Za državu! — podbada Buljec. 

- Jah! - kaza Muharem-aga, ali to ne izreče kao što 
se to rekne, poistilahe, kako bi trebalo, nego srdito. 

— Jah... — ču se i smireni uzdah i sav skup preli 
sjena nelagode. 

Neko je nešto pokušao reći. Samo da se razbije 
mučnina. Neko, opet, probavao s ubacivanjem šale o 
medvjedu i krivoj kruški. Većina je samo šutila... Muk 
prokide Rasim Zildžo: 

— Insan se drži za riječ. Rekao, ne porekao. Onoga 
starijeg, među rogove! 

— Neuzubillah! - dočeka Muharem-aga. 

Opet zavlada tajac. Mukli muk. Kao kad se, u 
dubini šume, dijeli noć od dana. Ili dan od noći. 

Muharem-aga prosikta: 

-— Huso! 

Dotad neviđen, Huso, njegov momak, davno 
unajmljeni sluga, pripomoćnik u izvankućnim i 
poljskim poslovima, odnekud se nađe pred njim. 

— Huso, dijete, donesider moju pušku. Recider 
sijedoj da sam te ja poslao... 

Huso se, umjesto naklona i odgovora, samo zaždi 
nogom u stražnjicu. Iako više nije bio mlad, opravda 
ime momka. Baš kao da je momak, poletje niz cestu. I 
za tren oka zamače u prvi sokak. 

— E, sad će se i vidjeti... — veli Buljec. 

- I hoće! - trsi se Muharem-aga. 

— Jah... 

— Jah... 

Jah... 

— Na koju ti stranu nosi puška? — pita Rasim 
Zildžo. 

— S kojeg ramena gađaš? — upita Muharem-aga. 

— Sada, s lijevoga... 

— Jah... 

Jah... Jah... i jah..., i eto Huse. Dotrča s puškom. 

- Maj! — kaza Huso i dodade pušku, a Muharem- 
aga mu, kretnjom glave i očima, pokazuje na Rasima 
Zildžu. 

— Maj... — kaza Huso u prisloni pušku uz pokaza- 
noga. | 

Rasim Zildžo premjesti kundak u lijevu ruku, 
a vrh cijevi smjesti na badrljak desne. Odvaguje joj 
težinu. 

-— Lahka je... - kaza Muharem-aga. 


- Nikad lakše nisam takao... — potvrđuje Rasim 
Zildžo. 

— Jest, lahka... - odobrava Muharem-aga. 

- Kao perce... — govori Rasim Zildžo, a njegove 


umiljate riječi, koje izgovara sebi u bradu, odzvanjaju 
trgovištem. 

Dobro reče kahvedžija Heljo, nije sparina. Ali, 
zrak se oko njih stinuo. Ni jasika ne bi zatreperila. 

Tišinu ne remeti ni nijemo priticanje ljudi. Jasno 
je da se zbiva nešto neuobičajeno. 

I dječurlija se prišila. I šute otvorenih usta. Ne bi 
li i dah zadržali. 

- Taknuto, maknuto! Nejma pišmana! — prokašljava 
se Hamdo Buljec. 

— Jakako... — oteže Rasim Zildžo i zagleda pušku. 

— Šta jakako? — buni se Buljec. 

— Jakako da nejma! — odmahuje Rasim Zildžo i 
zadiže pušku. Zgoda je. 

— Onoga ću, starijega, pravo među rogove... 

— Ha! Čuj? Među rogove? Među rogovima je hava, 
prazan prostor, zrak, pupa-hava. Što ne kažeš da ćeš ga 
između očiju?! — trsi se Buljec. 

- Bezbeli da hoću... — veli Rasim Zildžo. 

Desni badrljak gnijezdi ispod cijevi. I, škiljeći na 
desno oko, pokušava svezati prvi nišan, očanik, taj 
rascjep na početku cijevi, sa mušicom na vrhu. 

I, tamam bi, haman, sastavio kažiprst lijeve ruke sa 
horozom na Muharem-aginoj pušci, ali ga preduhitri 
Hamdo Buljec: 

— Niko ne pita može li puška dobaciti! Ovo kažem 
ozbiljno. Najozbiljnije... 

— De, ne pucaj! — iskoči Muharem-aga pred cijev. 
— Napucao si se. Ako ti nisi, nije niko. Ti si ginuo za 
Bosnu dok smo mi, bezi i age, slali bedele ili drukčijim 
podmićivanjem sklanjali svoje guzice! 

— Za Austriju, za nju se borio! — ubacuje Buljec. 

-— Dok si ti ginuo za Bosnu u austrijskoj vojsci, 
onaj moj rođak svezao se s anamo njima. Sad ganja i 
Solunsku spomenicu. Vidio kako je oni dobijaju, pa i 
on hoće. A nije pobjegao ni iz svoje kuće, kamoli da je 
junački prebježao čak do Soluna. 

- Da ne zažališ?! — drska Hamdo Buljec, a 
Muharem-aga neće ni da ga čuje. 

Kazuje Rasimu Zildži: 

-— Niti prebacuje, niti podbacuje. Nosi ustranu. 
Udesno. Za onoliko koliko se može izdurati da se sa 
Zmajevca vode pije iz ruke... A nisam siguran koliko 
nosi ustranu na ovoliku razdaljinu. Nikad nisam gađao 
ovako daleko. 

— Kažem ja... — ali Muharem-aga prekida Hamdu 
Buljeca: | 

- Ama, mislim se, na ovoliku razdaljinu trebala 
bi zanijeti onoliko koliko se može izdržati pijući 
vodu Zmajevca iz ruke, pa pridodaj još onoliko 
koliko bi izdržao piti bez podmetanja ruke, samim 
usnama... 

— E, dobre računice... — htjede opet Buljec, ali mu 
Muharem-aga ne dozvoljava ni opepeliti: 

— Ja bih tako izračunao. Sve u mislima, pa to 
prenio u desnu stranu. Ti tome dodaj i oduzmi koliko 
treba kad se nišani s lijevog ramena. Nešto se mislim 
da se, time što ti gađaš s lijevoga, sve poništava i da 
nosi pravo... Ako si me razumio, nećeš omahnuti... 

-— Ra-zu-mi-je-mo seeeeee... 

Gruhnu puška. 

Gruhnu kao nebesko vrijeme. 

Pucanj se ugasi u Viselcu, a prolomi se jeka. Prvo 
oživje u Orlovači. Odatle se odbi do Kika. I nastavi se 
razlamati kao kad se gromovi odbijaju od gudura u 
primorju i čini se da grmi deset puta jače. 

Utom i Muharem-aga izbeči oči prema Husi 
i mahnu glavom prema Viselcu. Momak se opet 
spodbi desnom petom o stražnjicu. Za njim nagari 
hrpa dječurlije. Za njima i Hamdo Buljec i kahvedžija 
Heljo. Odoše prema kasapnici, niz vrtače, pa će 
preko Sušice. Dotle će se i zamoriti. A niti im je 
trčati uz Viselac. Prestrm je. I zarastao u pavitinu i 
kupinu. 

Niti je insan metak, pa da preleti. 

Dobro se ima načekati dok se oni vrate i saznadne 
se je li pogođeno. Ili će se i prije znati? Ako oni odozgo, 
iz pola Viselca, znakovima dadnu na znanje. 

Odozdo, iz čaršije, od ižđikljale šumske travuljine, 
nije se moglo ni vidjeti. Ni je li pogođeno, ni nije li. 

- Ačkosum, pogodio se! — prvi se oglasi Muharem- 
aga i izljubi Rasima Zildžu. 

- I meni se čini da je pogodio... — kaže Sulejman- 
aga Ahmetaga. 

-— Ja samo vidio da su se srne razbježale... — 
izjašnjava se berbo Adem-aga. 

— Ja sam čuo pucanj. Ništa nisam vidio — pravda se 
pekar beg Fidahija. 

— Pogodio, pogodio! Ačkosum, pogodio! — radosno 
tvrdi Muharem-aga i dodaje: — Halali mi! 

— Za šta? — iščuđava se Rasim Zildžo. 

— Za ono malo prije... — pojašnjava Muharem-aga. 

—- Malo prije si mi dao dobre upute. Ako sam 
pogodio, prema tvome sam se ravnao... 

— Za ono prije toga, halali. Za ono moje najedanje, 
halali mi! 

— Što si se dopovezao? Kakvo najedanje? Zar da 
to priznaješ?! Šta je to s tobom? Stariš, ha!? Ako stariš 
ti, starim i ja... Dugo je još nama... Da sam se mislio 
ljutiti, ne bih u Vlasenicu dolazio. Uželio sam se tvoga 
sertluka i tersluka. 

Odozgo, iz sredine Viselca, mahali su. Dovikivali. 
Ponavljali. Pokazivali. Nije se moglo razaznati šta 
poručuju. 

Potom su gutile krenuli nazad. Tako se nije moglo 
razabrati nose li šta. Ili ne nose. 

— Nose! — kliknu Muharem-aga. — Da ne nose, 
ne bi išli u hrpi. Krenuli bi jedan za drugim, jedan za 
drugim u stopu kroz travuljinu i pavitinu. 

Gužva se razminu i ispred dućana aga Ahmetaga. 
I preostali krenuše prema kasapnici. U susret onima 
koji silaze s Viselca. 

Ostadoše, samo, nasamo, Rasim Zildžo i 
Muharem-aga. 

- I ja mislim da jesam. Vidio sam da je pao. 
Srndać, stariji... Ali, pravo da ti kažem, ne znam bih 
li se radovao ili bi mi bilo krivo. Princ je to! Princ 
bosanske šume... Da ti, samo, znaš kako lijepo o 
srndaću govori Abdurahman Feriz, muderris sa 
Diviča... I još, da ti i to pravo kažem, gađao sam ga 
između rogova. Tamo, između rogova, nije prazan 
prostor. Ispunjavaju ga parošci. Možda ga je oborio 
udar sačmi po rogovima. Samo ga ošamutilo... To bi 
mi bilo najdraže. Ostalo bi da sam dobar strijelac, a 
i srndać u životu. Ako je drukčije, onda je promašaj. 
Ako sam ga pogodio, promašio sam. Niti bih ja bio 
dobar strijelac, niti je srndać u životu... Ako oni odozgo 
vuku srndaća, to je moj dvostruki promašaj. Bit će da 
je tako... Ne starimo mi, Muharem-aga. Ostarjeli smo 
mi. Odavno ostarjeli. Prestarjeli. Samo se zaludno 


kočoperimo... 


Prije grupe s Husom, Buljecom i Heljom, dotrčaše 
djeca: 

— Pogođen je! 

- Nigdje mu rane! 

— Još diše! 

Rasim Zildžo se uzbihuzuri. 

Utom pred njeg i spustiše ulov. Ugleda srndaća u 
punoj snazi... 

Rasim Zildžo kaza: 

— Kapitalac. Princ bosanske šume... Ono je morala 
biti njegova porodica, pa ih bio izveo na pašu. Drugi, 
mlađi srndać je njegovo potomstvo i još se nije odvojio 
od stada... 

Ugleda rogove izrešetane sačmom... Nigdje krvi. 
Ni kapi. S izbuljenim očima i s nogama spenganim 
kanafama, drhturio je. 

Gledajući u njegove oči, buljile su se i oči Rasima 
Zildže. Srce mu se stiskalo. U srndaćevom oku gasnula 
je svjetlost. Nije trepnuo. 

Rasim Zildžo osjeti da su se srndaćevi damari 
opustili. Bez trzaja. Samo blagim drhtajem. 

— Plemićka smrt plemenite divljači... — kaza. 

Samo pokuša pomisliti. Već sljedećeg trena ni sim 
više ništa nije mogao osjećati. 

Onako kako je živio posljednjih godina, Rasim 
Zildžo je zaslužio plemenitu smrt. Tako je i skrašen 
njegov život. 

Njegova naprasna smrt povezivala bi se sa čudnim 
uginućem nepogođenog srndaća da, dok je zguljivana 
koža, u vratu nije primijećena krvava tačkica. 

Sačma, samo jedna, jedina, pri rasipanju na velikoj 
razdaljini, podbacila je ispod ciljanoga mjesta i zarila 
se u samu žilu kucavicu. 

Čudo nad čudima. 

Ili se čuda tek počinju zbivati. 

BI LI NASTAO METEŽ 
KAD BI PRIČE OŽIVJELE? 


Nije prošlo ni desetak dana od dženaze Rasimu 
Zildži i nisu bila minula ni tri mjeseca otkako su 
peterica s Diviča krenuli na hadž, a zbi se čudo nad 
čudima. 

Meho Kuršum osvanu na Diviču. 

Još je bila noć. Hamdan-begov stari sluga Arif 
istom što je naložio vatru u kahve-odžaku, kako bi 
zagrijana prostorija i proključala voda i dočekali one 
što će iz džamije svratiti na prvu kahvu poslije ranog 
sabaha, a Meho Kuršum se uspravi na vratima. Kako 
uđe i prokašlja se, tako se Arif ukoči. 

Dolaznik zaškrinu vrata za sobom. Poskida štokrle 
s najbližeg hastala i spusti džak s ramena. Napipavši, 
izvuče hadžijsku ahmediju, natače je i nazgoda na 
glavi, pa nazva selam Arifu. 

— Ekstagfirullah, ekstagfirullah! Ti li si to, Meho? 

- Hadži Meho! 

- Odakle ti? — snebiva se Arif. 

— S hadža! 

— S hadža? 

— S hadža! 

— Ekstagfirullah, ekstagfirullah, ekstagfirullah! 

-— Elhamdulillah... — kazuje Meho Kuršum i prilazi 
Vatri. 

-— Gdje ti je perka? Umjesto hadžijske ahmedije, 
trebao si za fes zadjenuti perku... 

— Perku? — čudi se Meho Kuršum. 

— Onu istu koju si turio u... i preletio na Divič! 

— Nije s time šale zbijati, dobri moj Arife... 

— Još je manje s time sa čime ih ti zbijaš. Sa 
hadžijskom ahmedijom. 

— Ja sam, inšallah, hadžija. 

Dobrodušni Arif prihvati: 

— Onda, prenijeli te meleki. Kao što prenose onu 
ženu iz Bosne da klanja rani sabah u Mesdžidu"l- 
Haremu? 

— Ona je iz Bužima! — živnu dolaznik. 

— Jest, iz Bužima je! — izbeči se Arif. 

— Svaki rani sabah otklanja u Mesdžidu'l-Haremu 
i opet prva ustane u kući u Bužimu... Udata za bega 
Bojića. 

— Jest, za bega Bojića! Kako znaš?! — potvrđuje 
Arif. 

— Kako ti znaš? 

— Lijepo. I ja sam iz Bužima... Kod nas se o tome 
priča. I o propalome begu Bojiću... A kako ti znaš? 

- Kako? Viđao je zadnja tri sabahska vakta. 
Zanoćivao sam u Mesdžidu'l-Haremu. Ona se 
pojavljivala u odjeći kakva se nosi u Bosni... Tamo, 
znaš, u džamiji oko Kabe, muškarci u namazu nisu 
odvojeni od žena. Tako sam je viđao. Tako je i upitao. 
Ko je i odakle je... 

Utom zatreska džam na vratima i upadoše klanjači 
iz džamije. Peterica-šesterica. Koliko ih u džamiji i 
klanja rani sabah. Svi osim Abdurahman-efendije. 
Ima i trideset godina kako on iz džamije ne navraća 
na kahvu. Ode pravo kući. 

Kako zagledaše po prostoriji, tako i zamrije 
razgovor koji su unijeli. 

— Otkud ti, Meho?! — zabezeknuto će prvi koji se 
pribra progovoriti. 

— Zar se ne vidi? 

— Šta bi se trebalo vidjeti?! 

- Hadžijska ahmedija! — odgovara, već poljut. 

— Vidi, vidi! 

— A što će tebi hadžijska ahmedija? — pribra se i 
drugi. 

— Eto ti sad... — ljuti se hadžija. 

— Eto tebi! — veli treći. 

— A ti, kao, s hadža? Vratio se?! — podsmijava se 
četvrti. 

— Jest, s hadža! — potvrđuje Arif. 

— E, deder, Arife, svima po kahvu! Po duplu ćeš! 
Na svaku tacnu po dvije džezve i jedan findžan! I po 
četiri rahatluka, svakome! — dovikuje Meho Kuršum. 

— Šta će ovo biti? — pita treći. 

- Redje, majka mu stara! - važno će Meho Kuršum. 
— Arife! I, piši u tefter. Nejmam uza se ni pare... Još 
ni kući nisam svratio. Rekoh, prvo ću navratiti i vas 
počastiti, kad iziđete iz džamije... Nejmam uza se, 
donijet ću pare... 

— Ti, biva, s hadža?! — onaj će četvrti. 

— S hadža, Boga mi, s hadža... 

— I baš se vratio?! 

— Vratio... 

— I hadžijsku ahmediju uzdurisao?! 

— Kako je i red! — veli Meho Kuršum. 

- Ačkosum ti bilo, magarčino! 

- Ačkosum, bruko divička! — potvrđuje drugi. 

Arif već nosi tacne. 

— Stani, Arife! — viču u jedan glas. 

— Kakve kahve, kakvo li što?! Kakav hadžija, kakvo 
li što! 

— Pusti, bolan, Ragib-aga, zauhar je! — podbada 
četvrti. 

— Sramota je, ljudi! Pući će bruka o našem hadžiji. 
Eto svima rezila. Poseban će belaj naturiti za vrat 
bezima Beharlijama. I s njihovim će se hadžom, kad 
se oni vrate, šale zbijati... 

— Tobe ja Rabbi, tobe ekstagfirullah! 

- Nikad niko nije ni pomislio goniti sprdnju s 
hadžijama, a poradi Mehe Kuršuma tjerat će i s čitavim 
Divičem! 

- Hoće, hoće! Teško li hadžijama Beharlijama! 
— pridodaje četvrti. 

Meho Kuršum jedva dođe do riječi: 

— Za Beharlije se ne brinite. Oni su na putu. Nejma 
koji dan otkako su krenuli s hadžijama iz Maroka. 
Nadajte im se o proljeću... I prije. Ako iz Eskenderije 
brzo uhvate lađu, i brže će. 

— Ne ide se, bolan ne bio, s hadža preko Maroka. 
Maroko je na krajnjem magribu islama... 

— Znam, znam... — kaže Meho Kuršum. — S njima 
su se naši bezi zaputili u Medinu, pa će, onda, s njima 
i do Eskenderije... — ali bi prekinut: 

— Hej, bolan ne bio, ne petljaj! 

Pobuni se i Arif: 

— Ne tjerajte sprdnju sa čovjekom! 

— S kojim čovjekom?! — graknuše. 

— S hadži Mehom! — važno će Arif. 

— To ti ozbiljno? 

— Najozbiljnije! — potvrđuje Arif. 

— Evo ga, još jedan! 

—- Tamam se zaboravilo na čudo s aharom, a vidi 
novoga: na Diviču dvojica pomahnitala preko noći! 

- Čekajte, ljudi! Krupno je! S hadžijom tjerate 
sprdnju! — zapomaga Arif. 

— Dobro, de! Jadan ne bio, Arife, kako se može 
vratiti s hadža, a nejmati ni kahve platiti, nego da ga 
ti utefteriš! 

— Rekao je... Još nije ni bio u kući... Svratio da nas 
obraduje... — objašnjava Arif. 

— A što i ti, Meho, ne krenu nazad s bezima?! 

— Ostao sam bez para... 

— Nejmaš ni za kahve?! 

— Ni za kahve... Ama, donijet ću... Znate me... 

— Pa, kako nam se vrati? Ako si bez para i ako su 
oni krenuli nazad ovih dana, a prije nisu ni mogli... 
Nejma ni četiri dana kako je bio Hadžijski bajram... 

- Znalo se da s tobom nisu čista posla i da se 
na ćumuru ne može steći toliko para koliko treba za 
hadža... 

— Jesam. Stekao sam. I više. To se zna. I ponio 
koliko treba. I ženi i djeci ostavio... Čist posao... 

— Ćumur da je čist posao? — pa se zahahakaše. 

— I! Šta bi? — pita Arif. 

—- Pokralo me? 

— Gdje? U putu? U putu te pokralo... Što ne kažeš? 

— Na hadžu... U tavafu oko Ćabe. Tamo mi pokrali 
pare za povratak! 

— Magarčino! U časnoj Mekki da ti ukradu?! 

— Ima i takvih. I takvih koji tu budu da bi krali... 

- Baš?! 

— Baš — kazuje Meho Kuršum. 

— Ti sve ozbiljno, ali se samo gradiš da si budala?! 

- Najozbiljnije - odgovara Meho i okrenu se 
prema džaku na hastalu do vrata, pa doskoči do vrata, 
istrese hrpe tespiha, kutijice s minđušicama, flašice 
s ćabenskim mirisima, posudice s vodom iz vrela 
Zemzem, hamajlije s mushafima ispisanim sitnim 
rukopisom, kesice sa šećerkama... 

Bilo je svakakvih sitnica koje se i donose s Kabe. 
Razvrstava ih u hrpice, prenosi na drugi hastal. Primiče 
taj hastal prvome. Isprazni prostor na sredini, sa glave 
skide hadžijsku ahmediju. I tu je stavi. Presretan što će 
se prekratiti i njegove i njihove muke. 

- Evo! — pokaza. 

- E, Meho, Bog ti dao bolju pamet! — započe 
Ragib-aga. 

— Stani malo. Ovako ćemo, ako nisi naskroz 
pobudalio... 

— Jest! Skroz-naskroz! — tvrdi četvrti. 

-— Hajde ti, lijepo, svojoj kući... — veli Ragib-aga. 
Izdijeli ženi i djeci darove. Da ih obraduješ. I njima 
objasni šta je i kako je bilo... 

- Teže će mi povjerovati. Kad si mi i ti jedva 
povjerovao, neće ni oni.. Da mi nije tebe i ovih 
presenta iz Mekke, i da Arif nije iz Bužima, i da on ne 
zna ženu iz Bužima... 

Prekide ga četvrti, najveći jogunica među 
Divičanima na ranosabahskoj kahvi: 

— Onu Arifovu ženu, onu što klanja u... 

— Nije moja, ekstagfirullah! Nije se sa svačime 
šaliti... Hadži Meho zna da je ona žena bega Bojića, 
propalog bega iz Bužima... 

Ragib-aga se razljuti. Zagalami: 

- Arife, utrni! Ovo je i naša bruka.. Svih nas. 
Naša. Vi i niste krivi što ste mahniti, Meho i ti.. A ti, 
Meho, lijepo, fino, svojoj kući. Odmori se. I svojoj ženi 
i svojoj djeci, lijepo, ispričaj sve kako je bilo... Da si 
pokraden, reci, u putu. Da si se s pola puta, reci, morao 
vratiti. Da si im, reci, kako bi ih obradovao, u Skopju, 
na Ada-pazaru, nakupovao darova kakve i hadžije 
donose... 

— Nismo išli na Skopje. Svi znate da smo otišli na 
Split. 

— Ti reci da si preko Skopja. Da si se prepao mora, 
reci. Kad si vidio kolikačko je more, prepao se... 

- Jesam se prepao mora kad sam vidio kolikačko 
je. 

— Eto, vidiš... I da si, onda, iz Splita nastavio 
kopnom prema Skopju, okrenuo prema Turskoj... 

— Nisam ni vidio Skopja. Morem smo... 

— Reci da si se iz Skopja vratio. Tamo uvidio da si, 
zaobilazeći, okasnio i da za vakta nećeš stići na Ćabu... 
Neće ti povjerovati da si se nasred mora predomislio i 
vratio se s pola puta. Ne može se nasred mora presjesti 
s lađe na lađu... Opet, samo je pejgamber Isa mogao 
hodati po vodi... Zato, reci da si u Skopju odustao... 
Ili dodaj da ti je u Skopju pokradena većina para. 
Samo ti ostalo toliko da pokupuješ darove. I da si se 
dosad zadržao zato što si morao dirinčiti da šta zaradiš 
i mogneš se vratiti... Reci šta hoćeš. Samo ne Širi 
budalaštine o hadžu... Odmori se. Okupaj se. Ispavaj 
se. Dat će dragi Bog, bit će ti bolje... Ako vidiš da ti je 
bolje, ti sjedi u svoj čamac, zaveslaj po Drini i potpaljuj 
ćumur. Ako i ne uvidiš da ti se razum povratio, ako 
bude da i ostaneš kakav si sad, a ti opet sjedi u svoj 
čamac i nastavi potpaljivati ćumur. Ćumuraj! Za to i 
ne treba pameti. Ćumuraj po drinskim ostrvima. Niko 
ti neće smetati, nikom nećeš smetati. I okani se priče 
o hadžu. 

— I baš mi ne vjerujete? 

— Samo treba vjerovati u Allaha! 

— A žena iz Bužima, ona u Bejtullahu!? Arif za to 
zna... Znate da je on zna. Pričao vam je o njoj... 

— Vidiš, tako ti je sa svakom pričom. Zato, pusti 
svoju priču o hadžu. O toj ženi kolaju priče čitavom 
Bosnom i svi kažu da je iz njihove čaršije... 

— Ja sam je viđao. Znam kako izgleda. Arif zna. Ja 
sam mu je opisao. Svjedok mi je pred vama... 

— Opisao? Šta si ti opisao?! Kakva može i biti žena 
iz Bužima? Iste su sve žene iz Bužima. Predane vjeri u 
Allaha. I sve su žene iz Bosne jednake sa valom. 

— Ovoj je zapalo da malo više pati... — uhvati zalet 
Meho Kuršum, kao da se dohvatio posljednje prilike i 
shvatajući da je ne smije propustiti. — Ispašta kao niko 
njezin. Njoj zapalo da se uda za bega Bojića. Umjesto 
da joj bude bolje negoli ijednoj drugoj, gore joj je nego 
ikojoj s njihovim muževima. Ovaj beg, kao i većina 
bošnjačkih begova, misli da baš njegovo nije propalo. 
Jednako rasipa imetak. I pijanči kao što je dok je bio 
pravi beg. Rasprodao i mehr. I njezin miraz. Ona sve 
podnosi s hanumskim namom, kakav i pristoji snahi 
Bojića. Staroj slavi begova Bojića. Uvijek ga sačeka na 
prozoru. Istrči da mu otvori avlijsku kapiju. Onakav, 
pijan, promašio bi... I za siniju ga postavi. I, nakon što 
on jede ili ne jede, noge mu u legenu opere. I lijepo ga 
na krevet posadi. Raspremi ga. Počisti za njim. Umije 
ga. A on je odalami preko šake, pa joj, zadebljalim 
jezikom, pokuša objasniti zašto joj to čini. Ona ga 
utješi: sNeka si ti, pozlatila ti se. Ti si moj domaćin 
u ovoj kući. Tako ti se, zar, htjelox. Zato nju meleki, 
po ukazu dragog Allaha, pred rani sabah prenesu u 
Bejtullah. Da se, u miru Prve Kuće na Dunjaluku, 
pomoli jedinome Gospodaru, u Kući u kojoj je On 

domaćin... Allah posebno bdije nad posljednjom 
trećinom noći. Za klanjanje ranog sabaha sljeduje 
posebna nagrada. Klanjati jedan namaz u Bejtullahu 
je kao klanjati stotinu hiljada namaza... Allahova 
nagrada ne izostaje ni na Dunjaluku... 

— Sve je tako! — kaže Arif. 

— I, šta tu nije lijepo? Šta nije dobro? — osokolio se 
Meho Kuršum. 

— Sve je lijepo i dobro ili nije — veli jogunica. — Ali, 
u priči! 

— Arife, sikter! Ti, Meho, pusti takvu priču. Pusti 
svaku priču ako prelazi granice. Svaka priča je dobra 
onoliko koliko je poučna da pomogne insanu da se 
bolje snađe u životu... Život je jedno, a priča jedno. 
Nikako nisu jedno te isto. Niti bi valjalo kad bi priče 
oživjele u životu. Nestalo bi ravnoteže i nastao bi opći 
metež. Dirnulo bi se u šta se ne dira. Kao što bi i ti 
svojom pričom o hadžu. Priča o ženi iz Bužima samo 
je priča, lijepa i strašna, poučna. Ali, samo kao priča. 

— Baš mi ne vjerujete? 

- Može se vjerovati samo u Boga. Zato se i ide 
na hadž. Da se upotpuni znanje o predanosti Allahu. 
Zato je i lakše otići na hadž negoli se vratiti s hadža. 
Zato je to i jedina dužnost koja nije pod moranje, 
jer nije lahko skupiti pare i krenuti na dalek put. A 
nije sve ni u tome. Nije svima kao nama iz Bosne. 
Rijetki su kao naši da im treba više od dva-tri mjeseca 
putovanja. Ima ih kojima je blizu od njihove kuće do 
Cabe. Takvima ne treba mnogo para za hadža, niti 
bi im bilo naporno. Ali, svaki ne obavi hadž... Tamo 

se to bolje zna, radi blizine, negoli se to ovdje zna: 
lakše je obaviti hadž negoli biti hadžija, lakše je stići u 
Mekku negoli, poslije, ostati na Pravome putu... Ono 
života što ostane, preostane hadžiji kao put iz Mekke. 
Ode sa nijetom koji je lakše ispuniti negoli se toga 
poslije stalno pridržavati. Jest, Allahovo je da o svemu 
odlučuje. I o primljenosti hadža. Ali, i ovo što sam ti ja 
rekao neće pobiti nijedan alim. 

- Ali... 

— Jest, tako ti je to, moj Kuršume. Sve je tako. I ako 
misliš da nije tako, tako je. Čak i ja mogu misliti da 
nije kako jest i povjerovati tvojoj priči. Ali bi, umjesto 
tebe, jedne budale, i druge, Arifa, bilo više budala na 
Diviču. Ionako će čitava kasaba biti izvrgnuta ruglu. 
Zato se ti, lijepo, okani hadžijske ahmedije. Isto tako, 
lijepo, kahveniši s nama. Makar mi kahvenisali na svoj 
trošak, a i ti kahveniši na naš trošak. Ali, kahveniši. Pa, 
otiđi, lijepo, svojoj kući. 

—- Dobro — kaza Meho Kuršum. — Dobro. Hoću. 
Ali, abmediju ne skidam. 


Zalud je žena Mehe Kuršuma pokazivala jemenije 
s Ćabe i svoje nokte oknivene knom iz Mekke. Zalud 
su njegova djeca pokazivala bardačiće s vodom iz 
vrela Zemzem. Zalud su imali pregršti tespiha i 
ostalih karafeka koje hadžije donose s Kabe kao hedije 
komšijama i rodbini. Niko im ne primi dara. 

Jest da to sve hadžije donose s Kabe. Ali, bezbeli, 
može se toga i usput nabaviti. Ako i ne može u običnim 

dućanima, onda može od hadžija koji su prije obavili 
hadž, pa im se toga nakupilo po kući. 

— Bio, tako, jednom, jedan koji je donio bardak 
vode iz Zemzem, pa godinama prodavao na čašu... 
— započinjao je Ragib-aga. 

Ili je i to samo priča. Priča kao priča... 

— Ne da je to Meho Kuršum negdje usput mogao 
nabaviti, nego je morao. Tako. I nikako drukčije. 

Kako može tako brzo i tamo i ovamo? Može za 
sedam. Može, možda, i za šest i po mjeseci. I za šest. 
Može i za duže. Ali, mjeseci. Nekad su se, radi dužine 
i načina putovanja, u putu susretale hadžije koje su se 
vraćale s onima koje su kretale na hadž. Bilo ih je koji 
su se s hadža, radi onakvog ili ovakvog udesa, vraćali 
i godinu poslije. I po pet godina kasnije. Pa se mislilo 
da su umrli ili poginuli, a ispostavljalo se da su pali u 
ropstvo kakvih razbojnika ili su se bili razboljeli. Bilo ih 
je i koji se nikad nisu vratili u Bosnu. I to ne samo zato 
što su umirali u putu ili u samoj Mekki. Bilo ih je da su, 
radi onoga ili ovoga, na onaj ili ovaj ili na raznorazne 
načine ostajali tamo, u Mekki. Ili uz put ostanu u 
nekome mjestu. Iz stotinu i jednoga razloga. I skrase 
se tamo, ostanu do kraja života. Neki su poručivali po 
porodice u Bosni, pa tamo skupa nastavljali živjeti... 
Ali, otići i osvanuti na Diviču za ovoliko za koliko je 
Meho Kuršum, kad su hadžije istom krenule iz Mekke, 
tek što je minuo Hadžijski bajram!? To nije moguće. 

— Bog mi je svjedok. On zna da sam hadžija. Vama 
ne moram biti, ali sam hadžija! 

— I, sad si, biva, ti hadžija?! 

- Hadžija! Onakav kao što su hadžije hadžije. 
Kakav bi drukčiji mogao biti insan koji je propisno 
obavio hadž? 

— E, jado jadni! 

— Pu, bruko nijedna! 

— Hajde što sebe, što familiju obruka? De i to, ali 
što Divič brukaš, bolan ne bio!? 

— Jadan ti! 

- Tako je to kad se fukara polampiri i preko 
ćumura krene na hadž. 

Nije trebalo dugo, a rašču se i izvan Diviča. Puče 
bruka. 

Sjeti se narod muderrisa Abdurahmana. 

- Onje kriv! 

— Njemu treba nabiti na nos! 

— On ga je poslao. On neka nas spasava jada! 

— Ali, kako ćemo? Star je muderris, uvažen... 

- Neće dugo muderris. Ima mu i stotinu godina! 

— On će umrijeti, nama bruku ostaviti... 

Pustiše još pola mjeseca, pa ne strpiše više. Nisu 
baš u džamiju, gruhnuše u imamsku kuću. 

— Ti si kriv! 

— Ja? 

-— Ti! Niko drugi! Ti si se isprsio pred nama i 
tvrdio da Meho Kuršum može postati hadžija. Ti nas i 
riješi belaja... Liječi ga. Ili ga ne liječi, ali makar iz njeg 
istjeraj šejtana. 

— Uradi šta znaš! 

- I kako znaš! 

— Samo neka prestane govoriti da je hadžija! 

— Dobro, neka i govori. Ali, učini nešta. Zabrani. 
Otmi mu... Šta god. Samo neka ne izlazi s hadžijskom 
ahmedijom. I još takav zalazi i u džamiju... 

— Ili, neka on zalazi, a mi, nijedan, više nećemo! 
Pa se ti sa njim zatvaraj sam na namazima. Neka ti 
hadžija Kuršum mujezini, a ti stoj u mihrabu! Taman 
vas je. Niko vam više i ne treba! 


- Tako? — iščuđavao se stari muderris 
Abdurahman. 
— Nikako drukčije! 


Divičani nisu popuštali. Iz dana u dan su mu 
nabijali na nos Mehu Kuršuma. 

Prorjeđaše dolaziti u džamiju. 

Isprazni se džamija. Nejma djece u mefjtef. 

Nije bilo druge, pozove Abdurahman-efendija 
Feriz Mehu Kuršuma. Ionako bi, i da se svijet nije 
bunio, morao razvidjeti šta se zbiva. Samo je čekao ne 
bi li se gungula stišala sama od sebe. 

- Merhaba, Meho. 

— Zar ni za tebe nisam hadžija? 

— Kako možeš biti hadžija? 

— Lijepo. 

— Kakvo lijepo, kakvo li ti što!? 

—- Tako.. Potvrdit će Hamdan-beg i njegovi 
sinovi. 

— A gdje su bezi Beharlije? — pita stari muderris. 

— Na putu. 

— Na kakvom putu? 

— Na Božijem putu. Vraćaju se s hadža. Kad su oni 
krenuli, i ja sam ubrzo, Za njima... 

— A gdje si ti? 

-— Evo mene. 

— Evo tebe, na Diviču si. A oni? Oni su na Božijem 
putu! 

— Ja sam se vratio sa Božijeg puta. Ništa ne biva 
bez Božije volje i određenja. Ti znaš da je tako. Tome 
učiš i najmanje dijete u mejtefu. 

— Jest, učim djecu. 

- I mene si učio. I ja sam bio dijete. Ti si muderris 
na Diviču kako znam za sebe. I duže si. Znaš sve moje. I 
pradjeda si mi zapamtio. Barem me ti zaštiti ove bruke 
i buke uokolo. I rođena djeca mi se odbila. I žena. Prvo 
su imali povjerenja, ali su me obijedili i u njihovim 
očima... Žena mi otišla na materevinu. U Cersku 
otišla. Znaš kako joj može biti među snahama. Otac 
i mater davno joj umrli. Ona je sada s braćom. Među 
snahama... Braća su joj dobra, ne kažem. Svirači. Ali, 
ne udaraju oni u šargiju zato što im je do toga. Udaraju 
da bi svojim ženama mogli više donijeti... Moja žena 
tamo trpi. Ali, neće ni da čuje za mene... 

I samo što se ne rasplaka. 

— Dobro, de... — kaže muderris, a ni sam ne zna šta 
bi rekao. — A ti si, onda, doletio iz Mekke? 

— Doletio... 

— Da nisi aeroplanom? Bolan ti ne bio, hadžije još 
ne lete aeroplanom... Da si i aeroplanom, opet, gdje si 
se mogao spustiti i da budeš ovdje samo koji dan po 
Hadžijskom bajramu. 

— Nisam aeroplanom. 

— A jesi doletio?! 

- Doletio... 

- Baš doletio?! 

- Baš.. Znam da bi teško prihvatio kad bih 
ti objašnjavao.. Znam da ni bezi Beharlije ne bi 
povjerovali... Oni će ti barem potvrditi da sam bio na 
hadžu. I da sam obavio hadž. 

— Baš bio? 

- Bio! 

- I doletio?! 

- Doletio. 

- Ekstagfirullah? 

— Allahu ekber! 

— Nema druge, moram ti napraviti zapis... — kaza 
iznureni muderris. 

— Potvrdit će ti bezi Beharlije, muderris-efendija. 

- Moram ti napraviti zapis. 

- Nemoj! Reći ću tebi. Sve potanko... 

- Šta? 

- Ništa... Ništa ti više ne mogu reći osim teške 
nevolje. 

- Nevolja je. I meni, i džamiji, i Diviču. I tvojoj 
hanumi, i djeci. 

- Je li tako? 

— Jest - kaže muderris Abdurahman. 

- Je li teška nevolja? 

— Jest! 

- Ako je tako, onda si ti taj kome ću reći. A ti; 
Allahom te zaklinjem, nemoj nikome. 

- Reci! — navaljivao je Abdurahman-efendija. 
- Allaha mi, nikome neću reći. 

- Zakuni se potpuno. 

— Vallahi, Billahi, Tallahi! 

- Šta? 

— Vallahi, Billahi, Tallahi, šutit ću na Diviču O 
onome šta ti meni rekneš. 

- Dobro... 

Meho Kuršum natanko ispripovijeda. 

TU JE AREFAT, 
TU TREBA STAJATI 


Meho Kuršum ispriča kako su sve putovali. I 
gdje im se ko priključio. Kako su ih dočekivali i 
ispraćali. Da se u Počitelju diglo na noge sve ispod 
Gavrankapetanovića kule, a dotle se sakupilo polijepo 
budućih hadžija. Toliko ih bilo da se plašio kako će svi 
moći stati na lađu, kolika god da je lađa. Ali, pokazalo 
se da su morske lađe neuporedivo prostranije od 
našega razmišljanja o njima. 

I morem kako su. Bijelom lađom. S jedrima. 

Ali, more! Ono je neopisivo čudo Božijeg 
davanja... 

I kako su sretno stigli. Dobro prije nego što su 
predviđali. Brže nego što bi kopnom. Došli su među 
prvima. Još nije bilo gužve. Tako su imali vremena 
nauživati se i klanjati do mile volje naspram Ćabe. I 
za razgledanje Mekke. Tako je, veli Meho Kuršum, 

bez srkleta pokupovao sve što je bio naumio ponijeti 
u Bosnu. 

Starom muderrisu godila je priča. I on je — kad 
je išao u Konyju i kad se, izučivši tamo visoke škole, 
vraćao i odmarao se u Stambolu — viđao more. I ostao 
zabezeknut njegovom veličinom. Zato mu je bilo 
manjkavo što se na Diviču najviše pričalo o vodi, a sve 
te priče svodile se na Drinu. Bošnjak je to svoje dotle 
izdizao da se i drinske čamce nazivalo lađama. 

— E, moj brate, šta su prave lađe! Bijele lađe u plaveti 
neba i mora... - uzdahnu muderris Abdurahman, 
ali se ugrize za jezik, da raspričani sugovornik ne bi 
pomislio da ga je uhvatio u zamku svoje priče. 

Muderris je na Ćabu putovao iz Konyje. Zato 
se opet uživi kad Meho Kuršum u pričanju dođe do 
pustinje i krajeva koje je i on zapamtio za čitav život. 

- Mislio sam da je Mekka u ravnici. I u pustinji. A, 
ono, sve brda. Sve kamen. Ni truna pijeska. Nisam znao 
da može biti pustinja bez pijeska... Ono, jest, pusto je. 
Samo kamen. Ništa ne niče. Ni travke po brdima. Ama, 
ja sam mislio i da je pustinja ravna. I da su u njoj ona 
nestalna brda pijeska. I da ih vjetar po ravnici nanosi i 
raznosi... — raspričao se Meho Kuršum. 

— Ija sam mislio... To o pijesku i ravnici... Takva je 
Medina... — opet htjede muderris. 

— Ja u Medini nisam bio. Beharlije će u Medinu u 
povratku, I ja sam trebao. Ali, ja sam se vratio pravo 
iz Mekke... 

To rasani muderrisa Abdurahmana. Tamam se 
bio uljuljkao u pričanje. Bilo mu se opet učinilo da je 

Meho Kuršum i doživio ono o čemu govori. Htjede 
ga prekinuti. Izružiti. Natjerati ga da skrati. Kao što 
ribu treba skratiti kad ribari pregone. A Meho Kuršum 
je prijateljevao s ribarima na Drini. Imao se s kim 
izbirikati laganju... Ali, opet, obećao mu je... I, pusti 
ga da govori. Možda će se i izreći. Iz usta mu izletjeti 
nešta po čemu će i sam uvidjeti da sve to, ta priča, da 
nejma nikakvoga smisla... Ipak, ne otrpi pred opisom 
Mine. 

— Na Mini nije tako. Ovako je... - poče muderris 
objašnjavati, ali tako kao da ne niječe nego samo 
popravlja pričanje. i 

— Muderris-efendija, mora da je tako bilo u tvoje 
vrijeme. Sada je drukčije. Mnogo muslimana, iz raznih 
krajeva Dunjaluka i različitih boja kože i običaja, 
svakakvih, sve više i više dolazi. Da ti je da vidiš kolika 
je sada džamija oko Kabe. Oči bi ti stale. Mijenja se 
i krajolik. Valja tolikom svijetu zakonačiti na Mini. 
Nije Mina kao Muzdelifa. Na Muzdelifi je komotnije. 
Na Mini se čitava brda razmještaju. Koliko se svijeta 
tu stekne! Od Mekke do Mine više se ne ide uzbrdo 
i nizbro, preko brda. Kroz brda se probijaju tuneli. 
Kao što je Austrija uz Drinu u blizini Diviča probijala 
tunelčiće, tamo se prosijecaju dugi tuneli... 

Muderris se još na dva ili na tri mjesta umiješao. 
Da je ko treći slušao, bi se pomislilo da je i povjerovao 
u govoreno. Ili ga je, samo, podsjetilo. Zanijelo 
ga najljepše sjećanje iz mladosti... Spominjanje 
najuzvišenijih mjesta na Dunjaluku pobudi njegovu 
misao, ono što je često, i s minbera i u drugim 

prilikama, isticao — da Bošnjaci griješe što odlaze na 
hadž u poznim godinama. Sputavaju sebe navikom da 
je teško uščuvati obavljeni hadž. Zato odlaze u starosti. 
Pomišljajući da više i nejmaju vremena Zgriješiti. 

Mlad Bošnjak treba ići na hadž! Što mlađi! Hiljadu 
je pouzdanih razloga za to. Kao što je tačan i hiljadu 
i prvi — da nejma hadžije koji neće poželjeti da tamo 
ode makar još jednom. A to mlad čovjek sebi, poslije, 
može i priuštiti. Ima vremena pred sobom. Rijetki su 
kao Hamdan-beg, pa da... 

— E, na Arefatu ima pustinje s pijeskom. Ravnica 
među kamenim brdima. Kažu, visoravan. I, na zaravni, 
Brdo milosti. Čvrsto, s kamenčinama... Za naše 
prilike, ni brdašce. Tek uzvišenje... Na njegovom vršku 
postavljen kameni biljeg. Označava da su se ovdje na 
Zemlji pronašli hazreti Adem i hazreti Hava... Nakon 
što smo, u podnevskom vaktu, skraćeno klanjali podne 
i ikindiju, po dva rekjata, ispeo sam se na Džebel'u- 
Nur. Toplina mi je golicala tabane... Nije, lažem. Peklo 
je... Kad je u Bosni zima, i tamo je. Tamo je i zimi veća 
vrelina negoli kod nas uz Aliđun. Samo, tamo se lakše 
diše. Suhlji zrak. Tamam kad se učini da je nesnošljivo 
vruće, zapuše vjetrić. Prevruće bude u mjesecu zu'l- 
kadeu... Kako nastane zu'l-hidždže, zapirka vjetrić. 
Kad postane nesnošljivo vruće i nestaje daha, javi se 
taj najumilniji vjetrić. Upumpa se u pluća, osvježi 
tijelo, razgali dušu. Vele da je redovno tako. Allahov 
dar hadžijama s nadolaženjem hadžijskoga mjeseca... 
Helem, puhnu vjetrić i ja se davranisah... 


190 


Prepustio se uživanju u prizoru. Poskakujući s 
noge na nogu, kretao se ukrug. Na sve strane vidio je 
bijelo more. To lađari na moru nazivaju pučinom. Na 
svaku stranu, dokle god pogled može dobaciti, samo 
more. Narod u ihramina. Bjelasaju se kao pjena povrh 
dalgi... Nigdje, ni na jednome drugom mjestu, ne 
okupi se više ljudi. I sve ih se može obuhvatiti sa Brda 
milosti. Zato to uzvišenje nije brdašce. Ono je pravo 
brdo. Baš Brdo milosti. 

—- Hadž je Arefat! — govorio je Muhammed 
pejgamber ističući važnost stajanja na Arefatu i dova 
koje se ovdje uče. 

Mirno bijelo more ihrama njihalo se pri pomicaji- 
ma ruku kad se dlanovi spuste ili podignu na dovu. 

Da nije krenuo na hadž, ne bi ni znao šta je more. 
I koliko je. Toliko sakupljenih kapljica vode... 

Da se nije ispeo na Brdo milosti, nikad ne bi uznao 
da može biti i ljudsko more. Da išta može iskupiti 
ovoliko ljudi na jednome mjestu. 

Allah sve može. 

Gledao je i gledao. Na sve strane bjelasalo se bij elo 
more ljudi. I plakao. Učio dove. 1 plakao. 

Ko zna koliko je, tako, trajalo. Dok mu se pred 
očima ne zatalasa. 

Šta je?! 

Bližio se akšam. Kreće se s Arefata. 


— Pođem i ja. Siđem niz Brdo milosti. Priključim 
se valovima ljudi. Vidim, nisam među zadnjima. Na 
vrijeme ću moći napustiti Arefat, prije zalaska sunca, 

kad treba krenuti ka Muzdelifi. Zato, neka me još malo. 
Uzmaknem se ustranu. Okrenem se prema Mekki. 
Dlanove dignem prema nebu. Zaučim Bismillu. I 
započnem dovu iz srca: sAllahu moj dragi, sva hvala 
pripada Tebi, Koji si mi omogućio da dođem dovde 
dokle sam dogurao. Beskrajna je Tvoja milost. Lijepo 
mi je ovdje. Ljepše ne može biti. Hvala Tebi, Rabbe 
moj, Koji si i mene, koji sam Tvoj zemaljski rob, samo 
trun prašine u oku vremena, Koji si me stvorio kao 
mumina! Veličina Tvoja ovdje mi je najdohvatljivija. 
Toliko mi je lijepo da iz mene izvire misao o tome 
da Bošnjak ne treba nikad daleko odlaziti od svoje 
kuće osim kad putuje na Ćabu. Zato Ti se molim da 
me vratiš u moju Bosnu. Živog i zdravoga me vrati. I 
što brže. Sačuvaj me sinjeg mora i morskih riba. Vrati 
Svoga roba na njegovu Drinu! — i opet podignem 
ruke na Fatihu. 


Da bi se usredsredio na dovu, Meho Kuršum se 
zagledao između dlanova — da potraži tačku oslonca 
u zrnu pijeska. I, imao je šta i vidjeti! Ali, dovrši 
Fatihu. Kad protrlja čelo, oči i lice, i dalje je to bilo 
pred njegovim očima. Nije bio privid. Bila je poduga. 
Bjelkasta. Više na srebreno. Zmija u predakšamski čas. 
I još na Arefatu. 

Ali, privukla je pažnju i drugih. U ušima je osjećao 
žamor na različitim jezicima, I vidje kako nečija ruka 
podiže štap. Druga je grabila kamen. Mnogi su bježali. 
Većina je galamila. Žene iz pustinje ispuštale su grlene 
glasove. 


-— Nemojte! — usprotivi se Meho Kuršum. 

Suprotstavi se pokretom desne ruke. I zadrža je 
ukočenu u zraku. Ionako ga nisu mogli razumjeti. 

Ali, smioniji su se raspoređivali i zauzimali položaj 
da bi ubili zmiju. Onaj s kamenom, raskoračen, prežao 
je uzdignute ruke. Onaj sa štapom dernjao se: 

— Allejhi nalet, allejhi nalet! 

— Džin! Džin! — vriskala je skupina s bijelim 
polumjesecom i zvijezdom na crvenoj zastavici 
prišivenoj im na prsima. 

—- Nemojte! — zapomaga Meho Kuršum. 

Podiže i drugu ruku i stupi ka sredini kruga 
načinjenog oko zmije. 

-— Nemojte! I ona je Allahovo stvorenje! 

Ali, oni uokolo, koji se nisu razbježali, zbijali su 
krug i vrebali najpogodniji tren da zmiji zadaju smrtne 
udarce. 

Meho Kuršum, zbunjen spoznajom da ga oni ne 
razumiju, ne znajući šta bi s golim rukama, stajao je 
kao da mu je tijelo oduzeto. 

I, iz njega se ote kao da doziva nadjačavajući se sa 
glasovima koje Drina ispušta kad mahnita: 

— Allahu ekber! — proviknu se. 

Ihrami se začuđeno zgledaše. Privuče ih čudan 
naglasak i prodorna jasnoća glasa. 

— Allahu ekber! — prolamalo se iz petnih žila Mehe 
Kuršuma. 

— Allahu ekber! — jeknu i treći tekbir 

Obruč popusti. Razmače se. 

Kad Bošnjaku ruke padoše niz tijelo i njegov 
glas utihnu nad Arefatom, zmije ne bi. Zmijolovci ga 

pogledaše poprijeko. Onaj kojije držao štap, najradije bi 
njime odalamio čudnoga muhrima. Onaj s kamenom, 
odbaci kamen i poče pijeskom uzimati abdest. Turci s 
državnim zastavicama na prsima prilazili su i tapšali 
ga po ramenu. 

I najnamrgođeniji odloži štap. I njime ovlada 
osjećaj prisustva na Arefatu. I da se ovo mjesto treba 
napustiti u miru. 

Dan dove i stajanja na Arefatu primicao se kraju. 
Treba odavde otići prije akšamskog ezana. 

Bijelo more ljudi hitilo je ka Muzdelifi. 


- A Muzdelifa? Kako ti je bilo na Muzdelifi? — pita 
stari muderris. 

- Na Muzdelifi sam ujedno klanjao akšam i 
jaciju... 

— Znam, znam! — nestrpljiv je Abdurahman-efen- 
dija. — To se zna. Znaju i oni koji nisu bili na hadžu... 

- Rekao sam ti, Muzdelifa nije kao Mina. 
Na Muzdelifi je komotno. Kao bezbroj svitaca, 
zamračenom ravnicom svjetlucaju vatre ispred šatora. 
Ima ih koji se, kao da su još na Mini, pentraju i po 
rubnim brdima. Gore im se bjelasaju ihrami. Od tame 
se ne vide brda, pa izgledaju kao da su zalijepljeni po 
nebu. Milina jedna... Ali, da ti pričam o sutrašnjem 
danu. Tada se to zbilo... S Muzdelife smo na Minu. I 
tamo osvanuli prvoga dana Kurban-bajrama. Bacili 
smo kamenčiće na Džemretu'l-Akabi. Odatle smo 
u Mekku. U Mesdžidu'l-Harem. Uokolo Ćabe je sve 

novo. Blista mesdžid. Tek dovršeno preuređivanje 
džamije uokolo Ćabe. Ali, može se to preuređivati 
i ovako i onako, kako se kojem vladaru probhtije ili 
iziskuju potrebe, meni je ČCaba neuporedivo ljepša. 
Rekao bih da nejmaš šta vidjeti. Samo izdužena kocka. 
Zidana polegnutim kockama granita. Vide se pri dnu. 
Nad njima, pa preko čitave Ćabe, namaknut je crni 
čohani ogrtač izvezen zlatnim harfovima... I sve je to 
tako nekako, ne umijem to reći, objesniti, ali ja ništa 
ljepše nisam ni vidio, ni doživio. Muslimanu ništa ne 
može biti ljepše na svijetu! Najljepša je Ćaba... Nama 
su predstojali tavafi oko Ćabe i saj, pa da skinemo 
ihrame. I moći ću do našega šatora. Tamo mi je 
ostala odjeća. I peškeši koje sam pokupovao kad smo 
došli u Mekku. To sam, kao i ostali, držao u šatoru. 
Našem. Nas hadžija iz Bosne... Čuvali su ga stražari 
pod zakletvom i policijskim nadzorom... I započnemo 
tavafiti... U tavafu, to ću kasnije saznati, ukradene su 
mi pare. 

— Ne griješi duše! — zapomaga stari muderris. 
— Ekstagfirullah! Kako možeš i pomisliti o krađi uza 
samu Ćabu?! 

— Razumijem ja tebe, moj muderrise. Ali, trebaš 
i ti mene. Tako je bilo. Zalomilo mi se. Nije samome 
meni. Sreo sam ih takvih koje je isto strefilo. A tek 
šta li ih je, pokradenih, s kojima se nisam sreo? I koji 
su krenuli svojim kućama jer su im njihovi suputnici 
pozajmili pare. 

— Ne griješi duše! — obrecnu se Abdurahman- 
efendija. 

— Ne velim, možda nisu ni imali dovoljno... 

— Ko nije imao?! Šta nije imao!? 

— Beharlije. Para... 

— Ne diraj Beharlije. Oni će se, kako i pristoji 
hadžijama, vratiti s hadža za dva-tri mjeseca. Inšallah! 
Vratit će se kući. Pusti se njih. Oni su otišli na hadž, 
kao i ti. Ali su oni i bili na hadžu. 

— Jesu! Sa mnom su bili. A i oni će se vratiti prije 
negoli se misli. Morem je skraćeno putovanje... 

— Pusti to. Skraćeno, skraćeno. Neka je i skraćeno. 
Ali, ne griješi i dalje. Ne nagoni me da ti kažem da \lažeš, 
da sve ovo... I zašto li te i slušam, kad si već pretjerao 
preko svih granica spominjanjem da si pokraden u 
Mesdžidu'l-Haremu? Čuj ti, pokraj Ćabe?! 

— Zar mi... 

— Ne velim da ne pričaš lijepo... 

—- Muderris-efendija, kazao sam ti, i sam to dobro 
znaš, sve više i više muslimana, elhamdulillah, dolazi na 
Ćabu. Iz raznih krajeva svijeta. To je more ljudi. Drinu 
bi cijelim tokom ispunili, toliko se ljudi tamo okuplja. 
Kao more, kažem ti. Bio si na hadžu. I ti si viđao i pravo 
more. Znaš i sam. Tamo bude more ljudi. U tolikom 
mnoštvu, bezbeli, ima i onih koji ne dođu radi hadža. 
Ima ih koje šejtan vodi. Oni dolaze da bi se okoristili 
krađom, a ne Allahovom nagradom... Šejtan nikad ne 
spava, samo smišlja kako će napakostiti... Davno si ti bio 
na hadžu. Možda tada nije bilo toliko svijeta... Ja sam se 
u Mekki, na ulicama, nagledao prosjaka bez jedne i bez 
ijedne ruke. Toliko ih je da insan ne može da ne zapita 
o njima. Ko su i šta su? Oni su uhvaćeni u krađi. Tu su, 

u Mekki, krali. I uza samu Ćabu... Koriste gužvu. I u 
tavafu. Koji je uhvaćen, ruka mu je i odsječena. Nekima 
i po drugi put, druga ruka... 

— Neuzubillah! 

— Svakakvi ljudi vrebaju svaku priliku i u Mekki. 
Za krađu im najbolje odgovara tavaf oko Ćabe. Tamo 
su ljudi kao kapi u riječnoj matici. Jedan do drugoga. 
Znaš i sam... 

— Neuzubillah! Ekstagfirullah! — i stari muderris 
krenu prema džamijskim vratima. 

— Ali, zakleo si se! - zapomaga Meho Kuršum. 

— Dosta! Dosta mi je tebe i tvoje priče! 

— Ali, zakleo si se, a nisam ti rekao najvažnije. 

— Ekstagfirullah! — još jednom kaza i svali se na 
ćilim. 

Inedabislušao. Nije imao snage zato. Nasikiranost 
mu je zaustavljala dah i odsijecala noge. Nije smogao 
načiniti još nekoliko iskoračaja i izići napolje. 

— Dobro... — kaza već malo primireniji. 

Naumpade mu i novi dopis kojim mu se tuže na 
šejha Jašara. I to da je više puta čuo kako oni koji se 
bave istjerivanjem šejtana prežaju koje će ime izgovoriti 
opsjednuti. To je ime anamo onoga koji je obvladao 
insanom... Pa, da sasluša do kraja i o svemu se mogne 
posavjetovati sa šejhom Jašarom... Mehu Kuršuma je 
opsjednuo zli džin. Taj mu je, natenane, opisao kako 
bude na hadžu. 


Da bi, nakon tavafa i saja, u berbernici mogao 
platiti šišanje, Meho Kuršum se mašio za kesu u 

njedrima... I, da se ne bi ogriješio kao istom postali 
hadžija, otrčao je do šatora. Ispreturao svoje stvari. 
Ispregledao ihrame. Samo je bio komadić kanafe. Na 
njoj mu je, jutros, obješena oko vrata i zgurnuta u 
njedra, visila bijela kesa s parama... Jedan ili dvojica, u 
gužvi, pripili su se uz njeg i štricnuli makazama. 


— Ja sam im na tome zahvalan. Halalio sam im 
krađu. Da mi nije ostao komadić priuze, mogao bih 
pomisliti da pare nisam ni ponio na tavaf. I dalje 
bih preturao po stvarima. Mogao sumnjičiti naše iz 
šatora. 


Pred njima su bila još dva dana na Mini. To je 
hadžski sunnet. Kao i posjeta Poslanikovoj, alejhi 
selam, džamiji u Medini. Nijedan Bošnjak to ne 
propušta. Odatle će se, s brojnim hadžijama, sve 
pustinjom, zaputiti ka Šamu. Stupiti u Palestinu. I u 
Kuds! Moći će klanjati u Mesdžidu'l-Aksi. Jaffa će im 
biti pred nosom. More! Odatle, saznali su od hadžija iz 
Maroka, mogu s njima na lađi za Misir. Do Eskenderije 
im nije predaleko. Mogu za vakta, kad kreću lađe prema 
Trstu. Bude li sreće, dosta putnika i dobre pogodbe sa 
glavnim na lađi, nije problem skrenuti do Splita. Tu su 
već na vratima Bosne. Helem, neće ni koraknuti kroz 
Srbiju. 

— A ja, šta ću?! — pitao sam begove Beharlije. 

— Šta bi? Ništa! — pitali su i odgovarali mi oni. 


— Šta ću?! Kako ću?! 

— Ništa se ti ne brini. Mi ćemo tvojima prenijeti da 
se ne brinu. Ispričati im da si dobro. I da ćeš im se, ako 
Bog da, vratiti najmanje kao dvostruki hadžija! 

— Dvostruki? 

-Ito o jednom odlasku. Blago li se tebi! 

— Ostavljate me?! Hoćete li reći da ću ovdje ostati 
čitavu godinu? 

- Ono... — tješili su ga. — Ono, ti se možeš i ranije 
vratiti. Vrijedan si. Radin. Ne bojiš se posla. Krene li ti 
kao s ćumurom, možda zaradiš putarinu prije idućeg 
Kurban-bajrama... Ali, to bi moglo, u najboljem 
slučaju, biti na mjesec-dva pred idući hadž, da zaradiš 
toliko. Zato ti je bolje, kad već ostaješ, barem dočekaj 
dolazak novih hadžija. Mi ćemo ti pare spremiti po 
njima. Ili, još bolje, zeta ćemo poslati na hadž. On će 
ti ponijeti. Ili tvoje, ako ih imaš dovoljno para u kući. 
Ili ćemo ti mi pozajmiti. Lahko ćemo između nas... 
S novim hadžijama lakše ćeš se vratiti. Kad je više 
hadžija, nađe se i lađara. Ili ti ispadne, kao i ovo nama, 
pa se priključiš hadžijama iz Maroka. 

— Baš mi nejmate pozajmiti? 

- Ti si više milodarova nakupovao negoli sve 
četverica nas. I nama je, u Medini, koju sitnicu 
pridokupiti.  Jemenijice  curicama u mektebu. 
Muškićima, bijele kapice. Tespiha... To su sitne pare da 
bi se tebi njima moglo potpomoći. Ovo para što smo 
ostavili za puta, ko zna hoće li i nama doteći. De, pravo 
reci, koliko bi para tebi moglo biti, a koliko nama ne bi 
moglo biti? Put je dug. Ko zna kako ćemo pustinjom. 
Pa, lađe. Nećemo s jednom. Najmnje ćemo dvjema 

lađama. Od Jaffe do Eskenderije. Od Eskenderije 
prema Trstu... Koliko to košta? I koliko ćemo čekati 
na lađe? Putovanje je dugo. Naporno... Koliko god da 
još uza se imamo para, hajde izračunaj da nam neće 
usfaliti? 

— Baš me ostavljate?! 

- Čudna li insana! Ti bi se i ljutio na nas. Umjesto 
da si sretan što nas imaš i što ćemo, inšallah da se živi i 
zdravi vratimo, posvjedočiti tvojima šta je i kako je bilo. 
I da ćemo se pobrinuti da ti se pošalju pare za povratak... 
Odmah da se dogovorimo: prvog dana Hadžijskog 
bajrama čekaj, poslije ikindije, ispred Mesdžidu'l- 
Harema, na kapiji kralja Fahda. Kapija broj sedamdeset 
i devet. Ne miči se... Ako te tu naš zet ili ko drugi ne 
nađe, na istome mjestu čekaj poslije akšamskog namaza, 
pa do ikindije. Neće faliti da ne budeš nađen... Javit 
ćemo ti dolazi li nam zet na hadž ili će ko drugi od tebi 
poznatih. Pismom, na vrijeme... Javi nam adresu. Imaš 
vremena... Godina će brzo proći. Snaći ćeš se. Kako god 
bilo, nećeš gladovati. Kod kuće ti, hvala Allahu, nisu 
ni gladni ni žedni. Nisu tvoji troškali. Kakav si, morao 
si im ostaviti i više negoli propisi nalažu. Dobro si ih 
opskrbio dok si na hadžu. I oni su radini... Ili ćemo im 
mi pripomoći. Lahko ćemo se s tobom nagoditi... Mi 
bismo ti, za pozajmicu, mogli pustiti još jednu godinu 
čekanja. Toliko ćemo te popričekati da nam vratiš. Je 
li pošteno? Da te ne bismo povrijedili time da dajemo 
samo na riječ, možeš založiti kuću. Možeš i onu zemlju 
što si kupio u Zvorniku... I, hajde, ostaj u zdravlju! 
Allahimanet, hadžija! 

-— Allahimanet! 

- Ne tuži. Blago li se tebi, o jednom putovanju 
iz Bosne možeš biti dvostruki hadžija! Šta je našem 
ocu trebalo muke dok je dva puta dolazio na hadž? 
Uzmogneš li se prije vratiti, barem ćeš dotad vrijeme 
provesti u blizini Ćabe... Kad već moraš, nisi mogao 
izabrati bolje mjesto na Dunjaluku. Pravo reci! 


Allahimanet. Ili je bilo allahselamet? 

Ali, odoše hadžije Beharlije. I ostali iz Bosne. I oni 
koji će natrag kroz Srbiju. Odoše i oni iz Sudana. Iz 
Bangladeša. I iz Indonezije... I iz Turske. I hadžije iz 
Turske, među kojima je bio i pokoji tamo doseljeni 
Bošnjak. 

Raziđoše se sve hadžije. Na razne krajeve svijeta. 
Raznih boja kože i različitih običaja. Svakakvi. Odoše 
i bedeli. I krupni Crnci koji su, trčeći sa nosiljkama 
oko Kabe, tavafili s bolesnim i onemoglim. Odoše 
u Mekku uz hadž pridošli trgovci. Čadori se sapeše. 
Raziđoše se i čadordžije. Čistači krenuli s metlama. 
Prašina se sliježe. 

Sve minu hitro. Sviknuto. 

Nastade tišina. Zatišje do nove navale, ako ona 
ovdje i prestaje. Dolazi se na umru. Dolazi se uz 
ramazan, da bi se baš ovdje bilo u tome mjeseci i ovdje 
klanjale teravije. Dolazi se i mimo toga. Ne prestaje se 
dolaziti. Ali, sve to nije uporedivo s hadžom. 

Do tada, do idućega hadža, Mekka ostaje 
Mekancima. Oni se, naviknuti, nisu čudili došljacima 

koji su preostali. Telali krenuše po sokacima i 
sukovima razglašavajući da se izostali okupe ispred 
kapije broj sedamdeset i devet, s imenom kralja 
Fahda. Za telalima nastupi policija. Sakupljali su one 
koji nisu razumijevali telale. Ili su se i pretvarali da 
ih ne razumiju. Bit će razmotreno njihovo stanje i, od 
slučaja do slučaja, pomoći im se. Onima koji su ostali 
bez para ili se zagubili od svojih, kako da se vrate. 
Onima koji su namislili ostati zastalno, vidjet će se šta 
će se i kako će s njima. 

Zabaviše se s Mehom Kuršumom. S njime su se 
najviše zadeverali. Niti mu ko zna jezika. Niti on ikoga 
razumije. Dok, nekako, ne razaznadoše odakle je. Iz 
Bosne. Samo je ponavljao: Bosna, Bosna, Bosna. Nađe 
se neki i rastumači da ima i takva zemlja. Negdje. 
Daleko. Najdalja zemlja s muslimanima na čitavoj 
zemaljskoj kugli. I još se nekima, nakon što se razglasi 
o Bošnjaku, učini da su čuli da ima i takav narod. Kao 
da je, haman, bio, nekad, i još jedan. Možda i još koji 
Bošnjak koji je došao na hadž s namjerom da ovdje 
ostane. Ili se izgubio od svojih. Ili su nekome pare 
pokradene... Ima svega u tolikom mnoštvu. I krađe. 
Nemoguće je, prije negoli ukradu, otkriti sve one koji 
se ne boje Allahove kazne. I dunjalučke primjene 
šerijata. I još na ovakvome mjestu... 

Ali, mora da se dobro ne pamti to o nekima iz 
Bosne koji su ostali u Mekki. Preteško bi bilo naći toga, 
Bošnjaka, ako ga i ima u Mekki... Na kraju krajeva, 
ako već ima i takva zemlja iz koje se odlazi na hadž, 
ne može biti da se i s nekima iz toga naroda nije zbilo 

nešto radi čega su ostali. I nisu mogli propasti. Neće 
ni ovaj. 


Pokušavali su svakako s Mehom Kuršumom. Da 
im on, išaretom, objasni svoje stanje. I šta zna raditi 
kako bi mogao zaraditi i vratiti se. Ako se misli vraćati. 
Ili će se u Mekki obiknuti. Pa, i neka ga. Neće biti ni 
prvi ni posljednji. Jedan manje ili više. Ako mu je tako 
suđeno... Ionako se ne može pobjeći od onoga šta je 
suđeno. Niti im izgleda da je hrđav... Neka se uzda u 
Božiju pomoć. Pogotovo ako je, kao što se čini, dobar 
čovjek. I ako mu je još Allah primio hadž. Neka se ne 
brine. Neće se takav, džennetlija, patiti u Mekki. 


Bit će šta će biti. 


Rasporediše musafire po Mekki. Koji će se kojega 
posla latiti. I gdje će kojega smjestiti. 

Meho Kuršum ostao je zadnji. Da ne naiđe stari 
kamilar koji je živio s onu stranu Arefata, bi se učinilo 
da će ostati neraspoređen. Ne bi mrsko starom Arapu 
da stekne čuvara stada. Lahko objasniše, riječima, 
kamilaru musafirov položaj. Mehi Kuršumu su 
dokazivali i pokazivali rukama, nogama, pokretima 
lica. Na kraju, prigrnuše ga uz kamilara. Za njim neka 
ide. Ako ništa, moći će zanoćiti kako pristoji. 

Već je četrnaesti dan mjeseca zu'l-hidždže i 
četvrti-peti dan otkako su on i ovakvi kao on spavali 

po ulicama, a to nikako ne pristoji. Ili u Mesdžidu'l- 
Haremu. Što je dosta, dosta. Nije to spavaonica. Može 
se, u ibadetu, i prikunjati. Može i zaspati. Može se i 
noć prespavati. Može jedna, dvije, mogu i tri... 


— Kud će hrđa već na svoju majku! — zapomaga 
Meho Kuršum kad vidje gdje je zapao. 

I to naglas. Iz svega glasa. Ionako ga niko nije 
mogao razumjeti. Ali, ugrize se zajezik. I zato što shvati 
da, na ovakvom mjestu, nije huliti na sudbinu. I što 
mu naumpade da se od sudbine ne može pobjeći... 

I zato što se sjeti kako je bilo... Davno. Onda kad 
su majke iz Mekke iznijele dojenčad pred Bejtullah da 
bi ih povjerile dojiljama. I bilo da je Aminin sin ostao 
posljednji. I zapao Halimi, siromašnoj beduinki iz 
pustinjskog plemena Sad. Ali je, ispostavit će se, prošla 
najbolje sa tim dojenčetom, Muhammedom... 


- Kad sam ugledao kamile i dok mi je beduin 
pokazivao da je moje o njima se brinuti, samo što se ne 
obalijestih. Prodrmam galvom. I kažem: +Hvala Tebi, 
moj dragi Bože! Jedini! Jedino Ti znaš! I kad vidjeh 
gdje ću spavati, i da ni kamilaru nije ništa bolje, bi mi 
jasno da bi mi pet života trebalo čuvati njegovo stado, 
pa da se, sa zarađenim, mognem vratiti do Bosne... Na 
oči mi iziđe nejač kod kuće. Dječurlije se sjetih. Minu 
u meni sve što sam prošao. Zamagli mi se. Zatresem 
glavom i kažem. Naglas: + Hvala Tebi, moj dragi Bože! 
Jedino Ti znaš! Ja znam biti čamdžija. Znam iz rijeke 

vaditi drvo, poredati ga da se osuši i potpaliti ga za 
ćumur. Ovdje nejma ni čamca, ni rijeke, ni drveta, a 
Ti znaš šta ćeš sa mnom. 


— Dobro, dobro — prekide ga već pribrani muderris. 
— Dobro, dobro. Ali, shvati... 

— Brzo ću — prekide ga Meho Kuršum. — Brzo je i 
bilo. 

— Hajde, de. Samo, skrati! 

— Sve je brzo došlo. Meni je dan bio kao gladna 
godina. Tekao je tek drugi dan čuvanja kamila dobrog 
i staroga kamilara. Već sam se bio naučio da se, 
umjesto drveta, ovdje skuplja kamilja balega i njome 
loži vatra... Kad li, priđe mi nepoznat stvor. Svi su 
meni bili nepoznati. Bilo ko da mi je prišao. Ali mi se 
ovaj koji mi je prišao činio još nepoznatijim. Povisok. 
Viđen. Koliko se može vidjeti da je neko viđen u 
galabiji. Nazove mi selam. Ja mu odgovorim. On 
meni: +Hemšerijax. Nije mi jasno šta hoće. On opet: 
aHemšerijax. Dobro, čujem i shvatam šta je rekao. 
Znam da je hemšerija sugrađanin, zemljak, da mi ovaj 
objašnjava da smo iz istoga kraja. Ali, pogotovo to ne 
razumijem... Majko moja, šta bi sa mnom? 

Možda i jest zanimljivo, ali je Meho Kuršum 
otegnuo, pa se prokašljava muderris Abdurahman. 

— Evo, sad ću... Samo što se nije završilo... Opet 
mi se zamagli. Samo što ne izgubim svijest. Pa opet 
stanem spominjati Allaha. I svoje uzdanje u Njega. 

— Bošnjak, ne boj se! — kaže mi onaj. 

— Kako da se ne bojim?! 

Kažem, a pitam sam sebe. Sav se stresoh. Onaj je 
progovorio našim jezikom. I sve se zakreće u stranu. 
Od mahrame mu ne vidim lice. 

— Brat musliman... — kaže i pokazuje dlanom na 
svoja prsa. 

- Govoriš kao Bošnjak? — kažem. 

- Govorim i kao Bošnjak. Hemšerija.. 

— A ja sam... — pa mu počnem govoriti o sebi. 

Onaj veli da zna. I ko sam. I šta sam. I odakle sam. 
I da će me on vratiti kući. Samo da mu moram dati 
tvrdu vjeru da ću učiniti ono što zatraži. I da mi to 
neće biti teško. Kad bi bilo teško, kaže mi, ne bi to ni 
tražio od mene. 

— Hoću — kažem, pa kud puklo da puklo. 

I zakunem se: 

— Vallahi, Billahi, Tallahi! 

— Dobro... — kaže onaj. — A kad bi da krenemo? 

— Iz ovih stopa! — kažem. 

— Stopa? Neće moći baš iz stopa... Znaš, čudno 
je to sa stopama... Ali, tako ćemo nekako. Vrlo brzo 
ćemo. Samo dok ti odeš do šatora i poneseš hedije koje 
si namijenio svojima na Diviču. Krenut ćemo čim se 
vratiš. 

- Znaš i da sam sa Diviča?! 

-— Hemšerija... Na Divič ću te odnijeti... 

- Odnijeti?! 

— Dovest ću te na Divič, pred tvoju kuću. Požuri! 


— Šta ću? — priča muderrisu Meho Kuršum. — Šta 
bih, krenem. Pokupim svoje haljinke. Strpam ih u 

džak s darovima. Dotrčim na mjesto na kome sam se 
sreo sa onim. Cekao me. 

- Morat ćeš — kaže mi — žmiriti. Brzo ćeš shvatiti 
zašto ti se to traži. Neka ti i ne naumpadne otvarati 
oči. Pod zakletvom si. To je jedno, drugo što tražim. 
Treće je da ispuniš ono što ću ti povjeriti kad dođemo 
na Divič. A sada, prije nego što zatvoriš oči, kad ti 
reknem gdje ćeš stati... Tamo gdje očekuješ da trebaju 
biti stopala... Ne boj se, a nikome ne govori o tome i o 
tome kako si se vratio. Osim kad, poslije, uvidiš da si 
baš zapao u nevolje. To je prvo, ukupno troje. Tri puta 
si se zakleo Allahom. Obavezao sebe s ove tri tajne. 


— Jednako sam bio kao obenđijan. Samo sam još, 
valjda, čekao da mi rekne da krećemo. Okrenu mi 
leđa i zakorači. Načinio je nekoliko koraka. Kao da se 
nazgodavao, tražio pogodan oslonac. Pogledao sam za 
njim. Prema njegovim stopama. Iza njega nisu ostajali 
tragovi... U pijesku se nisu ocrtavala njegova stopala. 
Ako ima više pijeska, na mjestima odupiranja i ne 
ostaju tragovi cijelih stopala. Tek plitka udubljenja, a i 
ona se, poput pješčanog sahata, ispunjavaju pijeskom... 
Za ovime nije ostajao nikakav trag! 


— Allahu dragi, džin! — sinu starom muderrisu 
Abdurahmanu. 

Pade mu na pamet muka sa šejhom Jašarom 
koju su mu za vrat navalili muftija iz Tuzle i reis 
iz Sarajeva. Naređuju mu da konačno stane ukraj 
tome šejhu s Kušlata. On je njima odgovoran za 

njeg. I za izgonjenje zlih džina iz opsjednutih ljudi. 
Pročulo se i kako to čini. Dugim učenjem, uspijeva 
mu, od opsjednutoga čovjeka, saznati ime džina 
koji je obvladao njime. Ako se ispostavi da je džin 
musliman, onda ga pozove imenom. I rekne mu da, 
u ime Allaha, napusti tuđe tijelo. Takvi, najčešće, 
poslušaju. Ako neće i ako nije musliman, ponudi mu 
da prihvati islam. Ako, opet, neće, napiše mu ime na 
papirić. Ukućanima naredi da obenđijanoga dobro 
drže, dok on ne spali zapisano ime. Onaj u njemu 
žestoko se protivi. Često bude da se obuzeti otima 
svom snagom i nanosi bol čovjeku, pa urliče poput 
nemani, pjena ga obljeva, u golu vodu se pretvori, 
pomaveni i požuti. Ali, i to mine i taj opet postane 
normalan insan. 

Tako je šejh Jašar i činio. Bez prisile. 

U vjeru nejma prisile." 

Strogo se pridržavao Kur'ana. Ali, pakosnici 
nadodali, podmetnuli drukčiju priču. Da Jašar sveže 
opsjednutog. Ako treba, i lancima ga stegne. I tuče 
ga. Tuče. Sve dotle dokle ne istjera džina iz njega. 
Zna čovjeka prebiti na mrtvo ime, pa tome može do 
kraja života biti i gore nego da su zli džini ostali u 
njemu. 

Zato se optužuje šejh-Jašara. 


- Džin! — izreče glasnije muderris Abdurahman, 


ponadavši se da će odati ime taj što govori iz Mehe 
Kuršuma. 


3 {Iz Kur'ana 

Meho  Kuršum,  ohrabren  sagovornikovim 
ponašanjem, ne stavi do znanja da je čuo upadicu i 
zabrza, misleći da je konačno zadobio povjerenje. 


-— Dobro pogledaj gdje ćeš stati. Namjesti se... — 
kaza mi i privuče me uza se. 

— Sada, dobro se drži! I zažmiri! — zapovijedi. 

— Kako zažmirih, zafijuka. Sad mi hladno, sad mi 
vrućina, sad mi ledeno, sad prevruće. I fijuče... Samo 
mi je bilo jasno da letimo. Niti sam, od siline fijukanja, 
smio i pomisliti otvoriti oči. Niti sam šta još mogao 
razabrati. Osim da letimo. Niti bih — sve da sam to 
i htio ili mogao — stigao otvoriti oči. Fijuk utihnu i 
nestade temperaturnih promjena. Ja začus glas: 

— Otvori oči! 

Otvorim. 

— Šta vidiš? 

— Vidim svoju kuću! 

— Pogledaj bolje! 

- Vidim svoju kuću! 

— Jesi li siguran? 

— Siguran! Vidim svoju kuću! 

- Dobro! — kaza onaj. — Jednu si zakletvu održao. 
Nisi otvarao oči kad smo letjeli. Da jesi, ne bi ni stigao 
dovde... Čovjek ne smije vidjeti to što bi ti vidio... 
Druga zakletva je da ne pričaš o onome što nisi vidio 
u pijesku iznad mojih nogu. Osim do goleme nevolje, 
a ona će biti tolika da bi smaknuo s pameti ako se ne 
bi kome povjerio. 

— Bilo, bilo. Šta je treće? — pitam ga. 

- Onaj mramor u Beharića građevini... 

— Na Diviču nejma Beharića. 

— Jesi li suguran? 

— Jesam. 

- Možda sam pobrkao vremena. Nekako se tako 
sada prezivaju... Ali, ne može biti zabune. Čitav Divič 
zna o građevini koju nikako da dovrše. To je zato što 
je taj mramor u njegovom temelju. 

— Kako ti znaš? 

— Znam. To je bašluk našeg dobročinitelja. Toliko 
je lijepo učio u Kur'anu da se mnogo nas okupljalo 
da ga sluša. Zavoljeli smo ga. I on je nas zavolio... Ta 
ljubav je otišla daleko, predaleko... Nikako ne može 
biti uredu da mezar-taš takvoga dobročinitelja ostane 
u štalskom temelju... 

— Zašto ga ti ne izvadiš? 

— Da možemo, to se od tebe ne bi tražilo. To bi ti, 
i bez zaklinjanja, učinio nakon što si ovo čuo. Zato što 
si dobar čovjek. I hadžija. Kao što sam, računajući s 
time, i ja tebi bio dužan dobro dobrim vratiti. Tako je 
bilo suđeno. Sjeti se šta je bilo na Arefatu. I, poselami 
nam sina Amira. Mahsuz nam ga poselami. 


Meho Kuršum othuknu. Iz dna duše. 

- Ne znam jesam li i trepnuo, onoga ne bi. OŠtinem 
se. Zabolje me! Pogledam, moja kuća mi i dalje pred 
očima. Utom se ču mujezin. Glas mi poznat. Ne mogu 
za vakta stići u džamiju. Ali, mislim se, da svratim 
u Beharlija kahvu i počastim one koji svrate poslije 
sabahskoga namaza. 

KAKO MOŽE ČOVJEK, OGRANIČENO BIĆE, 
SPOZNATI BESKRAJ ISTINE 


Bi upraćeno da se Abdurahman-efendija u džamiji 
dugo zadržao sa Mehom Kuršumom. Nije se znalo 
šta je moglo biti između njih. Tek, Meho Kuršum se 
i dalje nije odvajao od hadžijske ahmedije. Ali, za 
razliku od prethodnih dana, šutio je na zapitkivanja 
i podbadanja. Time se samo raspališe nagađanja. Kao 
ulje doliveno po vatri, nadoveza se to što muderris uz- 
jaha kljuse Rasima Zildže i zaputi se carskim drumom 
uz Drinu. 

Da je po njega došao momak šejha Jašara, znalo 
bi se da ide na Kušlat. Ovako, prevlada naklapanje da 
će u Sarajevo. U putu, u štali nekog od mnogobrojnih 
hanova, ostavit će ragu. Da zabaci trag, sjest će u poštu 
šofera Fadila. Mora se javiti po zapovijedi samoga 
reisu'l-uleme. Dugo je opominjan, a ništa nije učinio 
povodom traženja da urazumi šejha Jašara. 

Za njim krenu priča da će biti ono što nije moglo 
biti otkako je Diviča. Ferizima da je prošlo. Uvijek 
su se smjenjivali imami iz njihove familije. Sa oca 
na sina. I svaki se pobrinuo da mu sin završi najviše 
škole. I i on bude muderris. Istina, ovaj iz njihovoga 
vremena je prestar. Ionako ne bi još dugo. Ama, život 
mu se otegnuo, a pogana kasapska priča ne pristaje na 
čekanje. 

Bi domišljeno da se muderris neće ni vratiti. Iznađe 
se i pomirljivo rješenje. Reis će ga ostaviti za muderrisa 
u Gazi Husrev-begovoj medresi u Sarajevu. 

Neka bude i tako. Neka je i premješten. I 
unaprijeđen. Samo neka više ne bude na Diviču. 

Mora da će se, i to prebrzo, zažaliti za Ferizima. 
Ali, makar i nejmali mahane i makar im se stoljećima 
iščuđavalo što su ostajali na Diviču, da se i od njih 
malo odahne. 

Ako bi to bilo, ne bi bilo namalo. Zauvijek bi bilo. 
Abdurahman-efendija nejma muške djece. Samo 
kćerku Zejnu. 

Gasi se starinska familija. Ostaju bez spomena? 


Nikome nije smetalo što je ćorava kobila, nakon 
vlasnikovoga preseljenja na Ahiret, zapala starome 
muderrisu. Njih dvojica su se najbolje slagali. 
Podrazumijevalo se i da se kućerak Rasima Zildže 
uvakufi džamiji. Harmoniku iz Beča ostavio je 
Arifu. Sva preostala rahmetlijina imovina, svedena 
na lještak zarastao u trnje, bila je u takvom stanju 

da se mogla i vratiti nasilnom vlasniku, Kraljevini 
Jugoslaviji. Ionako je — agrarnom reformom — kao 
svoje vlasništvo ubilježila svu zemlju Rasima 
Zildže, a zapušteni okrajčić u potoku velikodušno, 
kao kraljevsku nagradu, darivala pravom vlasniku. 
U međuvremenu se raščulo da je za tu ujdurmu 
narednik Petrović unaprijeđen premještajem u rodni 
kraj. Postavljen je za upravnika tajne policije u Nišu. 
Jedino nije bilo namješteno umirovljenje Arsena 
Policije. On je, kako bi bila prikrivena halabuka 
poigravanja s provođenjem odluke već mrtvoga 
kralja, kao Petroviću jedini potčinjeni džandarski 
službenik na Diviču, proglašen krivcem i kažnjen 
penzijom. Iako je stari beg Beharlija i kapom i šakom 
podmićivao članove komisije kako se ne bi raščulo da 
se isljeđuje u njegovoj kafani, dokazi su nađeni među 
njegovim redovnim gostima. Redom su potvrdili 
da su slušali kako Arsen Policija ucjenjuje i prijeti 
Rasimu Zildži. K tome, oduzet mu je i dodatak na 
Solunsku spomenicu. Komisija je lahko utvrdila daje 
bespravno stekao Spomenicu. I ona mu je oduzeta. 
Kao što je neporecivo tačna istraga o Solunskoj 
spomenici i puštanje lažnoga glasa o Petrovićevom 
kažnjavanju, ispostavit će se da nije bilo izmišljeno 
ni umirovljenje Arsena Policije. Ipak, da dječurlija 
po Diviču s njime ne bi zbijala šale, po njega su došli 
rođaci iz okoline Surdulice i odveli ga u rodno selo. 
Tamo daleko, na samoj granici s Bugarskom, u kraju 
uz vojnu karaulu x+Krvavi kamenx, niko neće znati 
ni da postoji Divič u Bosni, a kamoli da će moći 

doprijeti istina o kažnjavanju. Tamo se za njega zna 
kao odličnika. I već će mu nabaviti i novo solunsko 
odlikovanje. Bar se do toga može doći. 


Na samoj ćupriji koja prespaja obale na utoku 
Kameničke rijeke u Drinu, pred staroga muderrisa 
izišao je šejh-Jašarov sin Muriz. 

I ne zausti selam, a Abdurahman-efendija ga 
upita: 

— Gdje si ti naumio? 

— Čekam tebe. Spremio me otac. Da te dopratim. 

-— Otkud on zna? 

— Šta? 

— Za mene. 

— Šta? 

— Da sam krenuo njemu. 

— Ne znam da ne zna. Sinoć mi je rekao da idem 
pred tebe. Da te dopratim od ove ćuprije. Priprijetio 
mi je da ni slučajno, kao prošli put, ne krećem po noći. 
Da krenem za jutra. I da te iščekam ovdje. 


— Tako? 

- Tako... 

— E, kad je tako, neka si ti došao. Opet ćemo 
handžiji Šahmanu na kahvu u Podkušlat... — živnu 
muderris. 


— Ijest mu dobra kahva. Od njega su bezi Beharlije 
vidjeli, pa je tucaju u havanu... 

— Jest, brate lijepi. 

Onda su pošutjeli. 


214 


Mladić je išao ispred muderrisa. Za starcem je, kao 
da prati kobileći kas, odjekivao glas Mehe Kuršuma 
nakon što su završili razgovor u džamiji: 

— Jesi li mi sad povjerovao? 

Ne znajući šta bi rekao, odgovorio mu je: 

- Pusti se toga mogu li ja povjerovati ili ne 
povjerovati tvojoj priči. Kao da je to važno. Pusti. I 
šuti. Pa će nam dragi Allah obojici biti na pomoći. 
Inšallah! 

- Šta bih mu pametnije mogao reći? — kaza 
muderris, a Muriz se trgnu: 

- Kome, šta? 

- Ništa. Onako. Ništa i svašta. 


Iz hana u Podkušlatu vratili su se malko unazad 
carskim drumom. Muderrisove godine nisu dopuštale 
da se zapute pješke, uz u kamen uklesanih pet stotina i 
još neki broj basamaka. Njih putopisac Evlija Čelebija 
navodi kao jedno od najvećih čuda na koje je naišao 
na svome putovanju Bosnom... Zato će zaobilaznim, 
položenijjim putom. Tuda je Abdurahman-efendija 
uobičajio ići posljednjih dvadesetak godina. Toliko 
je prošlo otkako se ovuda, sa skretanjem ulijevo 
od glavnoga druma, nije zaputio. Taj put vodi za 
Pahljevinu, pa se desno odvaja krak kojim se stiže na 
vrh kušlatske stijene, na zaravan s džamijom. Džamiji 
je, otkako zna za sebe, odlazio jednom u godini, 
samo prvim petkom poslije Aliđuna. Tada gore bude 
narodni teferič i derviški zikr, 

Prije je, dok ga godine nisu počele izdavati, išao i 
u Pahljevinu. Tu ima tekija i u njoj mekteb, a u selu je 
i kuća šejha Jašara. 

Skrenuli su lijevim  odvojkom puta. Za 
Pahljevinu. 


Čim se osamio sa šejhom Jašarom, Abdurahman- 
efendija zagunđa o pritužbama tuzlanskog muftije, 
o ponovljenom traženju iz Sarajeva da se ispitaju 
događaji s istjerivanjem šejtana. Jer, ljudi se izvrgavaju 
premlaćivanju i izrugiva se s vjerskim pravilima... 

Bujicu njegovih riječi tek zaustavi kucanje na 
vratima. Muriz unese kahvu i dvije maštrafe s vodom. 
Ne progovarajući, nali u findžane pred njima. I iziđe. 
Tako i šejh Jašar dođe do riječi: 

— Znam da nisi došao tim poslom. 

- Kojim? 

— Da mi držiš pridiku... 

— Jesam. Jesam... — zadovoljno će starac. 

— Znaš da nisi — kaza šejh. 

— Kako si znao da sam se tebi zaputio? 

Šejh se spetlja: 

— Nisam Znao. 

— Jašare!? — obrecnu se muderris. 

— Dobro. Tebi ne mogu lagati. 

— I sina si mi poslao u susret... 

— Dobro, dobro... 

— Kako si saznao? 

— Šta? — gradio se šejh nevještim. 

- IT ono i ovo. I da ću doći i zašto dolazim. 

— Ne znam... 

- Znam da znaš. 

— Opasno je... 

— Šta, Jašare? 

— To, muderris-efendija... 

— Koje? 

— To o čemu si došao da ti govorim. Znaš i sam da_ 
je opasno. I preopasno. Ti o tome znaš po čuvenju. I 
bolje je tako... Opasno je baviti se time. I prepasno. To 
je svijet za koji narod kaže: xNe diraj ga, ne dira tex. 
I da insan u njih ne dira, diraju oni u njega. Zavide 
Ademovim potomcima. 

Ispriča da čovjek i u neznaju na sebe zna navući 
džine. Njih privlače ljudski otpaci. I od hrane i od 
tijela. I da se treba kloniti takvih mjesta, Čovjeku i nije 
mjesto tamo gdje odbacuje otpad. Tu se na njih nagazi. 
Postanu osvetoljubivi... Ko se bavi crnom magijom, 
time sihire pravi... 

Šejh je nastavljao nepovezano: 

— Šejtan njih lahko navrati. Uđu čovjeku u tijelo. 
Nastoje mu zagospodariti i razumom... Najbolje je s 
njima nejmati posla... Preopasno je. Ko se u to kolo 
uhvati... Ja sam se uhvatio... 

Ispriča da više sam ne smije mrdnuti iz kuće. 
Nikako ne izlazi poslije ikindije, pa sve dok se dobro 
ne razvidi. Nastoji nikad ne biti bez abdesta. Tada se 
ne usuđuju napadati... 

- Obrušili su se na mene. Zaskočili su me... Koliko 
god da si stariji, zamolio bih te da mi pripaziš Muriza. 

Znaš ga kakav je, jogunast... Ako ti i ne izgleda tako, 
tvojeje duže od moga. Moje se svelo na kratke niti... Dok 
ja od njih oslobađam obuzete, oni mene obuzimaju. 
Svete mi se. Mene su skolili... Ko se god s njima bavi, 
ne izdrži dugo... Krho je naše poznavanje nevidljivoga 
svijeta... Koliko se god znalo, negdje se nešto pogriješi. 
Najbolje je u njih i ne dirati... Opet, neko i to mora. 
Neko mora ovako kao ja. Oni opsijedaju ljude. Nanose 
velike tegobe. Treba im se suprotstaviti... Ne traži 
da ti objašnjavam šta i kako. Pitaj šta te zanima. Šta 
znadnem ili mognem, reći ću. Dalje me ne pitaj. Što će 
ti? Ne treba ti da znaš više od onoga šta te zanima. 


Pričajući o Mehi Kuršumu, muderris se zagledao 
u šejha. U njegovim očima nalazio je da zna o tome. 
Zato, prekrati dugu priču. Završi procjenom da su i 
nesuđenog hadžiju Kuršuma zaposjeli anamo oni. 

Kaza šejh Jašar: 

— Mene jesu, njega nisu. Ispričao ti je ono i onoliko 
koliko je mogao razumjeti šta je bilo. I sam si mogao 
razabrati zašto je prenesen. On je spasio život tome 
je na Arefatu. To je najveća moguća usluga. Onaj mu 
je uzvratio, vratio ga kući. Pred kuću. Sve je jasno... 
Jesu li mu i pare nestale istim ili drugim razlogom? O 
tome ne znam. Niti bih u to zalazio.... Dobro znaš da 
dova može izmijeniti sudbinu. Zna se i o veličini dove 
na Arefatu. Sjeti se hadži Mehine dove na Arefatu. 
Molio je Allaha da se što prije vrati kući. To je bilo 
prije nego što je spasio život džinu otjelovljenom u 

zmiju u predakšamski vakat, prije nego što je znao da 
je pokraden... Dove na Arefatu se ne odbijaju. Primaju 
se. Ili se odmah udovolji. Ili se brisu drugi grijesi. Ili 
to bude pri konačnom obračunavanju na Sudnjem 
danu... Allah je najveći! Njemu se pokorava sav svijet 
koji mi vidimo i sav svijet koji ne vidimo... Sve bi 
trebalo biti jasno o hadži Mehi... O ostalome ni je ne 
znam dovoljno. Zamršeno je. Neshvatljivo... Gdje se 
oni umiješaju u život ljudima, tamo nastane pometnja. 
Bude i onako kako oni ne bi željeli... Eto, tako... 

Šejh zašuti. 

Muderris nije pristajao na šutnju. Radije će poslije 
povezati konce o izrečenom. Naslušao se o tome da 
Jašar navali s ispitivanjem onih iz kojih izgoni zloduhe. 
Tako i on postupi prema njemu: 

— Nemoj vrdati! Počeo si, nastavi! Govori! 

— O čemu? O džinima? 

— Dobro... O tome šta te mori. 

Šejh Jašar je i dalje bio rastrzan. Govorio je 
nervozno. I nepovezano. Ponavljao rečeno: 

- Nije dobro. Kakvo dobro, kakvo li ti što... 
Znaš i ti, Kur'an je i njima objavljen. I, kad Kur'an 
priznaje njihovo postojanje, zar da mi sumnjamo? 
Imaju dobri i imaju zli džini. Zli hoće zagospodariti 
insanom. Šejtan ih navraća, ili ih ljudi navedu, ovako 
ili onako, nesvjesno ili svjesno, a oni čine. Svašta su 
kadri... Ima ih raznih vjera. Ima i nevjernika. Goni ih 
iskonska Iblisova mržnja prema Ademu i njegovom 
potomstvu... Dobri džini, koji nisu protiv nas, koji su 
na našoj strani, oni su, kao i mi, muslimani. 

- Hej, Jašare! Hej! Dokle tako? To se uči u 
mektebu... — nije popuštao muderris. 

- Džinima muslimanima najveći je hizmet slušati 
kad se uči Kur'an... O toj skupini džina kojoj pripada 
taj koji je bio sa hadži Mehom, o njima znam toliko 
da su se naviknuli ili će se naviknuti na ovaj kraj. 
Drag će im biti i Kušlat. Poštuju starinu džamije na 
Kušlatu. Ali, posebno će zabegenisati nekoga hafiza s 
Diviča... Oni su njemu dolazili da bi ga slušali kako 
uči Kur'an. 

- Govoriš nesređeno. Brkaš vremena. I sam Znaš 
da nejma živoga hafiza na Diviču — navaljivao je 
muderris. 

— Jest, tako je... Taj je živio u vremenu koje se 
nama još nije zbilo... Sa džinima i vremenom drukčije 
je negoli s ljudima i vremenom, kao što su ljudi i 
džini drukčiji. Njihov vijek je znatno duži od našega. 
Oni prolaze kroz ovo što je nama vrijeme. Drukčije 
su sazdani. Drukčije se kreću. Vrijeme im drukčije 
teče. Prolijeću kroz vrijeme. I naprijed i natrag. Oni 
dva puta oblete zemaljsku kuglu dok mi trepnemo 
okom. Tako je i moglo biti to što je bilo s tim hafizom. 
Smatrali su ga vrijednim miješanja u insanski protok 
vremena. I njemu da se oduže. I da njime opomenu. 
Vidjeli su njegovu smrt. I kako je sablja sijevnula nad 
njegovom glavom... 

Muderris osjeti da Jašar više ne razgovara s njim. 
Gledao je u nekoga ko se nije vidio u prostoriji. Iz njeg 
izvlačio riječi. I ponavljao ih naglas. 

— Razgovara sa džinom... — pomisli starac. 

Šejh se strese kad saznade da je iz Pahljevine taj 
koji je zamahnuo sabljom. Prenese: 
— Bio je to sulud čovjek... 


Bio je to sulud čovjek. Svega se nagledao u strašnom 
ratu koji će se sručiti na Bosnu. Svašta je doživio. Oca su 
mu nabili na kolac. Ženu mu silovali na njegove oči. Djeci 
mu kamama iskopali oči. Mučki su ubili koga su god stigli... 
To su činile šejtanske sluge koji nisu džini. Ti pripadaju 
ljudima. Bili su mu komšije iz susjednog sela. Kauri... Njega 
nisu htjeli ubiti. Kaznili su ga životom. Ima nositi živu ranu 
na srcu! | pustili ga. Dospio je na Kula-Grad. 

| još bio obilježen džinskom osvetom. 

Ni zli džini nisu se usuđivali prisustvovati zločinima koje 
su ljudi činili i taj ih iskusio. Puštenoga, za njim ga je na 
Kula-Grad namamio preteški teret njegove nesreće. Bio je 
kao stvoren da na njega nagrnu kao lešinari. Upotpunili su 
radost kad su u njemu prepoznali onoga kome su se dužni 
svetiti... Sluđivali su ga vraćajući mu staro dugovanje... 
U njemu će se sve muke ispomiješati. Tako će i poginuti. 
Vođen ludilom. Jurnut će, sa isukanom sabljom, na pokretnu 
gvozdenu tvrđavu, veliku kao kuća, s topovskom cijevi... 

Prije toga, izložen dušmanskim razaranjima Kula- 
Grada, iznužden preživljenim i dotučen džinskim šerom, 
srest će, u zbijegu, hafiza sa Diviča. 

Hafiz će se zagledati u sablju u njegovim rukama. 
Učinit će mu se da su hafizove oči ostale na njoj. U mislima 
će mu prosinuti da ga poznaje. Da zna da je hafiz. Njegovim 
oboljelim mozgom sinut će misao da je u djetinjstvu slušao 
o ovoj sablji. | da je nije smio izvaditi, a i ne zna kako je 

izvukao, ali ga je nešto gonilo i pomoglo mu. | da hafiz zna 
kakva je to sablja. Da joj zna tajnu. Da ga može izdati! Tako 
će i nasrnuti na njega. 

Kako je sablja sijevnula, tako su dobri džini zgrabili 
hafiza. | premjestili ga odatle. U mirno vrijeme na Diviču. 
Sklonili su ga trista i nešta godina unatrag. U vrijeme 
u kome je živio šejh Hasan Kaimija. Dobro su poznavali 
deredžu šejhovoga znanja. Zato su onoga smjestili u 
njegovu blizinu. Smatrali su da nikad i niko u Bosni ne bi 
bolje mogao dokučiti šta se zbilo s putnikom iz budućnosti. 
| šta se ima zbiti s Bosnom. 

I hafiz se već bio svačeg naslušao o tome ratu i svega 
nagledao. Shvativši gdje se našao, htio je posvjedočiti o 
budućnosti u kojoj će Divič, preko noći, ostati bez ijednoga 
Bošnjaka. Ukazati na to da to nije moglo biti preko noći. 
Di 

Ali, sklonjen iz svoga vremena, hafiz nije sklonjen 
od svoje sudbine. Od iste one sablje. Ona je njemu bila 
propisana. Sasječen je. Njome. Istom onom sabljom kojom 
je na njega zamahnuto prije negoli će se obreti u prošlosti. 


— A šejh Kaimija? — pripitkivao je muderris. 

Šejh Jašar kao da se budio nakon teške i duge 
noćne more: 

— Ovo je preko svake mjere... Rekao sam koliko 
sam god mogao dokučiti. Više ne mogu. Ne znam. 
Kako bih mogao? — kaza i zašuti, ali brzo progovori, 
mijenjajući temu: 

— Kako može čovjek, koji je ograničeno biće, kako 
takav može spoznati Neograničenost? Kako!? Samo 

je rijetkima dato da se primaknu Istini, Beskraju 
Vječnosti! To su evlije. Hasan-baba Kaimija je takav. 

— Stani. Ohani... Polahko... — kaza Abdurahman- 
efendija, ali šejh Jašar nastavi: 

— Kako da ti reknem, a da me mogneš razumjeti? 
Da ne pomisliš... Sve se već dogodilo. Sve je već bilo... 
Sjeti se Miradža našega pejgambera. Naš pejgamber 
Muhammed doveden je i pred Džennet. Pred 
Džennetom je vidio i poslanike koji predvode svoje 
narode. Neke je vidio same, bez ijednoga sljedbenika. 
Neke s tek ponekim... Vidio je i uvjerljivo najveću 
skupinu džennetlija, s njihovim predvodnikom. 
Pitao je o njima meleka Džibrila. Odgovorio mu je: 
+ Ti i tvoj ummeta. To je naš pejgamber sebe vidio... 
Vidio je sebe, razumiješ li?! O tome doživljaju našega 
pejgambera zna se već hiljadu i trista pedeset godina. 
Shvataš li to? Sve se već dogodilo. I mi. I sve. Sve je 
već bilo. Taj dokaz nije mogao biti nepoznat ni šejhu 
Kaimiji. On je dobro znao da sudbinu nekog naroda 
može promijeniti samo to da taj narod promijeni sebe. 
Znao je da ljudima nije došla nikakva nova opomena od 
Sveopćeg Dobročinitelja, a da se nisu okrenuli od nje. 
Znao je da su oni smatrali lažnom opomenu, pa će im 
sigurno doći vijesti o onome sa čime su se ismijavali." 
Kaimi-babi bilo je dano više nego većini. Malo ih 
je na Dunjaluku koji su mogli reći: aHoćeš li da ti 
kažem ono što je bilo ili ono što će tek biti kao da 

je već bilox. U s Varidatua je pisao o Bečkom ratu. | 
kako će se završiti. A taj ratje počeo tri godine poslije 
njegovoga preseljenja na Ahiret. I završio se šesnaest 
godina kasnije. Bit će onako kako je napisao. Isto 
tako, i sa ratom Turske i Rusije. Zbit će se pedeset 
i devet godina poslije Kaimije... On je unaprijed 
opisao strašno stradanje Carstva. Naročito dijelova 
Carsta koji su bili u Evropi. I kako će velike skupine 
muslimana iz Unđurovine biti potisnute u granice 
Bosne i Srbije. I... Zato je oporučio da se, u mramoru 
nad njegovim kaburom, ukleše opomena šta se 
sprema Bošnjacima u Bosni ukoliko se ne promijene 
i ne dozovu... Zna se i kako se mogu, zbrajanjem 
brojčanih vrijednosti slova u naslovu ili završnom 
stihu, saznati datumi zbivanja događaja koje je šejh 
Hasan opisao. I to se podudaralo. On je bio obdaren 
ilmi'i-gafrom. Bio je upućen u tajne nedostupne 
ljudima. A šta to znači? Kako su se, zaredom, i zbivali 
događaji koje je navijestio, znači da narodu nije bilo 
dovoljno opominjanja. 


Pokucao je Muriz. Samo je provirio u sobu i pitao 
može li se unijeti ručak. Odgovoreno je da donese 
samo kahvu. Ubrzo je unio drugu džezvu. Napunio 
findžane. I izišao koračajući unatraške. 


- Osjećam kao da sam ja onaj koji je izvukao sablju. 
A znam da nisam. Kao da sam ja... Ja neću dugo... Kao 
da ti hoćeš... Ali, ne znam. Ne znam... 


-— Opet uzmičeš! — pobuni se muderris. 

— Istinu ti velim! 

— Bulazniš da bi izvrdao, da se do kraja ne bi 
izrekao o onome šta znaš. 

— Kažem ti kako jest. Kako će biti... 

Muderris Abdurahman se usprotivi: 

— Ti si u snazi, ja sam starac. Šta ja mogu doživjeti, 
a da ti nećeš moći? 

— Ne znam. Opasno je. Ovo je gajb. Zapleteno je. 

Muderris osjeti da se Jašar opet zagleda s 
nevidljivim u sobi. 

— Pitaj ga! Stisni ga! Zapali mu ime! Sveži ga! Okuj 
ga lancima! Samo neka ti prizna... 

- Neka, muderris-efendija. Neka! Kažem ti, blizu 
je. Preblizu. Prikučilo je. Sve je preblizu. Osjećam smrt. 
Smrt... Kud ćeš više da ti se rekne? Više se ne zna. 

- Šta? 

— Ništa! 

— O čemu se ne zna? 

— O tome o čemu govorimo. O tome šta će biti. O 
čemu sam govorio pred zikr na Kušlatu. 

— Stisni ga, kažem ti! Saznaj još išta! Kad će biti! — 
navaljivao je muderris shvatajući da se njihov razgovor 
bliži kraju. 

- Neka, muderris-efendija... Nije zli, ovaj s nama 
u sobi, on je dobri džin. Znam mu ime... Neka... Blizu 
je. Sve je preblizu. Sve se miješa... Brkam vremena... 
Možda ću umrijeti prije tebe. Ili će tebi biti otkriveno... 
Ti ćeš se upoznati sa hafizom. Bit će ti rečeno ko je 
on. Zapamti, njegovo ime je neobično za naše vrijeme. 
Sada je rijetko... Njegovo ime na arapskom jeziku 

označava potpunog čovjeka, odličnika, obožavaoca... 
Ne znam kako, koji od nas dvojice prije umrijeti, to ne 
razumijem. Ali ćeš ti nadoživjeti i sresti se s njim. 

Na muderrisa je prelazilo šejhovo bunilo. Pitao se 
zašto mu je sve ovo trebalo. Umjesto da postupi po 
reisovom naređenju ili da makar samo izvidi stanje, 
on se prepustio seoskom sihirbazu... Tamam bi mu 
nešta i povjerovao, a Jašar stane baljezgati: Neki kojeg 
ćeš ti sresti, koji je s Diviča, hafiz... Takvoga nejma 
na Diviču. Taj tek treba postati hafiz? I da taj bude 
isti onaj koji je pokopan na Diviču prije trista i nešta 
godina... 

- Taj! — kaza šejh Jašar, iako muderris ništa nije 
rekao naglas. 

— To ti džin govori. Moje misli ti govori... Pitaj ga 
dalje! Da vidimo možemo li išta oporučiti... 

- Misliš li na narod? 

— Ne znam šta bih ti rekao... — pribra se muderris 
i otpuhnu, poželjevši da se opet kucanjem na vratima 
javi Muriz i još jednom ih ponudi ručkom, pa da, 
poslije, odspava. Iscrpljen je. Preumoran... 

— Krhko je pamćenje našega naroda... — kaza šejh. 

— Dobro... Dobro... Mogli bismo... — ali ga 
sugovornik nije slušao. 

Nastavljao je  piljiti. i prenositi ono što je 
zaključivao: 

— Opasno je. Mene nejma u tome vremenu. Gubim 
se. Moji su upleteni... To je vrlo mučno saznavati. 
Rastura mi se mozak. To mi smeta da dokučim još... 
Bit će šta će biti... 

-— Ne mudruj! Upitaj njega! 

— Ti mene saslušavaš po muftijinoj i reisovoj želji? 
Ili me mučiš ucjenom da bi me mogao saslušavati? 

— Što pitaš kad znaš? 

— Ne znam više ništa... 

— Što ti on ne kaže? 

— Ni on ne zna sve. Džinska posla. Još više, gajb. 
Tajne koje pripadaju samo Gospodaru svih svjetova... 
Nejma više Sulejmana, poslanika i cara. Ovi se boje 
samo Allaha. Samo Allah sve zna. On je najveći! 

— Upitaj ima li kakve veze sa Mehom Kuršumom 
taj što tek treba postati hafiz i koji je davno prenijet u 
prošlo vrijeme. 

— Ima. 

- Kakve? 

— Ne znam. Možda je objašnjivo. Možda tebi bude 
razjašnjeno. To ne mogu dokučiti. I ove moje džine, koji 
su meni pokorni, i njih to mori. Previše su se upetljali. 
Mnogo više nego što su smjeli. Nije dotle njihovo. 
Strah ih je. Valja im se kakogod iskobeljati iz ovoga. 
Ja im pomažem. Otvaram zvijezdu. Klanjam istiharu. 
Govorim im šta sam doznao. Onda oni potvrđuju ono 
šta je tačno od onoga što sam ja dokučio. Drukčije, 
šute. 

— A za tebe? Ako se gubiš u vremenu, šta kažu za 
tebe? I onome šta će biti iza tebe? 

— Ništa. Ne progovaraju. Ni milom, ne. bi ni 
silom. 

- Ni silom? A kad tučeš ljude, izliječiš ih. Znači, 
popuste pred batinama! 

— To je ljudima bolje. Koliko ih god boljelo tijelo, 
bolje je nego da im dušu razdiru. Ti udarci bole i 
džine. Koliko god bili zli, još više boli njih. Boli ih... 
Njih treba tući. Tući! Tući! Takvima neće naumpasti da 
opet opsjednu čovjeka... Ja im se svetim. Naplaćujem 
im za ono što su učinili i što će učiniti njihov rod... 
—- razmahnita se Jašar. 

Muderris se upinjao da ga dozove. 

Poprska ga vodom iz maštrafe i umi svojim 
dlanom. 

— I tučom izgoniš? — upita dozvanoga šejha, ali 
tako kao da potvrđuje. 

— Što pitaš kad znaš? 

— Nisam znao. 

— Nisi? 

— Nisam. 

- Dobro... — kaza šejh Jašar, ni sam ne znajući 
zašto je to rekao. 

— Nije dobro. 

Damar se nape na šejhovom čelu. Lice mu obli 
crvenilo. Kao da će mu se čelo rasprsnuti. Plakao je: 

- I zli džini ustuknut će od straha. I šejtanski 
generali povući će se pred zlom svojih ljudskih sluga 


koji će udariti po Bosni. I spolja i iznutra... Takav će to 
biti rat. Nezapamćen... 


Takav će to biti rat. Nezapamćen. Neće još dugo i izbit 
će strašan rat na Bosni. Pa će trajati dugo raspamećivanje 
u miru. | izbiti novi rat na Bosni. Najstrašniji. Bošnjaci će 
opstati o dlaki...Neko šejh-Jašarov izvući će sablju ispod 

mezar-taša... Taj će biti s onima koji će braniti Kula-Grad. 
Bit će u vrijeme kad se branioci, nepomognuti iz ostale 
Bosne, budu pobojali da više ne mogu izdržati, taj će izvući 
sablju iz kabura. Njegov um je pomračen... Učinit će to u 
strci povlačenja... Prisjeća se da ima neka tajna sa šejh- 
Hasanom Kaimijom, sa sabljom i mezar-tašem... Da je o 
tome načuo u djetinjstvu... On misli da treba spasiti sablju! 
Izvući je iz korica Kaimijinog kabura. Da to treba učiniti... 
Oni koji ne prestaju s napadima ruše sve pred sobom. 
Siluju. Ubijaju. Kolju. Vješaju. Nabijaju na kolac. Nikog ne 
pošteđuju. Ništa ne ostavljaju. Pljačkaju. Pale. Ruše. |, kad 
će im, već, dopasti i turbe šejha Kaimije. Kakvi su, razorit će 
i šejhov kabur. Makar da on spasi sablju o kojoj je slušao dok 
je bio dijete... Iza akšama, dok uokolo odjekuju eksplozije, 
razvaljuje vrata na turbetu. Upada u malu kuću... Takvi, ljudi 
pomračenog uma, dobiju nadljudsku snagu... Uspijeva mu 
pomaknuti teški mramor nad kaburom... 


Stara Zejna, kćerka posljednjeg divičkog muder- 
risa, hizmetila je turbe od svoje rane mladosti. Preuzela 
je obavezu još kad joj je umro babo Abdurahman 
Feriz. Ima i dvadesetak godina, onda kad je ostala i 
bez muža, otkako se i nastanila na Kula-Gradu. Odatle 
nije htjela maknuti. Tako je i ostala među braniocima 
Bosne na Kula-Gradu. 

Po danu je pomela drugu prostoriju u kućici, 
u kojoj je šejh-Kaimijin mezar. Pred akšam zateče 
prazan legen i mokre peškire. Kao i uvijek, poslije 
svakoga namaza... Iz đuguma nali hladne vode u 
legen. I promijeni peškire. Previ dva suha peškira po 

štokrli kraj bašluka. Jedan, za ruke i lice. Drugi, za 
noge. Kako je to već i činjeno od pamtivjeka. Upali 
svijeću na nišanu. Prouči dovu. Nazva selam s vrata i 
zaključa ih izvana. 


Pred jaciju je nebo gorjelo nad Kula-Gradom. 
Odbljesci su se vidjeli čak iz Vlasenice. Još dalje je dopiralo 
gruhanje topova. Tuklo ih je desetine raspoređenih na 
cesti sa srbijanske obale Drine. Drugi su pucali od Diviča. 
S neba, iz aviona, prosipan je otrov... 

Starica i ne pomisli izostati. Dobahulja do turbeta. 
Ne otključa bravu na vratima. Vrata su bila razvaljena. 
Nazva selam. Nazva u mrak. Svijeća je bila utuljena. 
Napipa legen. Bilo je vode koliko je i ostavila. Opipa 
peškire. Suhi... 

Nikad nije bilo tako. Otkako je ona znala. Niti da 
je to čula iz priča. 


Poslije klanjanog sabah-namaza, s obiju džamija 
na Kula-Gradu začuše se sale. Opet sale, znakovi o još 
nečijem preseljenju na Ahiret. Tih dana češće su se 
čule od ezana... U općem metežu, gunguli, strci i vici 
— dok su i s neba padale bombe, rašču se da je to umrla 
stara Zejna. Srce joj prepuklo. 

Prestala je milost Kaimijine zaštite. Velika nesreća 
već se bila sručila na Bosnu. Izgorjet će Avdina džamija 
sa pet munara, Biti porušena velika džamija na Kula- 
Gradu. I sve kuće. Rat će se prenijeti Bosnom. Bit će 
poklano i ubijeno toliko Bošnjaka koliko ih nikad nije 
izginulo. Bit će najgori mogući rat. 

Bošnjake ovoga kraja u borbu je poveo mladi 
šejh. Ostalo je da se pripovijeda da ih je predvodio sa 
štapom u ruci. 

On nije šejh-Jašarov sin, ni njegov unuk. Stanovao 
je na Diviču. Izgradio je kuću pokraj turbeta dvojice 
sultan-Fatihovih vojnika Ahmeda i Alije. Narod ih 
naziva i Evlija i Mevlija i smatra ih dobrima. 

Nije bi hafiz, a imao je takvo prezime. Bio je imam 
džamije u Zvorniku s onu stranu Drine i nakšibendijski 
šejh u Zvorničkoj Kamenici. 

Te godine nije bilo velikoga zikra, zikri-halke, na 
Kušlatu. Naveliko je već trajao taj novi rat na Bosni. 

Narod je krenuo za svojim šejhom. 

Za njemu sličnima iz naroda krenuli su mnogi 
preživjeli Bošnjaci. 

Ginuli su jedan za drugim. Poginule su najveće 
gazije. 

Onaj koji je ubijen sa sabljom, to je šejh-Jašarov 
krvni nasljednik, sin njegovoga sina Muriza. 

Šejh-Jašarov nasljednik u halki, nakšibendijski 
šejh", preselio je na Bolji svijet predvodeći vojsku sa 
štapom u ruci. 

Bilo je to onda kad je i din-dušmanima bilo jasno 
da se Bosna odbranila. 


Kad rat stane i kad prođe vremena koliko će proći, 
prvi Bošnjaci koji se budu vratili na svoje i iz svojih kuća 
mognu gledati na Drinu bit će oni koji su živjeli na Kula- 
" Šejh Mehmed Hafizović, poslije Hasana Kaimije najveći 
šejh na ovim prostorima 

Gradu. Tamo su zatekli sve porušeno. | kućicu kojom je 
bio ograđen mezar šejha Kaimije. Pokušavali su raznijeti | 
kaburske biljege šejha Kaimije, a oni su ostali neoštećeni. 

| bit će zadnja prilika da se Bošnjak opameti. 

Ili će ga nestati na Dunjaluku 

Znatno prije Smaka ovoga svijeta. 


Kad je Muriz pokucao na vrata, niko mu nije 
odgovorio. Ponovio je kucanje. I ušao. Izgledalo mu 
je da su obojica, i njegov babo i musafir, pozaspali. 
Onako kako su razgovarali, pa samo zaspali. 

NE MOŽE SE 
DVA PUTA UMRIJETI 


Voda Drina, skapavanje mutno. 


Zajedno sa Drinom, oticala je teška bošnjačka 
muka nesviknutosti na novu državu. Narod se o 
svome jadu zabavio i na Diviču. I nije se imalo o čemu 
drugome misliti. Sve dok se ne zbi čudo s Hamdanovim 
aharom i zaokupi svu pažnju uneveseljene kasabe. 

Ali, i svakoga čuda za vakta. Kad se nevakat ne bi 
zaredao. Tada bude tako da će — ako čuda i prestanu 
— ostati začuđenost. I sa njom upit: Šta li ovo biva iima 
li tome kraja? 

— Ima, ima! — kazao bi Rasim Zildžo. 

Ali bi kazao kad bi ga bilo, čime se potvrđuje da, 
jednom, kadli-tadli, svemu dođe kraj, a i da smrti 
nejma bez suđenoga časa. 


233 


Telegrafom, bi dojavljena radosna vijest. Hamdan- 
beg Beharlija poslao zetu depešu iz Mostara. Stižu! 
Već će preksutra. Da se, koliko se to god dotad može 
saletjeti, pripremi doček kakav najbolji može biti. I da 
se u narodu razglasi veselje. 

Haber, koliko god radostan i očekivan, ipak je 
bio iznenadan. Moglo im se nadati za jedan mjesec. 
Moglo se — prema onome kako se nagađa da je brže 
morem putovati — i za petnaest dana. Moglo se nadati i 
baš evo ovakvoj vijesti, ali da se htjelo slušati šta govori 
Meho Kuršum. 

Ovako, nastade strka. 

Eto i najbolje prilike Tenzilinom mužu. Da se 
iskaže u kakvu je kuću dopao. Da je zaslužio da njemu 
upadne sjekira u med. Svega ima na raspolaganju. 
I narodu je uvijek do derneka. Samo što sve treba 
pokrenuti. Makar i preko noći. Ali, ima da se zaljulja. 

Najvažnije je da ima para. I, bud nisu njegove, 
bud mu poručeno da ih ne žali. Tenzilić se i razmaha. 
Podiže Divič na noge. 

Najvažnije se ima dogoditi u okrilju firme 
a Kompanija Beg ČX sinovi. 

Da se kahva puri džakovima. Neka se, iz magaze, 
izvuče i drugi havan. Neka se prikupi janjadi. Da se 
okreće i pet volova. Vatra u pekari da se ne gasi; ni 
na kruhu ne treba štedjeti... Koliko se god, na pilani 
u Karakaju, nađe trenice, dovući, pa skovati hastale 
i klupe na meraji između kasapnice i otkrivenog 
ahara... 

I Arnaut Gzim neka spravlja šećerke i gurabije. 

Poslano je i po svirače. I da se razglasi. Ko god 
hoće, bujrum na teferič. 

Pred hadžije će se izići u Podkušlat. 

Ali, ko će biti na čelu? Nejma više Rasima Zildže. 

Ima njegova harmonika. Ostavio je Arifu. Arifa 
treba na poštansku dvokolicu. Arif ne zna svirati. Ko 
zna? Ne zna niko. Harmonika je iz Beča, austrijska, 
original. Nije kao ove koje se u Bosni odomaćuju... Ne 
tražiti drugu harmoniku i ne dovoditi harmonikaša. 
Harmonikom Rasima Zildže ispraćeni su na put. 
Ta ima i da ih dočeka. Arif ima harmoniku. Njega 
posaditi na poštansku dvokolicu. Naći dobroga konja, 
vranca, i upregnuti ga. Tako i gotovo. Završena priča o 
tome! Neka rasteže harmoniku. Zna li svirati, ne znali, 
ionako se neće razaznati od ostalih svirača. Svirka će 
se izgubiti u skiki i vriski. To se, opet, gubiti u galami 
i gunguli derneka. 

Dernek. Treba to narodu. 


I u Cersku dođoše sazivači. Po šargijaše. Nije 
važno imaju li zakazano na drugome mjestu. Ni kolika 
je cijena. Koliko god traže, bit će im plaćeno. Samo da 
krenu ranom zorom i čekaju u Podkušlatu. 

Bio je naveliko mrak kad im je poručeno. Do zore 
nije bilo dugo. Stadoše se spremati. Probudiše snahe. 
Snahe dozvaše zaovu. 

— Hajde, hadžinice, spremi se i ti. 

— Dolaze hadžije. 

- Možda i tvoj hairlija stigne s njima. 

- Kad je mogao prije vremena, možda dođe i s 
bezima. 

Ujedale su je za srce, da je njihovih muževa 
bilo sramota. U zemlju bi ispropadali. Ali, ne smiju 
prekoriti svoje supruge. Ko bi sa snahinskim jezicima 
na kraj izišao. Pogotovo što se ne bi samo na njih 
okomile. Jedva bi dočekale da opet na nju nasrnu. 

- I hoću! — kaza ona. 

— I trebaš! — zagrajaše one. 

- I hoću! Odoh ja mome Mehi! Kakav mi je 
god, moj je. Kako god mi je, najbolje mi je sa svojim 
čovjekom. A i hadžija je. 

- Hiiii-hiii! — piskale su jetrvice. 

Zaova pokupi djecu. Mlađe neka joj se drži za 
dimije. Ono starije da ga uzme za ruku. Najmlađe, u 
naramak. Pa za braćom. 

Ali je ona za njima samo do Kaldrmice, gdje put 
izlazi na carsku džadu od Vlasenice prema Zvorniku. 
Oni će još malo niz cestu i eto ih u Podkušlatu. 

Kad vidješe da nejma ni nje, ni djece za njima, 
misleći da je zaostala, zazivali su. Dok se ne prestadoše 
okretatiiotresoše rukama. Ilonako su na belaju sa svojim 
ženama. Pogotovo im je sestra s njima nagrabusila. 
Sad im je i novi belaj i s rođenom sastrom; pošla, a 
nejma je. Još će veći biti ako odocne na okupljalište 
ispod kušlatske džamije... Najpametnije im je izbjeći 
novi belaj. Valja požuriti za svojom nafakom. 

Ne prođe dugo, a oživje drum. Ču se klopot 
potkovica po carskoj džadi i cijukanje ćemaneta. 
Utom se i ukazaše. Na konjima, uparađeni, četverica 

hadžija Beharlija. U sredini, među njima, peti na 
konju, s ahamedijom kao snijeg čistom, imam iz Nove 
Kasabe. Za njima gude Cigani iz Kuselja. A za njima 
se natiskuje narod. Prilaze i iz obližnjih kuća. I kome 
se ne pješači čak do Diviča, zna se da ni u Podkušlatu 
neće izostati ića i pića. A i hadžije se tu moraju 
odmoriti. Protegnuti noge, opružiti se na travi. Trebaju 
i prezalogajiti. Bezbeli će se pred njih sa Diviča doći sa 
svim đakonijama. Hadžije će, premoreni, zalogaj-dva. 
Preostat će i narodu. 


Stajala je na preglednome mjestu, ondje gdje se 
put iz Kaldrmice utapa na carski drum, i konjanici ne 
mogoše ne primijetiti ženu s dječurlijom. 

Žena Mehe Kuršuma. 

Smetoše se hadžije. Šta će? Kako će? 

Šta bi? Kako bi? 

Jesu li mu mogli više pomoći? Jesu li ga morali 
ostaviti daleko od kuće? Po ovome koliko im je para 
ostalo, mogli su mu platiti povratak. Ali, opet, nikako 
nisu mogli znati kako će biti s putovanjem. I pustinjom 
se sada neuporedivo brže putuje. Više se ne mora samo 
pješke. Nude se i šoferi s otvorenim kamionima. Gore, 
na karaseriji, zakovane su klupe. I nije vruće putovati. 
Mahramom se prevežu i usta, i oči, i uši, a i kosa. Da 
vjetar i pijesak ne mogu naškoditi... A nije da nisu 
ni odmarali. Koliko im god bilo po volji. Najduže, u 
Medini. Da bi što više namaza obavili u Poslanikovoj 
džamiji. I po Šamu su razgledali. Nauživali se u Kudsu, 

u Mesdžidu'l-Aksi. I iz Jaffe su imali brod za Misir. 
Toliko su skratili da su bili namislili otići i u Kahiro. 
Ali su, još istoga dana, imali polupraznu lađu za Trst. 
Lahko su se — to što je, skupa s njima, bilo hadžija iz 
Bosne — pogodili s lađarskim starješinom da ih svrati 
do Splita... Tako im je i ostalo lijepo para. 

A sad, pred njima, uz drum, skupili se žena i djeca 
hadžije Mehe Kuršuma. 

Djeca su zapuštena. Musava. Dimijice na ženi su 
poderane. Sva je skukavčena. Previše je upadalo u oči 
da se sa njima nešta moralo zbivati. 

I, kako li se tek sada ona osjeća? Kako li se, samo, 
može osjećati kad je među njima, umjesto pete ha- 
džijske ahmedije, ugledala bijelu imamsku ahmediju? 
Šta joj reći? Šta? Nisu kabadahije. Nisu zloradosnici. 
Hadžije su. Šta progovoriti ženi u nevolji? 

Progovori ženica: 

- Allahmubareći hadž, hadžije! 

Šta, tek sada, reći? Šta!? 

- Allahrazosum, sende Allah mubarek olsun, 
hadžinice! 

- Hadžinice? — zavapi žena. 

Nisu umjeli razaznati njezin vapaj. 

— Polahko. 

— Ne kidiši sebi. 

—- Mi ćemo ti pomoći. 

— Vratit će se i tebi tvoj hadžija... 

— Vratiti? — pitala se žena. — Moj hadžija?!? 
- Hoće, hadžinice, hoće... 

— Hadžinica, Ja!? — ciknu žena. 

— Ivoj je Meho, sve po propisima, hadž obavio. 

- Moj Meho, hadžija?! 

— Jakako... 

— A ja, budala, otišla u Cersku... Podjarmila se 
snahama... Umjesto da se veselim. Da oboje sa svojom 
djecom živimo kao bubreg u loju... Da vas dragi Allah 
nagradi! 

Njezin glas izbijao je iz samoga srca. U njemu 
nisu mogli osjetiti proklinjanje. Iz dubine njezine duše 
izvirala je radost. 

Tekih to posrami. Spetljaše se. A i kako bi drukčije? 
Zašeprtljiše: 

— Sve, šta ti god treba, mi ćemo... I djecu ćemo 
paziti... Kao svoju... Ništa se ti ne brini... Mi ćemo sve... 
Ako se mognemo iskupiti... Proći će, prolazi vrijeme... 
Halalit ćeš nam... 

Ali je iz žene izbijala radost. Njezinio napaćeno 
lice pretvorilo se u samo jedan izraz. Svo je postalo 
radost. Takvo bi još samo moglo biti lice one žene iz 
Bužima, o kojoj su, u povratku, slušali od hadžija koji 
su je viđali u Haremi-Šerifu. 

- Da vas dragi Allah nagradi! — ponavljala je 
žena. 

Ništa im nije moglo biti jasno. 

Babo Hamdan-beg mu, s oba oka, naišareti i 
najmlađi begović sjaha s konja, pa ponudi njoj da se 
popne. Ona zanijeka. Ali, on ne odustade. Zatim joj, 
ispred nje, posadi dijete koje je držala u naramku. 
Dvoje starije djece dodade braći u krilo. On nastavi 
pješke. 

Do Podkušlata su prešutili. 


Kako se veselje prenosilo prema Diviču, odjek nije 
mogao ne doprijeti i do kuće jedine osobe koja nije 
znala šta bi to moglo biti. Ču i Meho Kuršum. I on, 
jedini neuzvanik, iziđe iz kuće. 

Kako iziđe, zagluhnu ga gungula. Ali, namah 
se vrati u kuću. I opet iziđe. Sada s hadžijskom 
ahmedijom. 

Šta je god, neka njemu njegove ahmedije. Pošteno 
je zaslužio. Itrebaje nositi i kad je narodu kakvo veselje. 
Voli narod vidjeti svoje hadžije. Možda mu sada, kad 
odsvakud dopire radost, i ne budu zamjerili... 

Iziđe na drum. Odozdo, niz drum, i dopirala je 
larma. 

Kad li, ima šta i vidjeti: ispred sve te galame korača 
pet ahmedija. Jedna bijela, imamska. I četiri hadžijske. 
Iza njih četiri konja. Na svakome po jedno iz njegove 
kuće. Ono najmlađe, što bi trebalo biti ženi u naramku, 
idući uz konja, pridržava Arif, a njegova harmonika 
privezana iza djeteta. 

Ugledaše i Beharlije njega. Pritrčaše mu. Sva 
četverica. Grle ga. Ljube. Radosni što je i on našao 
način da se vrati. I nimalo im ne bi žao što ih je 
preduhitrio, pa prije njih došao... Snašao se. Neko mu 
pomogao. Povela ga, zar, druga skupina hadžija? Pa 
su se mimoišli u putu. On ih prestigao... Ko će se, u 
onolikom mnoštvu hadžija, prepoznati. 

Uglavnom, jedan im kamen spade sa srca. 

Ima i drugi? 

Treba ga zamoliti da im halali... 

Utom se između njih i Mehe Kuršuma ispriječi 
onaj najveći jogunica iz njihove kahve: 

— Marš! — kaza. 

Oni, u čudu i ne razabraše, a onaj ponovi: 

- Maaarš! I, skidaj to! — da se, biva, dodvori 
Beharlijama i da im s očiju skine lažnoga hadžiju. 

Zabezeknuti, Beharlije očima dadoše znak svojim 
ljudima da pomaknu jogunicu. 

Kad mnoštvo s hadžijama stiže do stolova sa 
sofrom, Meho Kuršum bi posađen u pročelje. Skupa s 
Hamdan-begom. Dvojica u pročelju dugoga hastala. 

Hamdan-beg zagrli Mehu Kuršuma. I zamoli ga 
da im halali. I da će mu, kad već nisu mogli u Mekki, 
pomoći. Bilo šta da zatraži. Oni će to bez ikakvih 
uvjetovanja. Ne treba ni pitati, samo da kaže šta će, 
dopušta mu se. 

— Bespogovorno! — kaže stari hadžija. 

— Baš tako? Sve kako si rekao, da će biti? I bez 
pitanja? 

— Samo ti nama halali! 

— Ne pitajte me zašto to treba učiniti. A i vama će 
donijeti boljitak. 

— Samo ti, šta god treba! — tapše ga Hamdan-beg. 

— Onaj kamen iz temelja... Što je zazidan u aharu... 
Temelj je ionako jak. Nije ćošetnjak, neće se osjetiti... 
Da ga odatle izmaknemo! 

— A, zašto? 

— I vama će donijeti napredak... 

— Dogovoreno... — iščuđavao se, ali odobravao 
stari beg. — Kad je tako, dobro... To je najmanje što mi 
možemo učiniti za tebe. 

— Kad je tako... Reći ću vam daje to nišan čestitoga 
vjernika. Taj kamen treba vratiti kako je stajao. Za 
onoliko za koliko je, kad je iščupan, ukošen. Time će 
opet biti tamo gdje i pripada. Nad mezarom. Ahar nije 
nad mezarom. 

-— Nećeš se ti mučiti. Mi ćemo to nadgledati. Mi 
ćemo to... Hvala tebi koji si nam rekao... — kaza stari 
Beharlija, ne želeći remetiti veselje ni time da bi 
usredsređivao misli koje su mu se rojile. 

Ni otkud to hadži Meho Kuršum zna. Ni je li taj 
kamen mogao biti uzrok nedaća s aharom. Ni... 

Važno je da im Meho Kuršum halali. 

A sada se treba proveseliti. 

- Halalosum! — kaza hadži Meho. 

— Kabulosum! — rekoše četiri glasa kao jedan. 

Hamdan-beg Beharlija podiže obje ruke. Svirači 
to primiše kao znak. 

Zasvira sve što je moglo svirati. Zalogaja pred 
sobom prihvati se sve što je zasjelo s obje strane uzduž 
dugoga, predugog stola. U kolo se uhvatiše oni kojima 
se nije sjedilo i samo su čekali da počne svirka. 

I Arif je rastezao austrijsku harmoniku. 


U neko doba neko se začudi što nejma nikog iz 
Pahljevine. 


Drugi neko znao je odgovor: 
— Oni su u žalosti. Umro im šejh Jašar. 

Bi rečeno da je, sa šejh-Jašarom, na Ahiret preselio 
i dobri stari muderris Abdurahman Feriz. Njih dvojica 
su se dugo razgovarali. Kad je u sobu ušao šejh-Jašarov 
sin Muriz, izgledalo mu je da su obojica, i domaćin 
i njegov musafir, zaspali u razgovoru. Nije se moglo 
dokučiti koji je prije umro. 

— Muderris Abdurahman je najsvetiji čovjek kojeg 
je Divič ikad imao. Niti će ikad više na Diviču biti 
boljega mumina — izreče Hamdan-beg. 

Tenzilić se glasno doubaci: 

— Da se ne bi pomutilo današnje veselje, nek se 
vijest o muderrisu ne raznosi do sutra. 

Bilo ih je koji su tvrdili da je i stari muderris viđen 
na derneku. I da se sreo sa ženom Mehe Kuršuma. I da 
mu je ona, sva ushićena, rekla da je prava hadžinica. I 
objasnila da su joj to potvrdile hadžije Beharlije. 

— Allah mubarek olsun! — kazao je Abdurahman 
efendija Feriz. 

Njega obradovala njezina radost. Toliko je bio 
razdragan da je pomilovao dječaka u njezinom 
naručju. I da je, da bi bilo da je još nešto rekao, upitao 
dijete kako se zove. 

- Amij! — odgovorio je mališan. 

Hadži Mehinica popravila: 

- Amir, muderrise. Amir... Babi mu je došlo na 
san da mu dadne takvo ime. Amir... 

Muderris kaza: 

- Tili si taj Amir! Lijepo ime... Amire, ti si još mali 
da bi mogao zapamtiti, a tvoje ime označava onoga 
koji je potpun čovjek, odličnik, obožavalac. 


243 


Muderris Abdurahman više ništa nije rekao. Zato 
i nije bilo teško, od riječi do riječi, zapamtiti to šta je 
rekao. 

A zapamćeno je već i zato što je muderris, potom, 
umro. 

Ostalo je da se govori da je tada umro po drugi put. 

Ćiljat Mansi brzo je zadobio povjerenje kolega. Oni 

su živjeli u Mekki, a tako su ga tako i toliko prihvatili 
da im ga je, kako je vrijeme odmicalo, bilo žao. Nije to, 
naravno, poprimilo kategoriju sažalijevanja. Bilo bi ružno. 
Njima je bilo žao što se toliko unosi u posao, a može zaraditi 
tek toliko da bi mogao preživljavati. Ni oni ne dobijaju više. 
Ali, oni to podrazumijevaju. Kad bi ih se pitalo, ne bi uzeli 
ni to što dobijaju. Svaki je vrlo bogat. Potiču iz imućnih i 
uglednih mekanskih porodica. | predstavlja im izuzetnu čast 
što baš ovdje mogu doprijinijeti svojim radom. 

U pravilima pod kojima se zapošljava u ovoj knjižnici, 
striktno je navedeno da se ne može odbiti predviđena 
nadoknada. Oni bi to što dobiju mogli preusmjeriti u korist 
Mansija Ćiljata. Ali, njemu je boravak u Mekki omogućen 
na godinu dana pod uvjetom da svojim radom zaradi za 
povratak. Mogao je odabrati i drugo, unosnije radno 
mjesto. 

Kad se Ćiljat Mansi zainteresirao zašto ostali rade pod 
tim uvjetima, bi mu, prvo, rečeno tek toliko da je to njima 
najveća čast. Potom su mu povjerili mu da je kitabhana 
smještena u rodnoj kući Božijeg poslanika Muhammeda. 


VI arljivimodnosompremaposluiukupnimponašanjem, 

Kurejšije su bile bogate i zato je kuća velika. Kuća nije 
pretvorena u muzej. Drži se u tajnosti da je to ta kuća 
iz pretjerane bojazni da bi jć, dolazeći ovdje iz cijeloga 
svijeta, muslimani posjećivali kao da je svetište, a još je i u 
neposrednoj blizini Kabe. Jedino je Allah Bog, a Muhammed 
je Njegov poslanik i Njegov rob. Ali, najvažnije je da je kuća 
sačuvana i da je dobila najljepšu namjenu — da se u njoj 
čuvaju i izučavaju knjige. 

Ovo saznanje ispuni srce Mansija Ćiljata još većom 
umilnošću. Predanije se baci na gonetanje rukopisne 
pripovijesti o Bošnjaku koji se nije sa svojim sunarodnicima 
vratio s hadža, pa se zaposlio i njegov upravnik Seid bin 
Halid posudio mu je tri hiljade rijala da bi mogao nabaviti 
robu, preprodati je i pošteno zaraditi za povratak. Bošnjak 
je to prihvatio. Ali, vrijeme je prolazilo. Primakao se i hadž. 
Sva roba je pristigla u Mekku, a nije bilo njegove narudžbe. 
Ni glasa od trgovca kome je unaprijed platio. Razumljivo, 
gospodin Seid bin Halid poče ga podsjećati na obaveze. 

Bošnjak poče odsustvovati s posla. 

Primijeti i da ga upravnik pokušava pronaći za 
vrijeme namaza. Sva je sreća što je mesdžid uokolo Kabe 
prekomotan, pa se nije morao igrati skrivača. Ali, jednom, 
dok je predavao selam na desnu stranu, nedaleko od sebe, 
u istom safu, zapazi gospodina Seida bin Halida. Kad je 
gospodin Seid bin Halid predao selam i na lijevu stranu, 
Bošnjaka ne bi. 

To više nije imalo smisla. Bošnjak se, u bezizlazu, sav 
predade dovi. Molio je i molio Boga da mu bude na pomoći. 
Samo da vrati tih tri hiljade rijala. Makar mu trgovac ne 
izručio robu. 

Te noći usni san. Bi mu rečeno da ode u suk Hamzal, u 
taj | taj dućan, tom i tom trgovcu i da mu kaže: y Poručio ti je, 
Muhammed), alejhi selam, da mi dadneš tri hiljade rijalax. 

Još i to. Sudbina mu rovari i u snu. Ali, san ga je toliko 
držao da se, ujutro, raspitao o tome trgovcu. Koliko god je 
pitao, ne dobi odgovor. 

Naravno, šta bi i htio? San je san. | dovoljno je već 
dugo u Mekki. Dobro poznaje grad. A nikad nije čuo za suk 
Hamzal. 

—- A, Hamzal! — i objasniše mu da je to pravo ime suka u 
blizini Merve, ali da ga rijetko ko tako izove. To je najpoznatiji 
suk u Mekki i dovoljno je samo reći suk, pa da se, za razliku 
od mnoštva sukova u Mekki, zna da je to taj. 

Nađe i dućan. Trgovac mu potvrdi svoje ime. Bošnjak 
skupi petlju i prenese poruku iz sna. 

— Ponovi mi! — uzviknu trgovac. 

Ponovi mu. 

— Ponovi mi! 

— Poručio ti je Muhammed), alejhi selam, da mi dadneš 
tri hiljade rijala. 

— Ponovi mi! 

On opet ponovi. 

— Ponovi mi. 

| po peti put reče. 

— Ponovi mi opet. 

Bošnjak pošuti. 

— Molim te, opet mi to ponovi. 

Bošnjak to učini, ali trgovac ponovi svoje traženje. 

Bošnjak se i okrenu. |. bi i izišao, ali ga s praga vrati 
uvjerljiv glas: 

— Ponovi mi makar još samo jednom. 

Bilo bi to po sedmi put. Ali, Bošnjak reče i po sedmi 
put. 

Nato će trgovac: 

— To se meni toliko svidjelo — da je mene Muhammed, 
alejhi selam, među tolikima odabrao, da baš ja budem taj 
— a ću ti dati toliko puta po tri hiljade rijala koliko si mi puta 
to rekao. Toliko mi je to drago! 


Još nije bilo isteklo radno vrijeme u kitabhani. Mansi 
Ćiljat, nakon višednevnog izbjegavanja, odluči otići na 
posao. Riješio se raspitati o stvarnom imenu gospodina 
Bašlije. Pitat će kolege. Stekao je njihovo povjerenje, pa 
nejma razloga da mu ne reknu. Ali, već na hodniku, suoči 
se s gospodinom Bašlijom. Hodnik je bio preuzak. Nije bilo 
vremena za uzmak. Nazad nije mogao. Vrata su se — radi 
mjera sigurnosti — iznutra mogla otvarati samo komandom 
na dugme iz upravnikove kancelarije. Tako Bošnjak krenu. 
U susret gospodinu Bašliji. | upravnik krenu njemu u susret. 
Suočiše se. Već nakon nekoliko iskoraka Bošnjak samo što 
ne zabode nos u džepić na Bašlijinom mantilu. 

I, tu, ispred samoga svoga nosa, pročita: Seid bin 
Halid! | 

— Gospodine upravniče, zahvalan sam vam na 
povjerenju i strpljenju. Odlučio sam vam prije platiti kiriju 
i vratiti dug. Bojim se da bih kasnije, poslije obavljenoga 
hadža, u stisci s vremenom, mogao zakasniti na avion. Ili da 
bi mi se moglo dogoditi nešto slično kao prošle godine... 

Izvadi podebel smotuljak novčanica. Odbroja četiri i po 
hiljade rijala. 

— A, ne, ne! Molim vas. Vi ćete meni vratiti novac kad 
završite s trgovinom. | nemojte me tjerati da se ljutim: tri 
hiljade posuđenih rijala i hiljadu za kiriju nikako ne može 
iznositi četiri i po hiljade. To je prosti račun. Vjernici su braća. 
Nikakve kamate. Kad svedete račun, dat ćete kako sljeduje. 
Meni moje. Zekat na zaradu. O sadaki vi odlučujete... 

— Ali, molim vas — insistirao je Bošnjak. 

— Dobili ste robu i sada mogu uzeti tri hiljade rijala. 
Ostalo, kasnije. 

Ćiljat Mansi nije bio dobio robu. Ali je, raspolažući još sa 
osamnaest hiljada rijala, odmah napunio dućan u prizemlju 
kuće gospodina Seida bin Halida. Tako je na prodaju imao 
najraznovrsnije hedije, pa je mogao prodavati i po nižim 
cijenama. Ono što je izgledalo nedostižno, malo-po malo, 
postajalo je sasvim izvjesno. Na kraju, povratio je svu 
glavnicu. | ono što je bio dužan upravniku kitabhane. | sve 
ono što će vratiti onome trgovcu iz suka Hamzal. A kad se, 
dva dana pred istek mjeseca zu'l-kade i početak mjeseca 
zu'l-hidždže, s robom pojavio i trgovac kome je unaprijed 
platio tri hiljade rijala i, uz silna izvinjenja radi kašnjenja, 
predade mu robe u vrijednosti većoj i od tri hiljade rijala, 
postade izvjesno da će Ćiljat Mansi moći izmiriti sve obaveze 
i da će mu preostati i kad plati svoje putne troškove. On 
odluči darivati nešto i knjižnici u kojoj je proveo posljednjih 
jedanaest i po mjeseci. 

Napisavši potvrdu o primljenom daru, gospodin Seid 
bin Halid, pred svima zaposlenim, ponosno kaza: 

— Evo, to je naš kolega Isnam Taljić! 

— Ali, pogledajte šta piše na mojoj akreditaciji... 

— Ah, dragi gospodine. Razumijem vašu namjeru da, 

kao darodavac, ostanete anonimni. Ali, nemojte zaboravljati 
da se arapsko pismo čita zdesna na lijevo, a vi ste 
Evropljanin. 

— Ali, molim vas, gospodine Seide... 

— Ništa, ništa. Ja sam godinama i godinama knjižničar. 
Dobro poznajem pisce i njihove knjige. Dobro mi je poznat 
i sadržaj deblje fascikle na vašem radnom stolu, odnosno 
knjige čije se čitanje upravo privodi kraju. Na njezinoj 
naslovnoj stranici čitko je ispisano vaše ime i prezime: 
Isnam Taljić. Jesam li, sada, u pravu? 

— Ne znam šta bih vam rekao... 

— Nije potrebno. Rečeno je i napisano što je trebalo. Da 
bi ova knjiga bila završena, samo još treba staviti tačku. 

POGOVOR 


PERO KOJE NA PAPIRU 
OSTAVLJA ČISTU LITERATURU 


Riječ je o romanesknoj proznoj strukturi koja je 
paž-ljivo i precizno mišljena, a lagodno i opušteno, skoro 
lepršavim stilom realizirana, kako to i treba biti kad je jas- 
na misao iza čela, nesumnjiv, odavno izgrađen i potvrđen 
talent i uistinu značajno spisateljsko iskustvo autora. 
Ustvari, znatno prije nego što sam se upoznao s Isnamom 
Taljićem, znao sam: Kad u ruku uzme pero, trag koji ostaje 
na papiru čista je literatura. 

Dakle, nije riječ o tome da je tekst i kontekst pažljivo 
kodiran, sa čime se autori manje snage vole baviti i 
poigravati, nego je racionalno i umješno zapisan, kako već 
nalaže sinkretični karakter autorskog obasjanja zamišlju 
o književnom djelu. Baš onako kako samo i mogu nastati 
uistinu neupitna, vrijedna literarna ostvarenja. 

U neophodnoj mjeri, kreativno se igrajući mogućnošću 
ironično-ciničnog uklona, posebno prema sebi i svojim 
ulogama književnog junaka i spisatelja, Taljić intrigantno 
i sistematski onespokojava površnog čitaoca, koji će se 

početi zadržavati na pojedinostima nastojeći ovlašnim 
promatranjem konačno uspostaviti odnos, ovladati 
kontekstom i donijeti zaključak o predmetu koji mu stalno 
izmiče. 

U današnjem svijetu, koji je posebno protiv 
knjige, jer opstaje kao te-ve globalna slika, lična e-mail 
adresa, internet-mreža i mobilna telefonija, manje-više 
prenapregnuti, neprekidno reagiramo s površine. Površno 
čitamo, pa smo nerijetko čak i suprotstavljeni književnoj 
umjetnosti kao takvoj prije svega zato jer smo nespremni 
učiniti neophodan napor kojim bismo je dosegnuli. Umorni 
smo i umoreni agresivnošću medija i požutjelih novinskih 
tekstova, publicističkim ponudama najrazličitijih istina, 
iako je Istina jedna, esejističkom razuđenošću tekstova i 
pametovanjem autora, memoarskom literaturom koja bi 
trebala ispraviti razne krive drine itd. 

Tako se može dogoditi da, u površnom odnosu u 
konkretnom primjeru, čitalac pomisli da je jezik ovoga 
pis-ca arhaičan, a on je izuzetno bogat; da mu je stil folklo- 
ristički podešen, a on je filigranski izgrađen, minuciozan 
i istančan; da su priče izlizane, a one su duhovno produb- 
ljene, pa time literarno obogaćene i duhovno zasnovane na 
pravome mjestu. 

Ni na kakav način nije riječ o folkloristi-čkoj, već o 
savremenoj prozi koja ima sve izglede da se postvari kao 
moderna, ako termin smodernax razumijevamo na dugo 
vrijeme, ili trajnovrijedna i interesantna. 

Autorska odgovornost Isnama Taljića navodi da u 
svome djelu ponudi i ključ ili nagovještaj koji će razriješiti 
enigmu s njegovim imenom i tako stane na prag ispred 
otvorenog prostora — projekta i strukture ovoga romana. On 
je Ćiljat Mansi. Pazite: ne Mansi Ćiljat, vec Ćiljat Mansi, jer 

se bošnjacko prezime i ime mora prvo čitati zdesna ulijevo! 
Tek potom može izgledati i onako kako je napisano: s lijeva 
udesno! 

U suštini, u mojoj skromnoj optici, cijela prozna 
struktura, iliti roman, uključujući i drugio dio njegovoga 
naslova, nasuprot onome Muhammeda Asada: yPut u 
Mekkux, zasnovana je na prethodno uočenom, pa zato 
blistavo zrcali bošnjačku poziciju i tragiku opstajanja do 
nivoa u kome je najlakše određujemo kao usud. 

Nema sumnje: Duh Objave oplodio je ugrušak krvi na 
Balkanu došavši iz Mekke u Bosnu! Ne radi se, dakle, ni o 
kakvoj spisateljskoj omaglici ili tek tesavufskoj interpretaciji. 
Radi se o tome da se Bošnjake mora čitati s obje strane: 
prvo zdesna ulijevo, a potom i s lijeva udesno, obavezno. 
U suštini, stvar je apsolutno ista (jer je tačna!) neovisno o 
tome radi li se o K. und K. pisaru i ratnom invalidu Rasimu 
Zildži, jer on odlično zna šta znači povik: +Die Bosniaken 
Kommen!'x u Beču, kao i da se u Beč dolazi s Istoka. Isto 
je i ako je riječ o Hamdan-begu (trobegu!) Beharu, ili 
skeledžiji, ćumurdžiji i hadžiji Mehi Kuršumu, Hasan-babi 
Kaimiji ili spisatelju Isnamu Taljiću. Itd. 

Ni na čas ne bi trebalo smetnuti s uma taj drugi naslov 
romana: yPut iz Mekkex. Potom, riječ aputa, neovisno o 
blizini prijedloga xiza (Mekke), ni na trenutak ne bismo 
smjeli razumijevati u značenju o,povratake. Nikako! 
Odista, radi se o svojevrsnom bošnjačkom kontinuitetu 
PUTA IZ MEKKE. Čini se da sam nakratko bio sam sebi 
smislio upravo takvu zamku! Isnam Taljić, a i njegov Meho 
Kuršum i druge hadžije s Diviča i iz Zvornika otišli su na 
hadž i, jelte, vraćaju se iz Mekke. Ne! Bošnjaci i kad idu na 
hadž, još uvijek, uistinu, samo dolaze iz Mekke! Dolaze, jer 
taj proces nije dovršen u istoj mjeri u kojoj Bošnjaci nisu 

artikulirali svoju poziciju u Bosni! Sve druge priče u ovoj 
knjizi Isnama Taljića upravo su samo argumentacija za tu 
priču. 

Čak i usporedba s s,Putom u Mekkux Muhammeda 
Asada, koji u Mekku ide kao musliman koji živi u Arabiji 
(imakućuu Medini), zajednosa Zejdomi drugim beduinima 
kao sa svojom braćom, da bi sa njima i ostao, u ovakvoj 
interpretaciji ide nam na ruku. Bošnjaci iz Bosne putuju u 
Mekku da bi, ispunivši peti islamski šart, postali muslimani 
koji iz Mekke dolaze u Bosnu! Nije komplicirano, mada se 
tako može učiniti. Naime, Ćiljat Mansi putuje u Mekku 
da bi u Bosnu mogao doći i u njoj biti musliman: Isnam 
Taljić! Muhammed Asad putujući Arabijom intenzivno 
razmišlja i piše o povijesti islama i Arapa, koji su u islamu 
našli potpuno duhovno i civilizacijsko dovršavanje svoje 
pojave... 

Ćiljat Mansi sve vrijeme piše o Drini, Zvorniku, Diviču, 
o Bosni kao graničnom ljudskom (i bošnjačkom) iskušenju 
islamskog znaka. 

Ćiljat Mansi — Bošnjak, spisatelj, ne mogući dočekati 
da se sa hadžijama, polagahno i s uživanjem u putovanju, s 
hadža vrati u Bosnu — gajbom, kao što njegov lik, skeledžija, 
ćumurdžija i hadžija Meho Kuršum dolazi u Bosnu samo u 
jednom dijelu tamne noći pune fijukanja, da bi se na njega, 
čistog i nedužnog sasvim, sručila sva nemilost dobro nam 
znanog usuda provincijalnoga duha bošnjačke kasabe. Ali, 
on je svjestan iskušenja. Dugo se mora dolaziti/vraćati iz 
Mekke. Posebno u dobrom nijjetu mora se istrajati i svemu 
osaburiti. Istrajavanje dobija smisao suštine. Trpnja dobija 
oblik puta. 

Isnam Taljić predobro zna da je svako ljudsko mišljenje 
i prisustvo vremenski uvjetovano, pa i, u istoj mjeri, realno i 

relativno, tačno i pogrešno. Zato ga se mora suprotstavljati 
i zanavljati, interpretirati i literarno oblikovati do nivoa na 
kome funkcionira kao umjetnička istina. Eh, a to je igra 
koju Taljić posebno dobro igra, tako i dubokom metaforom 
dvostrukoga naslova ovoga romana, čija se oba dijela čvrsto 
prepliću, pa dolazimo na svoje i s prvim dijelom (sSablja 
šejha Hasana Kaimijec). 

Postoje događaji i od prije tri stotine i više godina koji 
do nas nisu došli! | 

Do mnogih još nije došao strašni, nedavno zaustavlje- 
ni, a drugim sredstvima nastavljeni rat u Bosni! U tome 
je sadržan uzrok i smisao ponavljanja tragedije. Ali, ovdje 
je bitno: Isnam Taljić je kao spisatelj ovladao vremenom 
kao ljudskom kategorijom do nivoa koji mu omogućava 
literarno i estetski oslobođenu zamisao. 

Tako, bez šuhve, usudit ćemo se i reći: Ova knjiga ima 
dubok, promišljen smisao ibadeta i džihada, lišen svake, 
a posebno ideološke banalizacije tog određenja, jer Širi 
prostor islamskom duhu otvara tamne hodnike neznanja, 
zabluda i straha Njegovom Svjetlu koje štedro. obasjava 
nas. i 

Pogledajte, molim vas: sila koja nije Bogu mila može 
postrijeljati i bagerima zatrpati tijela desetina hiljada 
Bošnjaka iz Srebrenice, Bratunca, Vlasenice, Zvornika, ali 
Svjetlu koje ova knjiga baca na taj zločin ne može ništa do 
Sudnjega dana! Jer, konačno i treba, i cilj je da se vidi, kako 
duboko zasužnjeni su i Bosna i Bošnjaci — što bi rekao dr. 
Smail Balić. 

U raskolu između hrišćana i kršćana, koji se u Bosni 
preko bošnjačkih leđa i života pogađaju o svojim interesima 
na bosanskom tlu, nemilosrdno, kao da tuku jedni druge, 
ukupnom snagom udaraju Bošnjake u pleksus i donji trbuh. 

Kad Bošnjaka ne bi bilo, preko Bosne bi pukla granica 
izmedu Istoka i Zapada, kao rasjed između katoličkog 
i pravoslavnog svijeta. Izvjesno, i linija razgraničenja s 
iskopanim rovovima na obje strane. Jer, nakon poznatog 
govora pape Urbana II. u Klermontu, novembra 1095. 
godine, kojim je pozvao kršćane u rat protiv 3snevjernikac 
koji drže Svetu Zemlju, Zapad je križarski krenuo na 
Jeruzalem da oslobodi xKristov groba. To s jedne strane, a 
preko Drine se oduvijek dolazilo u Bosnu isto: kao na Istok, 
u krstaški pohod. 

Tako je, što bi rekao Leopold Weis, alias8 Muhammed 
Asad, proklamirana strašna povelja zapadne civlizacije, 
koja nije derogirana do danas. 

Ustvari, u prostoru bosanskohercegovačke, ali i 
književnosti i kulture Bošnjaka općenito, ova knjiga Isnama 
Taljića prvorazredno je svjedočenje o Bosni i Bošnjaku, što 
je isto kao kad bismo rekli da je riječ o sažimanju svekolikog 
bosanskog i bošnjačkog iskustva u optici darovitog i veoma 
obrazovanoga čovjeka kakav Ćiljat Mansi uistinu jest. 

Osim svega, kad nam je Allah, dž.š., svima svjedok, 
može li ljudsko prisustvo i pregnuće imati veći smisao za 
dolazeće od svjedočenja o sebi i svome vremenu?! 

Stvar je utoliko značajnija što Taljić vjeruje svome 
razumu i što se pametno obraća razumu drugih ljudi. To 
vidimo kao iznimno islamski i nadasve humanistički čin, 
posebno kad je u pitanju Bosna i bosanskohercegovački 
prostor i populus. 

Potom, ova knjiga obraća se i onima čija su srca u 
zabludi, jer ima svoje blistavo, parabolički postignuto, 
alegorijsko značenje, pozadinu, osnovu i dosege kojima je 
i ispisana cijela priča, iliti roman, a čijoj se ljepoti i snazi 
čitalac i ne želi oduprijeti. 

Zatim: 

Isnam Taljić je znalac naših naravi i mentaliteta i 
raspolaže nevjerojatnim bogatstvom spoznaja i asocijacija 
u jeziku i frazi sačuvanih refleksija, filigranski doumljenih 
duhovnih bljeskova i proplamsaja. Sve na šta nailazimo 
u Taljićevom tekstu čisti je duhovni i iskustveni sjaj 
čovjekovog opstajanja i intelektualnoga pregnuća da se svoj 
trenutak shvati i zahvati, jer se drugo već zna. 

U poziciji pripovjedača, Taljić_ je intelektualno 
domišljen i opor kao život koji žive njegovi likovi. Njegov 
glas je ravan i neprikosnoven i sadržava sve glasove svojih 
likova, sve njihove naravi, poznate i skrivene misli i naume, 
on je sinteza koja emanira iz svega zasnivajući moćnu 
pripovjedačku ravan i na njoj reljef pripovjedne strukture 
svoga romana, u kome sve uspostavljeno tako dobro 
funkcionira. 

Lijep broj — dvadeset pet i više — godina čitam to što 
Isnam Taljić piše: ?Progonjenik i bogorodicax, ?2Noć bez 
zorex, ?Drvored srebrenih nevjestax, Čovjek koji popravlja 
vrijemex, nSezonack, sNema nama života bez Bosne, 
yRoman o Sreberenicix, "Kuća na Drinić, + Vjetrometinac, 
s Tajna knjiga Endelusax, s2Brdo Svjetlostic..., uključujući 
i neke tekstove mimo knjiga i antologija, ali sada prvi 
put uistinu svo vrijeme čitanja čujem glas Isnama Taljića 
kako izgovara tekst ove svoje knjige! To mi se ranije nije 
događalo. Sada mi u sluhu odjekuju njegove riječi: Petak je 
najljepši dan u kome sunce svane; Voda Drina, skapavanje 
mutno; Dobra vakta ko obraza nejma; Imao, pa nejmao; 
Mliti kahvu i sebi u bradu gunđati: Neće ovako dovijeka 
ostati; Nejma ispijanja kahve bez eglena; Findžan po findžan 
i poče kapati para na paru! Evo mi ti! Puna šaka brade! 
Mašallah!; Dođe vrijeme da se i ovome dohaka; Eh, šta je 


257 


insansko pamćenje!; Kolo je ljuljnulo. Sasule harmonike. 
Udarila ćemaneta. Piskale zurle; Sva slava i hvala pripada 
Allahu; Zlato šta je, šta je džan, šta su biser i merdžan..., 
Turska je samo bošnjačka navika. Nesvjesna umišljenost o 
drugoj majci; Pod kućom mi šeftelija, a viš kućom zelen 
bor. Eto odakle smo; Jah! Što ti je život...; Momak se opet 
spodbi desnom petom o stražnjicu. Za njim nagari hrpa 
dječurlije. Za njima i Hamdo Buljec i kahvedžija Heljo; 
Meho Kuršum osvanu na Diviču. Kako uđe i prokašlja se, 
tako se Arif ukoči; Kud će hrđa, pa na svoju majku!; Allahu 
dragi, džin! — sinu starom muderrisu; Narod će poći za 
šejhom. I bit će zadnja prilika da se Bošnjak opameti. Ili će 
ga nestati na dunjaluku. Znatno prije smaka ovoga svijeta; 
Da vas dragi Allah nagradi! itd. — traje magija bosanske 
riječi i bošnjačke misli u Taljićevom tekstu; i moja radost 
zbog nje. 

Jah! Što ti je insan! Pisac koji piše djelo! To je i gotovo 
pa zanimljivije od samoga djela! Gdje opstaju sve te riječi 
sa svojim smislom i značenjem? Kako to pisac opstaje u 
njima raspoređen? Kako ih se sjeti u pravom času, pa ih 
odloži na pravo mjesto u nizu? 

Jedrina, odsrkljaj, trobeg, purenje kahve, kapak na 
šišu, uvardati, mlivenje, mahana, kahvehana, obarahija, 
odvrlja u mislima, pričač, nakurjačiti, strahoba, nehora, 
hampa, neumnost, dunjaluk, ahar, sjajtenje, lahgodno, 
halka, sjajtilo, sojsuz, sertluk, tersluk, nazgoda, rezil, belaj, 
polampiri, fukara, ćumur, gajb..., stalno čujem Isnamov 
glas, pa poželjeh da mu kažem: 

Aferim! 


Atif Kujundžić 

BILJEŠKA O PISCU 


Isnam Taljić, rođen je u Vlasenici 1954. godine, gdje je, do 
srpske oružane agresije na taj dio Bosne i Hercegovine, živio i 
radio kao reporter i urednik u dnevnim novinama vOslobođenjea 
iz Sarajeva. Potom je bio urednik u vLjiljanua do ukidanja toga 
magazina. 

S ponovljenim izdanjima, roman vSablja šejha Hasana 
Kaimije — Put iz Mekexa trideseta je objavljena Taljićeva knjiga 
(među njima i deset romana). 

Član Društva pisaca Bosne i Hercegovine od 1985. godine. 

Više puta nagrađivan u novinarstvu. 

Književne nagrade: 

— Tri prve nagrade xZija Dizdarevića (1983., 1986. i 2001.) i 
općenito najnagrađivaniji bh. književnik na natječajima za kratku 
priču i pripovijetku, 

— Internacionalna književna nagrada y,Srebrenicaa (New 
York, 2007. ), 

— Internacionalna književna nagrada Grand Rapids 
(Michigan), 

— zastupljen u antologiji nove svjetske pripovijetke Kuala 
Lumpur International Literary Festivala (2004.) u konkurencji 113 
kniževnika iz 87 zemalja sa svih kontinenata, 

— Nagrada s,Hasan Kaimijac, za roman oTajna knjiga 
Endelusax, snajbolja knjiga objavljena 2006. godine u Bosni i 
Hercegovini iz oblasti književnosti i znanosti, a koja prvenstveno, 
uz najviše književno-estetske, odnosno znanstvene standarde, 
afirmira duhovne i humanističke vrijednostic. 

Uz šest izdanja na bosanskom jeziku, objavljeno je pet knjiga 
prijevoda na strane jezike aRomana o Srebrenicix: Kuala Lumpur 
(Malezija) i Kairo (Egipat, na engleskom), Ljubljana (slovenskii), 
Istanbul (turski), Kairo (Egipat, na arapskom). 

Isnam Taljić živi u Sarajevu kao profesionalni književnik. 

Štampa 
Bemust, Sarajevo 
Za Štampariju 
Mustafa Bećirović 
Sarajevo, 2009. 

Taljićevo pripovijedanje krcato je mistikom i poezijom, zagonetkama i 
metaforama, simbolikom i čudnim dodirima riječi, dramatikom i dramskim 
situacijama, vičnošću pletivu dijaloga i dijaloških situacija, ljepotom veza koji 
se zove priča i pričanje. | drugi su se bavili Kaimijom (historičari, istraživači, 
književnici, uki i neuki). Taljić ih je sve nadvisio. 

Nijaz Alispahić 


MPILARI 


ADA, 
SE2 GE 


Roman izrazitog stila i brižljive strukture, snažnih ekspresionističkih i 
oniričkih naboja, iznijansirano interpretiranje raskoši bosanskog jezika. 
Na fonu napetog pripovijedanja o neobičnom povratku s hadža iz Mekke, 
strašni huk bosanske šume i neumitno proticanje Drine pretapaju se u 
stvarnost bošnjačkog života u ratovima i između ratova, svjedočeći o važnim 
i potiskivanim zbivanima (Sarajevska buna u 17. stoljeću, progon Bošnjaka 
s onu stranu Drine u 18. i 19. stoljeću, Prvi svjetski rat, agrarna reforma i 
džandari, 1941., komunistička pošast, 1992. i JNA-srpski zločini, odbrana op- 
stanka), odražavajući fantazmagoriju Bosne u posljednjih 400 godina. 

Ovo je i roman o dvojici velikih šejhova, Hasanu Kaimiji i Mehmedu 
Hafizoviću, biljezima u vrtlogu vremena i na vjetrometini prostranstva, u 
životu uz rijeku-granicu koja nepomirljivo razdvaja svjetove tame i svjetlosti. 


MINI 


MU 


